
Capitolul 1 


Ramses era singur şi aştepta un semn din partea lumii invizibile. 

Singur, faţă-n faţă cu deşertul, cu imensitatea unui peisaj pârjolit şi arid, 
cu propriul destin, al cărui înţeles încă îi scăpa. 

La douăzeci şi trei de ani, prinţul Ramses era un atlet de un metru 
optzeci, cu un minunat păr blond, cu faţa prelungă şi o musculatură fină şi 
puternică; fruntea largă, arcadele proeminente, sprâncenele stufoase, ochii 
mici şi vioi, nasul lung şi puţin arcuit, urechile rotunde, cu un contur 
delicat, buzele destul de groase, bărbia voluntară, toate acestea alcătuiau un 
chip autoritar şi seducător. 

Atât de tânăr pentru drumul deja parcurs! Scrib regal, iniţiat în misterele 
din Abydos şi regentul regatului egiptean pe care Seti îl destinase tronului, 
desemnându-şi fiul mai mic drept succesor. 

Însă Seti, acest grandios faraon, acest suveran de neînlocuit care 
menţinuse fericirea ţării sale, prosperitatea şi pacea, murise după 
cincisprezece ani de guvernare excepţională, cincisprezece ani prea scurţi 
ce-şi luaseră zborul ca o pasăre ibis în asfinţitul unei zile de vară. 

Fără ca fiul său să-şi dea seama, Seti, un tată îndepărtat, de temut şi 
exigent, îl învățase puţin câte puţin practica puterii, supunându-l la 
numeroase încercări, prima fiind întâlnirea cu taurul sălbatic, stăpânul 
puterii. Adolescentul avusese curajul să-l înfrunte, dar nu şi capacitatea să-l 
învingă; fără intervenţia lui Seti, monstrul l-ar fi sfâşiat pe Ramses cu 
coarnele. Atunci s-a imprimat în inima lui prima datorie a Faraonului: 
apărarea celui slab de cel puternic. 

Secretul adevăratei puteri îl deţinea regele şi numai regele; prin magia 
experienţei, acesta i-l comunicase lui Ramses, etapă după etapă, fără să-şi 
dezvăluie planul. De-a lungul anilor, fiul se apropiase de tată, spiritele lor se 
uniseră în aceeaşi credinţă, cu acelaşi elan. Sever, rezervat, Seti vorbea 
puţin, însă el îi oferise lui Ramses privilegiul unic al întâlnirilor în cursul 
cărora se străduise să-i transmită din experienţa profesiei de rege al 
Egiptului de Sus şi de Jos. 

Ore luminoase, momente de graţie, acum dispărute în tăcerea morţii. 


Sufletul lui Ramses se deschisese precum caliciul unei flori pentru a 
primi cuvintele Faraonului, pentru a le conserva ca pe cele mai preţioase 
comori şi a le face să trăiască în gândurile şi acţiunile sale. Dar Seti se unise 
din nou cu fraţii săi, zeii, iar Ramses rămăsese singur, lipsit de prezenţa 
regelui, de acea prezenţă. 

Se simţea părăsit, incapabil să suporte sarcina care-i apăsa pe umeri. Să 
guverneze Egiptul... La treisprezece ani visase la asta, aşa cum visează un 
copil la un joc inaccesibil; apoi renunţase la această idee smintită, convins 
că tronul îi era promis lui Şenar, fratele lui mai mare. 

Faraonul Seti şi Tuya, marea soţie regală, hotărâseră altfel. După ce 
studiaseră comportamentul celor doi fii ai lor, Ramses fusese cel desemnat 
să îndeplinească funcţia supremă. De ce nu aleseseră un om mai puternic şi 
mai abil, un om de statura lui Seti! Ramses se simţea pregătit să înfrunte 
orice duşman într-o singură luptă, dar nu să se afle la cârma statului, pe 
apele nesigure ale viitorului. În luptă, în Nubia, îşi dovedise vitejia; energia 
lui inepuizabilă îl purta, dacă era nevoie, pe cărările războiului pentru a-şi 
apăra ţara, dar cum să comande o armată de funcţionari, de demnitari şi de 
preoţi a căror viclenie îl depăşea? 

Fondatorul dinastiei, primul Ramses, fusese un vizir bătrân căruia 
înţelepţii îi încredinţaseră o putere pe care el n-o dorise; la vremea 
încoronării, succesorul lui, Seti, era deja un bărbat matur şi experimentat. 
Ramses nu avea decât douăzeci şi trei de ani şi se mulţumise să trăiască în 
umbra protectoare a tatălui său, urmându-i hotărârile şi răspunzând la 
chemările lui. Ce minunat era să aibă încredere într-un ghid care-i trasa 
calea! Să lucreze la ordinele lui Seti, să servească Egiptul ascultându-l pe 
faraon, să găsească mereu răspunsuri la întrebări în preajma lui... Acel 
paradis devenise inaccesibil. 

lar destinul cuteza să-i ceară lui, lui Ramses, un tânăr aprig şi înflăcărat, 
să-l înlocuiască pe Seti! 

N-ar fi trebuit oare să izbucnească în râs şi să fugă în deşert, atât de 
departe încât să nu-l mai găsească nimeni? 

Sigur că putea să aibă încredere în aliaţi: Tuya, mama sa complice 
exigentă şi fidelă, soţia lui, Nefertari, atât de frumoasă şi de calmă, prietenii 
din copilărie, Moise evreul, constructor pe şantierele regale, Acha, 
diplomatul, Setau, îmblânzitorul de şerpi, secretarul său particular, Ameni, 
care-şi legase soarta de cea a lui Ramses. 


Oare clanul duşmanilor nu va deveni tot mai putemic? Şenar nu va 
renunţa să pună mâna pe tron. Ce fel de alianţe obscure va născoci pentru a- 
şi împiedica fratele să guverneze? Dacă, în această clipă, Şenar s-ar fi 
prezentat în faţa Ramses nu i-ar fi opus nici o rezistenţă. De vreme ce-şi 
dorea atâta dubla coroană, atunci s-o aibă! 

Dar avea el dreptul să-şi trădeze tatăl renunțând la sarcina pe care i-o 
încredinţase? Ar fi fost atât de simplu să creadă că Seti se înşelase sau că și- 
ar fi putut schimba părerea... Ramses nu se va minţi singur. Destinul lui 
depindea de răspunsul lumii invizibile. 

Aici, în deşert, în inima acestui pământ roşu, impregnat de o energie 
periculoasă, va obţine acest răspuns. 

Şezând, cu privirea pierdută în cer, Ramses aştepta. Un faraon nu putea 
fi decât un om al deşertului, îndrăgostit de singurătate şi de imensitate; 
focul ascuns în pietre şi în nisip fie îi va hrăni sufletul, fie i-l va distruge. 
Focul avea să hotărască. 

Soarele se apropia de zenit, iar vântul se potolea treptat. O gazelă sărea 
de pe o dună pe alta. Pericolul se apropia. 

Brusc, se ivi din neant. 

Un leu enorm, de peste patru metri lungime, cântărind mai mult de trei 
sute de kilograme. Coama care parcă ardea îi dădea alura unui războinic 
triumfător, al cărui trup musculos se deplasa cu supleţe. 

În momentul în care îl zări pe Ramses scoase un răget impresionant care 
se auzi pe o rază de cincisprezece kilometri de jur împrejur. Dotat cu nişte 
colţi redutabili şi cu gheare ascuţite, fiara îşi fixa prada. 

Fiul lui Seti nu avea nici o şansă să-i scape. 

Leul se apropie şi se opri la câţiva metri de el. I se distingeau ochii aurii. 
Clipe lungi, se înfruntară din priviri. 

Animalul alungă o muscă bătând din coadă; iritat pe neaşteptate, înaintă 
din nou. 

Ramses se ridică, cu privirea fixată în cea a leului. 

— Pe tine, Voinicule, pe tine te-am salvat de la o moarte sigură! Ce 
soartă îmi rezervi tu acum? 

Uitând de pericol, Ramses îşi aminti de puiul de leu agonizând în savana 
nubiană; muşcat de un şarpe, dăduse dovadă de o rezistenţă de necrezut 
înainte de a fi vindecat de remediile lui Setau şi de a deveni o adevărată 
sălbăticiune. 


Pentru prima dată, Voinicul scăpase din locul îngrădit unde era închis în 
absenţa lui Ramses. Oare natura lui de felină îşi reluase locul, făcându-l 
feroce şi nemilos faţă de cel pe care îl considerase totuşi drept stăpân? 

— Hotărăşte-te, Voinicule! Ori devii aliatul meu pe viaţă, ori mă ucizi. 

Leul se ridică pe labele din spate şi le puse pe cele din faţă pe umerii lui 
Ramses. Şocul se dovedi brutal, însă prinţul se tinu bine. Ghearele nu erau 
scoase, iar botul fiarei adulmecă nasul lui Ramses. 

Între ei nu era decât prietenie, încredere şi respect. 

— Mi-ai trasat destinul. 

De acum înainte, cel pe care Seti îl numise „Fiul Luminii” nu mai avea 
de ales. 

Va lupta ca un leu. 


Capitolul 2 


Palatul regal din Memphis era în mare doliu. Bărbaţii nu se mai rădeau, 
femeile purtau părul despletit. În timpul celor şaptezeci de zile, cât urma să 
dureze mumificarea lui Seti, Egiptul avea să trăiască, de bine de rău, într-un 
fel de vid; regele era mort, tronul său rămânea vacant până la proclamarea 
oficială a succesorului, care nu avea să survină decât după punerea în 
mormânt şi uniunea mumiei lui Seti cu lumina celestă. Serviciile de 
frontieră erau în stare de alertă, iar trupele pregătite să contracareze orice 
tentativă de invazie se aflau sub comanda regentului Ramses şi a marii soţii 


regale Tuya. Deşi principalul pericol, acela reprezentat de hitiţi,, nu părea să 
amenințe prea curând, un raid nu era deloc exclus. De secole, bogatele 
provincii agricole din Deltă erau o pradă tentantă pentru „alergătorii pe 
nisip”, beduinii nomazi din Sinai, ca şi pentru prinții Asiei, capabili să se 
coalizeze şi să atace nord-estul Egiptului. 

Plecarea lui Seti în lumea de dincolo dăduse naştere fricii; atunci când 
dispărea un faraon, forţele haosului amenințau să se năpustească asupra 
Egiptului şi să distrugă o civilizaţie construită dinastie de dinastie. Va fi 


capabil tânărul Ramses să ferească cele Două Tărâmuri. de nenorocire? O 
parte a notabilităţilor nu-i acorda nici o încredere şi dorea să-l vadă înlăturat 
în favoarea fratelui său Şenar, mai abil şi mai puţin impetuos. 

Marea soţie regală nu-şi modificase obiceiurile după moartea soţului 
său, în vârstă de patruzeci şi doi de ani, părând înaltă, cu nasul fin şi drept, 
ochii mari şi migdalaţi privind sever şi pătrunzător, bărbia aproape pătrată, 
se bucura de o autoritate morală de necontestat. Nu încetase nici un moment 
să-l secondeze pe Seti; în absenţa lui, în timpul călătoriilor Faraonului în 
străinătate, ea fusese aceea care guvernase ţara cu o mână de fier. 

La ivirea zorilor, Tuyei îi plăcea să se plimbe prin grădina plantată cu 
tamaris şi sicomori; în mers, îşi organiza în minte ziua de lucru, o alternanță 
de reuniuni profane şi de ritualuri spre gloria puterii divine. 

O dată cu dispariţia lui Seti, chiar şi cel mai mic gest îi părea lipsit de 
sens. Tuya nu mai avea altă dorinţă decât aceea de a-şi întâlni cât mai 
repede soţul într-un univers fără conflicte, departe de lumea oamenilor, însă 


va accepta povara anilor pe care destinul i-o va impune. Fericirea ce-i 
fusese oferită trebuia s-o înapoieze ţării, slujind-o până la ultima suflare. 

Silueta elegantă a lui Nefertari apăru din boarea dimineţii; „mai 
frumoasă decât frumoasele palatului”, după expresia pe care poporul i-o 
atribuise, soţia lui Ramses avea părul de un negru strălucitor, iar ochii verzi- 
albaştri de o blândeţe sublimă. Muziciană în templul zeiţei Hathor din 
Memphis, ţesătoare remarcabilă, bună cunoscătoare a vechilor autori, 
precum înțeleptul Ptah-hotep, Nefertari nu provenea dintr-o familie nobilă; 
însă Ramses se îndrăgostise nebuneşte de ea, de frumuseţea ei, de 
inteligenţa şi maturitatea surprinzătoare la o femeie atât de tânără. Tuya o 
alesese intendenta casei sale, post pe care continua să-l ocupe, deşi devenise 
soţia regentului. Între regina Egiptului şi Nefertari se născuse o veritabilă 
complicitate, înțelegându-se una pe alta aproape fără cuvinte. 

— Ce multă rouă e în dimineaţa asta, Maiestate; cine va şti să cânte 
generozitatea pământului nostru? 

— De ce te-ai trezit aşa de devreme, Nefertari? 

— Dumneavoastră ar trebui să vă odihniţi, nu credeţi? 

— Nu mai ajung să dorm. 

— Cum să vă uşurez durerea, Maiestate ? 

Un surâs trist flutură pe buzele 'Tuyei. 

— Seti este de neînlocuit; restul zilelor mele nu va fi decât o lungă 
suferinţă atenuată doar de domnia fericită a lui Ramses. Pentru mine e 
singura rațiune de a trăi. 

— Sunt neliniştită, Maiestate. 

— De ce anume te temi? 

— Mă tem că voinţa lui Seti nu va fi respectată. 

— Cine ar îndrăzni să se ridice împotriva ei? 

Nefertari rămase tăcută. 

— Te gândeşti la fiul meu mai mare, Şenar, nu-i aşa? Îi cunosc vanitatea 
şi ambiția, însă nu va fi atât de nesocotit încât să nu-şi asculte tatăl. 

Razele aurii ale luminii ce se năştea scăldară grădina în lumină. 

— Mă crezi naivă, Nefertari? Mi se pare că nu-mi împărtăşeşti deloc 
părerea. 

— Maiestate... 

— Ai vreo informaţie precisă? 

— Nu, nu e decât un sentiment, un sentiment vag. 


— Spiritul tău e intuitiv şi viu ca fulgerul, iar calomnia îţi este străină; 
dar există vreun alt mijloc de a-l împiedica pe Ramses să domnească decât 
acela de a-l suprima? 

— De asta mă tem şi eu, Maiestate. 

Tuya mângâie o ramură de tamaris. 

— Oare Şenar va pune la temelia domniei lui o crimă? 

— Un asemenea gând mă înspăimântă, ca şi pe dumneavoastră, dar nu 
sunt în stare să mi-l alung din minte. Judecaţi-mă aspru dacă vi se pare 
neverosimil, dar nu pot să tac. 

— În ce mod e asigurată securitatea lui Ramses? 

— Leul şi câinele veghează asupra lui, ca şi Serramanna, şeful gărzii 
sale personale; de când Ramses s-a întors dintr-o călătorie solitară în deşert, 
am reuşit să-l conving să nu rămână niciodată fără protecţie. 

— Doliul naţional durează de zece zile, îi aminti marea soţie regală; în 
două luni, corpul neperisabil al lui Seti va fi depus în lăcaşul său pentru 
eternitate. Apoi Ramses va fi încoronat, iar tu vei deveni regina Egiptului. 

Ramses se înclină în faţa mamei sale, apoi o îmbrăţişă cu tandreţe. Ea, 
care părea atât de fragilă, îi dădea o lecţie de demnitate şi de nobleţe. 

— De ce zeii ne impun o încercare aşa de crudă? 

— Spiritul lui Seti trăieşte în tine, fiule; timpul lui s-a împlinit, al tău de- 
abia începe. Va învinge moartea dacă tu îi continui opera. 

— Umbra lui e uriaşă. 

— Nu eşti tu Fiul Luminii, Ramses? Împrăştie tenebrele care ne 
înconjoară, respinge haosul care ne asaltează. 

Tânărul se îndepărtă de regină. 

— Leul şi cu mine am fraternizat în deşert. 

— Ăsta era semnul pe care-l aşteptai, nu-i aşa? 

— Cu siguranţă, dar îmi dai voie să-ţi cer o favoare? 

— Te ascult. 

— În timp ce tatăl meu părăsea Egiptul pentru a-şi manifesta puterea în 
străinătate, tu erai aceea care guverna. 

— Aşa cerea tradiţia. 

— Tu ai experienţa puterii şi toată lumea te venerează; de ce să nu urci 
pe tron? 


— Pentru că nu asta a fost voinţa lui Seti; el reprezenta legea, această 
lege pe care noi o iubim şi o respectăm. Pe tine te-a ales, fiule, tu trebuie să 
domneşti. O să te ajut cu toate forțele mele şi am să te sfătuiesc dacă 
doreşti. 

Ramses nu mai insistă. 

Mama lui era singura fiinţă care i-ar fi putut schimba cursul destinului şi 
l-ar fi putut elibera de povară; dar Tuya rămânea fidelă regelui defunct şi nu 
avea de gând să-şi modifice poziţia. Oricare ar fi fost îndoielile şi neliniştile 
lui, Ramses va trebui să-şi croiască propriul drum. 

Serramanna, şeful gărzii personale a lui Ramses, nu părăsea niciodată 
aripa palatului unde lucra viitorul rege al Egiptului. Numirea sardului, un 
fost pirat, în acest post dăduse naştere la multe comentarii; toată lumea era 
convinsă că, mai curând sau mai târziu, uriaşul cu mustăţi în furcă îl va 
trăda pe fiul lui Seti. 

Pentru moment, nimeni nu intra în palat fără autorizarea lui. Marea soţie 
regală îi recomandase să-i alunge pe intruşi şi să nu ezite să se servească de 
sabie în caz de pericol. 

Atunci când ecourile unei dispute ajunseră la urechile lui, Serramanna 
se grăbi să ajungă în vestibulul destinat vizitatorilor. 

— Ce se-ntâmplă aici? 

— Omul ăsta vrea să intre cu forţa, îi răspunse un soldat, arătând spre un 
uriaş bărbos cu un păr bogat şi umeri largi. 

— Cine eşti? întrebă Serramanna. 

— Moise Evreul, prieten din copilărie cu Ramses şi constructor în 
serviciul Faraonului. 

— Ce doreşti? 

— De obicei, Ramses nu-mi închide uşa în nas. 

— Astăzi eu hotărăsc. 

— Regentul e sechestrat cumva? 

— Securitatea o cere... Care e motivul vizitei tale? 

— Nu te priveşte. 

— În cazul ăsta, întoarce-te de unde ai venit şi nu te mai apropia de 
palat; altfel, pun să te aresteze. 

Nu fură necesari mai mult de patru soldaţi pentru a-l imobiliza pe 
Moise. 


— Anunţă-l pe Ramses că sunt aici, altfel o să-ţi pară rău! 

— Ameninţările tale mă lasă rece. 

— Prietenul meu mă aşteaptă! Poţi înţelege asta? 

Lungii ani de piraterie şi multele bătălii sălbatice dezvoltaseră la 
Serramanna un simţ ascuţit al pericolului. În ciuda forţei fizice şi a tonului 
ridicat, Moise i se păru sincer. 

Ramses şi Moise se îmbrăţişară. 

— Ăsta nu mai e un palat, exclamă evreul, ci o fortăreață! 

— Mama, soţia, secretarul meu particular, Serramanna şi alţi câţiva se 
tem de ce e mai rău. 

— Mai rău... Ce înseamnă asta? 

— Un atentat. 

Pe pragul sălii de audienţe a regentului, ce dădea spre grădină, dormea 
leul uriaş al lui Ramses; între labele lui din faţă stătea întins Străjerul, 
câinele galben-auriu. 

— Avându-i pe ei în preajmă, de ce te mai temi? 

— Nefertari e convinsă că Şenar n-a renunţat la domnie. 

— O lovitură în forţă înainte de punerea în mormânt a lui Seti... Nu e 
deloc stilul lui. El preferă să acţioneze din umbră şi mizează pe trecerea 
timpului. 

— Deocamdată, tocmai timpul îi lipseşte. 

— Ai dreptate... Dar nu va îndrăzni să te înfrunte. 

— Să te audă zeii! Egiptul n-ar avea nimic de câştigat. Ce se vorbeşte în 
Karnak? 

— Se zvonesc multe împotriva ta. 

Sub conducerea unui maistru, Moise îndeplinea funcţia de şef de lucrări 
pe imensul şantier din Karnak unde Seti începuse construcţia unei gigantice 
săli cu coloane, întreruptă de moartea faraonului. 

— Ce se zvoneşte? 

— Preoţii lui Amon, câţiva nobili, vizirul din sud... Sora ta Dolenta, şi 
soţul ei, Sary, îi încurajează. N-au suportat exilul impus de tine, atât de 
departe de Memphis. 

— Oare acest mizerabil Sary n-a încercat să se debaraseze de mine şi de 
Ameni, secretarul meu particular şi prietenul nostru din copilărie? Faptul că 
i-am obligat pe el şi pe sora mea să părăsească Memphisul şi să plece în 
Theba reprezintă o pedeapsă destul de uşoară! 


— Aceste flori otrăvitoare nu cresc decât în nord; în sud, la Theba, pier. 
Ar fi trebuit să-i pedepseşti mai aspru şi să-i condamni la un exil veritabil. 

— Dolenta e sora mea, iar Sary mi-a fost educator şi preceptor. 

— Oare un rege trebuie să se arate atât de îngăduitor cu apropiații lui? 

Ramses tresări. 

— Încă nu sunt rege, Moise! 

— Ar fi trebuit măcar să depui o plângere şi să laşi justiţia să-şi urmeze 
cursul. 

— Dacă sora mea şi soţul ei ies de sub restricţie, o să-i pedepsesc cu 
asprime. 

— Aş vrea să te cred; nu ai deloc conştiinţa resentimentelor duşmanilor 
tăi. 

— Îmi plâng tatăl, Moise. 

— Şi uiţi de popor şi de ţară! Crezi că Seti, din înaltul cerului, îţi 
apreciază comportamentul ăsta mediocru? 

Dacă Moise nu era prietenul lui, Ramses l-ar fi lovit. 

— Inima unui monarh trebuie să fie de piatră? 

— Cum ar putea un om, prizonier al propriei dureri, oricât de legitimă ar 
fi aceasta, să guverneze? Şenar a încercat să mă corupă şi să mă asmută 
împotriva ta. Acum îţi dai seama de pericol? 

Această destăinuire îl uimi pe Ramses. 

— Adversarul tău e redutabil, urmă Moise; ai de gând să ieşi din 
amorţeală? 


Capitolul 3 


Memphis, capitala economică a ţării, situată la joncţiunea Deltei cu 
valea Nilului, se găsea într-o stare de letargie. În portul „Drum bun” 
majoritatea corăbiilor comerciale rămăseseră ancorate la țărm; în timpul 
celor şaptezeci de zile de doliu tranzacţiile comerciale erau suspendate şi 
nici un banchet nu avea să se desfăşoare în vastele vile ale nobililor. 

Moartea lui Seti fusese un adevărat şoc pentru marele oraş. Sub domnia 
lui se născuse prosperitatea, însă ea părea acum fragilă în ochii principalilor 
negociatori, tot aşa cum un faraon slab ar fi făcut Egiptul vulnerabil şi 
instabil. Şi cine l-ar fi putut egala pe Seti? Şenar, fiul lui mai mare, ar fi 
putut fi un bun gestionar, dar suveranul, bolnav, îl preferase pe tânărul şi 
clocotitorul Ramses, a cărui purtare s-ar fi potrivit mai bine unui seducător 
decât unui şef de stat. Chiar şi cei mai vizionari comiteau erori câteodată; se 
zvonea, precum în Theba, că Seti probabil se înşelase desemnându-şi fiul 
mai mic drept succesor. 

Nerăbdător, Şenar umbla de colo-colo prin sala de oaspeţi a locuinţei lui 
Meba, ministrul Afacerilor externe, un sexagenar discret, cu o ţinută 
frumoasă şi un chip deschis ce inspira încredere. Inamic al lui Ramses, el îl 
susţinea pe Şenar, ale cărui vederi politice şi economice îi păreau excelente. 
Nu era oare de viitor deschiderea unei pieţe mediteraneene şi asiatice printr- 
un maximum de alianţe comerciale, chiar cu preţul ignorării câtorva valori 
desuete? Mai bine să vinzi arme decât să ai nevoie de ele. 

— O să vină? întrebă Şenar. 

— E de partea noastră, fiţi pe pace. 

— Nu-mi plac brutele de soiul ăsta, îşi schimbă părerea după cum bate 
vântul. 

Fiul mai mare al lui Seti era un bărbat scund, îndesat şi corpolent, cu o 
faţă rotundă şi obraji bucălaţi; buzele pline şi lacome îi trădau gustul pentru 
traiul bun, iar ochii mici şi căprui exprimau o necontenită agitaţie. Greu, 
masiv, detesta soarele şi exerciţiul fizic; vocea lui mieroasă şi nesigură 
încerca să manifeste o distincţie şi un calm de care, cel mai adesea, era 
lipsit. 


Şenar era pacifist din interes. I se părea o absurditate să-şi apere ţara 
izolând-o de mersul afacerilor; cuvântul „trădare” nu era folosit decât de 
moraliştii incapabili să facă avere. Ramses, educat după metode învechite, 
nu merita să guverneze. Astfel încât Şenar nu avea nici o remuşcare punând 
la cale un complot care să-i ofere puterea: Egiptul îi va fi recunoscător. 

Mai trebuia ca principalul lui aliat să nu renunţe la proiectul comun. 

— Dă-mi ceva de băut, ceru Şenar. 

Meba îşi servi înaltul oaspete cu o cupă de bere proaspătă. 

— N-ar trebui să avem încredere în el. 

— Sunt convins că o să vină; nu uitaţi că vrea să se întoarcă acasă cât 
mai repede. 

În sfârşit, paznicul locuinţei ministrului Afacerilor externe anunţă 
sosirea vizitatorului atât de aşteptat. 

Blondul Menelau, cu ochi pătrunzători, fiul lui Atreu, iubit de zeul 
războiului şi rege al Lacedemoniei, învingătorul troienilor, purta o platoşă 
dublă şi o centură lată închisă cu agrafe de aur. Egiptul îi acordase 
ospitalitate pe timpul reparării corăbiilor, însă soţia lui, Elena, nu mai voia 
să părăsească pământul faraonilor, temându-se de tratamentul la care urma 
să fie supusă la curtea soţului ei şi în urma căruia avea să devină o simplă 
sclavă. Cum Elena beneficia de sprijinul şi protecţia reginei Tuya, Menelau 
avea mâinile legate; din fericire, Şenar îi venise în ajutor, recomandându-i 
răbdare pentru a putea dezvolta o strategie cu sorţi de izbândă. 

Atunci când Şenar va fi faraon, Menelau va pleca spre Grecia împreună 
cu Elena. 

De mai multe luni de zile soldaţii greci se integraseră în rândul 
populaţiei egiptene; unii fuseseră plasați sub comandament egiptean, iar 
alţii deschiseseră magazine, cu toţii părând satisfăcuţi de norocul ce dăduse 
peste ei. În realitate, nu aşteptau decât ordinul şefului lor pentru a trece la 
acţiune, reînnoind, la o scară mai mare, episodul calului troian. 

Grecul îl măsură pe Meba cu neîncredere. 

— Spuneţi-i să plece, îi ceru el lui Şenar; nu vreau să discut decât cu 
dumneavoastră. 

— Ministrul Afacerilor externe e aliatul nostru. 

— N-am să mai spun încă o dată. 

Cu un gest, Şenar îi ordonă compatriotului său să se retragă. 

— Cum stăm? întrebă Menelau. 

— A venit vremea să intervenim. 


— Sunteţi sigur? Cu obiceiurile voastre bizare şi această interminabilă 
mumificare, o să ne pierdem capul! 

— Trebuie să acţionăm înainte de punerea în mormânt a mumiei tatălui 
meu. 

— Oamenii mei sunt pregătiţi. 

— Nu sunt partizanul unei violenţe inutile şi... 

— Destul cu tergiversările, Şenar! Vouă, egiptenilor, vă e frică să luptaţi; 
noi, grecii, am petrecut ani buni luptând împotriva troienilor, pe care i-am 
masacrat. Dacă doriţi moartea lui Ramses, spuneţi-o odată şi aveţi încredere 
în sabia mea! 

— Ramses e fratele meu, iar viclenia este uneori mai eficace decât forţa 
brutală. 

— Doar uniunea dintre ele asigură victoria; pe mine, un erou al 
războiului 'Troiei, mă învăţaţi strategie? 

— Trebuie s-o recuceriţi pe Elena. 

— Elena, Elena, mereu Elena! Dar fără femeia asta afurisită nu mă pot 
întoarce în Lacedemonia. 

Şenar zâmbi. De data asta, şansa era de partea lui; cu ajutorul grecului 
îşi va atinge scopul. 

— Nu există decât două piedici majore: leul şi Serramanna. Îl otrăvim 
pe primul şi îl suprimăm pe al doilea. Pe urmă, îl ridicăm pe Ramses şi îl 
trimitem în Grecia. 

— De ce să nu-l ucidem? 

— Pentru că domnia mea nu va debuta printr-o vărsare de sânge. În mod 
oficial, Ramses renunţă la tron şi hotărăşte să plece într-o lungă călătorie în 
cursul căreia cade victimă unui accident nefericit. 

— Şi Elena? 

— Din momentul în care voi fi încoronat, mama mea va trebui să-mi dea 
ascultare şi va înceta s-o protejeze. Dacă Tuya nu se arată rezonabilă, o 
închid într-un templu. 

Menelau căzu pe gânduri. 

— Pentru un egiptean, nu e rău conceput planul... Aveţi otrava necesară? 

— Bineînţeles. 

— Ofiţerul grec pe care am reuşit să-l angajez în garda personală a 
fratelui vostru e un soldat experimentat; îi va tăia gâtul lui Serramanna în 
timpul somnului. Când acţionăm? 


— Încă puţină răbdare, trebuie să mă întorc la Theba; la întoarcere dăm 
lovitura. 

Elena gusta fiecare clipă a unei fericiri pe care o crezuse dispărută 
pentru totdeauna, îmbrăcată într-o robă largă ce răspândea parfum de nectar, 
cu capul acoperit de un văl care s-o apere de soare, trăia un vis minunat la 
curtea Egiptului. Ea, pe care grecii o tratau ca pe o „căţea perversă”, reuşise 
să scape de Menelau, acest tiran ticălos şi laş, a cărui cea mai mare plăcere 
consta în a umili oamenii, Tuya, marea soţie regală, şi Nefertari, soţia lui 
Ramses, îi oferiseră prietenia lor şi-i permiseseră să trăiască în libertate într- 
o ţară în care femeia nu era închisă într-o locuinţă, fie ea şi princiară. 

Oare Elena era cea responsabilă de miile de morţi greci şi troieni? Ea nu 
dorise această nebunie ucigaşă care, atâţia ani, îi făcuse pe nişte tineri să se 
omoare între ei; dar zvonurile continuau s-o acuze şi s-o condamne, fără să- 
i lase posibilitatea să se apere. Aici, în Memphis, nu i se făcea nici un 
reproş; ţesea, asculta muzică sau cânta ea însăşi, se îmbăia în bazine şi se 
bucura de farmecele inepuizabile ale grădinilor palatului. Zornăitul armelor 
se estompase, cedând locul păsărilor cântătoare. 

De mai multe ori pe zi, Elena, cu braţele sale albe, se ruga zeilor ca visul 
să nu se termine: nu dorea decât să uite trecutul, Grecia şi pe Menelau. 

În timp ce se plimba pe o alee acoperită cu nisip, zări cadavrul unui 
cocor cenuşiu. Apropiindu-se, constată că pântecul frumoasei păsări fusese 
despicat. Elena îngenunche şi-i examină intestinele; la greci, ca şi la troieni, 
toată lumea îi cunoştea talentele de ghicitoare. 

Soţia lui Menelau rămase nemişcată minute lungi. 

Ceea ce citise în măruntaiele nefericitului cocor o înfricoşase. 


Capitolul 4 


Theba, marele oraş din sudul Egiptului, era domeniul lui Amon, zeul ce 
înarmase braţul eliberatorilor atunci când aceştia, cu mai multe secole 
înainte, îi alungaseră pe ocupanţii hyksos, nişte asiatici cruzi şi barbari. Din 
momentul în care ţara îşi recăpătase independenţa, faraonii începuseră să-i 
aducă omagiu lui Amon şi să-i înfrumuseţeze templul, generaţie după 
generaţie. Tot aşa şi Karnak, un imens şantier niciodată întrerupt, devenise 
cel mai mare şi mai bogat sanctuar egiptean, un fel de stat în stat, al cărui 
mare preot părea mai mult un gospodar cu puteri extinse decât un om al 
rugăciunii. 

La sosirea în Theba, Şenar solicitase o audienţă. Cei doi bărbaţi se 
întreţineau într-un chioşc de lemn acoperit de glicină şi caprifoi, nu departe 
de lacul sacru, a cărui prezenţă aducea puţină răcoare. 

— Aţi venit fără escortă? se miră marele preot. 

— Foarte puţini sunt la curent cu prezenţa mea aici. 

— A... doriţi prin urmare să fiu discret. 

— Opoziția dumneavoastră faţă de Ramses mai este de actualitate? 

— Mai mult ca oricând. E tânăr, impetuos şi iute la mânie, domnia lui ar 
fi dezastruoasă. Seti a comis o eroare numindu-l succesor. 

— Îmi acordaţi încrederea dumneavoastră? 

— Ce loc îi veţi rezerva templului lui Amon dacă urcati pe tron? 

— Primul loc, bineînţeles. 

— Seti a favorizat alţi clerici, precum cei din Heliopolis sau Memphis; 
singura mea ambiţie este să nu văd Karnakul izgonit pe planul al doilea. 

— Asta e intenţia lui Ramses, nu a mea. 

— Ce propuneţi, Şenar? 

— Să acţionăm, şi să acţionăm repede. 

— Altfel spus, înainte de punerea în mormânt a mumiei lui Seti. 

— De fapt, e ultima noastră şansă. 

Şenar ignora faptul că marele preot al lui Amon era foarte grav bolnav; 
potrivit medicului său, îi mai rămăseseră câteva luni de trăit, poate chiar 
câteva săptămâni. O astfel de soluţie rapidă îi apăru demnitarului ca 
expresia bunăvoinţei zeilor, înainte de a muri, va avea şansa să-l vadă pe 


Ramses îndepărtat de la puterea supremă, iar Karnak-ul va fi în acest fel 
salvat. 

— Nu voi tolera nici un fel de violenţă, decretă marele preot; Amon ne-a 
dăruit pacea şi nimeni nu trebuie s-o încalce. 

— Fiţi sigur de asta; chiar dacă e incapabil să guverneze, Ramses e 
fratele meu şi simt multă afecţiune pentru el. Nu n-am gândit nici un 
moment să-i pricinuiesc vreun rău. 

— Ce soartă îi veţi rezerva? 

— E un tânăr energic, îndrăgostit de aventură şi de spaţiile vaste; de 
vreme ce va fi scutit de o povară prea grea pentru el va întreprinde o 
călătorie lungă şi va vizita mai multe ţări străine. Când se va întoarce, 
experienţa lui ne va folosi. 

— "Ţin în egală măsură ca regina Tuya să rămână sfătuitoarea voastră 
privilegiată. 

— Asta fără discuţie. 

— Fiţi fidel lui Amon, Şenar, şi norocul vă va surâde. 

Fiul mai mare al lui Seti se înclină cu deferenţă. Credulitatea bătrânului 
preot era o ocazie minunată. 


Dolenta, sora mai mare a lui Ramses, îşi aplica unguente pe pielea sa 
grasă. Nici frumoasă, nici urâtă, prea voluminoasă, mereu plictisită, ea 
detesta Theba şi sudul. O femeie de condiţia ei nu putea trăi decât la 
Memphis, acolo unde îşi petrecea timpul ocupându-se de miile de drame 
domestice ce animau existenţa aurită a familiilor nobile. 

Se plictisea în Theba. Sigur că fusese primită în cea mai bună societate 
şi alerga de la un banchet la altul, bucurându-se de calitatea de fiică a 
marelui Seti; însă aici moda era în urmă faţă de cea din Memphis, iar soţul 
ei, rubicondul şi jovialul Sary, fost preceptor al lui Ramses, cădea tot mai 
mult pradă neurasteniei. El, odată superior al Kap-ului, universitate 
însărcinată cu formarea viitorilor responsabili ai regatului, să fie obligat la 
inactivitate printr-o greşeală a lui Ramses! 

Da, Sary fusese sufletul unui complot mediocru vizând eliminarea lui 
Ramses; da, soţia lui, Dolenta, ţinuse partea lui Şenar contra fratelui său; 
da, rătăciseră drumul, însă Ramses n-ar fi trebuit să le acorde iertarea ţinând 
cont de moartea lui Seti? 


Numai răzbunarea era pe măsura acestei cruzimi. Soarta va sfârşi prin a 
se întoarce împotriva lui Ramses şi, în acea zi, Dolenta şi Sary vor profita 
de ocazie, în aşteptare, Dolenta îşi îngrijea pielea, iar Sary citea sau dormea. 

Sosirea lui Şenar îi trezi din amorţeală. 

— Fratele meu mult iubit! exclamă Dolenta, îmbrăţişându-l. Ai venit cu 
veşti bune? 

— Posibil. 

— Nu ne ţine pe jar! îi ceru Sary. 

— Voi fi rege. 

— Oare s-a apropiat clipa răzbunării noastre? 

— Întoarceţi-vă cu mine la Memphis; o să vă ascund până la dispariţia 
lui Ramses. 

Dolenta păli. 

— Dispariţia... 

— Nu te îngrijora, mica mea soră; va pleca în străinătate. 

— O să-mi dai un post important la curte? întrebă Sary. 

— Ai fost necugetat, însă calităţile tale îmi vor fi de folos. E de-ajuns să- 
mi fii fidel şi cariera ta va fi strălucitoare. 

— Ai cuvântul meu, Şenar. 


Frumoasa Iset se plictisea în somptuosul palat din Theba, unde îl creştea 
cu dragoste pe Kha, fiul pe care i-l dăruise Ramses; cu ochii săi verzi, nasul 
mic şi drept, buzele fine, graţioasă, nesupusă şi veselă, Iset era o femeie 
foarte frumoasă şi a doua soţie a regentului. 

„A doua soţie”... Cât de greu îi era să accepte acest titlu şi să se supună 
situaţiei pe care acesta o implica! Cu toate astea, Iset nu reuşea să fie 
geloasă pe Nefertari, atât de frumoasă, de blândă şi de profundă; avea 
prestanţa unei viitoare regine, deşi nu arăta nici un fel de ambiţie în acest 
sens. 

Iset ar fi vrut ca ura să-i aprindă inima şi să-i dea motivul de a lupta cu 
ferocitate împotriva lui Ramses şi a lui Nefertari; însă ea continua să-l 
iubească pe cel care-i oferise atâta fericire şi plăcere, bărbatul căruia îi 
dăruise un fiu. 

Lui Iset nu-i păsa de putere şi de onoruri; ea îl iubea pe Ramses pentru 
el însuşi, pentru forţa şi strălucirea lui. Să trăiască departe de el era adesea o 
încercare insuportabilă; de ce nu era conştient de suferinţa ei? 


Curând, Ramses va fi rege şi atunci nu-i va mai face decât vizite scurte, 
din ce în ce mai rare, în cursul cărora ea va fi zdrobită, incapabilă să mai 
reziste. Dacă, cel puţin, s-ar fi putut îndrăgosti de un alt bărbat... însă 
pretendenţii, discreţi sau insistenţi, erau şterşi şi fără personalitate. 

Iset rămase uimită atunci când majordomul îi anunţă vizita lui Şenar; ce 
căuta fiul mai mare al lui Seti la Theba, înaintea funeraliilor? 

Îl primi într-o încăpere bine aerisită datorită unor ferestre înguste 
încastrate în partea superioară a pereţilor şi care răspândeau o lumină 
irizată. 

— Eşti magnifică, Iset. 

— Ce doreşti? 

— Ştiu că nu mă iubeşti, dar mai ştiu că eşti inteligentă şi capabilă să 
apreciezi o situaţie apărându-ţi interesele. Pentru mine, ai stofă de mare 
soţie regală. 

— Ramses a hotărât altfel. 

— Şi dacă n-ar mai avea nici o decizie de luat? 

— Ce vrei să spui? 

— Fratele meu nu e lipsit de bun simţ; a înţeles că e peste puterile lui să 
guverneze Egiptul. 

— Asta înseamnă... 

— Asta înseamnă că eu îmi voi asuma această sarcină dificilă pentru 
binele ţării şi că tu vei fi regina celor Două Tărâmuri. 

— Minţi, Ramses n-a renunţat! 

— Ba nu, frumoasa şi tandra mea prietenă; se pregăteşte să plece într-o 
lungă călătorie în compania lui Menelau şi mi-a cerut să fiu eu succesorul 
lui Seti, din respect pentru memoria tatălui nostru. La întoarcere, fratele 
meu va beneficia de toate privilegiile cuvenite rangului său, fii sigură de 
asta. 

— Ţi-a vorbit... de mine? 

— Mă tem că te-a uitat, ca şi pe fiul lui de altfel; doar pasiunea pentru 
depărtări îl mai animă. 

— O ia cu el pe Nefertari? 

— Nu, doreşte să descopere şi alte femei; oare fratele meu nu e nesăţios 
în domeniul plăcerilor? 

Frumoasa Iset părea descumpănită. Şenar ar fi vrut să-i ia mâna, însă era 
prea devreme; se temea ca gestul lui să nu-l ducă la eşec. Trebuia mai întâi 


să câştige încrederea tinerei femei şi apoi s-o cucerească cu blândeţe şi 
insistenţă. 

— Micul Kha va beneficia de cea mai bună educaţie, promise el, şi n-o 
să mai ai de ce să-ţi faci griji. După punerea lui Seti în mormânt, ne vom 
întoarce împreună la Memphis. 

— Ramses... Ramses va fi plecat deja? 

— Sigur că da. 

— Nu asistă la funeralii? 

— Îmi pare rău, dar aşa va fi; Menelau nu acceptă să-şi mai amâne 
plecarea. Uită-l pe Ramses, Iset, şi pregăteşte-te să devii regină. 


Capitolul 5 


Iset petrecu o noapte albă. 

Şenar o minţise. Ramses nu va pleca din Egipt pentru a căuta uitarea 
într-o călătorie în străinătate; dacă absenta de la funeraliile lui Seti, era 
împotriva voinţei sale. 

Sigur că Ramses se purtase cu cruzime faţă de ea; dar nu-l va trăda, 
aruncându-se în braţele lui Şenar. Iset nu dorea deloc să devină regină şi-l 
detesta pe acest individ ambițios cu chipul ca o lună plină şi cuvintele lui 
mieroase, atât de sigur de victorie. 

Datoria ei era limpede: să-l prevină pe Ramses de complotul care se 
urzea împotriva lui şi de intenţiile pe care i le atribuia fratele său mai mare. 

Compuse o lungă scrisoare pe un papirus, povestind în detaliu 
propunerile lui Şenar şi-l convocă pe superiorul mesagerilor regali 
însărcinaţi cu trimiterea curierului spre Memphis. 

— Acest mesaj e important şi urgent. 

— Mă voi ocupa personal, o asigură funcţionarul. 


%* 


Activitatea portului fluvial al Thebei se diminuase mult, ca şi la 
Memphis, pe durata perioadei de doliu. La debarcaderul rezervat corăbiilor 
rapide cu destinaţia nord, soldaţii dormitau. Superiorul mesagerilor regali 
strigă un marinar. 

— Ridică ancora, plecăm. 

— Imposibil. 

— Care e motivul? 

— Rechiziţia făcută de marele preot din Karnak. 

— Eu n-am fost avertizat. 

— Ordinul urmează să fie dat. 

— Ridică oricum ancora, am un mesaj urgent pentru palatul regal din 
Memphis. 

Un bărbat apăru pe puntea corăbiei pe care voia s-o împrumute 
funcţionarul. 

— Ordinele sunt ordine, declară el, şi trebuie să le respectaţi. 


— Şi cine eşti tu, ca să-mi vorbeşti pe tonul ăsta? 

— Şenar, fiul mai mare al Faraonului. 

Superiorul mesagerilor regali se înclină. 

— Vă rog să-mi iertaţi insolenţa. 

— Admit să uit incidentul dacă-mi dai mesajul încredinţat de frumoasa 
Iset. 

— Dar... 

— E într-adevăr destinat palatului regal din Memphis? 

— De fapt, fratelui vostru, Ramses. 

— Plec imediat şi mă voi afla alături de el; te temi cumva că n-aş fi un 
mesager potrivit? 

Funcţionarul îi dădu misiva lui Şenar. 

După ce corabia prinse viteză şi se depărta de țărm, Şenar rupse 
scrisoarea frumoasei Iset, iar resturile se împrăştiară purtate de vânt. 

Noaptea de vară era caldă şi parfumată. Cum să crezi că Seti îşi părăsise 
poporul şi că inima Egiptului plângea moartea unui rege demn de monarhii 
Vechiului Imperiu? De obicei, serile erau vesele şi animate: în pieţele 
satelor, pe străzile oraşelor, se dansa, se cânta şi se spuneau poveşti, 
îndeosebi fabule în care animalele luau locul oamenilor şi se comportau cu 
mai multă înţelepciune. Dar, în această perioadă de doliu şi de mumificare a 
trupului regal, râsetele şi jocurile dispăruseră. 

Străjerul, câinele galben al lui Ramses, dormea alături de Voinic, 
enormul leu însărcinat cu paza grădinii private a regentului. Câinele şi leul 
se instalaseră pe iarba proaspătă, după ce grădinarii udaseră plantele. 

Unul dintre aceştia era un grec, unul dintre soldaţii lui Menelau, care se 
amestecase în această echipă. Înainte de a pleca, el pusese într-un strat de 
crini mai multe bucăţi de carne otrăvită; lăcomia celor două animale nu 
putea să le reziste. Chiar dacă sălbăticiunea murea după mai multe ore, nici 
un veterinar nu l-ar fi putut salva. 

Străjerul simţi primul un miros neobişnuit. 

El căscă, se întinse, inspiră aerul nopţii şi înaintă cu paşi mărunți spre 
crini. Trufa lui îl ghidă spre bucăţile de came pe care le adulmecă îndelung; 
apoi se întoarse spre leu. Străjerul nu era egoist, nu voia să profite de unul 
singur de o asemenea descoperire. 


Cei trei soldaţi cocoţaţi pe zidul grădinii văzură cu satisfacţie cum leul 
se trezeşte din amorţeală şi îl urmează pe câine. Încă puţină răbdare şi calea 
va fi liberă; vor înainta fără piedici până în camera lui Ramses, îl vor 
surprinde în somn şi îl vor duce pe corabia lui Menelau. 

Unul lângă altul, leul şi câinele stăteau nemişcaţi, vârându-şi capetele în 
stratul de crini. 

Sătui, se întinseră peste flori. 

Zece minute mai târziu, unul dintre greci sări pe pământ; ţinând cont de 
cantitatea şi de puterea otrăvii, marea sălbăticiune trebuia să fie deja 
paralizată. 

Deschizătorul de drumuri făcu semn tovarăşilor lui, care se alăturară pe 
aleea ce ducea spre camera lui Ramses. Se pregătiră să pătrundă în palat, 
însă un răget îi făcu să se întoarcă. 

Voinicul şi Străjerul erau în spatele lor, privindu-i fix. Printre crinii 
culcaţi la pământ stăteau bucăţile de carne neatinse pe care trufa câinelui le 
ignorase; leul verificase intuiţia bine fondată a prietenului său strivind hrana 
otrăvită. 

Cei trei greci, înarmaţi cu un cuţit, se strânseră unul în altul. 

Cu ghearele scoase şi gura larg deschisă, Voinicul se aruncă asupra 
intruşilor. 


Ofiţerul grec care reuşise să se angajeze în garda particulară a lui 
Ramses, înainta încet prin palatul adormit, în direcţia apartamentelor 
regentului. Cădea în sarcina lui inspectarea culoarelor şi semnalarea oricărei 
prezenţe insolite; astfel încât soldaţii, care-l cunoşteau bine, îl lăsară să 
treacă într-o linişte deplină. 

Grecul se îndreptă spre pragul pe care dormea Serramanna; oare sardul 
nu afirmase el însuşi că, pentru a se ajunge la Ramses, era nevoie mai întâi 
să i se taie lui beregata? Odată eliminat, regentul era lipsit de principalul lui 
protector, iar întregul corp de gardă avea să se alieze cu Şenar, noul stăpân 
al Egiptului. 

Grecul se opri şi ascultă. 

Nici cel mai mic zgomot, doar răsuflarea regulată a celui care dormea, 
in ciuda forţei sale fizice, Serramanna avea nevoie de câteva ore de somn. 
Dar poate că se va comporta ca o pisică şi se va trezi, simțind pericolul. 


Grecul trebuia să lovească prin surprindere şi să nu-i dea victimei 
posibilitatea de a reacţiona. 

Prudent, mercenarul ascultă din nou. Nu era nici o îndoială: Serramanna 
era la discreţia lui. 

Grecul scoase din teacă un pumnal şi îşi ţinu respiraţia. Cu un elan plin 
de furie, se aruncă asupra omului adormit şi lovi în zona gâtului. 

O voce gravă răsună în spatele agresorului. 

— Frumoasă încercare pentru un laş. 

Grecul se întoarse. 

— Ai ucis un corp din paie şi pânză, declară Serramanna. Cum mă 
aşteptam la un atac de felul acesta, am imitat respiraţia unuia care doarme. 

Omul lui Menelau strânse mânerul pumnalului. 

— Lasă-l. 

— Am totuşi de gând să-ţi tai beregata. 

— Încearcă. 

Sardul îl depăşea pe grec cu mai mult de trei capete. 

Pumnalul lovi aerul; în ciuda staturii şi greutăţii sale, sardul se deplasa 
cu o agilitate surprinzătoare. 

— Nici măcar nu ştii să te baţi, constată Serramanna. 

Jignit, soldatul grec încercă o fentă: un pas într-o parte, apoi o mişcare 
bruscă înainte, cu lama îndreptată spre stomacul adversarului. 

Sardul, cu muchia palmei drepte, îi rupse pumnalul, iar cu pumnul stâng 
îl lovi în tâmplă. Cu limba atâmând şi ochii sticloşi, grecul se prăbuşi, mort 
înainte de a atinge pământul. 

— Un laş mai puţin, mormăi Serramanna. 

Trezit din somn, Ramses constată eşecul celor două atentate organizate 
împotriva lui. În grădină, cei trei greci sucombaseră în ghearele leului; pe 
culoar, un alt grec, membru al gărzii personale a regentului, zăcea mort. 

— Au vrut să vă suprime, afirmă Serramanna. 

— Omul a vorbit? 

— N-am avut timp să-l interoghez; să nu-l regretaţi pe amărâtul ăsta, n- 
avea nici un fel de calităţi de războinic. 

— Dar grecii aceştia nu erau nişte apropiaţi de-ai lui Menelau? 

— ÎL detest pe tiranul ăsta. Daţi-mi voie să mă întâlnesc cu el într-o 
singură luptă şi îl trimit în infernul de care se teme atâta, populat cu 


fantome şi cu eroi deznădăjduiţi. 

— Pentru moment, mulţumeşte-te să dublezi paza. 

— Apărarea e o strategie proastă, prinţe; numai atacul duce la victorie. 

— Mai întâi trebuie identificat duşmanul. 

— Menelau şi grecii lui! Sunt nişte mincinoşi şi nişte perfizi. Alungaţi-i 
cât mai repede, altfel o vor lua de la capăt. 

Ramses puse mâna pe umărul drept al lui Serramanna. 

— Din moment ce tu îmi eşti fidel, de ce m-aş mai teme? 

Ramses petrecu restul nopţii în grădină, alături de leu şi de câine; 
sălbăticiunea adormise, iar Străjerul moţăia. Fiul iui Seti visase la o lume 
paşnică, însă nebunia oamenilor nu respecta nici măcar perioada în care 
avea loc mumificarea defunctului. 

Moise avusese dreptate: nu era momentul de a manifesta clemenţă faţă 
de duşmani pentru a face să înceteze violențele. Dimpotrivă, se năştea în ei, 
în felul acesta, convingerea că aveau de-a face cu un adversar slab, uşor de 
învins. 

În zori, Ramses lăsă în urmă noaptea suferinţei sale. Chiar dacă Seti era 
de neînlocuit, trebuia ca el să se pună pe treabă. 


Capitolul 6 


În Egiptul lui Seti templele erau responsabile de redistribuirea 
mărfurilor şi produselor care le erau încredințate. De la naşterea civilizaţiei 
faraonice, legea lui Maat, fragila zeiţă a dreptăţii şi a adevărului, voia ca 
fiecărui copil al pământului binecuvântat de zei să nu-i lipsească nimic. 
Cum să celebrezi o sărbătoare dacă şi numai un singur stomac suferea de 
foame? 

Aflat în fruntea statului, Faraonul era în acelaşi timp cârma ce arăta 
direcţia cea bună, şi căpitanul corăbiei, care asigura coeziunea echipajului. 
Cădea în sarcina lui să pună în practică indispensabila solidaritate fără de 
care societatea s-ar fi destrămat şi ar fi pierit din cauza propriilor conflicte 
interne. 

Deşi circulaţia mărfurilor depindea în mod esenţial de un corp de 
funcţionari a căror competenţă era una dintre cheile prosperității egiptene, 
câţiva negustori independenţi, lucrând în acord cu templele, călătoreau prin 
ţară şi făceau un comerţ liber. 

Acesta era şi cazul lui Raia, un sirian stabilit în Egipt de mai bine de 
doisprezece ani. Posesorul unui vas de transport şi al mai multor catâri, el 
nu înceta să plece şi să vină, din nord în sud şi din sud în nord, pentru a 
vinde vin, conserve de carne şi vase importate din Asia. De statură mijlocie, 
cu faţa împodobită de o barbă scurtă, de formă ascuţită, îmbrăcat cu o 
tunică cu dungi colorate, curtenitor, discret şi cinstit, el se bucura de stima 
numeroşilor clienţi ce-i preţuiau exigenta în ceea ce priveşte calitatea şi 
preţurile moderate. În fiecare an, permisul de muncă îi era reînnoit, astfel 
încât sirianul se integrase până la urmă în ţara sa de adopţie. Ca şi alţi 
străini, el se amestecase cu populaţia şi nu se mai deosebea de autohtoni. 

Nimeni nu ştia că negustorul Raia era un spion în solda hitiţilor. 

Aceştia din urmă îi dăduseră ca sarcină să culeagă cât mai multe 
informaţii şi să le transmită în cel mai scurt timp posibil. În felul acesta, 
războinicii din Anatolia puteau să aleagă cel mai bun moment pentru a-i 
ataca pe vasalii Faraonului şi pentru a pune mâna pe pământurile lor, înainte 
de a invada chiar Egiptul. Cum Raia legase prietenii cu militarii, vameşii şi 
poliţiştii, el beneficia de multe informaţii secrete a căror chintesenţă 


ajungea la Hattusa, capitala hitiţilor, sub formă de mesaje codificate 
introduse în vase de alabastru destinate căpeteniilor de clan din sudul Siriei, 
în mod oficial aliaţi ai Egiptului. De mai multe ori, vameşii scotociseră prin 
încărcături şi citiseră textele redactate de Raia, nişte inocente misive 
comerciale şi facturi de plată. Importatorul sirian, care aparţinea reţelei de 
spionaj, livra vasele destinatarilor, iar mesajele, unui coleg din nordul Siriei, 
aflat sub protecţia hitiţilor, şi care le trimitea mai departe, până la Hattusa. 

Astfel, cea mai mare putere militară din Asia vecină, Imperiul hitit, 
urmărea lună de lună evoluţia politicii egiptene, plecând de la informaţii de 
prima mână. 

Moartea lui Seti şi perioada de doliu reprezentau o excelentă ocazie de a 
ataca Egiptul; însă Raia insistase mult pentru a-i face să se răzgândească pe 
generalii hitiţi ce 


doreau să se lanseze într-o aventură smintită. Contrar a ceea ce gândeau 
aceştia, armata egipteană nu era deloc demobilizată, ba chiar dimpotrivă; 
temându-se de o posibilă invazie înainte de învestitura noului monarh, paza 
la frontiere fusese dublată. 

Mai mult, datorită flecărelilor Dolentei, sora lui Ramses, Raia aflase că 
Şenar, fratele mai mare al viitorului rege, nu avea să accepte să fie lăsat pe 
planul al doilea. Altfel spus, el complota pentru a acapara puterea înainte de 
încoronare. 

Spionul studiase îndelung personalitatea lui Şenar; activ, abil, ambițios, 
nemilos atunci când era în joc interesul său personal, viclean şi mult diferit 
de Seti şi de Ramses. Urcarea lui pe tron era o perspectivă mai curând 
plăcută, căci părea să cadă în capcana întinsă de hitiţi, şi anume dorinţa 
afişată de a lega cele mai bune relaţii diplomatice şi comerciale cu Egiptul, 
uitând de vechile afronturi. Nu avusese oare Seti slăbiciunea de a renunţa să 
cucerească fortăreaţa din Kadesh, cheia sistemului hitit? Suveranul absolut 
al războinicilor anatolieni lăsase de bunăvoie să se înţeleagă că renunţase la 
orice năzuinţe expansioniste, sperând ca viitorul faraon să creadă în 
discursul său liniştitor şi să-şi slăbească eforturile militare. 

Raia nu avusese altceva de făcut decât să-i identifice pe complicii lui 
Şenar şi să-i descopere planul de acţiune; cu un instinct foarte sigur, el se 
orientase spre colonia grecească instalată la Memphis. Nu se arătase oare 
Menelau ca un mercenar crud, ale cărui cele mai frumoase amintiri erau 
masacrele comise la Troia? Potrivit apropiaților lui, suveranul grec nu mai 
suporta să rămână în Egipt; el visa să se întoarcă în Lacedemonia, în 
compania Elenei, pentru a-şi celebra victoria. Şenar fusese nevoit să 
plătească gras câţiva mercenari greci pentru a se debarasa de Ramses şi a 
deveni succesorul lui Seti. 

Raia căpătase certitudinea că Ramses ar fi un faraon periculos pentru 
hitiţi; având o fire războinică, el era la fel de hotărât ca şi tatăl lui şi risca să 
se lase în voia înflăcărării datorate tinereţii sale. Era mai bine să fie 
sprijinite proiectele lui Şenar, mai ponderat şi mai maleabil. 

Însă veştile nu erau bune: potrivit unui servitor din palat, mai mulţi 
mercenari greci fuseseră ucişi în tentativa lor de a-l suprima pe Ramses. 
Complotul părea să fi eşuat. 

Următoarele ore aveau să lămurească lucrurile: fie Şenar era absolvit de 
responsabilitatea celor întâmplate şi apărea ca un om de viitor, fie se 
dovedea incapabil de acest lucru şi atunci merita să fie eliminat. 


Menelau călcă în picioare scutul care-l ajutase să pareze atâtea lovituri 
pe câmpul de bătaie, apoi rupse una dintre lăncile care străpunseseră 
numeroase piepturi de troieni. Înşfăcă o vază şi o izbi de peretele 
anticamerei din vila în care locuia. 

Potolindu-şi cu greu furia, se întoarse spre Şenar. 

— Un eşec... Cum adică, un eşec?! Oamenii mei nu dau greş niciodată, 
să ştiţi asta! Am câştigat războiul cu Troia şi suntem nişte învingători! 

— Sunt dezolat să vă contrazic; leul lui Ramses a ucis trei dintre 
mercenarii dumneavoastră, iar Serramanna pe al patrulea. 

— Au fost trădaţi! 

— Nu, au fost pur şi simplu incapabili să ducă la îndeplinire misiunea pe 
care le-aţi încredinţat-o. În prezent, Ramses vă suspectează; fără îndoială că 
va ordona expulzarea dumneavoastră. 

— Şi o să plec fără Elena... 

— Aţi eşuat, Menelau. 

— Planul vostru a fost prostesc! 

— Cu toate astea, vi s-a părut realist. 

— Ieşiţi de-aici! 

— Pregătiţi-vă de plecare. 

— Ştiu ce am de făcut. 


Purtătorul de sandale şi secretarul particular al lui Ramses, Ameni, era 
înainte de toate, prietenul lui din copilărie; îi jurase fidelitate regentului şi 
îşi legase destinul de al său, orice s-ar fi întâmplat. Mic de statură, firav, 
uscăţiv, cu părul rar, în ciuda vârstei tinere, incapabil să ridice greutăţi, era 
totuşi un lucrător neobosit şi un scrib ieşit din comun, aplecat fără încetare 
asupra documentelor administrative din care extrăgea esenţialul pentru a-i 
permite lui Ramses să fie corect informat. Ameni nu nutrea nici o ambiţie 
personală, dar nu admitea nici cea mai mică imprecizie în serviciul celor 
douăzeci de funcţionari de elită pe care îi avea în subordine; rigoarea şi 
disciplina erau pentru el valori sacre. 

Deşi nu aprecia deloc o brută de teapa lui Serramanna, Ameni 
recunoştea că acesta se dovedise eficient apărându-l pe Ramses de agresorul 


grec. Reacţia prietenului său îl surprinsese; foarte calm, viitorul faraon îi 
ceruse lui Ameni să-i descrie în detaliu marile corpuri de stat, funcţionarea 
lor şi relaţiile dintre ele. 

Atunci când Serramanna îl preveni pe Ameni de prezenţa lui Şenar, 
secretarul particular al regentului deveni nervos; vizita asta îl deranja în 
momentul în care tocmai studia reforma legilor arhaice privind utilizarea 
bacurilor colective. 

— Nu-l primi, îi recomandă Ameni lui Ramses. 

— Şenar e fratele meu. 

— E un intrigant care nu urmăreşte altceva decât profitul personal. 

— Mi se pare important să aud ce are de zis. 

Ramses îşi primi fratele în grădina unde leul părea să doarmă la umbra 
unui sicomor, în timp ce câinele galben rodea un os. 

— Tu eşti mai bine păzit decât era Seti! se miră Şenar; e aproape 
imposibil să se apropie cineva de tine. 

— Uiţi de grecii care au încercat să se strecoare în palat cu intenţii 
ostile? 

— Nu uit deloc, însă vin să-ţi dezvălui numele celui care e autorul 
complotului. 

— Cum l-ai aflat, fratele meu iubit? 

— Menelau a încercat să mă corupă. 

— Ce anume ţi-a propus? 

— Să pun mâna pe tron. 

— Şi tu ai refuzat... 

— Îmi place puterea, Ramses, dar îmi cunosc limitele şi n-am de gând să 
le depăşesc. Tu eşti viitorul faraon şi nimeni altcineva; voinţa tatălui nostru 
trebuie respectată. 

— De ce şi-a asumat Menelau un asemenea risc? 

— Pentru el, Egiptul e o închisoare; dorinţa lui de a se întoarce în 
Lacedemonia alături de Elena l-a făcut să-şi piardă raţiunea. E convins că tu 
eşti acela care i-a sechestrat soţia. Rolul meu ar fi constat în a te exila într-o 
oază, în a o elibera pe Elena şi a-i da lui autorizarea să plece. 

— Elena se bucură de toată libertatea. 

— În ochii unui grec, lucrul ăsta e de neconceput; ea trebuie să fie sub 
influenţa unui bărbat. 

— Şi are el un asemenea punct de vedere obtuz? 

— Menelau e încăpățânat şi periculos. Reacționează ca un erou grec. 


— Ce mă sfătuieşti? 
— Având în vedere greşeala de neiertat pe care a comis-o, expulzează-l 
fără întârziere. 


Capitolul 7 


Poetul Homer dispunea de o locuinţă vastă nu departe de palatul 
regentului. Se bucura de serviciile unui bucătar, ale unei cameriste şi ale 
unui grădinar, mai avea o pivniţă plină de vase cu vin din Deltă, căruia îi 
adăuga anason şi coriandru, şi nu ieşea deloc din grădina în care arborele 
cel mai preţios era un lămâi, indispensabil pentru inspiraţia sa. 

Cu trupul uns cu ulei de măsline, Homer fuma bucuros frunze de salvie 
într-o pipă al cărei căuş îl constituia cochilia unei scoici. Ţinând pe 
genunchi o pisică alb cu negru, pe care o botezase Hector, dicta versurile 
Iliadei sale când lui Ameni, când unui scrib pe care i-l trimisese secretarul 
particular al lui Ramses. 

Vizita regentului îl bucură pe poet; bucătarul aduse un vas cretan cu 
gâtul foarte strâmt, care nu lăsa să se scurgă decât un firicel de vin răcoritor 
şi aromat. În chioşcul susținut de patru coloane din lemn de salcâm şi cu un 
acoperiş din frunze de palmier căldura era insuportabilă. 

— Această măreaţă vară îmi vindecă suferinţele, spuse Homer, al cărui 
chip marcat de bătrâneţe şi ridat era împodobit de o barbă albă şi lungă. 
Aici aveţi parte de furtuni, ca în Grecia? 

— Zeul Seth declanşează câteodată unele înspăimântătoare, răspunse 
Ramses. Cerul se acoperă de nori sumbri, fulgerele îl brăzdează, trăsnetul 
loveşte, tunetul bubuie, un adevărat potop umple cursurile secate ale apelor, 
iar torentele se prăvălesc, antrenând mari cantităţi de pietriş. Teama 
cuprinde inimile, unii cred chiar în distrugerea ţării. 

— Seti nu purta numele lui Seth? 

— Pentru mine, ăsta a fost multă vreme un mister; cum îndrăznea un 
faraon să-şi aleagă drept zeu protector pe asasinul lui Osiris? Am înţeles 
apoi că el îmblânzise forţa lui Seth, puterea incomensurabilă a cerului şi că 
se folosea de ea pentru a alimenta armonia şi nu dezordinea. 

— Ciudată ţară şi acest Egipt! Nu daţi piept cumva cu o asemenea 
furtună? 

— Ecoul dramelor petrecute a ajuns până în grădina asta? 

— Vederea mi-e slabă, auzul însă, excelent! 


— Deci, ştiţi cum au încercat să mă suprime compatrioţii 
dumneavoastră. 

— Alaltăieri am scris versurile astea: Tare mă tem să nu fiţi prinşi în 
ochiurile unei plase care nu lasă nimic să treacă şi să nu deveniți victimele 
şi prada războinicilor duşmani. Vă vor pustii oraşele. Gândiţi-vă la asta zi 
şi noapte, luptaţi fără încetare, dacă vreţi să scăpaţi de mustrări. 

— Sunteţi ghicitor? 

— Nu mă îndoiesc de curtoazia voastră, însă cu siguranţă că viitorul 
faraon caută nişte sfaturi de la un bătrân grec inofensiv. 

Ramses zâmbi. Homer era mai curând aspru şi direct, însă această 
atitudine îi plăcea. 

— După părerea dumneavoastră, agresorii au acţionat pe cont propriu 
sau la ordinele lui Menelau? 

— Nu-i cunoaşteţi prea bine pe greci! Comploturile reprezintă jocul lor 
favorit. Menelau o vrea pe Elena şi voi o ascundeţi; nu e decât o singură 
soluţie: violenţa. 

— Care e eşuat. 

— Menelau e slab şi limitat; nu va renunţa şi vă va declara război chiar 
şi din interiorul ţării voastre, fără să se gândească la consecinţe. 

— Ce-mi recomandaţi? 

— 'Trimiteţi-l în Grecia împreună cu Elena. 

— Dar ea refuză! 

— Deşi nu a dorit aşa ceva, femeia asta nu aduce decât nenorocire şi 
moarte. E o utopie să vrei să-i schimbi destinul. 

— E liberă să-şi aleagă ţara în care doreşte să locuiască. 

— Eu v-am prevenit. A, şi nu uitaţi să faceţi în aşa fel încât să mi se 
livreze papirusuri noi şi ulei de măsline de primă calitate. 

Nimeni n-ar fi considerat drept cavaleresc comportamentul poetului cu 
barba albă; lui Ramses îi plăcea însă felul lui direct de a vorbi şi îl considera 
mai de folos decât cuvintele mieroase ale curtenilor. 

Imediat ce Ramses trecu pe sub portalul aripii palatului ce-i fusese 
atribuită, Ameni se precipită spre el. Agitaţia asta nu-i era deloc proprie. 

— Ce se-ntâmplă? 

— Menelau... E Menelau! 

— Ce-a făcut? 


— A luat ostatici angajaţi din port, femei şi copii, şi ameninţă că-i 
execută dacă nu i-o dai pe Elena chiar azi. 

— Unde se află? 

— Pe corabia lui, împreună cu ostaticii; toate navele flotei sale sunt gata 
să ridice ancora. N-a mai rămas nici unul dintre mercenarii lui în oraş. 

— Există un responsabil cu securitatea portului? 

— Nu fi prea aspru. Menelau şi oamenii lui i-au luat prin surprindere pe 
soldaţii noştri însărcinaţi cu supravegherea cheiului. 

— Mama a fost avertizată? 

— Te aşteaptă, împreună cu Nefertari şi Elena. 

Văduva lui Seti, soţia lui Ramses şi cea a lui Menelau arborau o mină 
îngrijorată. Tuya era aşezată într-un jilt jos din lemn aurit, Nefertari pe un 
scaun pliant, iar Elena stătea în picioare, rezemată de o coloană de un verde 
strălucitor, în formă de lotus. 

Sala de audienţe a marii soţii regale era răcoroasă şi odihnitoare; 
parfumuri subtile fermecau mirosul celor prezenţi. Pe tronul Faraonului, un 
buchet de flori revela absenţa momentană a unui monarh. 

Ramses se înclină în faţa mamei lui, îşi îmbrăţişă tandru soţia şi o salută 
pe Elena. 

— Eşti informat? întrebă Tuya. 

— Ameni nu mi-a ascuns gravitatea situaţiei. Câţi ostatici sunt? 

— Cincizeci. 

Chiar dacă ar fi numai unul şi viaţa lui ar trebui salvată. Ramses se 
adresă Elenei. 

— Dacă lansăm un asalt, Menelau execută ostaticii? 

— Le taie gâtul cu mâna lui. 

— Ar îndrăzni să comită o crimă atât de barbară? 

— Pe mine mă vrea. Dacă dă greş, va ucide înainte de a fi ucis. 

— Să extermine în felul ăsta nişte nevinovaţi... 

— Menelau e un războinic; în ochii lui, nu există decât aliaţi sau 
adversari. 

— Şi propriii lui oameni... E conştient de faptul că nimeni nu va 
supravieţui dacă ostaticii sunt executaţi? 

— Vor muri ca nişte eroi şi onoarea lor va fi salvată. 

— Eroi, nişte ucigaşi de oameni fără apărare? 


— Să învingi sau să mori, Menelau nu cunoaşte altceva. 

— Infernul eroilor greci nu e un abis sumbru şi deznădăjduit? 

— Pentru noi, moartea e tenebroasă, e adevărat, însă gustul pentru luptă 
e mai intens decât simpla dorinţă de a supravieţui. 

Nefertari se apropie de Ramses. 

— Cum vrei să acţionezi? 

— Mă duc singur şi fără arme pe corabia lui Menelau şi încerc să-l fac 
să devină rezonabil. 

— E o utopie, aprecie Elena. 

— Trebuie măcar să încerc. 

— Te va lua ostatic şi pe tine, spuse Tuya. Nu faci în felul ăsta jocul 
adversarului, căzând în capcana pe care ţi-a întins-o? 

— O să te ia cu el în Grecia, prezise Nefertari, şi altcineva va guverna 
Egiptul. Cineva care va ajunge la o înţelegere cu Menelau şi i-o va trimite 
pe Elena în schimbul unui acord comercial. 

Ramses îşi întrebă mama din priviri; ea nu respinse părerea lui Nefertari. 

— Dacă e imposibil de negociat cu Menelau, atunci trebuie să i se dea 
satisfacţie. 

Elena înaintă spre regent. 

— Nu, spuse el, refuzăm acest sacrificiu. Protejarea unui oaspete e o 
datorie sacră. 

— Ramses are dreptate, confirmă marea soţie regală; cedând şantajului 
lui Menelau, Egiptul ar cădea în laşitate şi asta înseamnă privarea de 
prezenţa lui Maat. 

— Eu sunt responsabilă de această situaţie şi... 

— Nu insista, Elena, de vreme ce ai ales să trăieşti aici, noi îţi garantăm 
libertatea. 

— E treaba mea să pregătesc o strategie, spuse fiul lui Seti. 

Tremurând şi asudând, Meba, ministrul Afacerilor externe, dialoga cu 
Menelau de pe cheiul portului din Memphis. În fiecare clipă se temea să nu 
fie străpuns de săgeata vreunui arcaş grec. Totuşi, reuşi să-l facă pe regele 
L.acedemoniei să accepte poziţia lui Ramses, care voia să dea un banchet în 
onoarea Elenei, mai înainte ca aceasta să părăsească Egiptul pentru 
totdeauna. 


În termenii unei negocieri grosolane, suveranul grec acceptă, însă 
preciză că ostaticii nu vor primi nici un fel de hrană până când Elena nu va 
fi la bordul corăbiei sale. Urma să-i elibereze după ce navele lui, neurmărite 
de nici un vas de război egiptean, ieşeau în larg. 

Întreg şi în siguranță, Meba se depărtă de chei în grabă, însoţit de 
glumele răutăcioase ale soldaţilor greci. Avu drept consolare felicitările din 
partea lui Ramses. 

De-a lungul unei singure nopţi, regentul trebuia să găsească mijlocul de 
a elibera ostaticii. 

De statură mijlocie, având o forţă herculeană, cu părul negru şi pielea 
mată, îmblânzitorul de şerpi Setau făcea dragoste cu delicioasa lui soţie 
nubiană, Lotus, al cărei corp delicat şi zvelt reprezenta o chemare 
permanentă la plăcere. Cuplul locuia la marginea deşertului, departe de 
centrul Memphisului, într-o casă mare care le servea şi de laborator. Mai 
multe încăperi erau pline de fiole de mărimi diferite şi de obiecte cu forme 
bizare ce permiteau tratarea veninului şi prepararea diluţiilor indispensabile 
medicilor. 

Tânăra nubiană, foarte suplă, se potrivea nenumăratelor fantezii ale lui 
Setau, a cărui imaginaţie părea inepuizabilă. De când o adusese în Egipt, 
după ce se căsătoriseră, ea nu înceta să-l uimească, atât de profundă şi de 
subtilă era cunoaşterea pe care o avea despre reptile. Pasiunea lor comună le 
permitea să progreseze fără încetare şi să descopere noi remedii, a căror 
elaborare cerea o experienţă îndelungată. 

În timp ce Setau mângâia sânii lui Lotus de parcă atingea bobocii unei 
flori, cobra domestică se ridică pe pragul casei. 

— Un musafir, constată Setau. 

Lotus privi splendida reptilă. După modul în care se legăna, ea ştia dacă 
cel care sosea era un prieten sau un duşman. 

Setau se ridică din patul moale şi se înarmă cu un retevei. Deşi avea 
încredere în cobra al cărei calm era mai curând liniştitor, această intruziune 
nocturnă nu-i mirosea a bine. 

Calul, lansat în galop, se opri la câţiva metri de casă; călăreţul sări pe 
pământ. 

— Ramses! Aici, la mine, în toiul nopţii? 

— Sper că nu te deranjez. 

— Să spun sincer, puţin. Lotus şi cu mine... 

— Îmi pare rău că vă deranjez, dar am nevoie de ajutorul vostru. 

Setau şi Ramses îşi făcuseră studiile împreună, însă primul dispreţuise 
carierele din înalta administraţie şi se consacrase fiinţelor care, după părerea 
lui, deţineau secretul vieţii şi al morţii: şerpii. Imun la veninul lor, îl 
supusese pe tânărul Ramses la o foarte grea încercare, făcând în aşa fel 


încât să-l întâlnească pe stăpânul deşertului, o cobră deosebit de 
periculoasă, a cărei muşcătură era mortală. Prietenia lor rezistase acestei 
înfruntări, iar Setau aparţinea unui cerc restrâns de prieteni fideli cărora 
viitorul faraon le acorda o încredere deplină. 

— E regatul în pericol? 

— Menelau ameninţă că-i ucide pe ostatici dacă nu i-o dăm pe Elena. 

— Frumoasă treabă! De ce nu te debarasezi de grecul ăsta care a distrus 
un oraş întreg? 

— Trădarea legilor ospitalităţii ar cobori Egiptul la nivelul barbarilor. 

— Deci, lasă-i pe barbari să se descurce unii cu alţii. 

— Elena este o regină şi ea doreşte să locuiască în ţara noastră; datoria 
mea e s-o scap din ghearele lui Menelau. 

— lată cuvintele unui Faraon! E adevărat că destinul te-a condus spre 
această povară inumană la care numai nebunii şi inconştienţii pot râvni. 

— Trebuie să iau cu asalt corabia lui Menelau, salvând în acelaşi timp 
viaţa ostaticilor. 

— Întotdeauna ti-au plăcut pariurile imposibile. 

— Ofițerii superiori ai regimentelor staționate la Memphis n-au venit cu 
nici o idee demnă de atenţie; planurile lor nu se pot termina altfel decât 
printr-un masacru. 

— Şi asta te surprinde? 

— Tu ai soluţia. 

— Eu, să iau cu asalt corăbiile greceşti? 

— Nu tu, şerpii tăi. 

— Şi cum îţi imaginezi asta? 

— Înainte de revărsatul zorilor, câţiva înotători se vor apropia fără 
zgomot de nave şi le vor escalada, ducând cu ei câte un sac conţinând o 
reptilă căreia îi vor da drumul pe punte, aruncând-o spre grecii însărcinaţi 
cu supravegherea ostaticilor. Şerpii vor muşca mai mulţi soldaţi şi vor crea 
un efect de surpriză pe care oamenii noştri vor şti să-l exploateze. 

— Îndrăzneţ, dar mai curând riscant; crezi că şerpii îşi vor alege 
victimele cu discemământ? 

— Sunt conştient de imensul risc pe care ni-l asumăm. 

— Noi? 

— Tu şi cu mine vom face parte din expediţie, e de la sine înţeles. 

— Vrei să-mi risc viaţa pentru un grec pe care nu l-am întâlnit 
niciodată? 


— Pentru ostaticii egipteni. 

— Ce o să se aleagă de nevasta mea şi de şerpii mei dacă eu mor în 
această aventură stupidă? 

— Vor primi o pensie pe viaţă. 

— Nu, e prea periculos... Şi câte reptile vor trebui sacrificate pentru a-i 
agresa pe blestemaţii ăştia de greci? 

— Ți se va plăti triplul preţului lor, iar eu voi transforma laboratorul tău 
în centru de cercetări oficial. 

Setau o privi pe Lotus, atât de atrăgătoare în noaptea caldă de vară. 

— În loc să pălăvrăgim, mai bine am pune şerpii în saci. 

Menelau se plimba încoace şi-n colo pe puntea principală a corăbiei 
sale. Soldaţii aflaţi la pândă nu observaseră nici un fel de animaţie pe chei; 
aşa cum prevăzuse regele Lacedemoniei, egiptenii, fricoşi şi plini de 
umanism, nu vor îndrăzni să facă nici o mişcare. Luarea ostaticilor nu era 
glorioasă, însă eficace; nu avea alt mijloc de a le-o smulge pe Elena 
protectoarelor ei, Tuya şi Nefertari. 

Ostaticii încetaseră să mai plângă sau să geamă; cu mâinile legate la 
spate, năuciţi, erau înghesuiți la pupa sub supravegherea a doisprezece 
soldaţi care erau înlocuiţi la fiecare două ore. 

Aghiotantul lui Menelau se urcă până la acesta. 

— Credeţi că vor ataca? 

— Ar fi prostesc şi inutil; am fi constrânşi să le facem felul ostaticilor. 

— În cazul ăsta, n-am mai beneficia de nici o protecţie. 

— Vom masacra destui egipteni înainte de a ajunge în mare... Dar nu vor 
pune în pericol securitatea compatrioţilor lor. O voi recupera pe Elena în 
zori şi ne vom întoarce acasă. 

— O să regret ţara asta. 

— Ţi-ai pierdut minţile? 

— N-am trăit noi oare fericiţi şi în pace la Memphis? 

— Suntem născuţi pentru a lupta, nu pentru a lenevi. 

— Şi dacă sunteţi asasinat? În absenţa voastră, ambitiile vor creşte. 

— Sabia mea e încă viguroasă; când se va vedea că Elena e învinsă, se 
va înţelege că puterea mea rămâne intactă. 

Ramses selecţionase treizeci de soldaţi de elită, toţi nişte excelenți 
înotători; Setau le arătase cum să deschidă sacul, lăsând şarpele să iasă fără 


a fi muşcaţi. Chipurile voluntarilor erau încordate; regentul le adresă un 
discurs înflăcărat pentru a le întreţine ardoarea în luptă. Convingerea lui, la 
care se adăuga forţa calmă a lui Setau, convinseră comandoul de 
posibilitatea de reuşită. 

Ramses regreta că fusese constrâns să ascundă prezenţa lui în această 
acţiune faţă de mamă şi de soţie, dar nici una, nici cealaltă n-ar fi acceptat 
să-l lase să se angajeze într-o asemenea nebunie. El singur trebuia să-şi 
asume responsabilitatea acestui atac. Dacă destinul îi rezerva fiului mai mic 
al lui Seti puterea supremă, îi va permite să treacă şi această încercare cu 
succes. 

Setau le vorbea reptilelor închise în saci şi pronunţa incantaţii menite să 
le liniştească. De la Lotus învățase suite de sunete fără semnificaţie pentru 
urechile umane, însă convingătoare pentru auzul misterios al şerpilor. 

Atunci când Setau estimă că ciudaţii aliaţi ai comandoului erau pregătiţi, 
mica trupă se puse în mişcare în direcţia Nilului. Soldaţii intrară în apă la 
extremitatea cheiului principal, în afara razei de observare a grecilor care 
stăteau la pândă. 

Setau atinse mâna lui Ramses. 

— O clipă... Priveşte, ai putea jura că pe vasul lui Menelau se dezleagă 
parâmele. 

Setau nu se înşela. 

— Rămâneţi aici. 

Ramses lăsă sacul conţinând o viperă de nisip şi alergă în direcţia 
corăbiei greceşti. Razele argintate ale lunii luminau prora unde se vedea 
Menelau care o ţinea strâns în braţe pe Elena. 

— Menelau! urlă Ramses. 

Cel strigat, echipat cu o platoşă dublă şi un centiron încheiat cu agrafe 
de aur, îl recunoscu imediat pe regent. 

— Ramses! Ai venit să-mi urezi drum bun... Constată şi tu: Elena îşi 
iubeşte soţul şi îi va fi de-acum înainte fidelă. Cât de înţeleaptă a fost că s-a 
întors la mine! În Lacedemonia, o să fie cea mai fericită dintre femei. 
Menelau izbucni în râs. 

— Eliberează ostaticii! 

— Fii fără grijă, ţi-i trimit înapoi vii. 

Ramses urmări flota grecească într-o ambarcaţiune cu două vele, care se 
tinu la o oarecare distanţă. Când se făcu ziuă, soldaţii lui Menelau 
declanşară un adevărat vacarm, lovindu-şi scuturile cu săbiile şi lăncile. 


Ascultând de ordinele regentului şi ale marii soţii regale, flota de război 
egipteană nu interveni, lăsând accesul liber spre Mediterană. Menelau era 
liber să pornească spre nord. 

Pentru o clipă, Ramses crezu că fusese păcălit şi că regele Lacedemoniei 
le va tăia gâtul ostaticilor; dar o barcă fu lăsată la apă şi prizonierii coborâră 
pe o scară de frânghie. Bărbaţii valizi apucară vâslele şi se depărtară cât 
putură de repede de închisoarea lor plutitoare. 

De la pupa, Elena, cu braţele ei albe, îmbrăcată cu o manta de purpură, 
cu capul acoperit de un văl alb şi la gât cu un colier de aur, contempla 
ţărmul Egiptului, această ţară unde cunoscuse câteva luni de fericire, cu 
speranţa de a scăpa de soarta pe care i-o impunea Menelau. 

Atunci când ostaticii ieşiră din raza de acţiune a săgeţilor greceşti, Elena 
răsuci partea de deasupra a unui inel de ametist pe care-l purta pe mâna 
dreaptă şi bău lichidul conţinut de această minusculă fiolă cu otravă sustrasă 
dintr-un laborator din Memphis. Îşi jurase să nu devină o sclavă şi să nu-şi 
sfârşească zilele, înfrântă şi umilită, în gineceul lui Menelau. Perfidul 
Menelau, trist învingător în războiul cu Troia, care nu va duce cu el în 
Lacedemonia decât un cadavru, rămânând pe vecie ridicol şi disprețuit. 

Cât de frumos era acest soare al verii egiptene! Cât de mult îi plăcuse 
Elenei să-şi piardă albeaţa pielii şi să ia tenta arămie a frumoaselor 
egiptene, libere să iubească cu trupurile şi sufletele lor deschise. 

Elena se prăbuşi încet, cu capul lăsat pe umăr şi ochii larg deschişi 
contemplând cerul albastru. 

Atunci când tânărul diplomat Acha reveni la Memphis, după o scurtă 
misiune de informare în sudul Siriei, îndeplinită sub ordinul ministrului 
Afacerilor externe, perioada de doliu dura deja de patruzeci de zile. De a 
doua zi, Tuya, Ramses, Nefertari şi principalele persoane de stat plecau spre 
Theba unde urma să aibă loc punerea în mormânt a mumiei lui Seti şi 
încoronarea noului cuplu regal. 

Fiu unic al unei familii bogate, rasat, elegant, cu chipul prelung şi fin, cu 
o mustață mică foarte îngrijită, ochii strălucind de inteligenţă şi vocea care 
te subjuga, uneori dispreţuitoare, Acha fusese coleg cu Ramses şi un prieten 
oarecum distant, nu lipsit de simţ critic. Vorbind mai multe limbi străine, 
făcuse o pasiune încă foarte de tânăr pentru călătorii, pentru studierea altor 
popoare şi pentru cariera diplomatică; graţie unor remarcabile succese ce îi 
surprinseseră pe funcţionarii experimentați, ascensiunea lui Acha fusese 
foarte rapidă. În vârstă de douăzeci şi trei de ani, era deja considerat unul 
dintre cei mai buni specialişti din Asia. În acelaşi timp om al dosarelor, dar 
şi al terenului, calităţi rareori conjugate, făcea dovada unei asemenea 
perspicacităţi în analiza faptelor, încât unii îl considerau un vizionar. Or, 
securitatea Egiptului depindea de justa apreciere a intenţiilor principalului 
inamic, Imperiul hitit. 

Venit să-i prezinte raportul lui Meba, Acha găsi un ministru aflat în 
defensivă; acesta se mulţumi cu câteva formule goale şi îl sfătui să ceară 
fără întârziere o audienţă lui Ramses, care dorea să-i întâlnească pe toţi 
înalții funcţionari. 

Ameni, secretarul particular al regentului, îl primi pe Acha. Cei doi se 
felicitară. 

— Nu te-ai îngrăşat nici măcar cu un gram, constată Acha. 

— lar tu porţi o tunică de lux, după ultima modă! 

— Unul dintre nenumăratele mele vicii! Vremea şcolii e deja atât de 
departe... Dar mă bucur să te văd în postul ăsta. 

— Am jurat să-i fiu fidel lui Ramses şi îmi respect jurământul. 

— Ai făcut cea mai bună alegere, Ameni; dacă vor zeii, Ramses va fi în 
curând încoronat. 


— Zeii vor asta. Ştii că a scăpat de un atentat pus la cale de zbirii regelui 
grec Menelau? 

— O încercare perfidă şi fără viitor. 

— Perfidă, asta e sigur! A luat ostatici şi a ameninţat că-i execută dacă 
Ramses nu i-o dă pe Elena. 

— Cum a reacţionat Ramses? 

— A refuzat să nesocotească legile ospitalităţii şi să pregătească un atac 
împotriva grecilor. 

— Riscant. 

— Tu ce ai fi propus în cazul ăsta? 

— Negocieri şi iar negocieri... Dar cu o brută ca Menelau admit că 
sarcina devine supraomenească. Şi Ramses a reuşit? 

— Elena a părăsit palatul pentru a se întoarce lângă soţul ei şi ca să 
salveze numeroase vieţi. În momentul când corabia lui Menelau se pregătea 
să iasă în larg, s-a sinucis. 

— Sublim gest, dar definitiv. 

— Tot aşa de ironic ai rămas? 

— Să-i iei peste picior semenii ca pe tine însuţi se cheamă igienă a 
spiritului, nu-i aşa? 

— Să zicem că moartea Elenei nu te emoţionează deloc. 

— Debarasarea de Menelau şi de clica lui e o fericire pentru Egipt; dacă 
ne uităm mai bine la greci, ne dăm seama că ne-ar trebui nişte aliaţi mai 
buni. 

— Homer a rămas. 

— Acest fermecător poet bătrân... îşi scrie amintirile legate de războiul 
Troiei? 

— Câteodată am onoarea să-i servesc drept scrib; versurile lui sunt 
adeseori tragice, însă nu le lipseşte noblețea. 

— Dragostea pentru scris şi scriitori o să te piardă, Ameni! Ce post ţi-a 
rezervat Ramses în viitorul guvern? 

— Nu-mi pasă... Cel pe care-l ocup acum îmi convine de minune. 

— Meriţi mai mult. 

— Dar tu, tu ce speri? 

— În primul rând, să-l văd pe Ramses cât mai repede. 

— Ai informaţii importante? 

— Îmi dai voie să le păstrez pentru regent? 

Ameni se înroşi. 


— Scuză-mă. Îl găseşti la grajduri. Pe tine o să te primească. 


%* 


Transformarea lui Ramses îl surprinse pe Acha. Viitorul rege al 
Egiptului, semeţ şi sigur pe el, îşi conducea carul cu o excepţională 
măiestrie, antrenându-şi caii în manevre de o incredibilă dificultate, pe care 
profesionişti încercaţi le urmăreau cu gura căscată. 

Adolescentul cu o statură impresionantă devenise un atlet cu o 
musculatură suplă şi puternică având alura unui monarh căruia nimeni nu-i 
putea contesta autoritatea. Acha observă cu toate acestea o ardoare excesivă 
şi o exaltare în efort care puteau antrena erori de judecată; dar la ce bun să 
pui în gardă o fiinţă a cărei energie părea inepuizabilă? 

Imediat ce-şi zări prietenul, Ramses îşi conduse carul spre el; caii se 
opriră la mai puţin de doi metri de tânărul diplomat a cărui tunică nouă se 
umplu de praf. 

— Îmi pare rău, Acha! Sunt nişte cai de luptă tineri, puţin cam 
indisciplinaţi. 

Ramses sări jos din car, chemă doi rândaşi să se ocupe de cai şi îl luă pe 
Acha de după umeri. 

— Nefericita Asie încă mai există? 

— Mă tem că da, Maiestate. 

— Maiestate? Încă nu sunt Faraon! 

— Un bun diplomat trebuie să fie prevăzător; din întâmplare, viitorul e 
uşor de întrevăzut. 

— Tu eşti singurul care spui asta. 

— Ăsta e un reproş? 

— Vorbeşte-mi despre Asia, Acha. 

— În aparenţă, domneşte calmul. Principatele noastre îţi aşteaptă 
încoronarea, iar hitiţii nu ies din teritoriile şi din zonele lor de influenţă. 

— Ai zis bine: „în aparenţă”? 

— Asta vei citi în toate rapoartele oficiale. 

— Dar părerea ta diferă... 

— Calmul precede întotdeauna furtuna, dar câtă vreme? 

— Vino, hai să bem ceva. 

Ramses se asigură că animalele erau tratate cu cea mai mare grijă; apoi 
se aşezară sub un umbrar, cu faţa spre deşert. Un servitor le aduse imediat 
bere rece şi şervete parfumate. 


— Tu crezi în dorinţa de pace a hitiţilor? 

Acha reflectă în timp ce sorbea din minunata băutură. 

— Hitiţii sunt nişte cuceritori şi nişte războinici; în vocabularul lor, 
cuvântul „pace” e un fel de imagine poetică fără consistenţă reală. 

— Cu alte cuvinte, mint. 

— Ei speră că un suveran tânăr, cu idealuri pacifiste, va pune mai puţin 
accentul pe apărarea ţării şi astfel îi va slăbi rezistenţa, lună de lună. 

— Cum a făcut Akhenaton. 

— Exemplul e bine ales. 

— Îşi fabrică multe arme? 

— De fapt, producţia lor e accelerată. 

— Crezi că războiul e inevitabil? 

— Rolul diplomaților e de a respinge o asemenea eventualitate. 

— Şi cum crezi că se poate face asta? 

— Sunt incapabil să răspund la întrebare; competențele mele nu-mi 
permit să am o vedere de ansamblu şi să propun soluţii satisfăcătoare în 
situaţia actuală. 

— "Ţi-ar plăcea să îndeplineşti alte funcţii? 

— Nu eu decid asta. 

Ramses privi în direcţia deşertului. 

— Când eram copil, visam să devin Faraon, ca tatăl meu, pentru că eu 
credeam că puterea e cel mai minunat joc. Seti mi-a deschis ochii 
impunându-mi încercarea cu taurul sălbatic, iar eu m-am refugiat într-o altă 
iluzie: să stau mereu în preajma lui, sub braţul lui protector. Dar a venit 
moartea şi, o dată cu ea, sfârşitul visului. Am rugat lumea invizibilă să 
depărteze de mine această regalitate pe care n-o doream şi am înţeles că nu- 
mi va răspunde decât sub forma unei acţiuni. Menelau a încercat să mă 
suprime; leul, câinele şi şeful gărzii mele personale m-au salvat în timp ce 
eram pe cale să mă întâlnesc cu sufletul tatălui meu. Din acea clipă am 
decis să nu-mi mai resping destinul. Asta e ceea ce Seti a hotărât să se 
împlinească. 

— Îţi aminteşti când stăteam de vorbă cu Setau, Moise şi Ameni despre 
adevărata putere? 

— Ameni a găsit-o servindu-şi ţara, Moise în arta de a construi, Setau în 
cunoaşterea şerpilor, iar tu în diplomaţie. 

— Adevărata putere... Tu eşti cel care o va deţine. 


— Nu, Acha, ea va trece prin mine, se va încarna în inima mea şi mă va 
abandona atunci când nu voi mai fi capabil să-i ofer adăpost. 

— Să-ţi oferi viaţa regalității... Nu e un preţ prea mare? 

— Nu mai sunt liber să acţionez după bunul meu plac. 

— Cuvintele tale sunt aproape înfricoşătoare, Ramses. 

— Crezi că nu-mi pasă de frică? Oricare ar fi obstacolele, voi guverna şi 
voi continua opera tatălui meu pentru a-i lăsa succesorului un Egipt înțelept, 
puternic şi frumos. Eşti de acord să mă ajuţi? 

— Da, Maiestate. 

Şenar era muncit de gânduri negre. 

Grecii eşuaseră într-o manieră lamentabilă; Menelau, obsedat de dorinţa 
de a o poseda pe Elena ca pe o pradă, pierduse din vedere esenţialul, 
eliminarea lui Ramses. Avea o singură consolare, nu lipsită de importanţă: 
reuşise să-şi convingă fratele de nevinovăția lui. O dată plecaţi Menelau şi 
soldaţii lui, nimeni nu avea să-l acuze pe Şenar că fusese sufletul 
complotului. 

Însă Ramses se va sui pe tron şi va domni de unul singur... Iar el, Şenar, 
fiul mai mare al lui Seti, va fi constrâns să-i dea ascultare şi să se comporte 
ca un simplu servitor! Nu, nu va accepta o asemenea decădere. 

Din acest motiv, îşi fixase o întâlnire cu ultimul său aliat, un apropiat al 
lui Ramses, un om mai presus de orice bănuială, care poate îl va ajuta să 
lupte din interior împotriva fratelui său şi să-i împiedice ridicarea în funcţia 
supremă. 

La căderea nopţii, cartierul olarilor era încă animat; gură-cască şi diferiţi 
clienţi circulau printre dughene, aruncând câte un ochi asupra vaselor de 
mărimi şi preţuri variate pe care le vindeau meşteşugarii. La colţul unei 
străduţe, un cărăuş de apă îmbia lumea cu un lichid rece şi plăcut. 

Acolo stătea Acha, îmbrăcat în nişte haine ordinare şi purtând o perucă 
banală ce-l făcea de nerecunoscut, aşteptându-l pe Şenar care şi el avusese 
grijă să-şi schimbe înfăţişarea. Cei doi cumpărară un ulcior cu apă în 
schimbul unor ciorchini de struguri, ca nişte simpli ţărani şi se aşezară unul 
lângă altul, sprijiniți de un zid. 

— L-ai revăzut pe Ramses? 

— Eu nu mai depind de ministrul Afacerilor externe, ci direct de viitorul 
faraon. 

— Şi ce înseamnă asta? 

— O promovare. 

— Care anume? 

— Încă nu ştiu. Ramses visează să-şi alcătuiască viitorul guvern; cum el 
este fidel în ceea ce priveşte prieteniile, Moise, Ameni şi cu mine vom 
obţine posturi de primă importanţă. 


— Şi mai cine? 

— Din cercul intimilor, nu-l mai văd decât pe Setau, dar el e atât de 
ataşat de studierea dragilor lui şerpi, încât refuză orice responsabilitate. 

— Ramses ţi s-a părut decis să guverneze? 

— Deşi a devenit conştient de greutatea sarcinii şi de lipsa lui de 
experienţă, n-o să dea înapoi. Nu mai spera într-o eventuală eschivare din 
partea lui. 

— Ti-a vorbit de marele preot al lui Amon? 

— Nu. 

— Perfect, înseamnă că-i subestimează influenţa şi capacitatea de a face 
rău. 

— Totuşi, nu e un personaj timorat, care se teme de autoritatea regală? 

— Se temea de Seti... însă Ramses nu e decât un tânăr prea puţin deprins 
cu luptele de câştigare a influenţei. În ceea ce-l priveşte pe Ameni, nu 
putem spera nimic: acest scrib afurisit e ataşat de Ramses ca un câine de 
stăpânul lui. Ca o revanşă, încă mai sper să-l atrag pe Moise în plasa mea. 

— Ai încercat? 

— Am suferit un eşec, dar n-a fost decât o primă încercare. Evreul ăsta e 
un om muncit de gânduri, aflat în căutarea propriului adevăr, care nu e 
neapărat cel al lui Ramses. Dacă reuşim să-i oferim ceea ce şi doreşte, îl 
putem face să treacă în tabăra noastră. 

— Nu te înşeli. 

— Ai vreo influenţă asupra lui Moise? 

— Nu cred, dar poate că viitorul îmi va da mijloacele de a face oarecare 
presiune asupra lui. 

— Şi asupra lui Ameni? 

— Pare incoruptibil, îşi dădu cu părerea Acha, dar nu se ştie niciodată. 
Cu vârsta, va deveni sclavul nevoilor nesatisfăcute, iar noi îi vom exploata 
slăbiciunile. 

— N-am de gând să aştept ca Ramses să-şi creeze o reţea indestructibilă. 

— Nici eu, Şenar, dar trebuie să ai puţină răbdare. Eşecul lui Menelau şi 
al oamenilor lui ar trebui să-ţi demonstreze că o bună strategie exclude 
impreciziile. 

— Cât timp? 

— Să-l lăsăm pe Ramses să se instaleze în beţia puterii; focul care-l 
animă se va hrăni cu fastul de la curte şi-l va face să-şi piardă simţul 


realităţii. Mai mult, eu sunt unul dintre cei care-l informează de evoluţia 
situaţiei din Asia şi pe mine mă va asculta mai mult. 

— Care e planul tău, Acha? 

— Vrei să fii rege, nu-i aşa? 

— Sunt demn şi capabil să fiu Faraon. 

— Se cuvine deci să-l răstumăm sau să-l eliminăm pe Ramses. 

— Nevoia face legea. 

— Două căi se deschid în faţa noastră: complotul din interior sau 
agresiunea externă. În ceea ce o priveşte pe prima, ar trebui să ne asigurăm 
de un anumit număr de complici printre personalităţile influente din ţară; în 
domeniul ăsta, rolul tău e preponderent. În legătură cu a doua cale, ea se 
bazează pe intenţiile adevărate ale hitiţilor şi pe pregătirea unui conflict ce 
va însemna înfrângerea lui Ramses, însă nu şi ruina Egiptului; dacă ţara ar 
fi devastată, un hitit va pune mâna pe cele Două Tărâmuri. 

Şenar nu-şi ascunse mirarea. 

— Nu e prea riscant? 

— Ramses e un adversar de anvergură; n-o să îi iei puterea cu uşurinţă. 

— Dacă hitiţii ies învingători, invadează Egiptul. 

— Asta nu e sigur. 

— Ce miracol aştepţi? 

— Nu e vorba de un miracol, ci de o capcană în care îl vom atrage pe 
Ramses fără ca ţara să fie direct implicată. Fie va pieri, fie va fi făcut 
responsabil de înfrângere; şi într-un caz şi în celălalt, nu va putea continua 
să domnească. Atunci, vei apărea ca un salvator. 

— Nu e doar un vis? 

— Nu am reputaţia că m-aş hrăni cu iluzii. Când voi afla exact postul pe 
care mi-l rezervă Ramses, voi acţiona. Doar dacă nu vrei să renunţi. 

— Niciodată! Mort sau viu, Ramses trebuie să dispară din faţa mea. 

— Dacă reuşim, sper că n-o să te dovedeşti ingrat. 

— Poţi fi sigur de lucrul ăsta; vei merita din plin să fii mâna mea 
dreaptă. 

— Dă-mi voie să mă îndoiesc. 

Şenar tresări. 

— Nu ai încredere în mine? 

— Nici un pic. 

— Atunci... 


— Nu face pe surprinsul; dacă eram un naiv, m-ai fi eliminat de mult. 
Cum aş putea să cred în promisiunile unui om al puterii? Comportamentul 
lui nu e dictat decât de interesul personal şi de nimic altceva. 

— Eşti dezamăgit, Acha? 

— Realist. Când ai să fii Faraon, o să-ţi alegi miniştrii în funcţie de 
criteriile tale de moment; poate îi vei îndepărta pe cei care, ca şi mine, ţi-au 
permis accederea la tron. 

Şenar zâmbi. 

— Inteligența ta e excepţională, Acha. 

— Călătoriile mi-au permis să observ societăţi şi oameni foarte diferiţi, 
însă toţi supuşi legii celui mai puternic. 

— Nu a fost şi cazul Egiptului lui Seti. 

— Seti e mort, iar Ramses e un războinic a cărui violenţă n-a avut încă 
posibilitatea să se exprime. Asta e şansa noastră. 

— În schimbul colaborării doreşti prin urmare un profit imediat. 

— Nici inteligenţa ta nu e de neglijat, Şenar. 

— Aş vrea nişte precizări. 

— Familia mea este bogată, fără îndoială, dar oare eşti vreodată 
suficient de bogat? Pentru un mare călător ca mine, a avea mai multe vile 
reprezintă o plăcere importantă. După cum îmi dictează fantezia, mi-ar 
plăcea să mă odihnesc când în nord, când în sud. Trei locuinţe în Deltă, 
două în Memphis, două în centrul Egiptului, două în regiunea thebană şi 
una în Assuan mi se par indispensabile pentru a mă bucura de viaţă în 
timpul călătoriilor prin ţară. 

— Îmi ceri o mică avere. 

— O nimica toată, Şenar, o nimica toată în schimbul serviciului pe care 
urmează să ţi-l fac. 

— Doreşti şi minerale sau pietre preţioase? 

— Asta fără discuţie. 

— Nu te credeam atât de venal, Acha. 

— Îmi place luxul, marele lux; un amator de vase rare ca tine nu poate 
înţelege o astfel de înclinaţie? 

— Ba da, dar atâtea case... 

— Nişte case bogat decorate şi servind de adăpost pentru mobile 
splendide! Ele vor fi paradisul meu pe pământ, locuri de bucurie unde eu 
voi fi stăpânul unic şi respectat, în timp ce tu vei urca, una după alta, 
treptele spre tronul Egiptului. 


— Când ar trebui să încep să-ţi furnizez drepturile? 

— Imediat. 

— Încă nu eşti numit. 

— Orice s-ar întâmpla, postul meu nu va fi de neglijat; încurajează-mă 
să te servesc bine. 

— Cu ce să începem? 

— O vilă în nord-estul Deltei, aproape de frontieră. Prevăzută cu un 
domeniu vast, un iaz pentru baie şi servitori zeloşi. Chiar dacă n-o să 
locuiesc acolo decât câteva zile pe an, vreau să fiu tratat ca un prinţ. 

— Asta e singura ta dorinţă? 

— Am uitat femeile. În misiune, raţia e adesea redusă; în ceea ce mă 
priveşte, eu le doresc numeroase, frumoase şi nu prea sălbatice. Originea lor 
nu contează. 

— Sunt de acord cu exigenţele tale. 

— N-o să te dezamăgesc, Şenar. Între timp însă, nu uita o condiţie 
esenţială: întâlnirile noastre să rămână riguros secrete şi să nu vorbeşti cu 
nimeni despre ele. Dacă Ramses e informat de contactele noastre, cariera 
mea e terminată. 

— Interesul tău coincide cu al meu. 

— Nu există vreun zălog mai bun pentru prietenie; pe curând, Şenar. 

Privind cum tânărul diplomat se depărtează, fratele mai mare al lui 
Ramses se gândi că norocul nu-l părăsise. Acest Acha era un personaj de 
anvergură; dacă va fi constrâns să scape de el, o să-i pară rău. 

Corabia Tuyei, marea soţie regală, luă locul în fruntea flotilei care pleca 
din Memphis în direcţia Thebei şi a Văii Regilor, unde urma să se 
odihnească mumia lui Seti. Nefertari n-o părăsea deloc pe Tuya, simţindu-i 
durerea reţinută cu o admirabilă seninătate. Prin simplul contact cu văduva 
marelui rege, Nefertari înţelese care trebuia să fie comportamentul unei 
regine în timpul unei asemenea încercări crude. Prezenţa discretă a tinerei 
femei era pentru Tuya o prețioasă consolare; nici una, nici cealaltă nu îşi 
făcură confidenţe, însă comuniunea lor sufletească era intensă şi profundă. 

Pe toată durata călătoriei, Ramses lucră. 

Ameni, deşi suferea de căldura puternică a verii, pregătise o cantitate 
imensă de dosare referitoare la politica externă, la securitatea teritoriului, la 
sănătatea publică, la marile lucrări, la gestionarea mărfurilor, întreţinerea 
digurilor şi a canalelor şi la alte subiecte mai mult sau mai puţin complexe. 

Ramses luă astfel cunoştinţă de mărimea sarcinii ce-i revenea. Sigur că 
un important număr de funcţionari o vor împărţi împreună cu el, însă 
trebuia să cunoască ierarhia administrativă în cele mai mici amănunte şi să 
n-o piardă de sub control, altfel Egiptul s-ar fi clătinat şi s-ar fi scufundat ca 
o corabie fără cârmaci. Timpul era împotriva viitorului rege; din momentul 
în care va fi încoronat, i se va cere să ia decizii şi să se comporte ca un 
stăpân al celor Două Tărâmuri. Dacă făcea greşeli mari, care aveau să fie 
consecinţele? 

Neliniştea i se risipea atunci când se gândea la mama lui, aliată prețioasă 
care va evita unele erori şi-l va instrui în legătură cu şiretlicurile utilizate de 
notabilităţi pentru a-şi păstra privilegiile. Câţi nu-l solicitaseră, în speranţa 
că nu va modifica nici o stare de fapt deja stabilită? 

După lungi ore de muncă în compania lui Ameni, a cărui precizie şi 
rigoare erau de neînlocuit, lui Ramses îi plăcea să stea la prora corăbiei, să 
contemple Nilul, care purta în undele lui prosperitatea, şi să simtă vântul 
înviorător în care se ascundea răsuflarea zeilor. În aceste momente 
privilegiate Ramses avea senzaţia că Egiptul întreg, de la gura Deltei până 
în pustiurile Nubiei, îi aparţineau. Va şti oare să-l iubească aşa cum merita? 


Ramses îi invitase la masă pe Moise, Setau, Acha şi Ameni, oaspeţi de 
onoare pe corabia regentului. În felul acesta se reconstituise confreria ce 
petrecuse mai mulţi ani de studiu în interiorul Kap-ului, şcoala superioară 
din Memphis, în căutarea cunoaşterii adevăratei puteri. Fericirea regăsirii şi 
împărtăşirea unor clipe de răgaz nu risipiră îngrijorarea: fiecare simţea că 
dispariţia lui Seti era un cataclism din care Egiptul nu va ieşi nevătămat. 

— De data asta, îi spuse Moise lui Ramses, visul tău se va realiza. 

— Nu mai e un vis, ci o povară enormă de care mă tem. 

— Tu nu ţii cont de frică, obiectă Acha. 

— În locul tău, mormăi Setau, aş renunţa; viaţa unui faraon nu are nimic 
de invidiat. 

— Am ezitat multă vreme, dar ce ai crede tu despre un fiu care-şi 
trădează tatăl? 

— Că raţiunea lui a triumfat asupra nebuniei; Theba riscă să fie, în 
acelaşi timp, mormântul tău şi al tatălui tău. 

— Ai mirosit vreun nou complot? se nelinişti Ameni. 

— Un complot... Vor fi zece, douăzeci sau o sută! De aceea mă aflu aici, 
împreună cu câţiva aliaţi credincioşi. 

— Setau gardă de corp, îl ironiză Acha; cine ar fi crezut? 

— Eu unul acţionez, în loc să mă lansez în discursuri frumoase. 

— Critici diplomaţia? 

— Complică totul, în timp ce viaţa e aşa de simplă: de o parte, binele, de 
cealaltă, răul. Între astea două nu există nici o punte de legătură. 

— Viziunea ta e simplistă, replică Acha. 

— Mie îmi convine, interveni Ameni; de o parte, partizanii lui Ramses, 
de cealaltă, adversarii. 

— Şi dacă cei din urmă sunt tot mai mulţi? întrebă Moise. 

— Poziţia mea n-ar diferi. 

— În curând, Ramses n-o să mai fie prietenul nostru, ci faraonul 
Egiptului. N-o să ne mai privească cu aceiaşi ochi. 

Vorbele lui Moise semănară o anumită tulburare; toţi aşteptau răspunsul 
lui Ramses. 

— Moise are dreptate. Din moment ce destinul m-a ales, n-am să dau bir 
cu fugiţii. Iar pentru că voi sunteţi prietenii mei, o să fac apel la voi. 

— Ce soartă ne-ai rezervat? întrebă evreul. 

— Aveţi deja un drum trasat; eu sper ca drumurile noastre să se 
intersecteze şi ca noi să călătorim împreună pentru fericirea Egiptului. 


— Îmi cunoşti poziţia, declară Setau; după ce eşti încoronat, eu mă 
întorc la reptilele mele. 

— Am să încerc totuşi să te conving să fii mai aproape de mine. 

— O cauză pierdută: îmi îndeplinesc misiunea de gardă de corp şi mă 
opresc aici. Moise va fi şef constructor, Ameni ministru, iar Acha şeful 
diplomaţiei, mare scofală! 

— Ai de gând să-mi alcătuieşti chiar tu guvernul? se miră Ramses. 

Setau ridică din umeri. 

— Ce-ar fi să degustăm vinul rarisim pe care ni-l oferă regentul, propuse 
Acha. 

— Fie ca zeii să-l apere pe Ramses şi să-i dea viaţă, avânt şi sănătate, 
spuse Ameni. 


Şenar nu se afla pe corabia regentului, însă dispunea totuşi de o navă 
superbă, la bordul căreia erau în serviciu patruzeci de marinari. În calitate 
de şef al protocolului, invitase mai multe notabilităţi dintre care majoritatea 
nu-i erau deloc favorabile lui Ramses. Fiul mai mare al lui Seti se ferea să 
se alăture criticilor lor şi se mulțumea să-şi identifice viitorii aliaţi; tinereţea 
şi lipsa de experienţă a lui Ramses le păreau nişte handicapuri de nedepăşit. 

Cu o satisfacţie sigură, Şenar constată că excelenta lui reputaţie 
rămăsese intactă, iar fratele lui avea să sufere multă vreme din comparaţia 
cu Seti. O dată breşa deschisă, mai trebuia să o lărgească şi să se folosească 
de cea mai mică ocazie pentru a slăbi poziţia tânărului faraon. 

Şenar oferi oaspeţilor fructe şi bere proaspătă; amabilitatea şi discursul 
lui moderat plăcură celor mai mulţi curteni, încântați să schimbe câteva 
cuvinte de convenienţă cu un mare personaj, căruia fratele lui era obligat să- 
i acorde un rol principal. 

De mai bine de o oră, un bărbat de statură mijlocie, cu o barbă de formă 
ascuţită, îmbrăcat cu o tunică în dungi colorate, aştepta să fie primit. Cu o 
aparenţă umilă, aproape supusă, nu dădea nici un semn de nervozitate. 

Atunci când avu un moment de răgaz, Şenar îi făcu semn să se apropie. 

Bărbatul se înclină cu deferenţă. 

— Cine eşti? 

— Numele meu e Raia; sunt sirian de origine, dar lucrez în Egipt ca 
negustor independent de mai mulţi ani. 

— Ce anume vinzi? 


— Conserve de came de bună calitate şi vase frumoase importate din 
Asia. 

Şenar încruntă din sprâncene. 

— Vase? 

— Da, printe, nişte piese superbe pe care le deţin în exclusivitate. 

— Ştii că sunt colecţionar de vase rare? 

— Am aflat de curând; de aceea, ţineam să vi le arăt, cu speranţa că vă 
vor plăcea. 

— Preţurile tale sunt mari? 

— Depinde. 

Şenar era intrigat. 

— Care sunt condiţiile tale? 

Raia scoase dintr un sac de pânză groasă un vas mic cu gâtul fin din 
argint masiv, împodobit cu palmete. 

— Ce părere aveţi de acesta, printe? 

Şenar era fascinat; broboane de sudoare îi acoperiră tâmplele, iar 
palmele i se umeziră. 

— O capodoperă... O capodoperă incredibilă... Cât costă? 

— Oare nu se cuvine să-i ofer un cadou viitorului rege al Egiptului? 

Fiul mai mare ai lui Seti crezu că nu auzise bine. 

— Nu eu sunt viitorul faraon, ci fratele meu, Ramses... Te înşeli, 
negustorule. Deci, care e preţul tău? 

— Eu nu mă înşel niciodată, prinţe; în meseria mea, o greşeală e de 
neiertat. 

Şenar îşi desprinse privirea de pe minunatul vas. 

— Ce încerci să mă faci să înţeleg? 

— Că multă lume nu doreşte domnia lui Ramses. 

— Peste câteva zile va fi încoronat. 

— Poate, dar dificultăţile vor dispărea la fel de repede? 

— Cine eşti tu în realitate, Raia? 

— Un om care crede în viitorul vostru şi care doreşte să vă vadă urcat pe 
tronul Egiptului. 

— Ce ştii tu despre intenţiile mele? 

— N-aţi manifestat domnia voastră dorinţa de a face mai mult comerţ cu 
străinătatea, de a reduce aroganţa Egiptului şi de a lega relaţii economice cu 
cel mai puternic popor din Asia? 

— Vrei să spui... hitiţii? 


— lată că ne înţelegem. 

— Deci, eşti un spion în solda lor... Îmi vor fi hitiţii favorabili mie? 

Raia răspunse afirmativ printr-o înclinare a capului. 

— Ce-mi propui? întrebă Şenar, emoţionat de parcă ar fi văzut un vas de 
o calitate excepţională. 

— Ramses e iute şi e războinic; ca şi tatăl lui, el vrea să demonstreze 
măreţia şi superioritatea Egiptului. Dumneavoastră sunteţi un om ponderat, 
se poate ajunge la o înţelegere cu domnia voastră. 

— Îmi risc viaţa, Raia, dacă trădez Egiptul. 

Şenar îşi aminti de faimoasa condamnare la moarte a soţiei lui 
Tutankhamon, acuzată de complicitate cu duşmanul, deşi ea trezise la 
realitate conştiinţa ării. 

— De vreme ce e vorba de funcţia supremă, nu e inevitabilă asumarea 
unor riscuri? 

Şenar închise ochii. 

Hitiţii... Într-adevăr, se gândise adesea să se folosească de ei împotriva 
lui Ramses, dar era doar o simplă idee, punctul de vedere al unei minţi 
desprinse de realitate. Şi deodată ea se materializase sub forma acestui 
negustor banal, cu înfăţişare inofensivă. 

— Îmi iubesc ţara... 

— Cine s-ar îndoi de asta, prinţe? Dar îi preferaţi puterea. Numai o 
alianţă cu hitiţii v-o poate garanta. 

— Trebuie să mă gândesc. 

— E un lux pe care nu vi-l pot oferi. 

— Vrei un răspuns imediat? 

— Siguranţa mea o cere. Dezvăluindu-mi identitatea, v-am acordat 
încrederea mea. 

— Şi dacă refuz? 

Raia nu răspunse, însă privirea lui deveni fixă şi de nepătruns. 

Lupta interioară a lui Şenar se dovedi de scurtă durată; oare destinul nu-i 
oferea un aliat de anvergură? Era în puterea lui să ţină situaţia sub control, 
să evalueze pericolul şi să ştie să obţină un profit din această strategie, fără 
să pună Egiptul în pericol. Bineînţeles că va continua să-l manipuleze pe 
Acha fără să-l informeze de contactele lui cu inamicul principal al celor 
Două Tărâmuri. 

— Accept, Raia. 

Negustorul zâmbi uşor. 


— Reputația voastră nu e deloc exagerată, prinţe. Ne vom revedea 
curând; de vreme ce devin unul dintre furnizorii voştri de vase preţioase, 
nimeni nu se va mira de vizitele mele. Păstraţi-l pe acesta, vă rog. 
Pecetluieşte pactul nostru. 

Şenar pipăi minunatul obiect. Viitorul se limpezea. 


Capitolul 12 


Ramses îşi amintea de fiecare piatră din Valea Regilor, de această „mare 
pajişte” foarte aridă, pe care tatăl lui îl făcuse s-o descopere trimiţându-l în 
mormântul primului Ramses, fondatorul dinastiei, un vizir bătrân chemat de 
un consiliu de înţelepţi să facă să renască o nouă descendență de suverani. 
El nu guvernase decât doi ani, încredinţându-i lui Seti grija de a face să 
strălucească o forţă care astăzi îi era acordată lui Ramses al II-lea. 

Cu inima strânsă, indiferent la căldura insuportabilă a verii ce-i făcuse 
să leşine pe unii purtători ai aranjamentului funerar, fiul mai mic al lui Seti 
mergea în fruntea cortegiului şi conducea mumia regelui defunct spre 
ultimul ei sălaş. Pentru o clipă, Ramses urî această vale blestemată care-i 
lua tatăl şi îl condamna pe el la singurătate; dar magia locului puse încă o 
dată stăpânire pe sufletul lui, o magie care transmitea viaţă şi nu moarte. 

În liniştea minerală vorbea vocea strămoşilor; ea vorbea despre lumină, 
transfigurare şi înviere, impunea venerarea şi respectul pentru lumea celestă 
în care se năşteau toate formele de viaţă. 

Ramses pătrunse primul în imensul mormânt al lui Seti, cel mai lung şi 
mai adânc din Vale; printr-un decret, viitorul faraon va hotărî că nici un 
altul, de acum încolo, nu-l va putea depăşi. În ochii posterităţii, Seti 
rămânea de neegalat. 

Doisprezece preoţi purtau mumia; Ramses, în calitate de ritualist şi 
succesor însărcinat cu pronunţarea formulelor de trecere în lumea de 
dincolo şi de renaştere într-un tărâm al zeilor, era acoperit cu o piele de 
panteră. Pe pereţii sălaşului pentru eternitate, textele rituale, vii prin ele 
însele, urmau să rămână eficace dincolo de timp. 

Mumificarea fusese făcută într-un mod perfect. Chipul lui Seti era cel al 
unei fiinţe împlinite, de o extraordinară seninătate. Puteai să juri că-şi va 
deschide ochii, că gura lui va vorbi... Preoţii aşezară capacul sarcofagului, 
instalat în centrul „locuinţei de aur”, acolo unde Isis îşi va duce la bun 
sfârşit opera de alchimist, transformând ceea ce e muritor în nemurire. 

— Seti a fost un rege drept, murmură Ramses, el a împlinit Legea, a fost 
iubit de lumină şi intră viu în Asfinţit. 


Pe tot cuprinsul Egiptului, bărbierii lucrau fără întrerupere pentru a-i 
rade pe bărbaţi şi a face să dispară bărbile, din moment ce perioada de doliu 
se terminase. Femeile îşi legară din nou părul, cele mai elegante se 
încredinţară coaforilor autorizaţi să-şi îndeplinească serviciul. 

În ajunul încoronării, Ramses şi Nefertari se reculeseră în templul din 
Gumah unde avea loc zilnic un ritual pentru ka-ul lui Seti, în scopul de a 
menţine prezenţa faraonului transfigurat printre cei vii. Apoi cuplul merse 
în templul din Karnak unde fu întâmpinat de marele preot într-o manieră 
foarte protocolară şi fără nici o urmă de entuziasm. După o cină frugală, 
regentul şi soţia lui se retraseră în palatul amenajat în interiorul locuinţei 
terestre a zeului Amon. Separat, meditară şi unul şi altul în faţa tronului, 
simbol al movilei de pământ primordiale ivită din oceanul cosmic la 
începutul timpului şi hieroglifă servind la scrierea numelui zeiţei Maat, 
Legea atemporală, „cea care e dreaptă şi arată direcţia cea bună”, Legea din 
care se va hrăni cuplul regal pentru a hrăni şi el, la rândul lui, comunitatea 
egipteană. 

Ramses avea sentimentul că spiritul tatălui său se afla lângă el şi că-l 
seconda în aceste ore de nelinişte ce precedau momentul când existenţa lui 
va fi bulversată în mod definitiv. Noul rege nu-şi va mai aparţine, nu va mai 
avea altă grijă decât binele poporului său şi prosperitatea ţării. 

Încă o dată, această sarcină îl înfricoşa. 

Ar fi vrut să iasă din palat şi să alerge spre tinereţea dispărută, spre 
frumoasa Iset, spre plăcere şi nepăsare; dar el era succesorul desemnat de 
Seti şi soţul lui Nefertari. Trebuia să-şi înfrângă teama de a domni şi să 
treacă de această ultimă noapte de dinaintea încoronării. 


%* 


Tenebrele se împrăştiară şi apărură zorii, anunțând învierea soarelui, 
învingător al monstrului din adâncuri. Doi preoţi, unul purtând o mască de 
şoim, iar celălalt de ibis, se aşezară de o parte şi de alta a lui Ramses; 
simbolizându-i pe zeii Horus, protectorul regalității, şi Thot, maestrul 
hieroglifelor şi al ştiinţei sacre, ei vărsară pe trupul gol al regentului 
conţinutul a două vase, pentru a-l purifica de condiţia lui umană. Apoi îl 
modelară după imaginea zeilor, aplicându-i cele nouă unguente, din 
creştetul capului până la tălpile picioarelor, acestea urmând să-i deschidă 
centrii energetici, dându-i o percepţie diferită de a celorlalţi oameni. 


Straiele îi dădeau şi ele înfăţişarea unei fiinţe ce nu semăna cu nici o 
alta. Cei doi preoţi îl îmbrăcară pe Ramses într-o pânză albă cu auriu, a 
cărei formă nu se schimbase de la originile ei, şi-i agăţară de centură o 
coadă de taur ce evoca puterea regală. Tânărul îşi aminti de întâlnirea 
terifiantă cu taurul sălbatic ce-i fusese impusă de tatăl lui pentru a-şi dovedi 
curajul; astăzi, el era cel care încarna această forţă pe care trebuia s-o 
exercite în mod corect. 

Apoi, ritualiştii împodobiră gâtul lui Ramses cu un colier mare format 
din şapte perle colorate, iar bicepşii şi încheieturile mâinilor cu brățări de 
aramă, şi îl încălţară cu sandale albe. După aceea, îi prezentară bastonul alb 
cu ajutorul căruia îi va alunga pe duşmani şi va lumina tenebrele, şi îi 
încinseră fruntea cu o panglică aurită, al cărei nume, sia, însemna „viziunea 
intuitivă”. 

— Accepţi proba puterii? întrebă Horus. 

— O accept. 

Horus şi Thot îl luară pe Ramses de mâini şi îl conduseră într-o altă 
încăpere. Pe tron, cele două coroane, erau păzite de un preot ce purta masca 
zeului Seth. 

Thot se depărtă, iar Horus şi Seth se îmbrăţişară fratem. În ciuda 
adversităţii lor eterne, aveau datoria de a se uni într-o singură fiinţă, aceea a 
Faraonului. 

Horus luă coroana roşie a Egiptului de Jos, un fel de tocă având 
deasupra o spirală, şi o puse pe capul lui Ramses; apoi Seth aşeză peste ea 
coroana albă a Egiptului de Sus, a cărei formă ovală se termina printr-un 
bulb. 

— „Cele două puteri” sunt legate pentru tine, declară Thot, tu conduci şi 
uneşti pământul negru şi pământul roşu, eşti cel pe care creşte stuful din 
Sud şi cel al albinei din Nord, tu faci să înverzească cele două tărâmuri. 

— Numai tu poţi apropia cele două coroane, dezvălui Seth; trăsnetul pe 
care ele îl conţin va spulbera uzurpatorul. 

Horus îi dădu faraonului cele două sceptre; primul purta numele de 
„Stăpânirea puterii” şi îi servea la consacrarea ofrandelor, iar al doilea, 
„magia”, un toiag de păstor care-i va menţine unit poporul. 

— A venit momentul apariţiei în plină glorie, decretă 'Thot. 

Precedat de cele trei divinităţi, Faraonul ieşi din încăperile secrete şi se 
îndreptă spre marea curte interioară unde erau adunate notabilităţile admise 
în incinta Karnak-ului. 


Pe o estradă, sub un baldachin, un tron din lemn aurit, mai curând 
modest, cu linii sobre. 

Tronul lui Seti din timpul ceremoniilor oficiale. 

Simţind ezitarea fiului ei, Tuya făcu trei paşi spre el şi se înclină. 

— Fie ca Maiestatea Voastră să se ridice ca un nou soare şi să ia loc pe 
tronul celor vii. 

Ramses se simţi tulburat de acest omagiu ce-i fusese adresat de văduva 
faraonului defunct, mama pe care o va venera până la ultima suflare. 

— lată aici testamentul zeilor care ţi-a fost lăsat moştenire de către Seti, 
proclamă ea; el legitimizează domnia ta aşa cum a legitimizat-o şi pe a lui şi 
cum o va legitimiza pe cea a succesorului tău. 

Tuya îi înmână lui Ramses un etui de piele conţinând papirusul scris de 
mâna lui Thot în zorii civilizaţiei şi care făcea din Faraon moştenitorul 
Egiptului. 

— lată cele cinci nume ale tale, declară regina mamă cu o voce limpede 
şi gravă: Taur puternic iubit de Lege; Protector al Egiptului, care supune 
ţările străine; Bogat în oşti, în victorii măreţe; Cel pe care Lumina l-a ales, 
căci puternică e Legea sa; Fiu al luminii, Ramses. 

O tăcere totală se lăsă peste vorbele rostite. Chiar şi Şenar, uitându-şi 
ambiția şi ranchiuna, era copleşit de magia acestor momente. 

— Un cuplu regal guvernează cele Două Tărâmuri, urmă Tuya; vino, 
Nefertari, vino lângă rege, tu care devii marea lui soţie şi regina Egiptului. 

În ciuda solemnităţii ritualului, Ramses era atât de mişcat de frumuseţea 
tinerei femei încât ar fi vrut s-o ia în braţe. Îmbrăcată cu o robă lungă de in, 
împodobită cu un colier de aur, cercei de ametist şi brățări de jasp, ea îl 
privi pe rege şi pronunţă formula străveche: 

— Îi recunosc pe Horus şi Seth uniţi în aceeaşi fiinţă. Eu cânt numele 
tău, tu eşti ieri, astăzi şi mâine. Cuvântul tău dă viaţă, voi îndepărta de tine 
răul şi pericolul. 

— Te recunosc ca suverană a Dublei Ţări şi a tuturor pământurilor, tu, a 
cărei blândeţe e uriaşă şi le dai satisfacţie zeilor, tu, care eşti mama şi soţia 
zeului, pe tine te iubesc. 

Ramses aşeză pe capul lui Nefertari coroana prevăzută cu două pene 
lungi, ce făcea din ea marea soţie regală, participantă la puterea Faraonului. 

Părând să ţâşnească din soare, un şoim cu aripi largi se învârti pe 
deasupra cuplului regal, de parcă ar fi reperat prada; deodată, se aruncă în 
jos cu o asemenea viteză încât nici un arcaş nu avu timp să reacționeze. 


Un strigăt de uimire şi de teamă urcă din mijlocul asistenţei, în timp ce 
răpitorul se aşeză pe ceafa lui Ramses, cu ghearele înfipte în umerii regelui. 

Fiul lui Seti nu se mişcase; Nefertari continua să-l privească. 

Clipe lungi, curtenii, uluiţi, asistară la un miracol, la comuniunea 
şoimului Horus, protectorul monarhiei, cu omul pe care-l alesese să 
guverneze Egiptul. 

Apoi, pasărea plecă spre soare, într-un zbor plin de forţă şi seninătate. 

Aclamaţiile izbucniră din toate piepturile, salutând, în cea de-a douăzeci 

şi şaptea zi din a treia lună de vară, urcarea lui Ramses pe tron . 

După terminarea festivităților, Ramses se trezi luat de vârtej. 

Marele intendent al Casei Faraonului îl duse să viziteze palatul din 
Theba, alcătuit dintr-o parte publică şi din apartamente private. În calitate 
de şef de stat descoperi Ramses sala de recepții cu coloane, ale cărei podea 
şi pereţi erau împodobite cu reprezentări de lotuşi, stuf, papirus, peşti şi 
păsări, birourile unde lucrau scribii, micile săli rezervate audienţelor 
private, balconul cu o fereastră având deasupra un disc solar înaripat, 
sufrageria, în mijlocul căreia se găsea o masă gamisită întotdeauna cu 
coşuri pline de fructe şi buchete de flori, dormitorul, prevăzut cu un pat 
acoperit de perne colorate, baia cu dale pe jos. 

De-abia instalat tânărul faraon pe tronul celor Două Tărâmuri, că marele 
intendent îi prezentă membrii Casei sale, şefii ritualurilor secrete, scribii 
Casei Vieţii, medicii, şambelanul răspunzător de apartamentele private, 
directorul biroului de depeşe, însărcinat cu corespondenţa regală, directorul 
Trezoreriei, cel al hambarelor, cel al grajdurilor cu animale, şi atâţia alţii, 
domici să-l salute pe noul faraon şi să-l asigure de devotamentul lor 
neclintit. 

— Şi acum, iată... 

Ramses se ridică. 

— Întrerup defilarea. 

Intendentul se revoltă. 

— Maiestate, e imposibil! Sunt atâţia oameni importanţi... 

— Mai importanţi decât mine? 

— Iertaţi-mă, n-am vrut... 

— Condu-mă la bucătărie. 

— Dar nu e locul vostru acolo! 

— Ştii tu mai bine ca mine unde ar trebui să fiu? 

— lertaţi-mă, eu... 

— Ai de gând să-ţi pierzi timpul căutând scuze? Mai bine spune-mi de 
ce vizirul şi marele preot al lui Amon n-au venit să-mi prezinte omagiile. 

— Nu ştiu, Maiestate; cum să fie treburile astea de resortul meu? 

— Să mergem la bucătărie. 


Măcelari, fabricanți de conserve, oameni care curăţau legumele, brutari, 
patiseri, berari... Rome avea în subordine o cohortă de specialişti pizmaşi în 
ceea ce priveşte prerogativele altora şi susceptibili când venea vorba de 
orarul de lucru sau de zilele de concediu. Corpolent, jovial, cu obrajii 
bucălaţi, lent în mişcări, Rome nu-şi făcea griji nici în legătură cu bărbia lui 
triplă, nici cu greutatea excesivă de care avea să se ocupe la pensie. 
Deocamdată, convenise să dirijeze armata asta cu o mână de fier, să 
pregătească aluaturi delicioase şi ireproşabile şi să pună capăt certurilor 
inevitabile dintre specialişti. Obsedat de igienă şi de prospetimea 
produselor, Rome gusta el însuşi din farfurii; erau sau nu prezenţi în Theba 
Faraonul şi membrii curţii sale, bucătarul şef pretindea perfecțiunea. 

Atunci când apăru intendentul palatului însoţit de un tânăr cu o 
musculatură impresionantă, îmbrăcat simplu în alb, Rome se pregăti să 
suporte un şir lung de plictiseli. Probabil funcţionarul ăsta blestemat, 
pătruns de privilegiile lui, avea din nou de gând să-i impună vreun asistent 
incapabil în schimbul mitei pe care i-o dădea familia băiatului. 

— Te salut, Rome! Îţi aduc... 

— Ştiu ce-mi aduci. 

— În cazul ăsta, înclină-te, aşa cum se cuvine. 

Punându-şi mâinile în şolduri, bucătarul şef izbucni în râs. 

— Eu, să mă înclin în faţa băieţandrului ăsta? Să vedem mai întâi dacă 
ştie să spele vasele! 

Roşu la faţă din cauza neînţelegerii, intendentul se întoarse spre rege. 

— lertaţi-mă... 

— Mă descurc, declară Ramses. Ştii să găteşti? 

— Cine eşti tu de te îndoieşti de capacităţile mele? 

— Ramses, faraonul Egiptului. 

Împietrit, Rome înţelese că, fără îndoială, cariera lui era terminată. 

Cu un gest sec, îşi scoase sorţul de piele, îl împături şi îl puse pe o 
măsuţă joasă. O ofensă adusă regelui şi recunoscută ca atare de tribunalul 
vizirului se solda cu o pedeapsă grea. 

— Ce ai pregătit pentru prânz? 

— Prepeliţe fripte, un biban de Nil cu verdeață, piure de smochine şi o 
prăjitură cu miere. 

— Apetisant, dar realitatea e pe măsura promisiunii? 


Rome se înfurie. 

— Vă îndoiţi, Maiestate? Reputația mea... 

— Mie nu-mi pasă de reputaţii. Serveşte masa. 

— Am pus să se pregătească sufrageria palatului, anunţă intendentul, 
mieros. 

— Inutil, o să mănânc aici. 

Regele mâncă cu plăcere sub privirile neliniştite ale intendentului. 

— Excelent! Cum te numeşti, bucătarule? 

— Rome, Maiestate. 

— Rome, „omul”... Meriţi acest nume. Te numesc intendent al palatului, 
pahamic şi şef al tuturor bucătăriilor regatului. Urmează-mă, am nişte 
întrebări să-ţi pun. 

Fostul intendent începu să se bâlbâie. 

— Şi... şi eu, Maiestate? 

— Eu nu iert lipsa de eficacitate şi zgârcenia; întotdeauna e nevoie de 
spălători de vase, o să te ocupi de treaba asta. 

Regele şi Rome merseră încet pe la umbra unei galerii acoperite. 

— Vei lucra sub ordinele secretarului meu particular, Ameni; în 
aparenţă, e firav şi nu apreciază traiul bun, dar e un muncitor neobosit. Şi 
înainte de toate, mă onorează cu prietenia lui. 

— lată o mulţime de responsabilităţi pentru un simplu bucătar, se miră 
Rome. 

— Tatăl meu m-a învăţat să judec oamenii după instinct; dacă mă înşel, 
cu atât mai rău pentru mine. Pentru a guverna am nevoie de câţiva servitori 
fideli. Cunoşti vreunii la curte? 

— Ca să spun adevărul... 

— Spune adevărul, Rome, nu te mai codi. 

— Curtea Maiestăţii Voastre e cea mai mare adunătură de ipocriţi şi de 
ambiţioşi din regat; ai jura că şi-au dat toţi întâlnire aici. Pe când trăia tatăl 
vostru, de a cărui mânie se temeau, se ascundeau. După moartea lui, au ieşit 
din vizuini ca florile deşertului după o ploaie torențială. 

— Mă detestă, nu-i aşa? 

— E puţin spus. 

— Şi ce speră ei? 

— Că nu veţi întârzia să vă dovediţi incapacitatea. 

— Dacă eşti alături de mine, îţi cer o sinceritate absolută. 

— Mă credeţi capabil de asta? 


— Un bucătar nu e un om lipsit de vlagă; când are talent, toată lumea 
caută să-i fure retetele, bucătăria lui freamătă de rumoarea pe care mintea 
lui trebuie să ştie s-o trieze aşa cum îşi alege produsele. Care sunt 
principalele clanuri care se ridică împotriva mea? 

— Aproape toată curtea vă e ostilă, Maiestate; se consideră că a fi 
succesorul unui faraon de anvergura lui Seti este practic imposibil. Domnia 
voastră nu va fi deci decât o tranziţie, înainte să apară un pretendent serios. 

— Cu toate astea, îţi asumi riscul de a-ţi părăsi bucătăria şi a te ocupa de 
întregul palat? 

Rome avu un zâmbet bun. 

— Securitatea, cu părţile ei bune, ca şi cu cele rele... Dacă pot continua 
să pregătesc nişte platouri de calitate, aş încerca şi aventura asta. Dar mai 
există o rezervă... 

— Vorbeşte. 

— Cu tot respectul. Maiestate, nu aveţi nici o şansă de reuşită. 

— De ce pesimismul ăsta? 

— Pentru că Maiestatea Voastră sunteţi tânăr, fără experienţă, şi nu aveţi 
intenţia de a juca un rol secundar în guvernul marelui preot al lui Amon şi 
al altor câţiva miniştri deprinşi cu subtilităţile guvernării. Raportul de forţe 
e inegal. 

— N-ai nici cea mai vagă idee de puterea Faraonului? 

— Tocmai că nu; din cauza asta, şocul e inevitabil. Şi care sunt şansele 
unui singur om împotriva unei armate? 

— Oare nu dispune Faraonul de puterea taurului? 

— Nici chiar taurul sălbatic nu poate muta munţii din loc. 

— Dacă înţeleg bine, mă sfătuieşti să renunţ la domnie acum, după ce 
am fost încoronat? 

— Dacă abandonaţi puterea în favoarea unor oameni de rang înalt, cine 
îşi va da seama şi cine vă va reproşa asta? 

— Poate tu? 

— Eu nu sunt decât cel mai bun bucătar din regat şi părerea mea nu 
contează. 

— Nu eşti tu în prezent intendentul palatului? 

— Mă ascultați, Maiestate, dacă vă dau un sfat? 

— Depinde de sfat. 

— Nu acceptaţi niciodată o bere de calitate proastă sau o carne 
mediocră; ăsta e debutul decăderii. Pot să-mi văd de ocupațiile mele şi să 


încep să reformez administraţia casei voastre, care lasă de dorit? 
Ramses nu se înşelase. Rome era omul potrivit. 
Liniştit, se îndreptă spre grădina palatului. 

Nefertari îşi reţinea cu greu lacrimile. 

De ceea ce îi fusese frică nu scăpase. Ea, care visa să mediteze şi să se 
reculeagă, se trezise purtată de un val monstruos. Imediat după încoronare, 
fusese nevoită să se separe de Ramses pentru a face faţă responsabilităţilor 
de mare soţie regală şi pentru a vizita templele, şcolile şi atelierele de 
ţesătorie care depindeau de ea. 

Tuya o prezentă pe Nefertari gestionarilor terenurilor reginei, 
superiorilor haremurilor însărcinate cu educarea tinerelor fete, scribilor 
însărcinaţi cu administrarea bunurilor ei, colectorilor de impozite, preoţilor 
şi preoteselor ce îndeplineau în numele ei ritualurile „soţiei Zeului”, 
destinate conservării energiei creatoare pe pământ. 

Timp de mai multe zile, Nefertari merse dintr-un loc în altul, fără 
posibilitatea de a-şi trage sufletul; trebui să întâlnească sute de persoane, să 
găsească cuvântul potrivit pentru fiecare, să-şi păstreze zâmbetul şi să nu 
arate nici cel mai mic semn de oboseală. 

În fiecare dimineaţă, coafeza, machieuza, manichiurista şi pedichiurista 
se ocupau de regină şi o făceau mai frumoasă decât în ajun; de farmecul ei, 
ca şi de forţa lui Ramses, depindea fericirea Egiptului. În roba ei de in 
elegantă, legată la mijloc cu o centură roşie, nu era ea oare cea mai 
seducătoare dintre regine? 

Epuizată, tânăra femeie se întinse pe un pat jos. Nu avea curajul să se 
ducă la noul dineu de gală în cursul căruia urmau să-i fie oferite vase cu 
unguente parfumate. 

Silueta fragilă a Tuyei înaintă în penumbra care invadase încăperea. 

— Ți-e rău, Nefertari? 

— Nu mai am putere. 

Văduva lui Seti se aşeză pe marginea patului şi luă mâna dreaptă a 
tinerei femei în mâinile ei. 

— Am trecut şi eu prin încercarea asta, ca şi tine; două remedii te pot 
vindeca: o poţiune înviorătoare şi magnetismul lui Ramses pe care l-a 
moştenit de la tatăl lui. 

— Nu sunt făcută să fiu regină. 


— Îl iubeşti pe Ramses? 

— Mai mult decât pe mine însumi. 

— În cazul ăsta, n-ai să-l trădezi. El s-a căsătorit cu o regină şi o regină 
va lupta alături de el. 

— Şi dacă s-a înşelat? 

— Nu s-a înşelat. Crezi că eu n-am cunoscut aceleaşi clipe de oboseală 
şi de descurajare? Ceea ce i se cere unei mari soţii regale se află dincolo de 
puterile unei femei. De la crearea Egiptului e aşa; şi nu trebuie să fie altfel. 

— Şi n-aţi vrut să renunţaţi? 

— La început, de zece ori, de o sută de ori pe zi; l-am implorat pe Seti 
să-şi aleagă o altă femeie şi să mă păstreze lângă el ca pe cea de-a doua 
soţie. Răspunsul lui a fost de fiecare dată acelaşi: m-a luat în braţe şi m-a 
mângâiat, fără să-mi uşureze în nici un fel sarcina. 

— Nu sunt oare nedemnă de încrederea lui Ramses? 

— E bine că pui întrebarea asta, dar e treaba mea să răspund la ea. 

Privirea lui Nefertari era plină de nelinişte. Cea a 'Tuyei rămase fermă. 

— Eşti condamnată să fii regină, Nefertari; nu lupta contra destinului, 
lasă-te purtată de el aşa cum înotătorul e purtat de fluviu. 

În mai puţin de trei zile, Ameni şi Rome începuseră o profundă reformă 
a administraţiei thebane, urmând instrucţiunile lui Ramses care se întâlnise 
cu funcţionari mari şi mici, de la primarul 'Thebei până la omul de pe bac. 
Datorită depărtării de Memphis şi prezenţei cvasi permanente a lui Seti în 
nord, marele oraş al sudului ducea o existenţă din ce în ce mai autonomă, 
iar marele preot al lui Amon, impulsionat de imensa bogăţie a templului 
său, începuse să se considere un fel de monarh, ale cărui decrete căpătau o 
importanţă mai mare decât cele ale regelui. Ascultându-i pe unii şi pe alţii, 
Ramses înţelesese pericolele pe care le implica o astfel de situaţie; dacă nu 
făcea nimic, Egiptul de Sus şi cel de Jos urmau să devină două ţări diferite, 
chiar aflate în opoziţie, iar divizarea nu putea duce decât la dezastru. 

Ameni cel firav şi Rome corpolentul nu întâmpinau nici o dificultate în 
a colabora; deosebiți, dar completându-se reciproc, surzi la solicitările 
curtenilor, subjugaţi de personalitatea lui Ramses şi convinşi că acesta 
înainta pe calea cea bună, ei tulburară o ierarhie somnolentă şi procedară la 
numeroase numiri neaşteptate, aprobate de rege. 


La cincisprezece zile de la încoronare, Theba era în fierbere. Unii 
anunţaseră venirea la putere a unui incapabil, alţii a unui adolescent 
pasionat de vânătoare şi de întreceri sportive; or, Ramses nu ieşise deloc din 
palat, înmulţindu-şi consultările şi deciziile şi manifestându-şi autoritatea cu 
o vigoare demnă de Seti. 

Ramses aştepta reacţiile. 

lar reacţiile nu apărură. Theba rămânea amorfă, lovită de uimire. 
Convocat de rege, vizirul se comportă ca un prim ministru docil, 
mulţumindu-se să ia notă de directivele Maiestăţii Sale pentru a le executa 
fără întârziere. 

Ramses nu împărtăşea nici exaltarea juvenilă a lui Ameni, nici 
satisfacția amuzată a lui Rome. Surprinşi de rapiditatea acţiunilor lui, 
adversarii nu fuseseră nici exterminați, nici învinşi, ci în căutarea unui nou 
suflu, pe care soarta potrivnică avea să-i ajute să-l găsească. Regele 
preferase o luptă cinstită alianțelor obscure ce se puneau la cale din umbră, 
dar ăsta nu era decât un punct de vedere copilăresc. 

În fiecare seară, puţin înainte de asfinţit, se plimba pe aleile grădinii 
palatului unde lucrau vreo douăzeci de grădinari care udau straturile de flori 
şi aduceau apă pentru arbori la căderea nopţii. În stânga lui, Străjerul, 
câinele galben, purta un colier de albăstrele; în dreapta, Voinicul, leul uriaş, 
se deplasa cu mişcări suple. Iar la intrarea în grădină, sardul Serramanna, 
şeful gărzii de corp a Maiestăţii Sale, stătea sub un umbrar, gata să intervină 
la cel mai mic semn de pericol 

Ramses avea o mare pasiune pentru sicomori, rodii, smochini şi alţi 
arbori care făceau din grădină un paradis în care sufletul cunoştea odihna; 
nu trebuia să semene întregul Egipt cu acest port al păcii unde cele mai 
diverse specii trăiau în armonie? 

În seara aceea, Ramses plantă un minuscul sicomor, înconjură tânărul 
vlăstar cu o ridicătură de pământ şi îl udă cu grijă. 

— Maiestatea Voastră trebuie să aştepte un sfert de oră şi apoi să verse 
conţinutul unui alt ulcior, aproape picătură cu picătură. 

Omul care vorbise era un grădinar fără vârstă; ceafa lui purta însemnele 
unui mare abces datorat greutăţii cobiliţei ce avea la fiecare extremitate un 
recipient greu din pământ ars. 

— Bun sfat, recunoscu Ramses; cum te numeşti? 

— Nedjem. 

— „Blândul”... Eşti însurat? 


— Eu m-am căsătorit cu grădina, cu arborii, cu plantele şi cu florile; ei 
sunt familia mea, strămoşii şi descendenţii mei. Sicomorul pe care l-aţi 
plantat vă va supravieţui, chiar dacă veţi rămâne pe pământul ăsta o sută 
zece ani, ca înţelepţii. 

— Te îndoieşti de asta? întrebă Ramses cu un zâmbet. 

— Nu e uşor să fii rege şi să rămâi înţelept; oamenii sunt perverşi şi 
vicleni. 

— Dar tu aparţii acestei rase pe care n-o iubeşti deloc; eşti scutit de 
defectele astea? 

— Nu îndrăznesc să afirm aşa ceva, Maiestate. 

— "Ţi-ai format discipoli? 

— Nu e rolul meu, ci al superiorului grădinilor. 

— Şi el e mai competent decât tine? 

— De unde să ştiu eu? Nu vine niciodată pe-aici. 

— Crezi că populaţia arborilor este suficient de numeroasă în Egipt? 

— Este singura populaţie care nu va fi niciodată suficient de numeroasă. 

— Sunt de aceeaşi părere. 

— Copacul e un dar total, afirmă grădinarul. Viu, el oferă umbra, florile 
şi fructele, iar mort, lemnul. Mulțumită lui, noi mâncăm, construim şi 
gustăm clipe de fericire când vântul blând din nord ne învăluie în timp ce 
stăm la umbra frunzişului său. Visez la o ţară de copaci, ai cărei singuri 
locuitori să fie păsările şi cei înviaţi. 

— Am de gând să plantez mulţi arbori în toate provinciile, mărturisi 
Ramses; nici una dintre pieţele satelor nu trebuie sa fie lipsită de umbră. 
Bătrânii şi tinerii se vor întâlni acolo, cei din urmă ascultându-i pe primii. 

— Fie ca zeii să vă asculte, Maiestate; nici nu s-ar putea un program mai 
bun de guvernare. 

— Mă ajuţi să-l realizez? 

— Eu, dar... 

— Birourile din ministerul Agriculturii sunt pline de scribi muncitori şi 
competenţi, însă îmi trebuie un om care să iubească natura şi să-i înţeleagă 
secretele pentru a da directivele corecte. 

— Eu nu sunt decât un grădinar, Maiestate, un... 

— Ai stofă pentru a fi un excelent ministru al agriculturii. Prezintă-te 
mâine dimineaţă la palat şi cere să-l vezi pe Ameni; el va fi avertizat şi te va 
ajuta să-ţi începi noua funcţie. 


Ramses se depărtă, lăsându-l pe Nedjem stupefiat şi incapabil să 
reacționeze. Regelui i se păruse că zăreşte în fundul vastei grădini, printre 
doi smochini, o siluetă zveltă şi albă. Oare o zeiţă apăruse în acel loc 
magic? 

Grăbind pasul, se apropie. 

Silueta nu se mişcase. 

În lumina blândă a asfinţitului, luceau părul negru si roba lungă şi albă. 
Cum putea să fie o femeie atât de frumoasă, în acelaşi timp inaccesibilă şi 
atrăgătoare? 

— Nefertari... 

Ea alergă spre el şi i se ghemui la piept. 

— Am reuşit să scap, mărturisi ea; mama ta a acceptat să mă reprezinte 
în timpul concertului de lăute din seara asta. Dar tu, m-ai uitat? 

— Gura ta e un boboc de lotus şi vorbele rostite de buzele tale farmecă, 
iar eu am o dorinţă nebună să te sărut. 

Sărutul lor era un izvor de tinereţe; înlănţuiţi, formau o singură fiinţă, 
oferindu-se unul altuia, dăruindu-şi viaţă. 

— Sunt o pasăre sălbatică ce se prinde în capcana părului tău, spuse 
Ramses, tu mă faci să descopăr o grădină cu mii de flori parfumate care mă 
îmbată. 

Nefertari îşi desfăcu părul, iar Ramses lăsă să alunece bretelele robei de 
in de pe umerii lui Nefertari. Trupurile lor se confundară în seara călduţă de 
vară, parfumată şi calmă. 

Ramses se trezi la prima rază de soare; mângâie spatele minunat al lui 
Nefertari, încă adormită, şi o sărută pe gât. Fără să deschidă ochii, ea îl 
înlănţui, îmbrăţişându-i trupul puternic. 

— Sunt fericită. 

— Tu eşti fericirea, Nefertari. 

— Să nu mai stăm atât de mult timp departe unul de altul. 

— Nici tu, nici eu nu avem de ales. 

— Exigenţele puterii sunt cele care ne conduc viaţa? 

Ramses o strânse cu putere în braţe. 

— Nu răspunzi... 

— Pentru că ştii răspunsul, Nefertari. Tu eşti marea soţie regală, iar eu 
sunt Faraon: nu putem scăpa de realitatea asta, nici măcar în visele noastre 
cele mai ascunse. 

Ramses se ridică şi merse la fereastră. Contemplă câmpurile thebane, 
înverzite sub soarele de vară. 

— Te iubesc, Nefertari, dar sunt în acelaşi timp soţul Egiptului. Eu 
trebuie să fecundez acest pământ şi să-l fac să prospere; când vocea lui mă 
cheamă, nu am dreptul să rămân indiferent. 

— Oare sunt atâtea de făcut? 

— Credeam că voi guverna o ţară liniştită, uitând că ea e locuită de 
oameni. Le sunt suficiente câteva săptămâni pentru a trăda legea lui Maat şi 
pentru a distruge opera tatălui meu şi a strămoşilor noştri; armonia e cea 
mai fragilă comoară. Dacă vigilenta mea scade, răul şi tenebrele pun 
stăpânire pe ţară. 

Nefertari se ridică şi ea; goală, se ghemui la pieptul lui Ramses. La 
simplul contact cu trupul ei parfumat, el ştiu cât de profundă era 
comuniunea lor. 

Se auziră lovituri nervoase în uşa camerei; aceasta se deschise brusc, 
lăsând să treacă un Ameni cu părul ciufulit care se întoarse cu spatele 
imediat ce o zări pe regină. 

— E grav, Ramses, foarte grav! 

— Atât de grav încât să mă deranjezi la ora asta? 


— Vino, să nu mai pierdem nici o clipă. 

— Nu mă laşi să mă spăl şi să iau micul dejun? 

— Nu în dimineaţa asta. 

Ramses nu neglija sfaturile lui Ameni, mai ales atunci când tânărul 
scrib, de obicei stăpân pe el, îşi pierdea sângele rece. 

Regele conduse el însuşi un car tras de doi cai, urmat de un altul ocupat 
de Serramanna şi un arcaş. Deşi viteza îi făcea rău, Ameni se bucură de 
graba lui Ramses. Se opriră în faţa uneia dintre porţile de intrare în incinta 
Karnak-ului, săriră pe pământ şi citiră stela acoperită de hieroglife, pe care 
toţi trecătorii ce ştiau să citească o puteau descifra. 

— Uită-te, ceru Ameni, uită-te la rândul al treilea! 

Semnul format din trei piei de animale, ce servea la scrierea ideii de 
„naştere” şi la desemnarea lui Ramses ca „Fiu” al luminii, fusese gravat 
greşit. Acest defect îl făcea să-şi piardă magia protectoare şi leza fiinţa 
secretă a Faraonului. 

— Am verificat, declară Ameni consternat; aceeaşi greşeală se repetă pe 
soclurile statuilor şi ale stelelor vizibile pentru oricine. E o nenorocire, 
Ramses! 

— Cine e autorul? 

— Marele preot al lui Amon şi sculptorii săi; ei au avut ca misiune 
gravarea acestor mesaje care proclamă încoronarea ta! Dacă nu vedeai tu 
însuţi asta, nu m-ai fi crezut. 

Deşi sensul general al proclamaţiei nu fusese alterat, afacerea era 
serioasă. 

— Convoacă sculptorii, ordonă Ramses, să rectifice gravura. 

— Şi nu-i trimiţi pe vinovaţi în faţa tribunalului? 

— N-au făcut altceva decât să asculte ordinele. 

— Marele preot al lui Amon e bolnav; ăsta e motivul pentru care n-a 
putut să-ţi prezinte omagiile. 

— Ai probe împotriva acestui important personaj? 

— Vinovăţia lui e evidentă! 

— Să nu ai încredere în evidențe, Ameni. 

— O să rămână nepedepsit? Oricât de bogat ar fi, rămâne totuşi 
servitorul tău. 

— Fă un raport detaliat asupra bunurilor lui. 


Rome nu avea de ce să se plângă de noile lui îndatoriri. După ce numi 
nişte oameni conştiincioşi şi stricţi în ce priveşte capitolul igienei, pentru a 
menţine curăţenia palatului, se preocupă de menajeria regală în care 
coabitau trei pisici, două gazele, o hienă şi doi cocori cenuşii. 

Unul singur îi scăpa de sub control: Străjerul, câinele galben-auriu, care 
prinsese obiceiul supărător de a prinde în fiecare zi un peşte din heleşteul 
regal; cum scena se petrecea sub privirea protectoare a leului lui Ramses, nu 
era posibilă nici o intervenţie. 

Dimineaţa devreme, Rome îl ajutase pe Ameni să ducă o ladă grea, plină 
cu papirusuri. De unde avea scribul ăsta firav, care mânca puţin şi nu 
dormea mai mult de trei sau patru ore pe noapte, atâta energie? Neobosit, îşi 
petrecea majoritatea timpului într-un birou ticsit cu documente, fără să arate 
cel mai mic semn de oboseală. 

Ameni se închise aici împreună cu Ramses, în timp ce Rome îşi făcea 
inspecția zilnică la bucătărie; oare sănătatea Faraonului, şi deci a întregii 
ţări, nu depindea de calitatea meselor sale? 

Ameni derulă mai multe papirusuri pe nişte mese joase. 

— Iată rezultatul investigaţiilor mele, declară el cu o anumită mândrie. 

— Au fost dificile? 

— Da şi nu. Administratorii templului din Karnak n-au apreciat deloc 
vizita şi întrebările mele, însă n-au îndrăznit să mă împiedice să le verific 
declaraţiile. 

— E foarte bogat Karnak-ul? 

— Este: optzeci de mii de angajaţi, patruzeci şi şase de şantiere în 
activitate în provinciile care depind de templu, patru sute cincizeci de 
grădini, livezi şi vii, patru sute douăzeci de mii de capete de vite, nouăzeci 
de corăbii şi şaizeci şi cinci de centre de diverse mărimi care lucrează direct 
pentru cel mai mare sanctuar al Egiptului. Marele preot conduce o veritabilă 
armată de scribi şi de ţărani. La constatările astea mai trebuie adăugată încă 
una; dacă facem recensământul tuturor bunurilor care aparţin zeului Amon, 
deci clerului său, obţinem şase milioane de bovine, şase milioane de caprine 
şi mai multe milioane de păsări. 

— Amon este zeul victoriilor şi protectorul imperiului. 

— Nimeni nu contestă asta, dar preoţii lui nu sunt decât nişte oameni, iar 
cine e chemat să administreze o asemenea avere nu devine el prada unor 


tentaţii ascunse? N-am avut timp să merg mai departe cu ancheta, dar sunt 
neliniştit. 

— Ai vreun motiv precis? 

— La Theba, demnitarii aşteaptă cu nerăbdare plecarea cuplului regal în 
nord; altfel spus, Maiestatea Ta le tulbură liniştea şi le perturbă jocul lor 
obişnuit. Ţi se cere să îmbogăţeşti Karnak-ul şi să-l laşi să crească precum 
un Stat în stat, până în ziua în care marele preot al lui Amon se va proclama 
rege al Sudului şi va săvârşi secesiunea. 

— Asta ar însemna moartea Egiptului, Ameni. 

— Şi mizeria poporului. 

— Îmi trebuie probe clare, dovada vreunei delapidări. Dacă intervin 
împotriva marelui preot, n-am dreptul să greşesc. 

— Mă ocup eu de asta. 


Serramanna era neliniştit. De la încercarea de atentat a grecilor lui 
Menelau de la Memphis, el ştia că viaţa lui Ramses era ameninţată. Sigur că 
barbarii părăsiseră Egiptul, însă pericolul nu dispăruse şi el. 

Aşa că inspecta fără oprire punctele palatului theban considerate de el 
sensibile: cartierul general al armatei, cel al poliţiei şi cazarma trupelor de 
elită. Dacă avea să fie vreo revoltă, în aceste locuri s-ar fi născut ea. Fost 
pirat, sardul nu se ghida decât după instinct; nu-i păsa dacă se afla faţă în 
faţă cu un ofiţer superior sau cu un simplu soldat, în numeroase cazuri, 
supravieţuise pentru că lovise el primul, deşi adversarul avea înfăţişarea 
unui prieten. 

În ciuda staturii uriaşe, Serramanna se mişca precum o pisică; îi plăcea 
să observe fără să fie văzut şi să surprindă diverse conversații. Cât ar fi fost 
de cald, sardul purta o platoşă metalică; la centură avea un pumnal şi o 
sabie scurtă cu tăişul foarte ascuţit. Mustăţile zbârlite dădeau chipului său 
masiv mai curând o înfăţişare înfricoşătoare pe care ştia s-o folosească. 

Ofițerii de carieră, proveniţi majoritatea din familii bogate, îl detestau şi 
se întrebau de ce Ramses încredinţase comanda gărzii sale personale unui 
asemenea necioplit. Lui Serramanna nu-i păsa; nu servea la nimic să fii 
iubit şi nici nu modela asta un adevărat războinic, capabil să slujească un 
şef bun. 

lar Ramses era un şef bun, căpitan al unei imense flote a cărei navigare 
ameninţa să fie periculoasă şi animată. 


Pe scurt, avea tot ce-şi putea dori un pirat sard, ridicat la un rang 
nesperat, şi pe care era hotărât să-l păstreze. Vila lui somptuoasă, egiptenele 
delicioase, cu sânii lor rotunzi ca nişte mere şi traiul bun nu-i ajungeau. 
Nimic nu putea înlocui o înfruntare sângeroasă în cursul căreia un bărbat 
putea să-şi dovedească valoarea. 

Garda palatului era reînnoită de trei ori pe lună, în prima, a unsprezecea 
şi a douăzeci şi una zi. Soldaţii primeau vin, carne, prăjituri şi un salariu 
echivalat în cereale. La fiecare schimbare, Serramanna observa oamenii 
privindu-i în ochi şi le atribuia un post. Orice indisciplină, orice delăsare se 
traduceau printr-o ciomăgeală şi o alungare imediată. 

Sardul trecea încet prin faţa soldaţilor aliniaţi pe un singur rând. Se opri 
în dreptul unui tânăr blond care părea nervos. 

— De unde vii? 

— Dintr-un sat din Deltă, comandante. 

— Care e arma ta preferată? 

— Sabia. 

— Gustă din asta, ai nevoie ca să-ţi potoleşti setea. 

Serramanna îi dădu blondului un vas conţinând vin parfumat. Acesta luă 
două înghiţituri. 

— O să supraveghezi intrarea culoarului care duce la biroul regal şi 
interzici accesul în ultimele trei ore din noapte. 

— La ordinele voastre, comandante. 

Serramanna verifică tăişul armelor albe, rectifică ţinute, reajustă 
uniforme, schimbă câteva cuvinte cu ceilalţi soldaţi. 

Apoi, fiecare îşi luă în primire postul. 


%* 


Arhitectul palatului dispusese ferestrele înalte în aşa fel încât să se 
permită o circulaţie a aerului care să răcorească culoarele în timpul nopţilor 
calde de vară. 

Peste tot domnea tăcerea. 

Afară se auzea doar orăcăitul broaştelor îndrăgostite. 

Serramanna înainta fără zgomot pe pardoseală în direcţia culoarului ce 
ducea la biroul lui Ramses. Aşa cum prevăzuse, blondul nu era la post. 

În loc să supravegheze, el încerca să ridice zăvorul care împiedica 
accesul în birou. Sardul, cu mâna lui mare, îl prinse de gât şi îl ridică în aer. 


— Un grec, ai! Numai un grec putea să bea vin parfumat fără să 
clintească. De care facțiune ţii tu, şmechere? O rămăşiţă de-a lui Menelau 
sau un nou complot? Răspunde! 

Blondul se zgâlţâi de câteva ori, dar nu scoase nici un sunet. 

Cum simţea că se înmoaie, Serramanna îl puse pe jos şi acesta se întinse 
ca o păpuşă de cârpă. Fără să vrea, sardul îi zdrobise vertebrele cervicale. 

Serramanna nu era un specialist în rapoartele scrise; el se mulţumi să-i 
relateze faptele lui Ameni, care le transcrise pe un papirus şi îl alertă 
imediat pe Ramses. Nimeni nu-l cunoştea pe grecul recrutat pentru 
aptitudinile lui fizice. Moartea lui brutală îl priva pe rege de informaţii 
precise, dar nu-i reproşă nimic sardului a cărui vigilenţă se arătase a fi de 
neînlocuit. 

De data asta, nu la viaţa faraonului se atentase, ci la biroul lui, adică la 
afacerile statului. Ce se putea căuta acolo dacă nu nişte documente 
confidenţiale şi informaţii asupra modului de guvernare a ţării? 

Tentativa de asasinat pusă la cale de Menelau nu ascundea nimic altceva 
decât răzbunare; această intrare prin efracţie ratată era mult mai tenebroasă. 
Cine îl trimisese pe grec, cine rămăsese ascuns în umbră, cu dorinţa de a 
contracara acţiunile suveranului”? Cu siguranţă că era vorba de Şenar, fratele 
căzut în dizgrație, inactiv şi tăcut de la încoronare încoace. Oare această 
mască nu ascundea nişte activităţi subterane în desfăşurare, conduse cu mai 
multă abilitate decât în trecut? 

Rome se înclină în faţa regelui. 

— Maiestate, a sosit vizitatorul. 

— Condu-l în chioşcul din grădină. 

Ramses era îmbrăcat simplu în alb şi nu purta decât o bijuterie, o brățară 
de aur pe încheietura dreaptă. Se concentră câteva clipe, conştient de 
importanţa acestei întrevederi de care depindea în mare măsură soarta 
Egiptului. 

— În grădină, regele pusese să se construiască un chioşc elegant de 
lemn, la umbra unei sălcii. Pe o masă joasă se găseau struguri cu boabe de 
un roşu închis şi smochine proaspete; cupele erau pline cu o bere uşoară, 
ideală în perioadele de caniculă. Marele preot al lui Amon era aşezat într-un 
fotoliu confortabil cu pernele bine umplute cu câlţi; în faţa lui, un taburet 
pentru picioare. Peruca, marele colier de perle şi lapislazuli ce-i acoperea 
pieptul, brăţările de argint îi dădeau o înfăţişare mândră. 

— Când îl văzu pe suveran, marele preot se ridică şi se înclină. 

— Vă convine locul ăsta? 


— Îi mulţumesc Maiestăţii Voastre că l-a ales; tihna lui e propice pentru 
sănătatea mea. 

— Cum mai evoluează ea? 

— Nu mai sunt tânăr: asta e cel mai greu de acceptat. 

— Eram nerăbdător să vă văd. 

— Nu trebuia, Maiestate. Pe de-o parte, am fost nevoit să rămân o vreme 
în camera mea, iar pe de alta, speram să vin în compania vizirilor din sud şi 
nord şi a viceregelui Nubiei. 

— Ce delegaţie! V-au respins propunerea? 

— La început, nu, mai apoi, da. 

— De ce şi-au schimbat părerea? 

— Sunt nişte înalţi funcţionari... Nu vor s-o nemulţumească pe 
Maiestatea Voastră. Totuşi, le deplâng absenţa, care riscă să scadă greutatea 
cuvintelor mele. 

— Dacă sunt juste, n-aveţi de ce vă teme. 

— Le veţi considera oare astfel? 

— Voi decide asta în calitate de slujitor al lui Maat. 

— Sunt neliniştit, Maiestate. 

— V-aş putea ajuta să risipiţi norii? 

— Aţi cerut un raport despre bogăţiile Karnak-ului. 

— Şi l-am obţinut. 

— La ce concluzie aţi ajuns? 

— Că sunteţi un gospodar remarcabil. 

— Ăsta e un reproş? 

— Sigur că nu. Nu ne-au învăţat strămoşii că o spiritualitate fericită e 
însoţită de prosperitatea întregului popor? Faraonul a dat bogății Karnak- 
ului, iar dumneavoastră înmulţiţi aceste bogății. 

— Există un reproş în tonul vocii voastre. 

— De uimire, nimic mai mult; dacă v-am cerceta neliniştea? 

— Se zvoneşte că gloria şi averea Karnak-ului o umbresc pe Maiestatea 
Voastră şi că aţi dori să vă acordaţi favorurile şi altor temple. 

— Cine susţine asta? 

— Zvonurile.. 

— Şi le daţi atenţie? 

— Le putem neglija din moment ce devin insistente? 

— Dar dumneavoastră ce părere aveţi? 


— Că Maiestatea Voastră va găsi cu cale să nu modifice situaţia actuală; 
n-ar fi înţelept să vă conformaţi politicii tatălui vostru? 

— Domnia lui a fost din păcate prea scurtă pentru a face toate reformele 
necesare. 

— Kamak-ul nu are nevoie de nici o reformă. 

— Nu asta e şi părerea mea. 

— Neliniştea mea era deci justificată. 

— Va fi şi a mea la fel? 

— Nu... nu înţeleg. 

— Mai este încă marele preot al lui Amon un slujitor fidel al 
Faraonului? 

Prelatul evită să-l privească pe Ramses. Mâncă o smochină şi bău puţină 
bere pentru a-şi acorda un răgaz. Simplitatea ţinutei monarhului făcea un 
contrast izbitor cu eleganța rafinată a interlocutorului său, prea puţin 
obişnuit cu asemenea înfruntări directe. Regele se abţinu să-l hărţuiască, 
lăsându-l să-şi tragă sufletul şi să se reculeagă. 

— Cum vă puteţi îndoi, Maiestate? 

— Din cauza anchetei lui Ameni. 

Marele preot se îmbujoră la faţă. 

— Acest avorton de scrib, acest băgăcios, acest... 

— Ameni e prietenul meu şi singura lui ambiţie e să slujească Egiptul. 
Nu tolerez nici o insultă care să-i păteze reputaţia, din orice gură ar ieşi ea. 

Prelatul începu să se bâlbâie. 

— lertaţi-mă, Maiestate, dar metodele lui... 

— A fost cumva violent? 

— Nu, dar e mai îndârjit decât un şacal care-şi devoră prada! 

— Îşi face treaba conştiincios şi nu neglijează nici un amănunt. 

— Ce aveţi să-mi reproşaţi? 

Ramses îşi înfipse privirea în ochii marelui preot. 

— Nu ştiţi? 

Prelatul îşi întoarse capul pentru a doua oară. 

— Toate pământurile Egiptului aparţin Faraonului, nu-i aşa? întrebă 
Ramses. 

— Aşa vrea testamentul zeilor. 

— Însă regele e autorizat să dea o parte din ele unor oameni drepţi, care 
merită să le aibă. 

— Aşa spune cutuma. 


— Este autorizat marele preot al lui Amon să se comporte ca un Faraon? 

— El e delegatul şi reprezentantul său la Karnak. 

— N-aţi împins cam prea departe această delegare? 

— Nu văd... 

— Aţi cedat terenuri unor persoane particulare pe care le-aţi obligat în 
felul ăsta, mai ales militari a căror loialitate faţă de mine va fi, poate, mâine 
îndoielnică. Aveţi nevoie de o armată pentru a vă apăra domeniul privat? 

— E un simplu concurs de împrejurări, Maiestate! Ce vă imaginati? 

— Trei oraşe adăpostesc cele trei temple importante din ţară: Heliopolis 
este oraşul sfânt al lui Ra, lumina creatoare; Memphis, cel al lui Ptah, care 
creează Cuvântul şi inspiră mâna artizanilor; Theba, cel al lui Amon, 
principiul ascuns, căruia nimeni nu-i cunoaşte adevărata formă. Tatăl meu 
ţinea să fie menţinut un echilibru între cele trei puteri, expresii 
complementare ale divinului. Prin politica pe care aţi dus-o, aţi rupt această 
armonie; Theba e îmbuibată şi vanitoasă. 

— Maiestate! Nu-l insultaţi oare pe Amon? 

— Eu îi vorbesc marelui său preot şi îi ordon să înceteze orice activitate 
profană pentru a se consacra meditaţiei şi practicării ritualurilor. 

Prelatul se ridică cu greutate. 

— Ştiţi bine că e imposibil. 

— Din ce motiv? 

— Funcţia mea e, în acelaşi timp, spirituală şi administrativă, ca şi a 
voastră. 

— Karnak-ul aparţine Faraonului. 

— Nimeni nu neagă asta, dar cine îi va administra domeniile? 

— Un specialist pe care-l voi numi eu. 

— Asta înseamnă desfiinţarea ierarhiei noastre! Nu comiteţi o asemenea 
greşeală, Maiestate; vă veţi ridica împotrivă ca duşman, clerul lui Amon. 

— Asta e o ameninţare? 

— Doar sfatul unui om cu experienţă către un monarh tânăr. 

— Credeţi că o să-l urmez? 

— A domni e o artă dificilă care necesită numeroase alianţe, printre care 
şi cea cu clerul lui Amon. Bineînţeles că mă voi supune ordinelor voastre, 
oricare ar fi ele, căci rămân slujitorul vostru fidel. 

În ciuda oboselii vizibile, prelatul îşi recăpătase siguranţa. 

— Nu declanşaţi un război inutil, Maiestate; veţi avea mult de pierdut. O 
dată exaltarea puterii trecută, reveniti la rațiune şi nu stricaţi nimic. Zeii au 


oroare de excese; amintiţi-vă de comportamentul lamentabil al lui 
Akhenaton în privinţa Thebei. 

— Ochiurile plasei pe care aţi urzit-o par bine conturate, însă ciocul unui 
şoim le-ar putea deşira. 

— Câtă energie cheltuită în van! Locul vostru e la Memphis, nu aici; 
Egiptul are nevoie de forţa voastră pentru a ne apăra de barbarii care nu se 
gândesc decât să ne cucerească. Lăsaţi-mă pe mine să guvernez această 
regiune şi vă voi susţine eforturile. 

— O să reflectez la asta. 

Marele preot surâse. 

— Înflăcărării îi adăugaţi inteligenţa: veţi fi un mare Faraon, Ramses. 

Toate notabilităţile thebane nu aveau decât un singur gând: să se 
întâlnească cu regele şi să-şi pledeze cauza pentru a-şi păstra privilegiile 
deja câştigate. În faţa unui monarh imprevizibil, neaparţinând nici unui 
clan, chiar şi cei mai influenţi curteni se puteau aştepta la surprize 
neplăcute. Trebuia însă trecut obstacolul reprezentat de Ameni, secretarul 
particular al regelui, care stabilea foarte atent întâlnirile şi-i îndepărta pe 
nepoftiţi fără menajamente. Ce să mai spui de percheziţia impusă de uriaşul 
Serramanna, care nu lăsa pe nimeni să ajungă în preajma faraonului fără să 
fi verificat el mai întâi dacă vizitatorul nu avea asupra lui vreo armă sau 
vreun obiect suspect. 

În dimineaţa aceea, Ramses anulase toate audienţele, adică responsabilii 
de diguri pe care-i recomandase Ameni şi de care se putea ocupa foarte bine 
el însuşi. Regele avea nevoie de sfatul marii soţii regale. 

Aşezaţi pe marginea bazinului în care se scăldau, oferindu-şi corpurile 
goale razelor de soare filtrate de frunzişul sicomorilor, cei doi savurau 
frumuseţea grădinilor palatului. Nedjem, promovat în funcţia de ministru al 
agriculturii, continua să se ocupe de acestea cu o grijă deosebită. 

— Mă întâlnesc cu marele preot al lui Amon, mărturisi Ramses. 

— Ostilitatea lui e definitivă? 

— Fără nici o îndoială. Ori îi accept poziţia, ori i-o impun pe-a mea. 

— Ce propune el? 

— Karnak-ul să-şi păstreze supremaţia asupra celorlalte temple din 
Egipt şi să guverneze sudul, iar eu, nordul. 

— E inacceptabil. 

Ramses o privi pe Nefertari cu uimire. 

— Mă aşteptam să-mi recomanzi să fiu mai moderat. 

— Dacă moderaţia duce la ruina ţării, atunci devine un viciu. Acest 
preot încearcă să-i impună propria lege faraonului, să-şi apere interesele în 
detrimentul binelui general. Dacă cedezi, tronul se clatină şi ceea ce a 
construit Seti se distruge. 

Nefertari se exprimase cu blândeţe, cu o voce calmă şi înceată, dar 
vorbele ei aveau o fermitate surprinzătoare. 


— Îţi dai seama de consecinţele unui conflict pe faţă între rege şi marele 
preot al lui Amon? 

— Dacă dai dovadă de slăbiciune de la început, ambiţioşii şi incapabilii 
se vor dezlănţui. În ceea ce-l priveşte pe marele preot al lui Amon, el va 
conduce o dizidenţă şi îşi va atribui o autoritate ce va fi în detrimentul 
faraonului. 

— Nu mi-e teamă de lupta asta, dar... 

— Te temi să nu acţionezi în interes personal? 

Ramses îşi contempla propria imagine în apa albastră a bazinului. 

— Îmi citeşti gândurile. 

— Nu sunt eu soţia ta? 

— Ce răspunzi la întrebarea pe care ai pus-o? 

— Nici un înveliş omenesc nu e destul de cuprinzător pentru a adăposti 
fiinţa Faraonului. Tu eşti generozitatea, entuziasmul şi puterea, şi tu 
foloseşti aceste arme pentru a te ridica la înălțimea funcţiei ce ţi-a acaparat 
viaţa. 

— Am apucat-o pe un drum greşit? 

— Ceea ce dezbină e rău, iar acest mare preot a ales dezbinarea pentru 
că e spre folosul lui. În calitate de Faraon, nu trebuie să cedezi nici măcar 
cu un pas în faţa lui. 

Ramses îşi puse capul pe pieptul lui Nefertari. Ea îi mângâie părul. Cu 
un foşnet mătăsos, rândunelele se roteau deasupra cuplului regal. 

Zgomotele unei altercaţii tulburară liniştea grădinii. O femeie se certa cu 
gărzile, ridicând tot mai mult tonul. 

Ramses îşi acoperi mijlocul cu o pânză şi merse spre micul grup. 

— Ce se-ntâmplă aici? 

Soldaţii se dădură la o parte, iar regele o descoperi pe frumoasa Iset, 
fermecătoare şi graţioasă. 

— Maiestate! exclamă ea, lasă-mă să-ţi vorbesc, te implor! 

— Cine ţi-a interzis asta? 

— Poliţia, armata, secretarul tău.... 

— Vino cu mine. 

Ascuns până acum în spatele mamei sale, un băieţel făcu un pas într-o 
parte. 

— Iată-l pe fiul tău, Ramses. 

— Kha! 


Ramses luă copilul în braţe şi îl ridică deasupra capului; speriat, acesta 
izbucni în hohote de plâns. 

— E foarte timid, spuse Iset. 

Regele îl puse călare pe umeri; frica lui Kha se risipi repede, după care 
urmă râsul. 

— Patru ani... Fiul meu are patru ani! Educatorul e mulţumit de el? 

— 1 se pare prea serios. Kha se joacă puţin şi nu se gândeşte decât la 
descifrarea hieroglifelor. Ştie deja multe cuvinte şi pe unele chiar a reuşit să 
le scrie. 

— O să fie scrib înaintea mea! Vino să te răcoreşti; eu o să-l învăţ să 
înoate. 

— Ea... Nefertari e aici? 

— Sigur că da. 

— De ce a trebuit să iau palatul cu asalt de zece ori, de ce mă ţii la 
distanţă ca pe o străină? Fără mine, acum ai fi fost mort! 

— Ce vrei să spui? 

— Nu scrisoarea mea a fost cea care te-a avertizat de complotul care se 
urzea împotriva ta? 

— Despre ce vorbeşti? 

Frumoasa Iset lăsă capul în jos. 

— E adevărat, câteva nopţi prea dureroase am suferit de singurătate şi 
din cauza abandonului tău. Dar n-am încetat să te iubesc şi am refuzat să mă 
aliez cu membrii propriei tale familii care hotărâseră să-ţi facă rău. 

— Misiva ta nu mi-a parvenit. 

Iset păli. 

— Atunci ai crezut că mă număram şi eu printre adversarii tăi? 

— Şi m-am înşelat? 

— Da, te-ai înşelat! Îţi jur pe numele Faraonului că nu te-am trădat! 

— Şi de ce ar trebui să te cred? 

Iset se agăţă de braţul lui Ramses. 

— Cum aş putea să te mint? 

Iset o văzu pe Nefertari. 

Frumuseţea ei îi tăie respiraţia. Nu numai perfecțiunea formelor ei era o 
încântare, ci şi lumina emanată de regină fermeca privirea şi descuraja orice 
critică. Nefertari era într-adevăr marea soţie regală cu care nu putea rivaliza 
nimeni. 


Nici urmă de gelozie în inima frumoasei Iset. Nefertari era radioasă ca 
un cer de vară, iar noblețea ei impunea respect. 

— Iset! Sunt fericită să te văd. 

Cea de-a doua soţie se înclină. 

— Nu, te rog... Vino să faci o baie, e atât de cald! 

Iset nu se aşteptase la o asemenea primire. Surprinsă, nu se opuse, se 
dezbrăcă şi, goală precum Nefertari, plonjă în apa albastră a bazinului. 

Ramses privea cum înoată cele două femei care îl iubeau. Cum e posibil 
să încerci sentimente atât de diferite, însă intense şi sincere? Nefertari era 
marea iubire a vieţii lui, o fiinţă excepţională, o regină. Nici încercările, nici 
urmele anilor nu vor domoli pasiunea luminoasă pe care o trăia. Frumoasa 
Iset era dorinţa, nesupunerea, graţia, plăcerea nebună. Cu toate astea, ea 
minţise şi complotase împotriva lui; nu avea de ales, trebuia s-o 
pedepsească. 

— E adevărat că sunt fiul tău? întrebă micul Kha. 

— E adevărat. 

— „Fiu”, ca hieroglifă, se scrie printr-un răţoi. 

— Ştii să-l desenezi? 

Cu vârful arătătorului şi cu mare seriozitate, copilul contură în nisipul 
aleii un răţoi destul de reuşit. 

— Ştii cum se scrie Faraon? 

Kha desenă o casă şi apoi o coloană. 

— Casa pentru a exprima ideea de mediu protector, iar coloana 
simbolizează măreţia: „locuinţă mare”, „marea locuinţă”, asta e 


semnificaţia cuvântului faraon”. Ştii de ce mi se spune aşa? 

— Pentru că tu eşti cel mai mare din lume şi pentru că trăieşti într-o casă 
mare. 

— Ai dreptate, fiule, dar această casă este Egiptul întreg şi fiecare 
locuitor trebuie să-şi găsească propria locuinţă. 

— Mă înveţi şi alte hieroglife? 

— Nu-ţi plac şi alte jocuri? 

Puştiul se bosumflă. 

— Sigur că da. 

Kha zâmbi. 

Regele desenă cu degetul un cerc şi în mijlocul lui un punct. 

— Soarele, explică el. Se numeşte Ra; numele lui se compune dintr-o 
gură şi un braţ, căci el este cuvântul şi acţiunea. Desenează-l tu. 


Copilul se amuză desenând mai mulţi sori care, puţin câte puţin, se 
apropiară de un cerc perfect. leşite din apă, Iset şi Nefertari rămaseră 
surprinse de rezultat. 

— Înzestrarea lui e extraordinară! constată regina. 

— Mie chiar mi se face frică, mărturisi Iset; educatorul lui e speriat şi el. 

— Nu are dreptate, spuse Ramses; fiul meu trebuie să-şi urmeze calea, 
indiferent de vârstă. Poate că destinul îl pregăteşte deja să-mi fie succesor. 
Această precocitate este un dar al zeilor, trebuie să-l respectăm şi să nu-l 
îngrădim. Aşteptaţi-mă aici. 

Regele ieşi din grădină şi intră în palat. 

Micul Kha începu să plângă din cauza vârfului iritat al degetului. 

— Pot să-l iau în braţe? o întrebă Nefertari pe Iset. 

— Da... da, sigur. 

Copilul se linişti aproape imediat; în ochii lui Nefertari se citea o infinită 
tandreţe. Iset îndrăzni să pună întrebarea care-i frigea inima. 

— Cu toată nenorocirea care v-a lovit, mai vreţi să aveţi şi alţi copii? 

— Cred că sunt însărcinată. 

— A... Fie ca de data asta divinităţile naşterii să vă fie favorabile! 

— Îţi mulţumesc pentru vorbele astea; mă vor ajuta să nasc. 

Iset îşi ascunse confuzia. Nu contesta că Nefertari era regina şi nici n-o 
invidia pe marea soţie regală, acaparată de sarcini şi griji; dar lui Iset i-ar fi 
plăcut să fie mama nenumăraţilor copii ai lui Ramses, cea pe care regele ar 
fi venerat-o de-a lungul vieţii sale. Deocamdată, ea rămânea femeia care 
dăduse naştere primului fiu; dar, dacă Nefertari devenea mama unui băiat, 
Kha avea să treacă probabil pe planul al doilea. 

Ramses se întoarse cu o tăbliță de scrib, echipată cu două rezervoare 
minuscule de cerneală, unul roşu, celălalt negru, şi trei pensule miniaturale. 
Atunci când i le dădu fiului său, chipul lui Kha se lumină şi strânse la piept 
preţioasele obiecte. 

— Te iubesc, tată! 


După plecarea lui Iset şi a lui Kha, Ramses nu-şi ascunse gândurile de 
Nefertari. 

— Sunt convins că Iset a complotat împotriva mea. 

— Ai întrebat-o? 


— A mărturisit că a avut nişte gânduri negative în privinţa mea, însă 
pretinde că a încercat să mă prevină de agresiunea care se pregătea. 
Scrisoarea ei nu mi-a parvenit. 

— De ce n-o crezi? 

— Am impresia că minte şi că nu mă iartă că te-am ales pe tine ca mare 
soţie regală. 

— Te înşeli. 

— Greşeala ei trebuie sancţionată. 

— Care greşeală? Un faraon nu poate pedepsi bazându-se pe o impresie 
vagă. Iset ţi-a dăruit un fiu, ea nu-ţi vrea răul. Uită greşeala, dacă a fost 
vreodată comisă, şi, mai mult încă, uită de pedeapsă. 

Îmbrăcămintea lui Setau contrasta cu a celorlalţi curteni şi scribi admişi 
în palat; haina lui groasă din piele de antilopă, semănând mai mult cu o 
tunică de iarnă, era impregnată cu soluţii medicinale capabile să 
contracareze acţiunea veninului. În caz de muşcătură, Setau se dezbrăca, 
înmuia haina în apă şi extrăgea din ea remediul. 

— Nu ne aflăm în deşert, constată Ramses; aici n-ai nevoie de farmacia 
asta ambulantă. 

— Locul ăsta e mai periculos decât cel mai depărtat colţ al Nubiei; şerpii 
şi scorpionii nu au aceeaşi înfăţişare, însă colcăie. Eşti gata? 

— Sunt pe stomacul gol, aşa cum mi-ai cerut. 

— Graţie tratamentului meu, eşti aproape imun, chiar şi la anumite 
cobre. Vrei într-adevăr această protecţie suplimentară? 

— "Ţi-am dat acordul meu. 

— Riscul nu e chiar inexistent. 

— Să nu mai pierdem timpul. 

— I-ai cerut părerea lui Nefertari? 

— Dar tu pe cea a lui Lotus? 

— Crede că sunt puţin nebun, dar ne potrivim de minune. 

Prost ras, refractar în ceea ce priveşte purtarea unei peruci, Setau ar fi 
înspăimântat pe majoritatea bolnavilor. 

— Dacă am dozat prost poţiunea, mărturisi el, rişti să rămâi idiot. 

— N-am să cedez la amenințările tale. 

— Atunci, bea asta. 

Ramses se execută. 

— Ce zici? 

— Excelentă. 

— Datorită sucului de roşcove. Restul e mai puţin plăcut: decoct din mai 
multe plante urticacee şi sânge de cobră diluat, în momentul ăsta eşti imun 
la orice tip de muşcătură. E suficient să bei această mixtură la fiecare şase 
luni pentru a-ţi păstra imunitatea. 

— Când ai de gând să accepţi să faci parte din guvernul meu? 


— Niciodată. lar tu, când ai să încetezi să fii naiv? Aş fi putut să te 
otrăvesc! 

— N-ai mentalitate de asasin. 

— Ca şi cum ai cunoaşte-o tu! 

— Menelau m-a învăţat multe. Şi uiţi instinctul lui Serramanna, al leului 
şi al câinelui meu. 

— Frumos trio, într-adevăr! Uiţi că Theba visează să te vadă plecat şi că 
majoritatea notabilităţilor îţi doreşte să dai greş? 

— Natura m-a dotat cu memorie bună. 

— Omul e o specie mai de temut decât reptilele, Ramses. 

— Cu siguranţă, dar este şi un material cu ajutorul căruia Faraonul 
încearcă să construiască o lume dreaptă şi armonioasă. 

— Aş! Încă un vis pe care trecerea anilor îl va transforma într-o himeră. 
Îndoieşte-te, prietene: eşti înconjurat de fiinţe tenebroase şi răufăcătoare. 
Dar ai noroc. E vorba de această forţă misterioasă care mă locuieşte şi pe 
mine atunci când mă duc să mă întâlnesc cu cobrele. Şi ţi-a dat şi un aliat 
fără seamăn, Nefertari, un vis devenit realitate. Să crezi că vei putea reuşi. 

— Fără tine, o să fie dificil. 

— Altădată, flatarea nu era unul dintre defectele tale. Mă întorc în 
Memphis cu o frumoasă recoltă de veninuri; ai grijă de tine, Ramses. 

În ciuda demonstrațiilor de putere ale lui Ramses, Şenar nu era deloc 
disperat. În încercarea de forţe care-l opusese pe tânărul rege marelui preot 
al lui Amon, rezultatul rămânea incert. Fără îndoială că cei doi bărbaţi 
rămâneau pe poziţiile lor, ceea ce avea să slăbească autoritatea lui Ramses, 
al cărui cuvânt era departe de a avea greutatea celui rostit de Seti. 

Puțin câte puţin, Şenar îşi descoperea fratele. 

Să-l atace pe faţă? Eşec asigurat, căci Ramses s-ar fi apărat cu o 
asemenea energie încât ar fi răsturnat situaţia în favoarea sa. Era mai bine 
să-i întindă o serie de capcane şi să utilizeze viclenia, minciuna şi trădarea. 
Dacă Ramses nu ajungea să-şi identifice duşmanii, avea să lovească în gol 
şi să se obosească; în momentul în care ar fi fost epuizat, era uşor să-l 
învingă. 

În timp ce regele proceda la numeroase numiri şi supunea Theba voinţei 
lui, Şenar rămăsese tăcut şi discret, de parcă evenimentele nu l-ar fi privit şi 


pe el. Acum trebuia să iasă din muţenie, altfel putea fi suspectat de urzirea 
vreunui complot. 

După ce reflectase cu seriozitate, Şenar se hotărâse să joace un joc în 
aparenţă grosolan, atât de grosolan încât avea să-l inducă în eroare pe 
Ramses care va reacţiona cu înflăcărarea obişnuită, fără să-şi dea seama că 
intervenţia lui corespundea precis aşteptărilor lui Şenar. Această tentativă 
avea valoarea unui test; dacă Şenar câştiga, fără ştirea fratelui său, va reuşi 
să-l manipuleze. 

În cazul ăsta, viitorul îi surâdea. 


Ramses încerca pentru a zecea oară să-i explice Străjerului că nu era 
bine să pescuiască peştii din heleşteul palatului şi să-şi împartă prada cu 
leul. Oare motivele lor nu erau suficiente? În ochii vii ai câinelui galben- 
auriu regele văzu că el înţelegea fără greutate dojana, dar n-avea să ţină 
deloc cont de ea. Bazându-se pe sprijinul fiarei, Străjerul se simţea aproape 
invulnerabil. 

Statura înaltă a lui Serramanna apăru în pragul biroului lui Ramses. 

— Fratele vostru vrea să vă vadă, dar refuză să fie percheziţionat. 

— Lasă-l să intre. 

Sardul se dădu la o parte. În trecere, Şenar îi aruncă o privire glacială. 

— Pot să am o întrevedere între patru ochi cu Maiestatea Sa? 

Câinele galben îl urmă pe Serramanna care nu scăpa niciodată ocazia să- 
i dea o bucată de prăjitură cu miere. 

— Iată că a trecut multă vreme de când nu ne-am mai împărtăşit 
gândurile, Şenar. 

— Tu eşti foarte ocupat şi n-am de gând să-ţi împiedic acţiunile. 

Ramses se învârti în jurul lui Şenar. 

— De ce mă studiezi aşa? se miră acesta din urmă. 

— Ai slăbit, dragul meu frate... 

— În ultimele săptămâni am ţinut regim. 

— În ciuda eforturilor, Şenar rămânea corpolent; ochii lui mici şi căprui 
dădeau viaţă unui chip ca o lună plină cu obraji bucălaţi şi cu buze groase 
ce îi trădau plăcerea de a mânca. 

— De ce ţi-ai păstrat barba? 

— O să port pe vecie doliu după Seti, afirmă Şenar. Cum aş putea să-l 
uit pe tatăl nostru? 


— Sunt mişcat de durerea ta şi o împărtăşesc. 

— Sunt sigur de asta, dar funcţiile tale îţi interzic s-o arăţi; nu e şi cazul 
meu. 

— Care e motivul vizitei tale? 

— O aşteptai, nu-i aşa? 

Regele rămase tăcut. 

— Sunt fratele tău mai mare şi mă bucur de o reputaţie excelentă; 
decepţia de a nu fi urcat pe tron în locul tău a trecut, dar nu mă resemnez să 
fiu un nobil leneş şi bogat, fără utilitate pentru ţara lui. 

— Te înţeleg. 

— Lucrul ca şef de protocol, pe care mi l-ai încredinţat, e prea limitat, 
cu atât mai mult cu cât Rome, noul intendent al palatului, se ocupă bucuros 
şi de asta. 

— Ce doreşti, Şenar? 

— Am reflectat mult înainte de a face demersul ăsta; pentru mine, are un 
aspect umilitor. 

— Între fraţi, un asemenea termen nu are greutate. 

— Îmi conteşti exigenţele? 

— Nu, Şenar, pentru că nu le cunosc încă. 

— Eşti de acord să mă asculţi? 

— Vorbeşte, te rog. 

Agitat, Şenar se plimba încoace şi-n colo. 

— Să fiu vizir? Imposibil. Ai fi acuzat că-mi acorzi un privilegiu 
exorbitant. Să conduc poliţia? M-am gândit la asta, dar e o sarcină prea 
complexă. Şeful scribilor? Prea greu, prea puţină odihnă şi timp liber. 
Marile şantiere? Nu am competenţa necesară. Ministrul agriculturii? Postul 
e deja ocupat. Ministru de finanţe? L-ai păstrat pe cel care-l slujea pe Seti. 
Şi n-am deloc chef de viaţa din temple şi de ocupațiile marilor preoţi. 

— Şi atunci ce ambiţie îți mai rămâne? 

— Cea care corespunde gusturilor şi capacităţilor mele: ministrul 
Afacerilor externe. Cunoşti interesul meu pentru comerțul cu vasalii şi 
vecinii noştri; în loc să mă mărginesc la negocieri care n-ar face decât să-mi 
sporească averea personală, am intenţia să lucrez pentru a întări pacea şi 
pentru a îmbunătăţi diplomaţia noastră. 

Şenar încetă să se mai plimbe. 

— Propunerea mea te surprinde? 

— E o responsabilitate grea. 


— Îmi dai autorizarea să fac totul pentru a evita un război cu hitiţii? 
Nimeni nu doreşte o confruntare sângeroasă. Faptul că Faraonul atribuie 
postul de ministru al Afacerilor externe fratelui său mai mare dovedeşte 
importanţa pe care o dă păcii. 

Ramses reflectă îndelung. 

— Îţi acord ceea ce doreşti, Şenar. Dar vei avea nevoie de ajutor. 

— Sunt de aceeaşi părere... La cine te gândeşti? 

— La prietenul meu Acha. Diplomaţia e meseria lui. 

— Un fel de libertate supravegheată. 

— Colaborare eficace, sper eu. 

— De vreme ce asta e voinţa ta... 

— Întâlniţi-vă cât mai repede şi prezentaţi-mi un proiect cu precizări. 

leşind din palat, Şenar îşi reţinu cu greu o explozie de bucurie. 

Ramses reacţionase aşa cum sperase el. 

Dolenta, sora lui Ramses, se prosternă şi îmbrăţişă picioarele regelui. 

— lartă-mă, te implor, şi iartă-l şi pe soţul meu! 

— Ridică-te, eşti caraghioasă. 

Dolenta acceptă mâna fratelui ei, dar nu îndrăzni să-l privească. Mare, 
leşinată, părea disperată. 

— lartă-ne, Ramses, ne-am purtat ca nişte smintiţi! 

— Mi-ati vrut moartea. În două rânduri deja, soţul tău a complotat 
împotriva mea, el, care mi-a fost educator! 

— Vina lui e mare, a mea, la fel, însă am fost manipulati. 

— De către cine, draga mea soră? 

— De către marele preot din Karnak. A reuşit să ne convingă că tu ai fi 
un rege rău şi că ai conduce ţara spre un război civil. 

— Deci, nu aveaţi nici un pic de încredere în mine. 

— Soţul meu, Sary, te considera o fiinţă înflăcărată, incapabilă să-şi 
înfrâneze instinctele războinice îşi regretă acum greşelile... Cum le mai 
regretă! 

— Şenar n-a încercat şi el să vă convingă? 

— Nu, minţi Dolenta; pe el ar fi trebuit să-l ascultăm. De când a acceptat 
în întregime decizia tatălui nostru, se consideră ca unul dintre slujitorii tăi şi 
nu se gândeşte decât cum să servească Egiptul găsind un loc demn de 
capacităţile lui. 

— De ce n-a venit şi soţul tău împreună cu tine? 

Dolenta lăsă capul în jos. 

— Îi e prea frică de mânia Faraonului. 

— Ai mult noroc, draga mea soră; mama noastră şi Nefertari au 
intervenit cu fermitate pentru a evita să fii pedepsită aspru. Şi una şi alta 
doresc să păstreze unitatea familiei noastre ca un omagiu adus lui Seti. 

— Dar tu... tu mă ierţi? 

— Te numesc superioară de onoare a haremului din Theba. E un titlu 
frumos şi te va costa eforturi puţine. Fii discretă, mica mea soră. 

— Şi... soţul meu? 


— Îl numesc şeful cărămidarilor de pe şantierul din Karnak. În felul 
ăsta, se va dovedi util şi va învăţa că construiască în loc să distrugă. 

— Dar... Sary e profesor, un scrib, nu ştie să facă nimic cu mâinile! 

— Este contrar învăţăturii strămoşilor noştri: dacă mâna şi mintea nu 
lucrează împreună, omul devine rău. Grăbiţi-vă să vă luaţi în primire noile 
funcţii, e destul de mult de lucru. 

Retrăgându-se, Dolenta oftă. Conform previziunilor lui Şenar, ea şi Sary 
scăpaseră de ce era mai rău. La începutul domniei sale şi sub influenţa 
mamei şi soţiei, Ramses preferase intransigenţei clemenţa. 

Obligaţia de a munci era o pedeapsă autentică, dar mult mai uşoară 
decât să ude o oază sau exilul undeva la capătul Nubiei. În ceea ce-l 
priveşte pe Sary, care riscase pedeapsa cu moartea, putea să se considere 
satisfăcut, chiar dacă munca nu era deloc onorantă. 

Aceste umilinţe vor fi de scurtă durată. Dolenta, prin minciunile ei, 
restaurase onorabilitatea lui Şenar ce compunea un personaj credibil de 
frate ascultător şi respectuos. Preocupat de mii de griji, Ramses va sfârşi 
prin a crede că duşmanii de ieri, printre care se numărau fratele şi sora lui, 
intraseră în rând şi nu se gândeau decât să ducă o existenţă liniştită. 

Moise regăsi cu bucurie şantierul sălii cu coloane din Karnak pe care 
Ramses, o dată perioada de doliu terminată, hotărâse să-l redeschidă pentru 
a duce la bun sfârşit opera gigantică întreprinsă de tatăl lui. Cu un păr 
bogat, bărbos, cu umeri largi, torsul puternic, faţa arsă de soare, tânărul 
evreu se bucura de stima şi afecțiunea echipei sale de tăietori în piatră şi de 
gravori de hieroglife. 

Moise refuzase postul de şef constructor pe care i-l propusese Ramses 
pentru că nu se simţea capabil să-şi asume o asemenea responsabilitate. Să 
coordoneze eforturile specialiştilor şi să le trezească dorinţa de perfecţiune, 
da; să facă planul unui edificiu ca un arhitect al confreriei din Deir el- 
Medineh, nu. Învăţând meserie pe teren, ascultându-i pe cei mai instruiți 
decât el, familiarizându-se cu înţelepciunea materialelor, evreul devenise 
apt să construiască. 

Viaţa grea de pe şantier îi permitea să-şi exprime forţa fizică şi să uite 
focul ce-i ardea sufletul. În fiecare seară, întins pe pat şi căutând somnul în 
zadar, Moise încerca să înţeleagă de ce simpla bucurie de a trăi îi scăpa. Se 
născuse într-o ţară bogată, ocupa un post avantajos, beneficia de prietenia 


faraonului, atrăgea privirile femeilor frumoase, ducea o existenţă bogată şi 
tihnită... Dar nici unul din argumentele astea nu-l liniştea. De ce această 
nemulţumire permanentă, de ce această tortură interioară de neexplicat? 

Reluarea unei activităţi intense, auzul cântecului vesel al ciocanelor şi 
dălţilor, vederea alunecării pe mal a săniilor de lemn încărcate cu blocuri 
enorme de piatră, supravegherea securităţii fiecărui lucrător, asistarea la 
creşterea unei coloane, această aventură exaltantă îi alunga tulburarea. 

Vara se făcea pauză; însă moartea lui Seti şi încoronarea lui Ramses 
bulversaseră obiceiurile. Cu acordul şefilor corporației din Deir el-Medineh 
şi datorită maistrului din Karnak, care-i explicase planul punct cu punct, 
Moise organizase două perioade de lucru zilnice, prima, din zori până spre 
mijlocul dimineţii, cea de-a doua, de la sfârşitul după-amiezii până la 
asfinţit. Toată lumea dispunea astfel de un timp de odihnă suficient, mai 
ales că nişte fâşii late de pânză întinse între ţăruşi păstrau umbra în şantier. 

Din momentul în care Moise trecu de postul de gardă de la intrarea în 
sala cu coloane în construcţie, şeful tăietorilor în piatră veni spre el. 

— Nu se pune problema să se mai lucreze în condiţiile astea. 

— Dar căldura nu e încă insuportabilă. 

— Nu asta ne sperie... Eu vorbesc de comportamentul noului şef de 
echipă al cărămidarilor care construiesc schelele. 

— Îl cunosc? 

— Îl cheamă Sary; e soţul Dolentei, sora Faraonului. lată de ce crede că 
i se permite orice! 

— Ce-i reproşezi? 

— Pentru că sarcina lui i se pare penibilă, nu-şi convoacă echipa decât o 
dată la două zile, dar o va priva de siestă şi de raţia de apă. Are oare de 
gând să-i trateze pe colegii noştri ca pe nişte sclavi? Suntem în Egipt, nu în 
Grecia şi nici la hitiţi! Eu mă declar solidar cu cărămidarii. 

— Ai dreptate. Unde e Sary? 

— La răcoare, în cortul şefului de echipă. 

Sary se schimbase mult. Jovialul educator al lui Ramses devenise un 
bărbat aproape slab, cu faţa ascuţită şi gesturi nervoase. Învârtea întruna 
brăţara de aramă de la mâna stângă şi îşi freca des, cu o alifie, piciorul 
drept, dureros din cauza artritei ce-i deformase degetul mare. Din fosta lui 
funcţie, Sary nu mai păstrase decât o elegantă robă de in albă ce-i sublinia 
apartenenţa la casta scribilor înstăriți. 


Lungit pe nişte perne, Sary bea o bere răcoritoare. Aruncă o privire 
neglijentă asupra lui Moise când acesta intră în cort. 

— Te salut, Sary. Mă recunoşti? 

— Cum să-l uite cineva pe Moise, strălucitul coleg al lui Ramses! Şi tu 
eşti condamnat să asuzi pe şantierul ăsta... Regele nu oferă nici un avantaj 
vechilor prieteni. 

— Situaţia mea e satisfăcătoare. 

— Ai putea să pretinzi mai mult! 

— Există oare un vis mai frumos decât să participi la edificarea unui 
monument ca acesta? 

— Un vis, căldura asta, praful, munca excesivă, zgomotul uneltelor, 
contactul cu muncitorii inculţi? Vrei să spui, un coşmar! Îţi pierzi timpul, 
sărmanul meu Moise. 

— Mi s-a încredinţat o misiune, o îndeplinesc. 

— Frumoasă şi nobilă atitudine! Când o să intervină plictiseala, o să ţi-o 
schimbi. 

— Dar nu ai şi tu o misiune de îndeplinit? 

Un rictus deformă chipul fostului educator al lui Ramses. 

— Să conduci nişte cărămidari... Ce poate fi mai exaltant? 

— Sunt oameni răbdători şi respectabili, în comparaţie cu scribii 
trândavi şi prea bine hrăniţi. 

— Ciudate vorbe, Moise; te revolţi împotriva ordinii sociale? 

— Împotriva dispreţului tău faţă de alte fiinţe. 

— Ai de gând să-mi ţii o predică? 

— Am fixat un orar de lucru pentru cărămidari, ca şi pentru alţii; trebuie 
respectat. 

— Eu am ales altfel. 

— Alegerea ta nu corespunde cu a mea; tu trebuie să te supui, Sary. 

— Refuz! 

— Cum doreşti. O să-i aduc la cunoştinţă şefului constructor refuzul tău 
şi acesta îl va alerta pe vizir, care îl va consulta pe Ramses. 

— Ameninţări... 

— Asta e procedura legală în caz de nesubordonare pe un şantier regal. 

— Îţi place să mă umileşti! 

— Nu am alt scop decât acela de a participa la construcţia acestui 
templu pe care nimeni nu trebuie s-o împiedice. 

— Îţi baţi joc de mine. 


— Astăzi, Sary, suntem colegi: să ne coordonăm eforturile e cea mai 
bună soluţie. 

— Ramses o să te abandoneze aşa cum m-a dat de-o parte şi pe mine! 

— Cere cărămidarilor tăi să ridice schela, acordă-le siesta reglementară 
şi nu uita să le procuri toată apa pe care o doresc. 


Capitolul 20 


Vinul era excepţional, friptura de vită gustoasă, piureul de legume 
picant. „Se poate spune orice despre Şenar, se gândea Meba, dar ştie să 
primească”. 

— Îţi place mâncarea? întrebă fratele mai mare al lui Ramses. 

— Dragă prietene, e o minune! Bucătarii voştri sunt cei mai buni din 
Egipt. 

Flegantul sexagenar, deprins cu şiretlicurile diplomaţiei după ani 
îndelungaţi petrecuţi în fruntea ministerului Afacerilor externe, era mai 
curând sincer. Şenar nu făcea economie în ceea ce priveşte calitatea 
produselor pe care le oferea oaspeţilor. 

— Nu vi se pare incoerentă politica regelui? întrebă Meba. 

— Nu e un om uşor de înţeles. 

Critica subînţeleasă îl satisfăcu pe diplomat, al cărui chip larg şi sincer 
prezenta semne neobişnuite de nervozitate. De obicei foarte rezervat, Meba 
se întreba dacă Şenar, pentru a trăi în pace şi pentru a nu-şi pierde nici un 
privilegiu, nu se aliase cumva cu partizanii lui Ramses. Cuvintele pe care 
urma să le pronunţe demonstrau contrariul. 

— Nu apreciez deloc seria de numiri intempestive care obligă nişte 
excelenți slujitori ai statului să-şi părăsească funcţiile pentru a fi surghiuniţi 
în posturi de subalterni. 

— Sunt de aceeaşi părere cu tine, Meba. 

— Să numeşti un grădinar ministru al agriculturii, ce bătaie de joc! Mă 
întreb când o să atace Ramses şi ministerul meu. 

— E chiar subiectul pe care doream să-l discut cu tine. 

Meba se îndreptă şi îşi aranjă peruca pe care o purta tot timpul anului, 
chiar şi pe caniculă. 

— Aveţi informaţii confidenţiale în ceea ce mă priveşte? 

— Îţi voi relata scena în cele mai mici amănunte pentru a-ţi permite să 
apreciezi situaţia cu luciditate. Ieri, am fost convocat de Ramses. Un ordin 
brutal, fără replică. Lăsându-mi treburile deoparte, m-am dus la palat unde 
am aşteptat mai mult de o oră. 

— Nu v-aţi... îngrijorat? 


— Mărturisesc că da. Sardul acela, Serramanna, m-a percheziţionat fără 
menajamente, în ciuda protestelor mele. 

— Dumneavoastră, fratele regelui! Am decăzut atât de mult? 

— Mă tem că da, Meba. 

— Aţi protestat pe lângă rege? 

— Nu m-a lăsat să vorbesc. Securitatea lui nu trece oare înaintea 
respectului pentru cei apropiaţi? 

— Seti ar fi condamnat o asemenea atitudine. 

— Din păcate, tatăl meu nu mai e în această lume, iar Ramses e 
succesorul lui. 

— Oamenii se duc, instituţiile rămân. Un demnitar de valoarea voastră 
va accede într-o zi la funcţia supremă. 

— Zeii vor hotărî, Meba. 

— Nu vreţi să evocaţi... cazul meu personal? 

— Imediat. În timp ce tremuram de ruşine şi de indignare după acea 
percheziţie mârşavă, Ramses m-a anunţat că mă numeşte ministru al 
Afacerilor externe. 

Meba păli. 

— Dumneavoastră, în locul meu? E de neînțeles! 

— Vei înţelege mai bine când vei afla că, în ochii lui, eu nu sunt decât 
un om de paie încadrat de nişte zbiri care nu-mi vor acorda nici o iniţiativă. 
Tu nu eşti lipsit de coloană vertebrală, iar eu, dragul meu Meba, nu sunt 
decât un înlocuitor. Guvernele străine vor fi onorate să vadă interesul pe 
care Ramses îl acordă acestui minister numindu-l pe fratele lui, fără să ştie 
că eu am mâinile şi picioarele legate. 

Meba era abătut. 

— Deci, eu nu mai sunt nimic... 

— Ca şi mine, în ciuda aparenţelor. 

— Regele e un monstru. 

— Mulţi oameni de calitate vor descoperi asta, încet-încet. Şi din 
motivul ăsta, nu trebuie să cedăm şi să fim descurajaţi. 

— Ce propuneţi? 

— Vrei să te retragi sau să lupti alături de mine? 

— Pot să-i fac rău lui Ramses. 

— Dă impresia că te retragi şi aşteaptă instrucţiunile mele. 

Meba zâmbi. 


— Poate că Ramses v-a subestimat. În fruntea ministerului, deşi strâns 
cu uşa, se vor arăta şi ocaziile aşteptate. 

— Eşti foarte perspicace, dragă prietene. Dacă mi-ai vorbi despre 
funcţionarea acestui mare compartiment de stat pe care l-ai condus cu atâta 
talent? 

Meba nu se lăsă rugat. Şenar omise să-i dea de ştire că avea un aliat 
preţios ce-l făcea stăpân pe situaţie. Trădarea lui Acha trebuia să rămână un 
secret bine păstrat. 


Ţinând-o pe Lita de mână, magul Ofir înainta încet pe strada principală 
a oraşului soarelui, capitala abandonată de Akhenaton, faraonul eretic, şi de 
soţia lui, Nefertiti. Nici o clădire nu fusese distrusă, însă nisipul pătrundea 
prin uşi şi ferestre, în timp ce vântul deşertului sufla în rafale. 

Situat la mai mult de patru sute de kilometri la nord de Theba, oraşul era 
pustiu de cincizeci de ani. După moartea lui Akhenaton, curtea părăsise 
acest loc grandios al Egiptului de mijloc pentru a regăsi oraşul lui Amon. 
Cultele tradiţionale fuseseră restaurate, iar zeii străvechi impuşi din nou, în 
detrimentul lui Aton, discul solar, încarnare a zeului unic. 

Akhenaton nu mersese suficient de departe; însuşi acest disc trăda 
adevărul. Zeul era dincolo de orice reprezentare şi de orice simbol. El 
locuia în cer, iar specia umană pe pământ. Dând viaţă zeilor, Egiptul se 
opunea adoptării universale a unui Dumnezeu unic. Egiptul trebuia distrus. 

Ofir era descendentul unui consilier libian al lui Akhenaton care 
petrecuse multe ore în compania monarhului. Akhenaton îi dictase poeme 
mistice, iar străinul se angajase să le difuzeze pe tot cuprinsul Orientului 
Apropiat şi chiar printre triburile din Sinai şi, mai ales, la evrei. 

Generalul Horemheb, adevăratul fondator al dinastiei căreia îi 
aparţineau Seti şi Ramses, îl suprimase pe înaintaşul lui Ofir, considerat ca 
un redutabil agitator şi ca un mag negru, vinovat de a-l fi influenţat pe 
Akhenaton, făcându-l să-şi uite îndatoririle funcţiei. 

Într-adevăr, acestea fuseseră intenţiile libianului: să şteargă umilinţele 
suportate de poporul său, să slăbească Egiptul, să profite de sănătatea 
precară a lui Akhenaton pentru a-l convinge să abandoneze întreaga politică 
de apărare. 

Manevra fusese aproape reuşită. 


Astăzi, Ofir preluase ştafeta. Nu era el moştenitorul ştiinţei 
predecesorului său şi a talentelor lui de vrăjitor? Detesta Egiptul la fel de 
mult ca şi acesta şi avea să extragă din ură capacitatea de a-l nimici. Să 
învingă Egiptul însemna să-l doboare pe faraon. Să-l doboare pe Ramses. 

Privirea Litei rămânea goală. Totuşi, Ofir îi descria, una câte una, 
clădirile oficiale, vilele nobililor, îi arăta cartierele meşteşugarilor şi 
comercianților, parcul zoologic în care Akhenaton adunase specii rare. Ore 
întregi, Ofir şi Lita rătăciră prin palatul pustiu în care regele şi Nefertiti se 
jucaseră cu fiicele lor, printre care şi bunica tinerei femei. 

În cursul acestei noi vizite în oraşul soarelui, care se degrada cu fiecare 
an, Ofir o privi pe Lita ceva mai atent, ca şi cum interesul lui pentru lumea 
exterioară se trezise în sfârşit. Ea întârzie în dormitorul lui Akhenaton şi al 
lui Nefertiti, se aplecă asupra unui leagăn dezarticulat şi începu să plângă. 

Când lacrimile ei se uscară, Ofir o prinse de mână şi o duse în atelierul 
unui sculptor. Aşezate în lăzi, puteau fi văzute mai multe capete de femei 
din ipsos, care serviseră drept model înainte drept realizarea portretului 
final din piatră nobilă. 

Magul le scoase unul câte unul. 

Deodată, Lita mângâie unul din capetele de ipsos, un chip de o 
frumuseţe sublimă. 

— Nefertiti, şopti ea. 

Apoi, mâna se deplasă spre un alt cap, mai mic, cu trăsături de o 
remarcabilă fineţe. 

— Merit-Aton, iubita lui Aton, bunica mea. lar aici, sora ei, acolo, 
cealaltă soră... familia mea, familia mea uitată! E din nou aproape de mine, 
atât de aproape! 

Lita strânse la piept capetele de ipsos, lăsându-i să scape unul care se 
sparse căzând pe podea. 

Ofir se temu de o criză de nervi, dar tânăra femeie nu scoase nici măcar 
un strigăt de surpriză şi rămase imobilă multă vreme. Apoi izbi celelalte 
capete de un zid şi călcă în picioare cioburile. 

— Trecutul e mort, declară ea, cu privirea fixă. 

— Nu, obiectă magul, trecutul nu moare niciodată. Bunica şi mama ta au 
fost persecutate pentru că ele credeau în Aton. Eu te-am adunat de pe 
drumuri, Lita, eu te-am smuls exilului şi te-am scăpat de la o moarte sigură. 

— E adevărat, îmi amintesc... Bunica şi mama sunt înmormântate acolo, 
pe coline, şi eu ar fi trebuit să mă duc lângă ele de multă vreme. Dar tu te-ai 


comportat ca un tată. 

— A venit timpul răzbunării, Lita. Dacă tu n-ai cunoscut decât 
nefericirea şi suferinţa în loc să ai o copilărie fericită e din cauza lui Seti şi 
a lui Ramses. Cel dintâi e mort, cel de-al doilea oprimă un întreg popor. Noi 
trebuie să-l pedepsim, tu trebuie să-l pedepseşti. 

— Vreau să mă plimb prin oraşul meu. 

Lita atingea pietrele templelor, de parcă lua în posesie oraşul defunct. La 
asfinţitul soarelui, se urcă pe terasa palatului lui Nefertiti şi îşi contemplă 
regatul fantomatic. 

— Sufletul meu e gol, Ofir, iar gândurile tale îl umplu. 

— Vreau să te văd domnind, Lita, şi să impui credinţa în Dumnezeul 
unic. 

— Nu, Ofir, acesta nu e decât un discurs. O singură forţă te conduce: 
ura, căci răul e în tine. 

— Refuzi să mă ajuţi? 

— Sufletul meu e gol, tu l-ai umplut cu dorinţa ta de a face rău. M-ai 
modelat cu răbdare, ca pe un instrument al răzbunării tale şi a mea: astăzi, 
sunt gata de luptă, ca o sabie ascuţită. 

Ofir îngenunche şi-i mulţumi lui Dumnezeu. Rugăciunile lui vor fi 
ascultate. 


Capitolul 21 


Taverna era animată de zbenguiala senzuală a unei trupe de dansatoare 
profesioniste în care se amestecau egiptene din Deltă şi nubiene cu pielea 
de culoarea abanosului. Supleţea lor îl fascina pe Moise, aşezat la o masă, 
într-un colţ al localului, în faţa unei cupe cu vin de palmier. După o zi grea, 
în cursul căreia evitase două accidente, evreul simţea nevoia să fie singur în 
mijlocul unui grup gălăgios, să-şi urmărească semenii petrecând, fără ca el 
însuşi să fie implicat în această comedie. 

În apropierea lui, se remarca un cuplu straniu. 

Femeia era tânără, blondă, durdulie, atrăgătoare. Bărbatul, mult mai în 
vârstă decât ea, avea o expresie neliniştitoare: slab, cu pomeţii ieşiţi în 
afară, nasul proeminent, buzele foarte subţiri, bărbia pronunţată, amintea de 
o pasăre de pradă. Din cauza zgomotului, Moise nu le putea auzi 
conversaţia; nu ajungeau la el decât frânturi incoerente dintr-un discurs 
pronunţat cu o voce monotonă, de bărbat. 

Nubienele invitară clienţii la dans; unul dintre ei, un bărbat de vreo 
cincizeci de ani, puse mâna pe umărul drept al femeii blonde şi o invită la 
dans. Surprinsă, ea îl respinse. Iritat, beţivul insistă. Prietenul femeii întinse 
mâna dreaptă în direcţia nepoftitului care se dădu înapoi un metru, ca şi 
cum ar fi fost lovit violent cu pumnul. Îngrozit, acesta bolborosi câteva 
cuvinte de scuză şi nu mai insistă. 

Gestul omului cu expresia neliniştitoare fusese rapid şi discret, însă 
Moise nu se înşela. Ciudatul personaj părea să dispună de puteri 
extraordinare. 

Când bărbatul şi femeia ieşiră din tavernă, Moise îi urmă. Se îndreptară 
spre sudul aşezării thebane, înainte de a dispărea într-un cartier popular, 
alcătuit din case cu un etaj separate de străduţe înguste. Pentru câteva clipe, 
Moise crezu că i-a pierdut, însă auzi imediat pasul hotărât al bărbatului. 

La miezul nopţii, locurile erau pustii; un câine lătră, atins în treacăt de 
nişte lilieci. Pe măsură ce înainta, curiozitatea lui Moise era tot mai mare. 
Zări din nou cuplul care se strecura printre cocioabele ce aveau să fie 
dărâmate pentru a lăsa locul unor locuinţe noi. Aici nu locuia nimeni. 


Femeia împinse o uşă al cărei scârţâit tulbură liniştea nopţii. Bărbatul 
dispăruse. 

Moise ezită. 

Trebuia oare să intre şi să-i întrebe cine sunt, de ce se comportă aşa? 
Înţelese caracterul grotesc al demersului său. Nu numai că nu făcea parte 
din poliţie, dar n-avea dreptul să se amestece în viaţa privată a oamenilor. 
Ce duh rău îl împinsese să întreprindă urmărirea asta stupidă? Furios pe el 
însuşi, se întoarse din drum. 

Bărbatul cu profil de pasăre de pradă se afla în faţa lui. 

— Ne urmăreai, Moise? 

— De unde ştii cum mă cheamă? 

— A fost suficient să întreb la tavernă; prietenul lui Ramses e un 
personaj celebru. 

— Dar tu cine eşti? 

— De ce ne urmăreai? 

— Un impuls irațional... 

— Neconvingătoare explicaţie. 

— Totuşi, ăsta e adevărul. 

— Nu te cred. 

— Lasă-mă să trec. 

Bărbatul întinse mâna. În faţa lui Moise, nisipul se mişcă. Apăru o 
viperă cu corn, agitând o limbă furioasă. 

— Nu e decât magie! 

— Nu te apropia, e foarte reală. N-am făcut decât s-o trezesc. 

Evreul se întoarse. 

O altă reptilă îl ameninţa. 

— Dacă vrei să trăieşti, intră în casă. 

Uşa scârţâitoare se deschise. 

În spaţiul îngust al străduţei, Moise nu avea nici o şansă să scape de 
reptile. Iar Setau nu era prin preajmă. Intră într-o cameră cu plafonul jos şi 
cu podeaua din pământ bătătorit. Bărbatul îl urmă şi închise uşa. 

— Nu încerca să fugi, viperele te vor muşca. Când o să vreau, o să le 
adorm. 

— Ce doreşti? 

— Să vorbeşti. 

— Te-aş putea culca la pământ cu un singur pumn. 

Omul zâmbi. 


— Adu-ţi aminte de scena de la han şi nu risca. 

Femeia blondă zăcea într-un colţ al camerei, o bucată de stofă îi 
ascundea chipul. 

— E bolnavă? 

— Nu suportă întunericul; începând de la răsăritul soarelui se simte mai 
bine. 

— Îmi spui în sfârşit cine eşti şi ce vrei de la mine? 

— Numele meu e Ofir, m-am născut în Libia şi practic magia. 

— În ce templu oficiezi? 

— În nici unul. 

— Atunci, te afli în ilegalitate. 

— Această tânără şi cu mine ne ascundem şi ne deplasăm fără încetare. 

— Ce delict aţi comis? 

— Acela de a nu împărtăşi credinţa lui Seti şi a lui Ramses. 

Moise era stupefiat. 

— Nu înţeleg... 

— Această tânără fragilă şi rănită se numeşte Lita. E fiica mai mică a lui 
Merit-Aton, una din cele şase fiice ale marelui Akhenaton, mort acum 
cincizeci şi cinci de ani în al său oraş al soarelui şi eliminat din analele 
regale pentru că a încercat să impună Egiptului concepţia unui zeu unic, 
Aton. 

— Nici unul dintre partizanii lui n-a fost persecutat! 

— Uitarea nu e oare cea mai grea pedeapsă? Regina Akhesa, soţia lui 
Tutankhamon şi moştenitoarea tronului Egiptului, a fost pe nedrept 


condamnată la moarte, iar dinastia nelegiuită fondată de Horemheb a 
acaparat cele Două Tărâmuri. Dacă ar exista dreptate, Lita ar trebui să urce 
pe tron. 

— Complotaţi împotriva lui Ramses? 

Ofir zâmbi din nou. 

— Eu nu sunt decât un mag bătrân, Lita e slabă şi disperată; puternicul 
faraon al Egiptului nu are de ce să se teamă de noi. Puterea adevărată e cea 
care-l va nimici şi îşi va impune legea. 

— Atunci, cine? 

— Adevăratul Dumnezeu, Moise, Dumnezeul unic, a cărui mânie se va 
abate curând asupra tuturor popoarelor care nu se vor prosterna în faţa lui! 

Inflexiunile foarte grave din vocea lui Ofir făcură să tremure zidurile 
cocioabei. Moise simţi o teamă ciudată, deopotrivă oribilă şi atrăgătoare. 


— Tu eşti un evreu, Moise. 

— M-am născut în Egipt. 

— Ca şi mine, nu eşti decât un exilat. Suntem în căutarea unui pământ 
pur, pe care nu l-au dezonorat zeci de divinităţi! Tu eşti evreu, Moise, 
poporul tău suferă, vrea să reînvie religia strămoşilor lui, să ia contact cu 
planul măreț al lui Akhenaton. 

— Evreii sunt fericiţi în Egipt; sunt bine plătiţi şi bine hrăniţi. 

— Materia nu le mai ajunge. 

— Dacă eşti atât de convins, de ce nu devii profetul lor! 

— Eu nu sunt decât un libian şi nu am nici autoritatea, nici strălucirea ta. 

— Nu eşti decât un smintit, Ofir! Transformarea evreilor într-o facțiune 
ostilă lui Ramses nu va conduce decât la nimicirea lor. Nici unul nu doreşte 
să se revolte şi să părăsească această ţară, iar eu, eu sunt prietenul unui 
faraon destinat unei guvernări măreţe. 

— Un foc mocneşte în tine, Moise, aşa cum ardea şi în inima lui 
Akhenaton. Cei care împărtăşesc idealul lui n-au dispărut şi încep să se 
regrupeze. 

— Deci nu sunteţi nişte cazuri izolate, Lita şi cu tine. 

— Trebuie să ne arătăm foarte prudenţi, însă câştigăm zilnic prietenii 
preţioase. Religia lui Akhenaton e religia viitorului. 

— Probabil nu asta e şi părerea lui Ramses. 

— De vreme ce eşti prietenul lui, cade în sarcina ta să-l convingi. 

— Dar sunt eu însumi convins? 

— Evreii vor impune supremaţia unui Dumnezeu unic în lumea întreagă, 
iar tu vei deveni conducătorul lor. 

— Profeţia ta e ridicolă! 

— Se va realiza. 

— N-am nici cea mai mică intenţie să mă opun regelui. 

— Dacă nu se depărtează de calea noastră va fi cruțat. 

— Încetează să mai baţi câmpii, Ofir, şi întoarce-te în ţara ta. 

— Noul pământ încă nu există, tu îl vei întemeia. 

— Am alte proiecte. 

— Crezi într-un singur Dumnezeu, nu-i aşa? 

Moise era tulburat. 

— N-am de gând să-ţi răspund. 

— Nu fugi de destin. 

— Dispari, Ofir. 


Moise se îndreptă spre uşă; magul nu interveni. 

— Şerpii s-au întors în vizuinile lor, spuse el. Poţi ieşi fără teamă. 
— Adio, Ofir. 

— Pe curând, Moise. 


Capitolul 22 


Puțin înainte de ivirea zorilor, preotul Bakhen ieşi din locuinţa lui de 
serviciu, îşi spălă corpul lipsit de păr, îmbrăcă un veşmânt de pânză albă şi, 
ducând cu el un vas, se îndreptă spre lacul sacru, deasupra căruia zburau 
zeci de rândunele ce anunțau răsăritul. Marele lac, la care se ajungea 
coborând nişte scări de piatră dispuse în patru unghiuri, conţinea apa lui 
Nun, inepuizabilul ocean de energie din care se năşteau toate formele de 
viaţă. Bakhen luă puţin din preţiosul lichid ce urma să fie folosit în 
numeroasele ritualuri de purificare celebrate în templul ascuns. 

— Îţi aminteşti de mine, Bakhen? 

Preotul întoarse capul în direcţia omului care i se adresase şi care era 
îmbrăcat ca un simplu „preot neprihănit”. 

— Ramses... 

— Când mi-ai fost instructor, în armată, ne-am luptat, şi am învins pe 
rând. 

Bakhen se înclină. 

— Trecutul meu a dispărut, Maiestate, astăzi aparţin Karnak-ului. 

Fostul supraveghetor al grajdurilor, călăreț redutabil cu faţa pătrată şi 
dezagreabilă, cu vocea răguşită şi aspect aspru, părea pătruns de noua lui 
funcţie. 

— Nu aparţine oare Kamak-ul regelui? 

— Cine spune altfel? 

— Îmi pare rău că-ţi tulbur liniştea, Bakhen, dar vreau să ştiu dacă eşti 
un prieten sau un duşman. 

— De ce aş fi duşmanul Faraonului? 

— Marele preot al lui Amon mă combate, nu ştii asta? 

— Certurile ierarhiei... 

— Nu te ascunde în spatele vorbelor goale, Bakhen. Nu e loc pentru doi 
stăpâni în ţara asta. 

Fostul instructor părea descumpănit. 

— Sunt pe cale să trec de primele grade şi... 

— Dacă eşti prietenul meu, Bakhen, trebuie să fii şi aliatul meu în lupta 
pe care o duc. 


— În ce fel? 

— Acest templu trebuie să fie un loc al spiritului dreptăţii, ca şi celelalte 
sanctuare din Egipt. Dacă nu e aşa, care ar fi reacţia ta? 

— Pe cât e de adevărat că am dresat cai, tot aşa de adevărat ar fi că i-aş 
cotonogi pe cei vinovaţi! 

— Ăsta e ajutorul pe care ţi-l cer Bakhen. Dă-mi încredințarea că aici 
nimeni nu trădează legea lui Maat. 

Ramses se depărtă, mergând de-a lungul lacului sacru cu acelaşi pas 
regulat ca al celorlalţi preoţi care veneau să-şi umple vasele cu apa 
purificatoare. 

Bakhen nu putu lua imediat o decizie. Karnak-ul devenise locuinţa lui, 
lumea în care îi plăcea să trăiască. Însă nu era voinţa Faraonului o valoare 
sacră prin excelenţă? 


Negustorul Raia achiziţionase în centrul Thebei trei magazine frumoase. 
Bucătarii familiilor nobile veneau să cumpere de aici conserve de came de 
calitate superioară, în timp ce stăpânii lor cercetau vasele asiatice, elegante 
şi de bună factură. 

Afacerile se reluaseră de la terminarea doliului. Curtenitor, bucurându- 
se de o reputaţie excelentă, Raia putea conta pe o clientelă fidelă, din ce în 
ce mai numeroasă. Astfel încât nu mai înceta să-şi felicite şi să 
îmbunătăţească viaţa angajaţilor care, la rândul lor, aveau numai cuvinte de 
laudă la adresa sirianului. 

După plecarea bărbierului, care-i potrivise barba fină, Raia se concentră 
asupra socotelilor, cerând să nu fie deranjat. 

Negustorul îşi şterse fruntea. Suporta greu căldura verii şi, mai rău, 
eşecul suferit după ce plătise un grec blond să se strecoare în biroul lui 
Ramses şi să cerceteze dosarele cărora tânărul monarh avea de gând să le 
dea curs cu prioritate. În realitate, un eşec previzibil; Raia voia să şi testeze 
măsurile de securitate luate de Ramses şi de Serramanna. Din nefericire, 
păreau eficace. Avea să fie dificil să obţină informaţii preţioase, deşi 
corupţia rămânea o armă decisivă. 

Sirianul lipi urechea de uşa biroului. Nici un zgomot în anticameră, 
nimeni nu-l spiona. Cu multă precauţie, se urcă pe un scăunel şi puse 


urechea în dreptul unei găuri minuscule din peretele despărțitor. 

Liniştit, intră în rezerva unde erau ţinute mici vase de alabastru 
provenind din Siria de Sud, aliata Egiptului. Raia le vindea una câte una 
frumoaselor doamne avide de asemenea obiecte. 

Îl căută pe cel marcat cu un punct roşu foarte discret, imediat sub gât. În 
interior găsi o tăbliță de lemn alungită, cu toate caracteristicile vasului: 
înălţime, lărgime la vârf, la mijloc şi la bază, dimensiuni, valoare. 

O mulţime de cifre codate pe care Raia le traduse într-un limbaj clar. 

Mesajul angajaţilor lui hitiţi era explicit: luptaţi împotriva lui Ramses, 
sprijiniţi-l pe Şenar. 


— Minunată piesă, aprecie Şenar trecând o mână drăgăstoasă peste 
partea bombată a unui vas pe care i-l arătase Raia, în văzul unei clientele 
bogate care nu îndrăznea să liciteze peste oferta fratelui mai mare al lui 
Ramses. 

— Este capodopera unui bătrân artizan ce ţine la secretele lui. 

— Îţi propun cinci vaci cu lapte de cea mai bună rasă, un pat din lemn 
de abanos, opt scaune, douăzeci de perechi de sandale şi o oglindă din 
bronz. 

Raia se înclină. 

— Sunteţi generos, înălţimea voastră. Îmi faceţi onoarea de a vă pune 
sigiliul în registrul meu? 

Negustorul îl invită pe Şenar în partea din spate a magazinului. Acolo 
puteau vorbi cu voce înceată, fără să fie auziţi. 

— Am o veste extraordinară: prietenii noştri străini apreciază mult 
demersul vostru şi sunt hotărâți să vă încurajeze. 

— Care sunt condiţiile lor? 

— Fără condiţii, fără restricţii. 

— Îmi povesteşti vreun vis? 

— Vom negocia mai târziu. Pentru moment, e vorba de un acord de 
principiu; consideraţi-l ca pe o mare victorie. Felicitări, Înălţimea voastră: 
am sentimentul că vorbesc cu viitorul stăpân al ţării, însă drumul rămas de 
parcurs e încă lung. 

Şenar se simţi cuprins de un fel de beţie. Această alianţă secretă cu 
hitiţii era la fel de eficace şi de periculoasă ca o otravă mortală; mai 
rămânea să ştie s-o utilizeze pentru a-l distruge pe Ramses fără să-şi aducă 


sieşi vreun prejudiciu şi fără să pericliteze Egiptul. Era experienţa unui 
echilibrist deasupra abisului, dar de care se simţea capabil. 

— Care e noul vostru mesaj? întrebă Raia. 

— Transmite mulţumirile mele şi adu la cunoştinţă că lucrez 
necontenit... ca ministru al Afacerilor externe. 

Pe chipul sirianului apăru uimirea. 

— Aţi obţinut postul! 

— Sub supraveghere severă. 

— Prietenii mei şi cu mine contăm pe faptul că vă veţi folosi cum 
trebuie de el. 

— Amicii tăi să nu ezite să facă raiduri în protectoratele egiptene cele 
mai vulnerabile, să-i cumpere pe prinții şi triburile care speră să controleze 
Egiptul şi să răspândească o cantitate cât mai mare de zvonuri. 

— De ce factură? 

— Cuceriri teritoriale iminente, anexarea întregii Sirii, invazia porturilor 
libaneze, pierderea moralului soldaţilor egipteni din străinătate... Trebuie 
să-l înnebunim pe Ramses şi să-l facem să-şi piardă sângele rece. 

— Permiteţi-mi să aprob cu umilinţă strategia voastră. 

— Am încă multe alte idei, Raia; alegându-mă pe mine, prietenii tăi nu 
s-au înşelat. 

— Am slăbiciunea să presupun că modestele mele recomandări n-au fost 
inutile. 

— La plata mea oficială se adaugă un sac de aur din Nubia. 

Şenar ieşi din spatele magazinului; rangul nu-l autoriza să discute prea 
mult timp cu un negustor, chiar dacă era cunoscută pasiunea lui pentru 
vasele exotice. 

Oare trebuia să-l informeze pe diplomatul Acha de această alianţă 
secretă cu duşmanul hitit? Nu, ar fi fost o greşeală. Şenar considera că era 
preferabil să-şi compartimenteze reţeaua de partizani; în felul acesta, o 
manipula cu mai multă eficacitate şi putea camufla eventualele deficienţe. 


%* 


La umbra unui sicomor, regina Tuya scria cronica domniei lui Seti. 
Rememora faptele deosebite dintr-o epocă binecuvântată în timpul căreia 
Egiptul cunoscuse fericirea şi pacea. Toate gândurile soţului ei, toate 
gesturile lui se gravaseră în amintirea ei; dăduse atenţie speranţelor ca şi 


neliniştilor lui şi păstrase amintirea clipelor de intimitate în cursul cărora 
sufletelor lor se uniseră. 

În silueta ei plăpândă Seti supravieţuia. 

De când îl văzu venind pe Ramses, Tuya percepu forţa intactă a regelui 
defunct. În persoana tânărului faraon nu se simţea nici una din fisurile care 
afectau majoritatea oamenilor; fusese zămislit dintr-un singur bloc, precum 
un obelisc, şi părea capabil să reziste la orice furtună. Forţa tinereţii adăuga 
acestei aparenţe invulnerabilitate. 

Ramses sărută mâinile mamei sale şi se aşeză în dreapta ei. 

— Scrii toată ziua. 

— Şi chiar şi noaptea; m-ai ierta dacă aş uita fie şi un singur amănunt? 
Pari îngrijorat. 

Tuya îl citea întotdeauna repede. 

— Marele preot al lui Amon sfidează autoritatea regelui. 

— Seti îl prevenise. Mai devreme sau mai târziu, acest conflict era 
inevitabil. 

— Cum a reacţionat? 

— Nu ştii? Nu există decât o singură conduită posibilă. 

— Nici Nefertari nu se exprimă altfel. 

— E regina Egiptului, Ramses, şi, ca orice regină, păzeşte Legea. 

— Nu propovăduieşti tu moderaţia? 

— Atunci când trebuie păstrată integritatea ţării, moderaţia nu mai are 
nici un rost. 

— Demiterea unui mare preot al lui Amon va provoca o agitaţie teribilă. 

— Cine domneşte, fiule: tu sau el? 


Capitolul 23 


Convoiul catârilor pătrunse în incinta Karnak-ului, condus de un animal 
bătrân care cunoştea fiecare fir de praf al drumului ce ducea de la fabrica de 
ţesături la templu şi îşi învățase subordonații să meargă cu un pas egal şi 
demn. 

Livrarea fiind mare, Bakhen fusese reţinut împreună cu un alt preot 
pentru a aviza descărcarea în depozite. Fiecare bucată de pânză, destinată 
fabricării veşmintelor ritualice, primea un număr notat într-un registru, cu 
indicarea provenienţei şi a calităţii. 

— E o marfă frumoasă, aprecie colegul lui Bakhen, un bărbat mic, cu un 
aer viclean. Eşti nou aici? 

— De câteva luni. 

— Îi place traiul în Karnak? 

— E cel la care m-aşteptam. 

— Care e meseria ta în afară de serviciul în templu? 

— Trecutul meu e uitat şi am cerut să slujesc în mod permanent. 

— Eu lucrez perioade de câte două luni la depozite şi apoi mă întorc în 
oraş, la controlul bacurilor. Nu e obositor... Aici, dimpotrivă, nu se mai 
termină! 

— Atunci de ce ţi-ai impus sarcina asta? 

— Mă priveşte. Eu mă ocup de ţesăturile de calitatea întâia, iar tu de 
celelalte. 

După ce un catâr era descărcat, magazionerii aşezau cu grijă bucata de 
pânză de in pe o sanie acoperită cu o țesătură groasă. Bakhen o examina şi o 
înregistra pe o tăbliță de lemn, fără a omite data livrării. I se părea că 
tovarăşul lui muncea puţin şi îşi petrecea cea mai mare parte din timp 
uitându-se în jur, de parcă s-ar fi temut să nu fie spionat. 

— Mi-e sete, spuse el; vrei să bei? 

— Cu plăcere. 

Preotul cu aer viclean dispăru. Cum îşi pusese tăbliţa pe spatele 
bătrânului catâr, Bakhen aruncă un ochi. 

Nu erau decât câteva semne hieroglifice fanteziste, fără nici o legătură 
cu livrarea de pânză de in de prima calitate. 


Când preotul reveni cu un ulcior de apă proaspătă, Bakhen se apucase 
din nou de lucru. 

— Ia, e bună... E inuman să fim puşi să lucrăm pe căldura asta. 

— Catârii nu se plâng. 

— Eşti glumeţ! 

— Termini curând, nu? 

— Nu cred! Pe urmă trebuie supravegheată aranjarea în depozite. 

— Ce facem cu tăbliţele? 

— Mi-o dai mie pe a ta şi eu le duc pe amândouă la biroul de 
înregistrare. 

— E departe de depozite? 

— Nu chiar, dar se merge un pic. 

— Hai să împărţim sarcinile; duc eu tăbliţele. 

— Nu, nu! Nu te cunosc cei de la înregistrări. 

— E o ocazie să mă prezint. 

— Au obiceiurile lor şi nu le place să le schimbe. 

— Nu e dăunătoare rutina? 

— Îţi mulţumesc pentru propunere, dar mă descurc. 

Colegul lui Bakhen părea tulburat şi se trase deoparte în aşa fel încât 
acesta să nu vadă ce scrie. 

— Un cârcel, prietene? 

— Nu, mi-e bine. 

— Scapă-mă de îndoială: ştii să scrii? 

Atins, preotul se întoarse spre Bakhen. 

— De ce mă întrebi? 

— "Ţi-am văzut tăbliţa, pe catâr. 

— Eşti cam curios... 

— Cel puţin o să ştiu. Dacă vrei, gravez eu inscripţiile corect; dacă nu, 
tăbliţa ta o să fie refuzată şi o să ai neplăceri. 

— Nu te face că nu înţelegi, Bakhen. 

— Ce-ar trebui să înțeleg? 

— A, ajunge! Vrei să te alegi şi tu cu ceva... E normal, dar nu pierzi 
deloc timpul. 

— Explică-te. 

— Templul ăsta e bogat, foarte bogat; iar noi ne putem descurca. Câteva 
bucăţi frumoase de pânză de in mai puţin n-or să ruineze Karnak-ul, iar noi 
o să le vindem unor clienţi buni şi o să facem o afacere excelentă. Ai văzut? 


— Biroul de înregistrări intră şi el în combinaţia asta? 

— Doar un scrib şi doi magazioneri. Cum bucăţile de pânză nu sunt 
înregistrate, ele nu există şi noi putem să le negociem preţul în linişte. 

— Nu te temi că o să fii prins? 

— Fii liniştit. 

— Dar ierarhia... 

— Ierarhia are alte griji. Cine zice că nu închide ochii? Deci, ce procent 
vrei? 

— Păi... cel mai bun posibil. 

— Eşti încăpățânat! O să facem echipă bună. În câţiva ani o să avem o 
avere frumoasă şi n-o să mai fim nevoiţi să venim aici să muncim. 
Terminăm livrarea asta? 

Bakhen aprobă din cap. 


Nefertari îşi puse capul pe umărul lui Ramses. Soarele se ridica, 
inundând camera cu lumina clară şi puternică a dimineţii. Şi unul şi altul 
venerau acest miracol zilnic, această victorie neîntreruptă a luminii asupra 
întunericului. Prin celebrarea ritualurilor, cuplul regal era asociat cu voiajul 
bărcii solare în spaţiile subterane şi cu lupta echipajului divin împotriva 
dragonului gigantic ce încerca să distrugă creaţia. 

— Am nevoie de magia ta, Nefertari. Ziua asta se anunţă dificilă. 

— Mama ta e de aceeaşi părere cu mine? 

— Am sentimentul că sunteţi complice. 

— Viziunea noastră e identică, mărturisi ea zâmbind. 

— Argumentele voastre m-au convins; azi îl demit din funcţie pe marele 
preot al lui Amon. 

— De ce ai aşteptat până acum? 

— Îmi trebuia o dovadă a proastei funcţionări a administraţiei iui. 

— Şi ai obținut-o? 

— Bakhen, instructorul meu militar devenit preot, a descoperit un trafic 
cu pânză de in în care sunt implicaţi mai mulţi funcţionari din Karnak. Ori 
marele preot e şi el corupt, ori nu-şi mai supraveghează personalul. Şi într- 
un caz, şi în celălalt, nu mai merită să se afle în fruntea ierarhiei. 

— Acest Bakhen e un om serios? 

— E tânăr, însă Karnak-ul reprezintă toată viaţa lui. Descoperirea 
furtului l-a aruncat într-o adevărată disperare. Credea că nu are dreptul să 


tacă, dar a trebuit să-i scot vorbele cu cleştele pentru a afla adevărul. 
Bakhen nu e nici delator, nici ambițios. 

— Când îl vezi pe marele preot? 

— Chiar în dimineaţa asta. Înfruntarea va fi grea, va nega orice 
responsabilitate şi se va plânge de nedreptate. 

— De ce te temi? 

— Să nu paralizeze activitatea economică a templului şi să nu 
dezorganizeze, cel puţin un timp, circuitele alimentelor. Acesta e preţul 
pentru a evita o tentativă de divizare a ţării. 

Gravitatea lui Ramses o impresionă pe Nefertari. El nu era un tiran 
dornic să se debaraseze de un rival stânjenitor, ci un faraon conştient de 
necesitatea uniunii celor Două Tărâmuri şi de hotărârea de a o păstra, 
oricare ar fi fost riscurile ce decurgeau de aici. 

— Am o mărturisire să-ţi fac, spuse ea, visătoare. 

— "Ţi-ai făcut propria anchetă în Karnak? 

— Nimic de genul ăsta. 

— Atunci, mama, ea vorbeşte prin tine! 

— Nici vorbă. 

— Mărturisirea asta e legată de întrevederea mea cu marele preot? 

— Nu, dar poate că nu e străină de conducerea statului. 

— Mă mai faci să aştept? 

— Câteva luni încă... Sunt însărcinată. 

Ramses o luă uşor în braţe pe Nefertari şi forţa lui deveni protectoare. 

— Vreau ca cei mai buni medici din regat să se ocupe de tine în fiecare 
clipă. 

— Nu fi neliniştit. 

— Cum să nu fiu? Copilul nostru sper să fie frumos şi viguros, însă viaţa 
şi sănătatea ta mă interesează mai mult decât orice altceva. 

— N-o să-mi lipsească nici un fel de îngrijire. 

— Aş putea să-ţi cer ca, de-acum înainte, să-ţi încetineşti ritmul de 
lucru? 

— Ai tolera tu o regină leneşă? 


%* 
Ramses era nerăbdător. Întârzierea marelui preot al lui Amon devenea 


insultătoare. Ce scuză va inventa pentru a-şi justifica absenţa? Dacă 
prinsese de veste despre dezvăluirile lui Bakhen, fără îndoială că încerca să 


înăbuşe ancheta administrativă, distrugând probele şi alungându-i pe 
vinovaţi şi pe martori. Manevrele lui de întârziere i se vor întoarce 
împotrivă. 

În timp ce soarele se apropia de zenit, cel de-al patrulea profet al lui 
Amon ceru o audienţă. Regele îl primi imediat. 

— Unde este primul profet şi marele preot al lui Amon? 

— A murit, Maiestate. 


Capitolul 24 


La ordinul Faraonului, se reuni un conclav. Acesta era format din al 
doilea, al treilea şi al patrulea profet al lui Amon din Karnak, precum şi din 
marii preoţi şi marile preotese ale principalelor sanctuare din Egipt. Lipseau 
la apel cei din Dendera şi Athribis, primul prea bătrân pentru a călători, iar 
al doilea reţinut de boală în locuinţa lui din Deltă. În locul lor, veniseră doi 
delegaţi împuterniciţi să-i reprezinte. 

Aceşti bărbaţi şi aceste femei mature, având ca sarcină săvârşirea 
ritualurilor, în numele regelui, în sanctuarele cărora le aparţineau, fuseseră 
reuniți într-una din sălile templului lui Thutmosis al III-lea, care purta 
numele de „Cel al cărui monument străluceşte precum lumina”. Aici erau 
iniţiaţi preoţii lui Amon şi le erau dezvăluite îndatoririle. 

— Trebuie să vă consult, declară Ramses, pentru alegerea noului şef al 
ierarhiei religioase din Karnak. 

Mulţi aprobară printr-o înclinare a capului; noul faraon nu era poate 
chiar atât de impulsiv cum se spunea. 

— Dar această funcţie nu revine de drept celui de-al doilea profet? 
întrebă marele preot din Memphis. 

— Nu consider tradiţia drept un criteriu suficient. 

— Aş putea s-o pun pe Maiestatea Voastră în gardă împotriva 
incompetenţei? interveni cel de-al treilea profet al lui Amon. Fără îndoială 
în domeniile profane e posibil să încredinţezi responsabilităţi unor oameni 
noi, dar acest lucru ar fi o greşeală în cadrul gestionării Karnak-ului. 
Experienţa şi onorabilitatea trebuie să primeze. 

— Să vorbim de această onorabilitate? Ştiţi că există un fructuos trafic 
de pânză de in de primă calitate, a cărui sursă se găseşte chiar în interiorul 
Karnak-ului? 

Cuvintele regelui dădură naştere unei tulburări profunde. 

—  Responsabilii au fost arestaţi şi condamnaţi să muncească în 
atelierele de ţesături. Nu vor mai fi admişi niciodată într-un templu, nici 
măcar cu titlu temporar. 

— E vorba şi de responsabilitatea defunctului”? 


— Se pare că nu, dar veţi înţelege de ce cred că e preferabil ca 
succesorul lui să nu fie ales din actuala ierarhie a templului. 

O lungă tăcere urmă declaraţiilor neaşteptate ale lui Ramses. 

— Există vreun nume prezent în mintea Maiestăţii Voastre? întrebă 
marele preot din Heliopolis. 

— Aştept din partea acestui conclav o propunere serioasă. 

— Cât timp ne acordati? 

— Potrivit cutumei, trebuie deocamdată să fac vizite într-un anumit 
număr de oraşe şi temple în compania reginei şi a mai multor membri ai 
curţii. La întoarcere, îmi veţi da rezultatul deliberărilor voastre. 


%* 


Înainte de plecarea în tradiționalul tur al Egiptului, care trebuia făcut în 
primul an de guvernare, Ramses se duse în templul din Gurnah, în vestul 
Thebei, unde era venerat ka-ul lui Seti, forţa lui nemuritoare. Zilnic, preoţi 
specialişti puneau pe altare carne, pâine, legume şi fructe şi recitau litanii 
care mențineau prezent pe pământ sufletul regelui defunct. 

Regele contemplă unul dintre basoreliefurile înfăţişându-l pe tatăl său, 
veşnic tânăr în faţa divinităţilor. Îl imploră să iasă din piatră, să ţâşnească 
din acel zid şi să-i dea îmbrăţişarea care să-i transmită forţa unui monarh 
devenit astru. 

Pe măsură ce treceau zilele, Ramses trăia tot mai intens absenţa lui Seti, 
ca pe o încercare şi ca pe o chemare. Încercare, căci nu-i mai putea cere 
sfatul unui ghid sigur şi generos; chemare, căci vocea faraonului defunct se 
găsea în fiecare dintre gândurile lui, cerându-i să meargă mai departe, 
oricare ar fi fost obstacolele. 


Aceeaşi întrebare revenea mereu în conversațiile locuitorilor Thebei, 
nobili bogaţi, meşteşugari sau mame de familie care sporovăiau în pragul 
caselor: pe care membri ai curţii Ramses şi Nefertari îi vor lua cu ei pentru 
a parcurge cele Două Tărâmuri şi pentru a pecetlui alianţa Faraonului cu 
ansamblul divinităţilor? 

Fiecare deţinea o informaţie confidențială de la o persoană autorizată 
sau de la un angajat al palatului. Se credea, dintr-o sursă sigură, că flota 
regală va lua mai întâi direcţia spre sud, până la Assuan, apoi spre nord, 


pentru a coborî de-a lungul Nilului până în Deltă. Echipajele fuseseră 
prevenite: trebuia să se meargă repede, eforturile aveau să fie intense, iar 
escalele de scurtă durată. Dar toţi se bucurau de realizarea acestei călătorii 
ritualice în cursul căreia cuplul regal lua în posesie pământul Egiptului 
pentru a-l păstra în armonie cu Maat, Legea eternă. 

După plecare, Ameni supuse atenţiei lui Ramses o cantitate enormă de 
dosare pe care regele trebuia să le cunoască în detaliu înainte de a se întâlni 
cu şefii provinciilor, superiorii templelor şi primarii principalelor aşezări. 
Secretarul particular al regelui îi dădu o biografie a fiecărui personaj 
principal, precizând etapele carierei, situaţia familială, ambițiile 
recunoscute, prieteniile cu celelalte notabilităţi. Atunci când informaţiile 
erau prea puţin sigure sau proveneau din zvonuri neverificate, Ameni îi 
semnala acest lucru. 

— Câte zile şi nopţi ai petrecut ca să strângi comoara asta? întrebă 
Ramses. 

— N-are importanţă. Singura mea grijă e precizia informaţiei; fără ea, 
cum să guvernezi? 

— O lectură rapidă mi-a dovedit că partizanii lui Şenar sunt numeroşi, 
bogaţi şi influenţi. 

— E asta o surpriză? 

— Până acum, da. 

— Sunt atâtea minţi de cucerit. 

— Eşti foarte optimist. 

— Tu eşti regele şi trebuie să guvernezi. Restul nu e decât vorbărie. 

— Nu te odihneşti niciodată? 

— Moartea va fi suficient de lungă pentru a putea dormi; în calitate de 
purtător de sandale îţi voi netezi drumul. Eşti mulţumit de jilţul de 
campanie? 

Scaunul pliant al Faraonului era de fapt un jilt de piele cu un schelet 
robust, terminat cu nişte capete de răţoi încrustate în fildeş. În timpul 
ceremoniilor oficiale şi al audienţelor, regele beneficia de acest confort. 

— Am trecut prin sită membrii haremului de escortă, afirmă Ameni; în 
timpul călătoriei nu-ţi va lipsi nimic. Mesele vor fi de aceeaşi calitate ca şi 
la palat. 

— Întotdeauna eşti aşa de sobru? 

— Pe de-o parte, mâncarea bună e o garanţie de viaţă lungă; pe de altă 
parte, băutura puţină conservă energia şi concentrarea. Printr-un curier 


rapid, am ordonat primarilor şi marilor preoţi din oraşele în care ne vom 
opri să pregătească nişte localuri pentru membrii expediției noastre. 
Bineînţeles, regina şi cu tine veţi dispune de un palat. 

— Te-ai preocupat şi de Nefertari? 

— Întrebarea e inutilă; sarcina soţiei tale e o problemă de stat. Cabina ei 
e aerisită şi se va putea odihni în linişte. Cinci medici se vor ocupa de ea şi 
vei avea un raport zilnic asupra sănătăţii ei. Ah! E ceva care mă nelinişteşte. 

— În legătură cu ea? 

— Nu, în legătură cu debarcaderele. Dispun de note alarmante care 
pretind că unele din ele sunt în stare proastă, însă eu sunt sceptic; după 
părerea mea, câţiva şefi de provincie încearcă să obţină subsidii 
suplimentare pentru a-şi întreţine echipamentele. E o bună strategie, având 
în vedere vizita ta, dar n-ar trebui să te laşi influenţat. Toate notabilităţile 
vor încerca să obţină un profit maxim, iar tu va trebui să te arăţi echitabil, 
punând în faţă interesul naţional. 

— Care sunt raporturile tale cu vizirii din nord şi sud? 

— Din punctul lor de vedere, deplorabile; din al meu, excelente. Sunt 
nişte buni funcţionari, însă puţin cam timoraţi, trăind cu teama de a nu fi 
concediaţi. Păstrează-i, nu te vor trăda. 

— Mă gândeam... 

— Să mă numeşti vizir? Nici vorbă! Poziţia mea actuală e mult mai 
avantajoasă pentru tine. Pot acţiona din umbră, fără să fiu sufocat de povara 
unui uriaş serviciu administrativ. 

— Care sunt reacţiile invitaţilor mei? 

—  Încântaţi să călătorească şi mai puţin să fie suspectaţi şi 
percheziţionaţi de Serramanna care-i consideră pe toţi nişte criminali în 
devenire. Ascult plângerile şi le uit imediat; sardul ăsta îşi face datoria cu 
vigilenţă. 

— Uiţi de câine şi de leu. 

— Linişteşte-te, sunt bine hrăniţi şi alcătuiesc cea mai bună gardă 
personală pe care o ai. 

— Cum se comportă Rome? 

— Ai jura că e intendentul tău dintotdeauna! Datorită lui, gestionarea 
casei tale e asigurată perfect. Instinctul nu te-a înşelat. 

— La fel şi Nedjem? 

— Noul tău ministru al agriculturii îşi ia rolul foarte în serios. Timp de 
două ore pe zi mă asaltează cu întrebări administrative, apoi se închide cu 


consilierii tehnici ai fostului ministru, care îl învaţă meserie... N-o să vadă 
nici un peisaj în călătoria asta! 

— Iar fratele meu mult iubit? 

— Corabia lui Şenar e un palat pe apă. Noul ministru al Afacerilor 
externe primeşte tot timpul musafiri şi promite că Egiptul lui Ramses va 
avea un viitor strălucit. 

— Mă crede un naiv incurabil? 

— Realitatea e mult mai complexă, estimă Ameni; obţinerea postului 
pare să-l fi mulţumit cu adevărat. 

— Şi mergi până acolo încât să crezi că Şenar a devenit un aliat? 

— În fundul sufletului său, cu siguranţă, nu; dar omul e şiret şi îşi vede 
limitele. Tu ai avut inteligenţa să-i satisfaci setea de putere şi să-i permiţi să 
continue să ocupe un loc fruntaş. Nu va dormita oare într-un jilţ de 
notabilitate bogată şi adulată? 

— Să te audă zeii! 

— Ar trebui să dormi; mâine o să fie o zi grea: nu mai puţin de zece 
întrevederi şi trei recepții. Îţi place patul? 

„O să ştiu imediat”, gândi regele: căpătâiul, salteaua făcută din sculuri 
de cânepă încrucişate, fixate pe un cadru montat cu cepuri şi uluci, patru 
picioare în formă de labe de leu, un opritor împodobit cu albăstrele, 
mandragore şi lotuşi ca să-i fie somnul înmiresmat. 

— Nu lipsesc decât nişte perne moi, îşi dădu cu părerea secretarul 
particular al regelui. 

— Una singură îmi ajunge. 

— Bineînţeles că nu! Uită-te la mizeria asta... 

Ameni înşfăcă perna pusă la capul patului. Se trase înapoi, fără grai. 

Un scorpion negru, deranjat, stătea în poziţie de atac. 


Capitolul 25 


Ramses trebui el însuşi să-l liniştească pe Serramanna. Şeful gărzii sale 
private nu înţelegea cum fusese introdus un scorpion în camera suveranului. 
Un interogatoriu amănunţit al servitorilor nu duse la nici un rezultat. 

— Nu sunt vinovaţi, constată sardul; trebuie interogat intendentul. 

Ramses nu se opuse. 

Rome nu-l aprecia deloc pe Serramanna, dar nu protestă când monarhul 
îi ceru să răspundă la întrebările sardului. 

— Câte persoane sunt autorizate să intre în această cameră? 

— Cinci. În sfârşit... Cinci în mod permanent. 

— Ce înseamnă asta? 

— Uneori, în timpul anumitor escale, angajez unul sau doi temporar. 

— Şi la ultima escală? 

— Într-adevăr, am angajat unul, ca să ducă cearşafurile la spălătorie. 

— Care e numele lui? 

— E scris în registrul de salarii. 

— Inutil, spuse regele; omul ăsta şi-a dat un nume fals şi nu ne putem 
întoarce pentru a încerca să-l găsim. 

— N-am avut ştiinţă de practicile astea! tună Serramanna. Îmi reduc la 
zero măsurile mele de securitate. 

— Ce s-a întâmplat? întrebă Rome nedumerit. 

— Nu e nevoie să ştii! Pe viitor, vreau să percheziţionez orice persoană 
care urcă pe corabia Maiestăţii Sale, fie că e vorba de un general, un preot 
sau un măturător! 

Rome se întoarse spre Ramses, care aprobă din cap. 

— Şi mesele? 

— Unul dintre bucătari va gusta din farfurii în prezenţa mea. 

— Cum doriţi. 

Rome ieşi din cabina regelui. Furios, Serramanna lovi cu pumnul într-o 
grindă ce emise un geamăt prelung. 

— Scorpionul ăsta nu v-ar fi ucis, Maiestate, îşi dădu cu părerea 
Serramanna, dar aţi fi avut febră foarte mare. 


— Şi n-aş mai fi putut continua călătoria... Un eşec datorat împotrivirii 
zeilor. Ăsta era obiectivul urmărit. 

— Acest gen de incidente nu se va mai produce, promise sardul. 

— Mă tem că da, din moment ce n-am identificat adevăratul vinovat. 

Serramanna rămase mut. 

— Suspectezi pe cineva? întrebă regele. 

— Oamenii sunt uneori nerecunoscători. 

— Vorbeşte limpede. 

— Acest Rome... Dacă a minţit şi a acţionat chiar el? 

— Treaba ta nu constă în a stabili asta? 

— Contaţi pe mine. 


Cu fiecare etapă străbătută, călătoria cuplului regal se transforma într-un 
triumf. Autoritatea lui Ramses şi farmecul lui Nefertari seduceau 
căpeteniile provinciilor, pe marii preoţi, primarii şi notabilităţile surprinse 
de prestanţa noului stăpân al Egiptului. Ramses nu uita să-şi pună în valoare 
fratele mai mare, pe care mulţi demnitari îl cunoşteau şi a cărui numire în 
fruntea ministerului Afacerilor externe calma neliniştile. Pe de-o parte, 
familia regală rămânea unită, iar cei doi fraţi înaintau mână în mână; de 
cealaltă parte, patriotismul lui Şenar şi voinţa lui de grandoare erau garanţia 
permanenţei unei politici de apărare, indispensabilă pentru apărarea 
civilizaţiei de atacurile barbarilor. 

La fiecare escală, cuplul regal o omagia pe regina mamă Tuya, a cărei 
simplă prezenţă impunea emoție şi respect. Zveltă, tăcută, rămânând retrasă, 
Tuya întrupa tradiţia şi continuitatea fără de care domnia fiului ei ar fi părut 
nelegitimă. 

În apropiere de Abydos, prestigiosul sanctuar al lui Osiris, Ramses îl 
convocă pe prietenul lui, Acha, la prora vasului. Oricare ar fi fost ziua sau 
ora, tânărul diplomat era întotdeauna la fel de elegant şi de rasat. 

— Îţi place călătoria, Acha? 

— Maiestatea Voastră cucereşte inimile şi e bine că-i aşa. 

— Oare nu există şi multă ipocrizie în atitudinea unora şi altora? 

— Fără îndoială, dar esenţialul nu e că îţi recunosc autoritatea? 

— Ce părere ai de numirea lui Şenar? 

— A părut surprinzătoare. 

— Altfel spus, te-a şocat. 


— Nimic nu-mi dă dreptul să critic deciziile Faraonului. 

— Crezi că fratele meu e incompetent? 

— În împrejurările actuale, diplomaţia e o artă dificilă. 

— Cine ar îndrăzni să sfideze puterea Egiptului? 

— Triumful tău personal în toată ţara nu trebuie să mascheze realitatea 
exterioară. Duşmanul hitit nu rămâne inactiv; ştiind că nu eşti un suveran de 
paie, va încerca să-şi întărească poziţiile înainte de a întreprinde, poate, o 
acţiune mai războinică. 

— Ai cunoştinţă de fapte precise? 

— Nu e vorba decât de presupuneri. 

— Vezi tu, Acha, Şenar e fratele meu mai mare şi un personaj 
reprezentativ, foarte în largul lui în timpul recepţiilor şi banchetelor. El îi va 
fermeca pe ambasadorii străini cu discursurile lui goale de conţinut şi îşi va 
face propriul joc. Dar şi alte distracţii l-ar putea tenta, cum ar fi reaua 
intenţie şi complotul. Voința lui afişată de a coopera cu mine şi de a fi un 
bun slujitor al statului mi se pare suspectă. De aceea, rolul tău e esenţial. 

— Ce aştepţi de la mine? 

— Vreau să te numesc şeful serviciilor secrete ale Egiptului de Sus şi de 
Jos. Ca şi în cazul predecesorilor tăi, funcţia va consta în aparenţă din 
conducerea serviciului de curierat diplomatic, deci din examinarea 
documentelor redactate de Şenar. 

— Adică îmi ordoni să-l spionez. 

— Într-adevăr, e una din misiunile tale. 

— Dar oare Şenar nu mă va suspecta? 

— L-am făcut să înţeleagă că nu va dispune de nici un fel de libertate de 
acţiune. Ştiindu-se supravegheat, va fi mai puţin tentat să comită abateri 
regretabile. 

— Şi dacă scapă de vigilenta mea? 

— Ai prea mult talent, prietene. 


Când Ramses zări pământul sacru din Abydos, inima lui se strânse. 
Totul îi amintea de prezenţa lui Seti. El, omul zeului Seth - întruparea 
puterii cosmosului şi asasinul fratelui său Osiris, construise un sanctuar 
măreț pentru a celebra misterele zeului mort şi înviat. Ramses şi Nefertari 
fuseseră iniţiaţi aici, în fiinţa lor fuseseră gravate revelaţia şi certitudinea 
supravieţuirii pe care aveau datoria s-o împartă cu poporul lor. 


Pe malurile canalului ce ducea la debarcader nu era nimeni. Cu 
siguranţă că pe acest teritoriu sacru veselia nu se manifesta decât în timpul 
sărbătorii legate de învierea lui Osiris; dar indiferența şi atmosfera 
apăsătoare care domneau aici la apropierea flotei regale îi uimiră pe 
călători. 

Cu sabia în mână, Serramanna debarcă primul, urmat imediat de garda 
din preajma Faraonului. 

— Nu-mi place deloc, mormăi sardul. 

Ramses puse piciorul pe debarcader,; în depărtare, în spatele unui pâlc de 
salcâmi, se zărea templul lui Osiris. 

— Nu riscati nimic, recomandă Serramanna. Lăsaţi-mă pe mine să 
cercetez împrejurimile. 

Răzvrătiţi în Abydos! Regelui nu-i venea să creadă că era posibil un 
asemenea sacrilegiu. 

— Carele, ordonă el. Eu plec în frunte. 

— Maiestate... 

Sardul înțelese că era inutil să insiste. Cum să asiguri securitatea unui 
monarh atât de puţin rezonabil? 

Carul regal parcurse în viteză traseul dintre debarcader şi incinta 
templului. Spre marea lui surpriză, prima poartă de acces era deschisă. 
Punând piciorul pe pământ, Ramses pătrunse în curtea interioară. 

Fatada templului era acoperită de schele; pe sol, o statuie culcată 
reprezentându-l pe Seti în chip de Osiris. Ici şi colo, unelte împrăştiate. Nici 
măcar un singur artizan la lucru. 

Surprins, faraonul intră în sanctuar. Altarele erau goale, nici un preot nu 
recita liturghia. 

Era evident, templul fusese abandonat. 

Ramses ieşi şi-i vorbi lui Serramanna, rămas nemişcat în prag. 

— Adu-mi imediat aici pe responsabilii şantierului. 

Liniştit, sardul plecă în fugă. 


Mânia lui Ramses urca până la cerul senin din Abydos. 

În marea curte a templului fuseseră adunaţi preoţii, funcţionarii, artizanii 
şi ritualiştii însărcinaţi cu întreţinerea şi funcţionarea sanctuarului. Cu toţii 
se înclinară, îşi îndoiră genunchii şi atinseră pământul cu nasul, 


înspăimântați de vocea puternică a monarhului care le reproşa lenea şi 
delăsarea. 

Ramses nu admise nici o scuză. Cum se putuse comporta personalul din 
Abydos într-o manieră atât de scandaloasă sub pretextul că moartea lui Seti 
îi împiedicase să ia orice iniţiativă? Astfel că dezordinea şi inerția puseseră 
stăpânire pe minţile lor cu prima ocazie şi nimeni nu se mai gândise la 
datoria lui. 

Toţi se temeau de sancţiuni aspre, însă tânărul faraon se mulţumi să 
ceară dublarea ofrandelor pentru ka-ul lui Seti. Dădu ordin să se creeze o 
livadă, să se planteze copaci, să se aurească uşile, să se continue construcţia 
templului şi să se termine statuile, ritualurile să aibă loc în fiecare zi şi 
anunţă că va fi construită o luntre pentru celebrarea misterelor lui Osiris. 
Ţăranii care lucrau pământurile sanctuarului vor fi scutiţi de sarcini, iar 
templul însuşi înzestrat cu numeroase bogății, cu condiţia să nu mai fie 
niciodată neglijat în felul acela. 

Marea curte se goli în tăcere. "Toţi se bucurară de bunătatea regelui şi se 
jurară să nu-i mai provoace niciodată mânia. 

Uşurat, Ramses intră în capela centrală, „cerul” Abydos-ului, acolo unde 
lumina secretă ardea în întuneric, şi se uni cu sufletul tatălui său, îmbrăţişat 
de stele, în timp ce luntrea soarelui îşi urma drumul etern. 

Şenar jubila. 

Era limpede, scorpionul introdus în camera lui Ramses dăduse greş; iar 
fratele mai mare al regelui nu credea deloc în planul propus de Sary, fostul 
educator al suveranului, care era orbit de ură. Să slăbească rezistenţa lui 
Ramses şi să-l priveze de forţa lui fizică nu era o sarcină uşoară. În aceiaşi 
timp, experienţa dovedea că exista totuşi o breşă în măsurile de securitate 
cele mai stricte. 

Şenar jubila pentru că Acha, la finele unui dineu foarte reuşit, venise să- 
i aducă o veste fabuloasă. La pupa corăbiei ce plutea pe Nil cei doi nu 
puteau fi auziţi de ultimii convivi care abuzaseră de vin. Medicul de la bord 
îngrijea un înalt funcţionar care vomita, captând atenţia petrecăreţilor. 

— Şeful serviciilor secrete... Oare nu visez? 

— Numirea mea e deja făcută. 

— Şi eşti însărcinat, în egală măsură, să mă spionezi, presupun? 

— Exact. 

— În aparenţă, n-aş avea libertate de mişcare şi m-aş mulţumi să fiu un 
personaj monden, fără consistenţă. 

— Chiar asta e dorinţa suveranului. 

— Să i-o satisfacem, dragul meu Acha! Îmi voi juca rolul la perfectie. 
Dacă înţeleg bine, vei deveni principala sursă de informaţii în ceea ce 
priveşte politica hitită. 

— Probabil aşa va fi. 

— Alianţa noastră îţi convine? 

— Mai mult ca oricând. Ramses e un tiran, sunt convins; îi disprețuiește 
pe toţi şi nu crede decât în el însuşi. Vanitatea lui va duce ţara la dezastru. 

— Analizele noastre converg în continuare, dar eşti hotărât să-ţi asumi 
toate riscurile? 

— Poziţia mea nu s-a schimbat. 

— De ce îl deteşti pe Ramses atât? 

— Pentru că e Ramses. 


Situat în mijlocul unui câmp înverzit, Dendera, templul frumoasei şi 
surâzătoarei zeițe Hathor, era un imn adus armoniei dintre cer şi pământ. 
Sicomorii mari, plantați aproape de incintă, umbreau edificiul şi anexele 
acestuia, care cuprindeau în primul rând o şcoală de muzică. În calitate de 
suverană a preoteselor lui Hathor, iniţiate în misterele dansului stelelor, 
Nefertari se bucura de această etapă, în cursul căreia spera să mediteze 
câteva ore în sanctuar. Flota regală, după episodul din Abydos, fusese 
obligată să plece din nou spre sud, însă regina ţinea la această escală. 

I se păru că Ramses era îngrijorat. 

— La ce te gândeşti? 

— La numirea marelui preot al lui Amon. Ameni mi-a dat dosarele 
principalilor candidaţi, dar nici unul nu mă satisface. 

— Ai vorbit cu Tuya? 

— E de aceeaşi părere cu mine. Sunt oameni pe care Seti i-a ţinut la 
distanţă şi care încearcă să profite acum de situaţie. 

Nefertari contemplă chipurile lui Hathor desenate în piatră cu o graţie de 
neegalat. Deodată, privirea reginei fu străbătută de o lumină stranie. 

— Nefertari... 

Ea nu răspunse, absorbită de o viziune. Ramses îi luă mâna, temându-se 
să nu-l părăsească pentru totdeauna, ridicată la ceruri de zeiţa cu chipul 
blând. Însă regina, uşurată, se ghemui la pieptul Faraonului. 

— Eram plecată departe, atât de departe... Un ocean de lumină, iar eu 
ascultam mesajul unei voci cântătoare. 

— Ce spunea? 

— Să nu alegi pe nici unul dintre oamenii propuşi. Noi trebuie să plecăm 
în căutarea viitorului preot al lui Amon. 

— Nu am deloc timp. 

— Ascultă lumea de dincolo, nu ea ghidează acţiunile faraonului, încă 
de la naşterea Egiptului? 

Superioara muzicienelor primi cuplul regal, iar cântăreţele îi oferiră un 
concert în grădina templului. Nefertari gustă aceste momente minunate, în 
timp ce Ramses fierbea de nerăbdare; trebuia oare să aştepte o altă revelaţie 
pentru a descoperi un nou preot al lui Amon lipsit de ambiţii personale? 

Ramses s-ar fi întors bucuros pe corabie să discute cu Ameni, dar nu se 
putu sustrage de la vizita templului, atelierelor şi depozitelor. Peste tot 
domneau ordinea şi frumuseţea. 


Pe malul lacului sacru Ramses îşi uită grijile; liniştea din jur, blândeţea 
straturilor de irişi şi albăstrele, procesiunea lentă a preoteselor sosind să ia 
puţină apă pentru ritualul de seară ar fi uşurat chiar şi sufletul cel mai 
tulburat. 

Un bătrân aduna buruienile şi le vâra într-un sac. Mişcările lui erau 
încete dar precise; punând un genunchi pe pământ, se întoarse cu spatele la 
cuplul regal. Această atitudine ireverenţioasă merita pedepsită, însă bătrânul 
părea atât de absorbit de treabă încât regele nu-l deranjă. 

— Florile dumitale sunt admirabile, spuse Nefertari. 

— Le vorbesc cu dragoste, zise omul cu o voce morocănoasă. Altfel 
cresc strâmb. 

— Am constatat şi eu fenomenul ăsta. 

— O femeie atât de frumoasă se ocupă de grădinărit? 

— Doar atunci când îmi permite timpul. 

— Sunteţi atât de ocupată? 

— Funcţia mea îmi lasă puţină vreme de odihnă. 

— Sunteţi una dintre superioarele preoteselor? 

— Şi asta face parte din atribuţiile mele. 

— Mai aveţi şi altele? A, scuzaţi-mă... N-am nici un drept să vă deranjez 
cu întrebările. Comunicarea prin intermediul iubirii faţă de flori e un mod 
minunat de întâlnire fără să fie nevoie să ştii mai multe. 

Bătrânul se strâmbă de durere. 

— Genunchiul ăsta blestemat... în clipa asta mă chinuie şi mi-e greu să 
mă ridic. 

— Ramses îi oferi braţul său grădinarului. 

— Mulţumesc, printe... Căci trebuie să fiţi cel puţin prinţ. 

— Marele preot din Dendera vă impune să întreţineţi grădina în felul 
ăsta? 

— El, aşa e. 

— Se spune că e sever, bolnav şi incapabil să călătorească. 

— Exact. lubiţi şi dumneavoastră florile, la fel ca tânăra doamnă? 

— Plantarea copacilor e distracţia mea favorită. Aş vrea să mă întâlnesc 
cu marele preot. 

— În ce scop? 

— Pentru că nu a venit la conclavul în cursul căruia colegii lui trebuiau 
să propună numele viitorului mare preot al lui Amon. 


— Şi dacă l-aţi lăsa pe acest bătrân slujitor al zeilor să se ocupe de 
florile lui? 

Ramses nu se mai îndoia: marele preot încerca să se ascundă sub 
purtarea unui grădinar. 

— În ciuda genunchiului dureros, mie nu mi se pare incapabil să se urce 
într-o corabie şi să se ducă la Theba. 

— Umărul drept nu e într-o stare foarte bună, greutatea anilor apasă... 

— Marele preot din Dendera e nemulţumit de soarta lui? 

— Dimpotrivă, Maiestate; doreşte doar să fie lăsat să-şi sfârşească zilele 
în pace în interiorul acestui templu. 

— Şi dacă Faraonul în persoană îi cere să se ducă la conclav pentru a 
împărtăşi colegilor din experienţa lui? 

— Dacă Faraonul, deşi atât de tânăr, are deja ceva experienţă, îl va cruța 
pe un bătrân de asemenea oboseală. Ar vrea Ramses să-mi dea bastonul 
care e pus sub zidul acela? 

Regele se execută. 

— Vedeţi bine şi Maiestatea Voastră: bătrânul Nebu merge cu mare 
greutate. Cine ar cuteza să-l oblige să iasă din grădina lui? 

— În calitate de mare preot din Dendera, accepţi măcar să-i dai un sfat 
regelui Egiptului? 

— La vârsta mea e preferabil să taci. 

— Nu asta e şi părerea înţeleptului Ptah-hotep, ale cărui maxime ne 
instruiesc de pe vremea piramidelor. Cuvântul dumitale devine foarte 
preţios şi mi-ar plăcea să-l ascult. Cine ar fi, după dumneata, cel mai 
calificat să ocupe postul de mare preot al lui Amon? 

— Eu mi-am petrecut toată viaţa la Dendera şi nu m-am dus niciodată la 
Theba. Problemele ierarhiei nu sunt punctul meu forte. Cer iertare 
Maiestăţii Voastre, dar m-am obişnuit să mă culc devreme. 


%* 


Nefertari şi Ramses petrecură o parte din noapte pe terasa templului, în 
compania astronomilor. Pe cerul nopţii se revelau mii de suflete, ca şi 
stelele veşnice, reunite în jurul celei Polare, prin care trece axa ce uneşte 
lumea vizibilă de cea invizibilă, 

Apoi, cuplul regal se retrase într-un palat ale cărui ferestre dădeau spre 
câmpie; deşi de dimensiuni mici şi mobilat într-o manieră rustică, el 


reprezentă paradisul unei scurte nopţi risipite de cântecul păsărilor. 
Nefertari adormise în braţele lui Ramses împărțind acelaşi vis de fericire. 

După ce conduseră ritualurile din zori, luară un mic dejun copios şi se 
îmbăiară în bazinul învecinat cu palatul, Ramses şi Nefertari se pregătiră de 
plecare. Deodată, Ramses se desprinse de procesiune şi se duse în grădina 
din apropierea lacului sacru. 

Nebu era îngenuncheat şi examina cultura de filimică şi de nemţişori de 
câmp. 

— O apreciezi pe regină, Nebu? 

— Ce răspuns aşteptaţi, Maiestate? Ea e însăşi frumuseţea şi inteligenţa. 

— Prin urmare, gândurile ei nu ţi se vor părea vane. 

— Şi care sunt ele? 

— Îmi pare rău că trebuie să-ţi tulbur liniştea, dar trebuie să te iau cu 
mine la Theba. Asta doreşte regina. 

— În ce scop, Maiestate? 

— Să te numesc mare preot în Karnak. 

Atunci când flota regală ilumină apele Nilului, acostând la debarcaderul 
templului din Karnak, întreaga Thebă era deja în fierbere. Ce însemna 
întoarcerea neprevăzută a lui Ramses? Zvonurile cele mai contradictorii se 
răspândiră cu viteza fulgerului. Pentru unii, regele voia să suprime clerul lui 
Amon şi să reducă oraşul la rangul de târg provincial; pentru alţii, el se 
îmbolnăvise în timpul călătoriei şi venise să zacă la palat, în cea mai 
deplină linişte. Oare ascensiunea tânărului faraon nu fusese prea rapidă? 
Cerul îi pedepsea excesele. 

Raia, spionul sirian aflat în solda hitiţilor, se plictisea. Pentru prima 
oară, nu dispunea de nici o informaţie serioasă. Totuşi, graţie reţelei de 
negustori, atât ambulanți, cât şi sedentari, instalaţi de-a lungul fluviului în 
principalele aşezări, putea să urmărească, fără să părăsească Theba, 
deplasările regelui şi să cunoască rapid deciziile lui. 

Nu cunoştea motivul întoarcerii precipitate a lui Ramses în capitala 
sudului. Aşa cum era de aşteptat, regele se oprise la Abydos, dar, în loc să- 
şi continue drumul spre nord, făcuse cale-ntoarsă şi se oprise câteva ore în 
Dendera. 

Ramses părea imprevizibil. Acţiona repede, fără să facă nici o 
confidenţă consilierilor ale căror vorbărie şi indiscreţie ar fi ajuns la 
urechile sirianului. Raia turba de furie; tânărul monarh se dovedea un 
adversar de anvergură, imposibil de controlat. Şenar trebuia să facă dovadă 
de mult talent pentru a utiliza cât mai bine armele de care dispunea. În cazul 
unui conflict pe faţă, exista riscul ca Ramses să se arate mult mai periculos 
decât îşi imaginase; aşa că pasivitatea nu era o soluţie. Raia trebuia să 
acţioneze repede şi în forţă pentru a-i elimina din reţea pe cei incapabili sau 
apatici. 


Purtând pe cap coroana albastră, îmbrăcat cu o robă din pânză de in 
plisată, cu sceptrul în mâna dreaptă, Ramses era maiestatea însăşi. Când 
intră în sala templului în care se adunaseră membrii conclavului, discuţiile 
încetară. 


— Aveţi să-mi propuneţi vreun nume? 

— Maiestate, declară marele preot din Heliopolis, încă mai deliberăm. 

— Deliberările voastre s-au terminat. lată-l pe marele preot al lui Amon. 

Sprijinit în baston, Nebu îşi făcu intrarea în sala conclavului. 

— Nebu! exclamă marea preoteasă din Sais. Te credeam bolnav şi 
incapabil să te deplasezi! 

— Aşa e, dar Ramses a făcut un miracol. 

— La vârsta ta, protestă al doilea profet al lui Amon, nu aveai de gând 
să te retragi în linişte? Gestionarea Karnak-ului şi Luxor-ului reprezintă o 
sarcină zdrobitoare! 

— Ai dreptate, dar cine s-ar putea opune voinţei regelui? 

— Decretul meu e deja gravat în piatră, mărturisi Ramses; mai multe 
stele vor proclama numirea lui Nebu. Cine dintre voi îl consideră nedemn să 
ocupe această înaltă funcţie? 

Nimeni nu protestă. 

Ramses îi dădu lui Nebu un inel de aur şi un baston din electrum, un 
aliaj de aur şi argint, simbolurile puterii sale. 

— De-acum înainte eşti marele preot al lui Amon, ale cărui bogății şi 
grânare se află sub pecetea ta. În calitate de superior al templului şi 
domeniilor acestuia, fii scrupulos, cinstit şi vigilent. Nu lucra pentru tine 
însuţi, ci pentru a spori ka-ul divinității. Amon sondează sufletele şi 
pătrunde inimile, el cunoaşte ce se ascunde în fiecare ființă. Dacă e 
mulţumit de tine, te va menţine în fruntea ierarhiei şi îţi va da viaţă lungă şi 
o bătrâneţe fericită. Te angajezi prin jurământ să respecţi legea lui Maat şi 
să-ţi îndeplineşti datoria? 

— Pe viaţa Faraonului, mă angajez, declară Nebu şi se înclină în faţa lui 
Ramses. 


Al doilea şi al treilea profet al lui Amon erau furioşi şi abătuţi. Nu 
numai că Ramses instalase în fruntea clerului lor un bătrân care-i va da 
ascultare orbeşte, dar, mai mult, numise un necunoscut, Bakhen, în funcţia 
celui de-al patrulea profet! Acest devotat al regelui îl va supraveghea pe 
bătrân şi va fi adevăratul stăpân al Karnak-ului, a cărui independenţă părea 
pierdută pentru mulţi ani de-acum înainte. 

Cei doi demnitari nu mai aveau nici o speranţă să guverneze într-o zi cel 
mai bogat domeniu al Egiptului. Prinşi între Nebu şi Bakhen, vor fi, mai 


curând sau mai târziu, constrânşi să demisioneze, sacrificându-şi singuri 
carierele. Descumpăniţi, îşi căutau un aliat. Le veni în minte numele lui 
Şenar, dar fratele regelui, devenind unul dintre miniştrii lui, nu se aliase 
oare cu el? 

De vreme ce nu avea nimic de pierdut, cel de-al doilea profet se întâlni 
cu Şenar în numele tuturor preoţilor ostili hotărârii lui Ramses. Fu primit pe 
malul unui eleşteu cu peşti, la umbra unui acoperiş larg, ce se întindea între 
doi stâlpi. Un servitor le aduse suc de roşcove şi se făcu nevăzut. Şenar rulă 
papirusul pe care-l studiase până atunci. 

— Chipul dumitale îmi e cunoscut... 

— Numele meu e Doki şi sunt al doilea profet al lui Amon. 

Personajul nu-i displăcu lui Şenar. Mic de statură, cu capul ras, fruntea 
îngustă, ochii de culoarea alunei, avea un nas şi o bărbie alungite şi 
agresive ce evocau botul unui crocodil. 

— Cum ţi-aş putea fi de folos? 

— Mă veţi judeca probabil ca fiind inabil, dar nu sunt obişnuit cu 
protocolul şi cu formulele de politeţe. 

— Să trecem peste asta. 

— Un bătrân, Nebu, a fost numit mare preot, primul profet al lui Amon. 

— În calitate de al doilea profet, ai fi fost îndreptăţit să obţii acest post, 
nu-i aşa? 

— Răposatul mare preot nu mi-a ascuns asta, însă regele m-a ignorat. 

— E periculos să-i critici hotărârile. 

— Nebu e incapabil să conducă Kamak-ul. 

— Bakhen, prietenul fratelui meu, va fi stăpânul lui ocult. 

— Iertaţi-mi întrebarea, dar aprobaţi asemenea dispoziţii? 

— E vorba de voinţa Faraonului care devine realitate. 

Doki era dezamăgit; Şenar se aliniase sub steagul lui Ramses. Preotul se 
ridică. 

— Nu vă mai rețin. 

— Un moment... Dumneata refuzi să accepţi faptul împlinit. 

— Regele doreşte să micşoreze puterea clerului lui Amon. 

— Ai mijloacele de a te opune? 

— Nu sunt singur. 

— Pe cine reprezinţi? 

— O bună parte a ierarhiei şi majoritatea preoţilor. 

— Ai un plan de acţiune? 


— Şenar, înălţimea voastră! Noi nu avem intenţia să devenim nişte 
răzvrătiți! 

— Eşti lipsit de vlagă, Doki, şi nici măcar nu ştii ce vrei. 

— Am nevoie de ajutor. 

— Fă mai întâi dovada. 

— Dar cum... 

— E treaba ta să afli cum. 

— Nu sunt decât un preot, un... 

— Ori eşti un ambițios, ori un incapabil. Dacă examinarea propriei 
amărăciuni e singura dumitale activitate, nu mă interesezi. 

— Şi dacă reuşesc să-i discreditez pe oamenii Faraonului? 

— Reuşeşte mai întâi şi vom vedea. Şi, bineînţeles, întrevederea asta n-a 
avut loc niciodată. 

Pentru Doki renăştea speranţa. Părăsea vila lui Şenar construind un 
eşafodaj de planuri irealizabile; însă căutarea avea să atragă după sine 
inspiraţia. 

Şenar era sceptic. Individului nu-i lipseau calităţile, dar i se părea 
şovăitor şi prea influenţabil. Speriat de propria îndrăzneală, va renunţa fără 
îndoială să-l înfrunte pe Ramses. Cu toate astea, un eventual aliat nu era de 
neglijat; aşa că adoptase strategia potrivită pentru a cunoaşte adevărata fire 
a celui de-al doilea profet al lui Amon. 


Ramses, Moise şi Bakhen vizitau şantierul unde lucrau meşteşugarii la 
construirea uriaşei săli cu coloane visată de Seti şi pe care fiul său avea s-o 
realizeze. Livrarea blocurilor de piatră nu suferea amânare, coordonarea 
grupurilor de lucrători, împărţiţi pe meserii, se făcea fără ciocniri de 
interese, coloanele de piatră, simbolizând papirusul ivit din oceanul 
primordial, se ridicau una după alta. 

— Eşti satisfăcut de echipele tale? îl întrebă Ramses pe Moise. 

— Sary nu e uşor de manipulat, dar cred că l-am dat pe brazdă. 

— Ce vină îi găseşti? 

— Îi tratează pe muncitori cu un dispreţ inacceptabil şi încearcă să le 
reducă rațiile ca să se îmbogăţească. 

— Să-l trimitem în faţa unui tribunal. 

— Nu e necesar, îşi dădu cu părerea evreul, amuzat; prefer să-l am la 
mână. Dacă îşi dă în petic, mă ocup eu însumi de el. 


— Dacă îl zgâlţâi prea tare, o să depună plângere. 

— Fiţi liniştit, Maiestate: Sary e un laş. 

— Dar n-a fost educatorul vostru? întrebă Bakhen. 

— Ba da, răspunse Ramses, şi un preceptor competent, insă un soi de 
nebunie a pus stăpânire pe el; ţinând cont de ticăloşiile lui, oricare altul în 
locul meu l-ar fi trimis în închisorile din oaze. Sper ca munca să-i permită 
să-şi recapete raţiunea. 

— Primele rezultate nu sunt deloc încurajatoare, se plânse Moise. 

— Perseverenţa ta va reuşi... dar nu aici. Peste câteva zile plecăm spre 
nord, iar tu vii cu noi. 

Evreul păru contrariat. 

— Dar sala cu coloane nu e terminată! 

— Îi încredinţez sarcina asta lui Bakhen, cel de-al patrulea profet al lui 
Amon, căruia îi vei da sfaturile şi instrucţiunile necesare. El va termina 
lucrarea la termen şi se va ocupa şi de lărgirea templului din Luxor. Ce 
minune în ziua în care curtea cu coloşi, pilonul şi obeliscurile vor vedea 
lumina zilei! Lucrările trebuie să avanseze repede, Bakhen; poate că 
destinul mi-a rezervat o viaţă scurtă şi vreau să apuc să inaugurez aceste 
splendori. 

— Încrederea voastră mă onorează, Maiestate. 

— Eu nu numesc oameni de paie, Bakhen. Bătrânul Nebu îşi va 
îndeplini funcţia, aşa cum vei face şi tu; lui îi revine gestionarea Karnak- 
ului, iar ţie cea a şantierelor. Şi unul, şi celălalt aveţi datoria să mă alertaţi 
în caz de dificultate. Pune-te pe treabă şi nu te mai gândi la altceva. 

Faraonul şi Moise ieşiră din şantier, apucând-o pe o alee mărginită de 
tamaris, ce ducea la sanctuarul zeiţei Maat, Legea, adevărul şi justiţia. 

— Îmi place să mă reculeg în locul ăsta, mărturisi regele; aici, mintea mi 
se linişteşte, iar viziunea devine mai clară. Ce noroc au preoţii, de vreme ce 
uită până şi de ei înşişi! În fiecare piatră a templului e perceptibil sufletul 
zeilor, în fiecare capelă e revelat mesajul lor. 

— De ce mă obligi să plec din Karnak? 

— Ne aşteaptă o aventură formidabilă, Moise. Îţi mai aminteşti când 
discutam de adevărata putere cu Acha, Ameni şi Setau? Eram convins că 
numai Faraonul dispune de ea. Mă atrăgea, aşa cum flacăra atrage insectele, 
şi aş fi fost ars dacă tatăl meu nu m-ar fi pregătit s-o trăiesc. Chiar şi atunci 
când mă odihnesc, o forţă vorbeşte în mine, îmi cere să construiesc. 

— Ce proiect ai mai născocit? 


— E realmente gigantic şi nu îndrăznesc încă să-ţi vorbesc despre el; o 
să mă mai gândesc în timpul călătoriei. Dacă e posibil să-l duc până la 
capăt, vei fi direct implicat. 

— Mărturisesc că mă surprinzi. 

— De ce? 

— Eram convins că regele îşi uită prietenii şi că nu se mai îngrijeşte 
decât de curteni, de interesele statului şi de imperativele puterii. 

— M-ai judecat prost, Moise. 

— O să te schimbi, Ramses? 

— Un om se schimbă în funcţie de țelul pe care doreşte să-l atingă; al 
meu e măreţia ţării şi aşa va rămâne. 

Sary, fostul educator al lui Ramses, nu se putea linişti deloc. Să fie redus 
la condiţia de conducător al unei mizerabile echipe de cărămidari, el, care 
educase elita regatului! Şi pe deasupra, acest Moise care-l ameninţa întruna, 
profitând de forţa lui fizică! Zi după zi, suporta din ce în ce mai greu 
umilinţele şi batjocurile. Încercase să-i asmută pe muncitori împotriva 
evreului, însă popularitatea acestuia era aşa de mare încât criticile lui nu 
avură nici un ecou. 

Moise nu era decât un executant. Trebuia să lovească mai sus, să se 
răzbune pe cel care îl aruncase în nenorocire şi deznădejde. 

— Îţi înţeleg ura, admise Dolenta, soţia lui şi sora lui Ramses, culcată pe 
perne. Dar soluţia pe care o propui mi se pare înfricoşătoare, atât de 
înfricoşătoare... 

— Ce riscăm? 

— Mi-e frică, dragul meu. Tipul ăsta de acţiune se poate întoarce 
împotriva autorilor ei. 

— Chiar şi aşa! Eşti uitată, dispreţuită, iar eu sunt obiectul unor 
maltratări groaznice! Cum să mai continuăm în felul ăsta? 

— Înţeleg, Sary, înţeleg... Dar să ajungem până acolo... 

— Mergi cu mine sau mă duc singur? 

— Sunt soţia ta. 

El o ajută să se ridice. 

— Te-ai gândit bine? 

— Mă gândesc numai la asta de mai bine de o lună. 

— Şi dacă... suntem denunţaţi? 

— Nu există nici un risc. 

— Cum poţi să fii atât de sigur? 

— Mi-am luat toate precauţiile. 

— Şi sunt suficiente? 

— Ai cuvântul meu. 

— Nu e posibil să evităm... 

— Nu, Dolenta. Hotărăşte-te. 

— Să mergem. 


Cuplul, îmbrăcat modest, porni pe jos şi o apucă pe o străduţă ce ducea 
într-un cartier popular al Thebei, în care trăiau mulţi străini. Speriată, sora 
lui Ramses mergea sprijinindu-se de soţul ei, ezitând asupra drumului ce 
trebuia urmat. 

— Ne-am rătăcit, Sary? 

— Sigur că nu. 

— Mai e mult de mers? 

— Încă două corpuri de case. 

Lumea îi privea insistent, îi considera poate nişte intruşi, însă Sary 
mergea mai departe, cu obstinaţie, deşi soţia lui tremura din ce în ce mai 
tare. 

— Poftim, am ajuns. 

Sary bătu într-o poartă joasă, vopsită în roşu, sub care se vedea strivit 
cadavrul unui scorpion. O bătrână le deschise, iar cuplul cobori o scară de 
lemn ce ducea într-un fel de grotă umedă unde ardeau douăsprezece lămpi 
cu ulei. 

— Vine, anunţă bătrâna. Aşezaţi-vă pe scăunele. 

Dolenta preferă să rămână în picioare, într-atât o înspăimânta locul 
acela. Magia neagră era interzisă în Egipt, dar anumiţi practicieni nu ezitau 
să-şi ofere serviciile la preţuri exorbitante. 

Libanezul, gras şi slugarnic, se îndreptă cu paşi mici spre clienţii săi. 

— Totul e pregătit, anunţă el, aveţi ce trebuie? 

Sary vărsă în mâna dreaptă a magicianului conţinutul unui săculeţ de 
piele: douăsprezece turcoaze de o puritate perfectă. 

— Obiectul pe care l-aţi cumpărat se găseşte în fundul grotei; alături, 
veţi găsi o şiră de peşte şi cu ea veţi scrie numele personajului pe care doriţi 
să-l vrăjiţi. Pe urmă, spargeţi obiectul şi persoana se va îmbolnăvi. 

În timpul discursului magicianului, Dolenta îşi acoperise faţa cu un şal. 
În clipa în care rămase singură cu soţul ei, îl prinse pe acesta de mâini. 

— Să mergem, e prea groaznic! 

— Puțin curaj, aproape am terminat. 

— Ramses e fratele meu! 

— Te înşeli, a devenit cel mai rău duşman al nostru. Trebuie să 
acţionăm, fără teamă şi fără remuşcări. Nu riscăm nimic, nici măcar n-o să 
ştie de unde vine atacul. 

— Poate s-ar putea... 

— Nu mai e vreme să dăm înapoi, Dolenta. 


În fundul grotei, pe un fel de altar acoperit de semne bizare reprezentând 
animale monstruoase şi spirite malefice, se găseau o placă de calcar foarte 
subţire şi o şiră de peşte, lungă, groasă şi ascuţită. Placa era plină de pete 
maro. Fără îndoială că magicianul o înmuiase în sânge de şarpe pentru a-i 
mări puterea nocivă. 

Sary luă şira de peşte şi începu să graveze cu hieroglife numele lui 
Ramses. Înspăimântată, soţia lui închise ochii. 

— E rândul tău, ordonă el. 

— Nu, nu pot! 

— Dacă vraja nu e făcută de un cuplu, nu are nici un efect. 

— Nu vreau să-l ucid pe Ramses! 

— N-o să moară, magicianul mi-a promis asta. Boala îl va împiedica să 
domnească, Şenar va deveni regent, iar noi ne întoarcem în Memphis. 

— Nu poi... 

Sary puse şira de peşte în mâna dreaptă a soţiei lui şi o făcu să strângă 
degetele. 

— Scrie numele lui Ramses. 

Cum mâna ei tremura, o ajută în continuare. Trasate neîndemânatic, 
hieroglifele compuseră numele regelui. 

Nu mai rămânea decât să spargă placa fină de calcar. 

Sary o apucă, iar Dolenta îşi acoperi din nou faţa. Refuza să fie martor 
la această oroare. 

În ciuda efortului depus, Sary nu reuşea să ducă treaba la bun sfârşit. 
Placa rezista, părea la fel de solidă ca o bucată de granit. Iritat, Sary luă una 
din pietrele presărate pe podeaua peşterii şi încercă să spargă calcarul vrăjit, 
dar nu reuşi nici măcar să-l ciobească. 

— Nu înţeleg... Placa asta e subţire, atât de subţire! 

— Ramses e protejat! strigă Dolenta. Nimeni nu-l poate atinge, nici 
măcar un magician! Să plecăm, repede, să plecăm! 

Cuplul rătăcea pe străduţele cartierului popular; pradă unei panici care-i 
răscolea stomacul, Sary nu mai găsea drumul. Porţile se închideau la 
apropierea lor, privirile îi spionau din spatele obloanelor întredeschise. Deşi 
era cald, Dolenta continua să-şi ascundă chipul sub şal. 

Un om slab, cu un profil de pasăre de pradă, îi abordă. Ochii lui verzi 
luceau neliniştitor. 


— V-aţi rătăcit? 

— Nu, răspunse Sary, dă-te la o parte. 

— Nu sunt duşmanul vostru, aş putea să vă ajut. 

— Ne descurcăm. 

— În cartierul ăsta poţi să ai parte de întâlniri nepotrivite. 

— O să ştim să ne apărăm. 

— N-aveţi nici o şansă în faţa unei bande înarmate. Prin locurile astea, 
un om care posedă pietre preţioase reprezintă o pradă tentantă. 

— Noi nu avem aşa ceva. 

— Nu l-aţi plătit pe magul libanez cu turcoaze? 

Dolenta se lipi de soţul ei. 

— Minciuni, doar minciuni. 

— Sunteţi imprudenţi, şi unul, şi celălalt; nu aţi uitat cumva... asta? 

Bărbatul le arătă placa subţire de calcar ce purta înscris numele lui 
Ramses. 

Dolenta leşină şi se prăbuşi în braţele soţului ei. 

— Orice act de magie neagră împotriva Faraonului se pedepseşte cu 
moartea, nu ştiaţi asta? N-am intenţia să vă denunţ, fiţi siguri. 

— Ce... ce doreşti? 

— Să vă ajut, v-am mai spus. Intraţi în casă, la stânga; soţia 
dumneavoastră trebuie să bea ceva. 

Locuinţa, cu podeaua din pământ bătătorit, era modestă, însă curată. O 
tânără blondă, corpolentă, îl ajută pe Sary s-o întindă pe Dolenta pe o 
banchetă de lemn acoperită cu o rogojină şi îi dădu puţină apă. 

— Numele meu e Ofir, spuse bărbatul cel slab, şi iat-o pe Lita, 
descendenta lui Akhenaton şi moştenitoarea legitimă a tronului Egiptului. 

Sary rămăsese fără grai. Dolenta îşi recăpăta încet cunoştinţa. 

— Glumiţi...? 

— Ăsta e adevărul. 

Sary se întoarse spre femeia blondă. 

— Omul ăsta minte? 

Lita clătină din cap, negând, se depărtă şi se aşeză într-un colţ al 
încăperii, indiferentă la ceea ce se petrecea. 

— Nu vă miraţi, îi recomandă Ofir lui Sary. A suferit atâta încât 
revenirea la viaţă va fi lungă şi dificilă. 

— Dar... ce i s-a întâmplat? 


— A fost ameninţată cu moartea, bătută, închisă, a fost obligată să-şi 
renege credinţa în Aton, zeul unic, i s-a poruncit să-şi uite numele şi 
părinţii, s-a încercat să i se distrugă sufletul. Dacă n-aş fi intervenit, n-ar 
mai fi fost decât o biată nebună. 

— De ce o ajuţi? 

— Pentru că familia mea a fost persecutată, ca şi a ei. Nu mai avem 
decât o singură rațiune de a trăi: răzbunarea. O răzbunare care-i va da 
puterea Litei şi-i va alunga pe zeii falşi din Egipt. 

— Dar Ramses nu e răspunzător pentru nenorocirea voastră! 

— Ba sigur că da. El aparţine unei dinastii blestemate care înşală 
poporul şi îl tiranizează. 

— Cum reuşiţi să supravieţuiţi? 

— Partizanii lui Aton ne ascund şi ne hrănesc, în speranţa că ne va 
asculta rugăciunile. 

— Sunt încă mulţi? 

— Mai mulţi decât vă imaginaţi, însă reduşi la tăcere. Chiar dacă 
rămânem numai eu şi cu Lita, şi tot vom continua să luptăm. 

— Epoca asta e apusă, protestă sora lui Ramses. Ura de care vorbeşti nu 
vă priveşte decât pe voi. 

— Eroare, obiectă Ofir; în prezent, sunteţi aliaţii mei. 

— Să plecăm din casa asta, Sary; oamenii ăştia sunt nişte smintiţi. 

— Ştiu cine sunteţi, mărturisi Ofir. 

— Nu e adevărat! 

— Sunteţi Dolenta, sora lui Ramses; acest om este soţul vostru, Sary, 
fostul educator al Faraonului. Amândoi sunteţi victimele cruzimii lui şi 
doriţi să vă răzbunaţi. 

— E. treaba noastră. 

— Am placa de calcar vrăjită pe care aţi folosit-o. Dacă o depun la 
biroul vizirului şi depun mărturie împotriva voastră... 

— Ăsta e şantaj! 

— Să devenim aliaţi şi ameninţarea va dispărea. 

— Care o să fie folosul nostru? 

— Utilizarea magiei împotriva lui Ramses e o idee bună, dar nu sunteţi 
nişte specialişti. Vraja pe care aţi ales-o ar putea îmbolnăvi un simplu 
muritor, dar nu şi un rege. Faraonul, din momentul încoronării, beneficiază 
de protecţie divină. Aceasta formează un halou în jurul persoanei sale. Va 
trebui să-l distrugem. Eu şi cu Lita suntem capabili de asta. 


— Ce anume cereti în schimb? 

— Un culcuş, hrană şi un loc discret pentru a stabili contacte. 
Dolenta se apropie de Sary. 

— Nu-l asculta. E periculos şi o să ne facă rău. 

Sary se adresă magului. 

— Ne-am înţeles. Suntem aliaţi. 

Ramses aprinse lămpile cu ulei ce luminau naosul din Karnak, partea 
cea mai ascunsă a templului, în care doar el şi înlocuitorul lui în caz de 
absenţă, marele preot, aveau dreptul să intre. Întunericul se risipi; apăru 
Sfânta sfintelor, o capelă din granit roz conţinând imaginea terestră a lui 
Amon, „ascunsul”, a cărui formă adevărată nu avea s-o cunoască niciodată 
o fiinţă umană. Pastilele de tămâie se consumau încet, înmiresmând acest 
loc sacru în care energia divină se manifesta în invizibil, ca şi în vizibil. 

Regele rupse sigiliul de argilă aplicat pe naos, trase zăvorul şi deschise 
uşile relicvariului. 

— Trezeşte-te în pace, forţă a originii care creezi în fiece clipă. 
Recunoaşte-mă, sunt fiul tău, inima mea te iubeşte, eu vin să mă 
împărtăşesc din sfaturile tale pentru a împlini ceea ce îţi va fi util. Trezeşte- 
te în pace şi străluceşte asupra acestui pământ care nu vieţuieşte decât prin 
iubirea ta. Prin energia care emană din tine, învie tot ce există. 

Regele lumină statuia divină, scoase fâşiile din pânză de in colorate care 
o acopereau, o purifică cu apă din lacul sacru, o unse cu alifii şi o înveli cu 
fâşii noi din material pur. Apoi, născându-le prin vocea lui, îi prezentă 
ofrandele pe care preoţii, în aceeaşi clipă le depuseră pe numeroasele altare 
ale templului. Acelaşi ritual era îndeplinit în fiecare dimineaţă în toate 
sanctuarele din Egipt. 

Veni rândul ofrandei supreme, aceea a lui Maat, nemuritoarea Lege a 
vieţii. 

— Tu trăieşti prin ea, îi spuse regele divinității, ea te înviorează prin 
parfumul ei, te hrăneşte cu roua ei; ochii tăi sunt Legea, fiinţa ta întreagă 
este Legea. 

Faraonul îmbrăţişă fratem Forţa, închise uşile naosului, trase zăvorul şi 
puse un sigiliu de argilă. Mâine, marele preot Nebu va repeta aceleaşi 
gesturi în numele lui. 

Când Ramses ieşi din naos, întregul templu se trezise. Preoţii luau de pe 
altare partea din hrana purificată ce revenea oamenilor, pâinea şi prăjiturile 
ieşeau din brutăriile din Karnak, măcelarii pregăteau carnea pentru masa de 


prânz, meşteşugarii începeau lucrul, grădinarii împodobeau capelele cu 
flori. Ziua se anunţa liniştită şi fericită. 


Precedat de carul lui Serramanna, cel al lui Ramses se îndrepta spre 
Valea Regilor. În ciuda orei matinale, căldura era deja toridă. Deşi se temea 
de dogoarea din vale, Nefertari era senină. O pânză udă pe ceafă şi un 
parasol îi permiteau să suporte încercarea. 

Înainte de a pleca din nou spre nord, Ramses voia să revadă mormântul 
tatălui său şi să se reculeagă în faţa sarcofagului al cărui nume egiptean, 
„stăpânul vieţii”, indica funcţia în misterul încăperii de aur, sufletul lui Seti 
nu înceta să se regenereze. 

Cele două care se opriră în faţa intrării strâmte în Vale. Ramses o ajută 
pe Nefertari să coboare, în timp ce Serramanna, cu toată prezenţa poliţiei, 
inspectă împrejurimile. Nici măcar aici nu era liniştit. Sardul îi privi 
insistent pe poliţiştii care păzeau accesul şi nu constată nimic anormal în 
comportamentul lor. 

Spre surprinderea lui Nefertari, Ramses nu porni pe poteca ce ducea la 
locul de veci al lui Seti şi al strămoşului său, primul Ramses, amândoi 
odihnind unul lângă altul, ci merse spre dreapta, în direcţia unui şantier. 
Muncitorii spărgeau stânca, iar aşchiile desprinse erau adunate în nişte 
coşuri mici. 

Pe unul din blocurile lustruite şi aliniate, un maistru al confreriei din 
Deir el-Medineh derulase un papirus. Se înclină în faţa cuplului regal. 

— lată amplasamentul mormântului meu, îi mărturisi Ramses lui 
Nefertari. 

— Te-ai gândit deja la momentul acela... 

— Din primul an de domnie, un faraon trebuie să conceapă planul 
lăcaşului său pentru eternitate şi să înceapă lucrările. 

Umbra de tristeţe din privirea lui Nefertari se risipi. 

— Moartea e tovarăşul nostru de fiece clipă, ai dreptate; dacă ştim să-l 
pregătim, va fi zâmbitor. 

—  Ţi se pare potrivit locul ăsta? 

Regina se întoarse încet de jur împrejur, de parcă ar fi luat în stăpânire 
spaţiul şi ar fi scrutat roca şi profunzimile pământului. Apoi rămase 
nemişcată, cu ochii închişi. 

— Aici se va odihni trupul tău, prezise ea. 


Ramses o strânse în braţe. 

— Chiar dacă Legea îţi impune să te afli în Valea Reginelor, nu ne vom 
despărţi niciodată. lar eu voi face din lăcaşul tău pentru eternitate cel mai 
frumos creat vreodată pe pământul nostru iubit de zei. Generaţiile 
următoare îi vor păstra memoria şi îi vor cânta frumuseţea în veşnicie. 

Puterea Văii şi gravitatea momentului uniră cuplul regal printr-o nouă 
legătură căreia tăietorii în piatră, pietrarii şi maistrul îi simţiră intensitatea 
luminoasă. În spatele unei femei şi a unui bărbat îndrăgostiţi se manifesta 
prezenţa unui faraon şi a unei mari soţii regale a căror viaţă şi moarte erau 
marcate de pecetea eternității. 

Lucrul se întrerupse, uneltele tăcură. Fiecare meşteşugar avea conştiinţa 
de a fi participat la misterul celor două fiinţe a căror sarcină era să 
domnească, astfel încât cerul să se afle deasupra, iar pământul să fie în 
sărbătoare. Fără ei, Nilul va înceta să curgă, peştii nu vor mai sări în undele 
lui, păsările nu vor mai zbura în azur, omenirea va fi lipsită de suflul de 
viaţă. 

Ramses şi Nefertari se îndepărtară unul de celălalt, fără ca privirile lor 
să se separe. Urmau să pătrundă pe poarta adevăratei căsătorii. 

Lucrătorii reîncepură să sape în piatră, iar regele se apropie de maistru. 

— Arată-mi planul pe care l-ai conceput. 

Regele examină desenul. 

— Să lungeşti primul culoar, să faci o primă sală susţinută de patru 
stâlpi, să pătrunzi mai mult în rocă şi să deschizi astfel sala lui Maat. 

Luând pensula oferită de maistru, regele rectifică linia trasată cu 
cerneală roşie şi preciză dimensiunile pe care le dorea. 

— Plecând din sala lui Maat, te întorci în unghi drept; un pasaj îngust şi 
scurt va conduce în încăperea de aur cu opt stâlpi, în centrul căreia va fi 
depus sarcofagul. Mai multe capele, destinate să primească accesoriile 
funerare, vor comunica cu ea. Ce părere ai? 

— Nu există nici un obstacol tehnic, Maiestate. 

— Dacă apar dificultăţi în timpul lucrului, vreau să fiu imediat anunţat. 

— Datoria mea e să le rezolv. 

Cuplul regal şi escorta ieşiră din Valea Regilor şi porniră din nou în 
direcţia Nilului. Cum regele nu-i indicase lui Serramanna destinaţia, acesta 
cerceta în permanenţă culmile colinelor. Asigurarea securităţii lui Ramses 
era o continuă încercare, într-atât de indiferent faţă de pericol era tânărul 
monarh. Tot jucându-se cu norocul, avea să piardă până la urmă. 


Ajuns la înălţimea culturilor, carul regal o apucă spre dreapta, trecu prin 
faţa necropolei nobililor şi a templului funerar al lui Thutmosis al III-lea, un 
ilustru faraon care reuşise să impună pacea în Asia şi să facă să strălucească 
civilizaţia egipteană în tot Orientul Apropiat şi chiar şi mai departe. 

Ramses se opri într-un loc nepopulat, la limita deşertului şi a câmpiei, 
nu departe de satul constructorilor. Serramanna îşi desfăşură imediat 
oamenii, temându-se de un agresor ascuns în lanul de grâu. 

— Ce părere ai de locul ăsta, Nefertari? 

Elegantă, aeriană, regina îşi scosese sandalele pentru a percepe mai bine 
energia pământului. Picioarele ei goale atingeau uşor nisipul fierbinte, 
merse de la dreapta la stânga, reveni pe acelaşi traseu, se aşeză pe o piatră 
plată, la umbra unui palmier. 

— Puterea se găseşte aici, aceeaşi putere care locuieşte în inima ta. 

Ramses îngenunche şi masă uşor picioarele delicate ale reginei. 

— Ieri, mărturisi ea, am încercat un sentiment straniu, aproape 
înspăimântător. 

— Poţi să-l descrii? 

— Te găseai în interiorul unei pietre alungite şi erai protejat de ea; 
cineva încerca s-o spargă pentru a scăpa de această protecţie şi pentru a te 
distruge. 

— A reuşit? 

— Spiritul meu a luptat cu această forţă tenebroasă şi a respins-o. Piatra 
a rămas intactă. 

— Un vis urât? 

— Nu, eram trează şi această imagine mi-a trecut prin minte ca o 
realitate depărtată, însă prezentă, atât de prezentă... 

— Şi tulburarea s-a risipit? 

— Nu, nu de tot. A mai rămas o nelinişte, ca şi cum un duşman s-ar fi 
ascuns în umbră, cu neputinţă de atins, dorind să-ţi facă rău. 

— Am mulţi duşmani, Nefertari, dar e de mirare? Pentru ca să mă 
învingă, nu vor ezita să folosească armele cele mai josnice. Ori stau pe loc 
şi le aştept loviturile, ori merg mai departe fără să-mi fac griji. Am decis să 
merg mai departe. 

— Deci, datoria mea e să te protejez. 

— Serramanna se ocupă de asta. 

— El respinge atacurile vizibile, dar cum ar putea să te apere de cele 
invizibile? Ăsta e rolul meu, Ramses; prin iubirea mea am să-ţi înconjur 


sufletul cu un zid pe care demonii nu-l pot străpunge. Dar mai trebuie 
ceva... 

— La ce te gândeşti? 

— La o fiinţă care nu există încă şi care îţi va apăra numele şi viaţa. 

— Se va naşte aici, pe acest pământ pe care l-ai călcat cu picioarele 
goale. Şi eu m-am gândit la acest aliat uriaş, cu trupul din piatră, cu sufletul 
construit din materia eternității. Aici va fi edificat templul meu pentru 
veşnicie, Ramesseum. Vreau să-l concepem împreună, ca pe copilul nostru. 


Capitolul 30 


Serramanna îşi netezi mustata, îmbrăcă o tunică violetă cu guler larg, se 
parfumă şi îşi verifică tăietura părului în oglindă. Având în vedere ceea ce 
voia să-i spună lui Ramses, trebuia să apară ca un personaj respectabil şi 
rezonabil, ale cărui păreri aveau greutate. Sardul ezitase multă vreme 
înainte de a întreprinde acest demers; însă deducţiile lui nu-l înşelau şi se 
simţea incapabil să mai ducă singur povara asta. 

Abordă pe rege la sfârşitul toaletei de dimineaţă. Proaspăt şi bine dispus, 
monarhul avea să fie receptiv. 

— Minunat, spuse Ramses; renunţi să-mi comanzi garda personală 
pentru a te ocupa de ultima modă din Memphis? 

— Mă gândisem... 

— Te-ai gândit că rafinamentul se potriveşte mai bine cu nişte declaraţii 
delicate. 

— Cine v-a avertizat... 

— Nimeni, linişteşte-te; secretul tău e neatins. 

— Maiestate, am dreptate! 

— Frumoasă intrare în subiect! Şi în ce domeniu? 

— Scorpionul care trebuia să vă înţepe şi să vă strice călătoria... Cineva 
l-a pus în cameră. 

— Fără discuţie, Serramanna. Altceva? 

— Enervat de această înfrângere, am pornit o anchetă. 

— Şi concluzia ei te tulbură. 

— Într-adevăr, Maiestate, într-adevăr... 

— Ți-e frică, Serramanna? 

Jignirea îl făcu pe sard să pălească. Dacă Ramses n-ar fi fost faraonul 
Egiptului, Serramanna i-ar fi închis gura cu un pumn. 

— Trebuie să asigur securitatea voastră, Maiestate, şi nu e întotdeauna 
Uşor. 

— Îmi reproşezi că sunt imprevizibil? 

— Dacă aţi fi mai puţin... 

— Te-ai plictisi. 

— Sunt un vechi pirat, dar îmi place treaba bine făcută. 


— Şi cine te împiedică s-o faci? 

— Protecţie pasivă, nici o problemă, dar am dreptul să merg mai 
departe? 

— Fii mai clar. 

— Îl suspectez pe unul dintre apropiații voştri. Pentru a plasa scorpionul, 
era necesar să cunoşti amplasamentul cabinei. 

— O grămadă de lume era la curent cu asta! 

— Posibil, dar instinctul meu îmi spune că am ocazia să-l identific pe 
vinovat. 

— Prin ce metode? 

— Ale mele. 

— Justiția e fundamentul societății egiptene, Serramanna; Faraonul e 
primul slujitor al Legii şi el nu se situează deasupra ei. 

— Altfel spus, n-o să primesc un ordin oficial. 

— Nu ţi-ar împiedica demersul? 

— Am înţeles, Maiestate! 

— Nu sunt sigur de asta, Serramanna. Mergi pe drumul tău, dar respectă 
oamenii; n-o să admit nici un abuz. Cu ordin oficial sau fără, eu mă 
consider responsabil de actele tale. 

— N-am să hărţuiesc pe nimeni. 

— Pe cuvântul tău. 

— Cuvântul unui pirat are valoare? 

— Un om curajos nu şi-l trădează. 

— Când vorbesc de „hărţuire”, eu... 

— Cuvântul tău, Serramanna. 

— Bine, îl aveţi, Maiestate! 


Curăţenia palatului era una dintre obsesiile lui Rome, promovat 
intendent de Ramses, deci responsabil de confortul Faraonului. Astfel că 
măturătorii, cei care spălau podelele şi alţi mânuitori de tot felul de cârpe nu 
şomau deloc, aflaţi sub ordinele unui scrib chiţibuşar ce ţinea să-şi 
consolideze poziţia făcându-i lui Rome pe plac. El verifica munca echipelor 
şi nu ezita să-i cheme pe cei aflaţi în culpă, ameninţându-i cu micşorarea 
salariului la cea dintâi recidivă. 

La căderea nopţii, scribul ieşi dintr-un palat lustruit oglindă. Obosit şi 
însetat, se îndreptă cu paşi grăbiţi spre o tavernă unde se servea o bere 


delicioasă. Tocmai când trecea pe o străduţă aglomerată de catâri încărcaţi 
cu saci de grâu, o mână puternică îl înşfăcă de gulerul tunicii şi îl obligă să 
intre într-o dugheană obscură a cărei uşă se închise în spatele lui. 
Încremenit de frică, funcţionarul nu scosese nici un sunet. 

Două mâini enorme îl strângeau de gât. 

— O să vorbeşti, secătură! 

— Lasă-mă... lasă-mă să respir... 

Serramanna slăbi puţin strânsoarea. 

— Eşti complicele patronului tău, nu? 

— Patron... ce patron? 

— Rome, intendentul. 

— Dar... munca mea e impecabilă! 

— Rome îl detestă pe Ramses, nu-i aşa? 

— Habar n-am... Nu, nu, nu cred! lar eu sunt un slujitor fidel al regelui! 

— Rome e un mare amator de scorpioni, sunt sigur. 

— EI, de scorpioni? ÎL terorizează! 

— Minti. 

— Nu, jur că nu! 

— L-ai văzut cum umbla cu ei. 

— Vă înşelaţi. 

Sardul începu să se îndoiască. De obicei, tipul ăsta de tratament dădea 
rezultate. Scribul părea să spună adevărul. 

— Căutaţi... un amator de scorpioni? 

— Cunoşti vreunul? 

— Un prieten al regelui, un anume Setau. El îşi petrece viaţa printre 
şerpi şi scorpioni. Se spune că le cunoaşte limbajul şi că ei i se supun. 

— Unde se află el? 

— A plecat la Memphis, unde are un laborator. S-a căsătorit cu o 
vrăjitoare nubiană, Lotus, la fel de temut ca şi el. 

Serramanna îl lăsă pe scrib, care începu să-şi frece gâtul, fericit că putea 
respira. 

— Pot... pot să plec? 

Sardul îl prinse pe funcţionar de mână. 

— O clipă... Ţi-am făcut vreun rău? 

— Nu, nu! 

— Du-te şi nu spune nimănui de conversaţia asta. Altfel, braţele mele se 
transformă în şerpi şi te sufocă. 


După ce scribul se făcu nevăzut, Serramanna părăsi în linişte dugheana 
şi, gânditor, o apucă în direcţie opusă. 

Instinctul îi spunea că intendentul Rome, prea repede promovat, era cel 
mai bine plasat pentru a-i face rău regelui. Serramanna dispreţuia acest gen 
de oameni, abili în a-şi ascunde ambiția sub masca jovialităţii, dar, fără 
îndoială, trebuia să-şi recunoască greşeala, însă una profitabilă, de vreme ce 
scribul îi oferise probabil o pistă bună: cea care ducea la Setau, unul dintre 
prietenii regelui. 

Sardul se strâmbă. 

Ramses avea simţul prieteniei. Pentru el era o valoare sacră. Să-l atace 
pe Setau era riscant, cu atât mai mult cu cât personajul dispunea de arme 
redutabile. Totuşi, după ce obținuse informaţia asta, Serramanna nu putea 
rămâne inactiv. La întoarcerea în Memphis, va acorda o atenţie cu totul 
specială cuplului insolit care coabita cu atâta uşurinţă cu reptilele. 

— N-am primit nici o plângere în ce te priveşte, constată Ramses. 

— Mi-am ţinut promisiunea, Maiestate, afirmă Serramanna. 

— Eşti sigur? 

— Foarte sigur. 

— Care sunt rezultatele investigaţiilor? 

— Pentru moment, nici unul. 

— Eşec total? 

— A fost o pistă falsă. 

— Deci, nu renunti. 

— Funcţia mea constă în a vă proteja... Totul cu respectarea legii. 

— Îmi ascunzi vreun amănunt important, Serramanna? 

— Mă credeţi în stare, Maiestate? 

— Un pirat nu e capabil de orice? 

— Sunt un fost pirat. Existenţa asta îmi place prea mult pentru a-mi 
asuma riscuri inutile. 

Privirea lui Ramses deveni pătrunzătoare. 

— Suspectul tău favorit nu era cel bun, dar ai de gând să perseverezi. 

Serramanna schiţă un semn vag din cap. 

— Îmi pare rău că îţi întrerup cercetările. 

Sardul nu-şi ascunse decepţia. 

— Am fost discret, vă asigur... 


— Nu e vorba de tine. Mâine plecăm spre Memphis. 


Capitolul 31 


Rome nu mai ştia unde-i e capul de atâtea griji legate de organizarea 
călătoriei de la Theba la Memphis. Nici o cutie cu farduri nu trebuia să 
lipsească femeilor elegante şi nici un scaun confortabil notabilităţilor, 
mesele la bord trebuiau să fie de aceeaşi calitate ca şi cele de pe uscat, iar 
câinele şi leul lui Ramses să dispună de hrană din belşug şi variată. Şi 
bucătarul ăsta care se îmbolnăvise, spălătorul care întârzia, ţesătoarea care 
greşise livrarea rufăriei! 

Ramses dăduse ordinele şi ordinele lui trebuiau executate. Rome, care 
conta pe o existenţă liniştită, pregătind reţete suculente, era cuprins de 
admiraţie pentru acest rege tânăr, exigent şi grăbit. Sigur că îşi zăpăcea 
anturajul, părea intolerant, era cuprins de un foc ce ameninţa să-i ardă pe cei 
care se apropiau de el. Dar era la fel de fascinant precum şoimul atras de 
cerul cel mare, însărcinat să-l protejeze. Rome tânjea să-şi dovedească 
însuşirile, chiar dacă trebuia să-şi sacrifice liniştea pentru asta. 

Intendentul, ducând el însuşi un coş cu smochine proaspete, se prezentă 
pe pasarela corăbiei regale. Serramanna îi bară drumul. 

— Percheziţie obligatorie. 

— Sunt intendentul Maiestăţii Sale! 

— Percheziţie obligatorie, repetă sardul. 

— Încerci să provoci un incident? 

— Nu eşti cu conştiinţa împăcată? 

Rome păru zguduit. 

— Ce vrei să spui? 

— Ori nu ştii, şi atunci totul e bine pentru tine, ori ştii, şi atunci n-o să- 
mi scapi. 

— Ai înnebunit, sardule! Din moment ce eşti atât de suspicios, du-i tu 
regelui coşul ăsta. Eu mai am o mie de lucruri de făcut. 

Serramanna ridică şervetul alb care acoperea coşul. Smochinele erau 
superbe, dar oare nu ascundeau vreo capcană mortală? Le luă una câte una 
şi le puse pe chei. La fiecare mişcare se aştepta să vadă coada agresivă a 
unui scorpion. 


Când coşul se goli, nu-i mai rămase altceva de făcut decât să-l umple la 
loc, evitând să strivească fructele coapte. 

Frumoasa Iset era fermecătoare. 

Ea se înclină în faţa lui Ramses aşa cum ar fi făcut o tânără nobilă de la 
curte care-l întâlnea pe rege pentru prima oară şi era gata să leşine. 

El o ridică cu un gest viguros dar tandru. 

— Ai devenit sensibilă? 

— Poate, Maiestate. 

Chipul ei părea grav, aproape neliniştit, însă ochii îi zâmbeau. 

— Ce te nelinişteşte? 

— Îmi dai voie să-ţi mărturisesc? 

Se aşezară în nişte jilţuri joase, aproape unul de altul. 

— Am câteva minute pentru o audienţă privată. 

— E aşa de solicitantă meseria de rege? 

— Eu nu-mi mai aparţin, Iset; sunt mai multe sarcini decât ore şi e bine 
că-i aşa. 

— Curtea se întoarce la Memphis. 

— Exact. 

— Nu mi-ai dat nici o însărcinare. Trebuie să plec cu tine sau să rămân 
la Theba? 

— Ghiceşti motivul tăcerii mele? 

— Îţi mărturisesc că mă apasă. 

— Îţi las ţie alegerea, Iset. 

— De ce? 

— O iubesc pe Nefertari. 

— Dar mă iubeşti şi pe mine, nu-i aşa? 

— Ar trebui să mă urăşti. 

— Guvernezi un imperiu, dar cunoşti tu inima unei femei? Nefertari e o 
fiinţă extraordinară, nu eu. Dar nici ea, nici tu, nici zeii nu mă pot împiedica 
să te iubesc, oricare ar fi locul pe care mi-l acorzi. De ce să nu aibă dreptul 
la fericire şi cea de-a doua soţie, dacă ştie să se bucure de fiecare secundă 
pe care i-o oferi? Să te văd, să-ţi vorbesc, să împart cu tine câteva momente 
din existenţa ta sunt nişte bucurii preţioase pe care nu le-aş schimba cu 
nimic altceva. 

— Ce ai hotărât? 


— Plec spre Memphis o dată cu curtea. 

Patruzeci de corăbii părăsiră Theba în aclamaţiile unei mulţimi 
numeroase care îi adoptase pe Ramses şi pe Nefertari. Succesiunea marelui 
preot al lui Amon se derulase fără incidente, primarul capitalei din sud îşi 
păstrase postul, la fel şi vizirul, la curte se organizaseră banchete fastuoase, 
poporul se bucura de perioada inundaţiilor ce garanta prosperitatea ţării. 

Rome îşi acordă câteva minute de relaxare. La bordul corăbiei regale nu 
exista nici o notă falsă, cu excepţia acestui sard uriaş care nu înceta să-l 
spioneze. Nu ceruse el percheziţionarea tuturor cabinelor şi a fiecărui 
membru al echipajului? Într-o zi, străinul ăsta o să primească o lovitură 
urâtă şi nimeni n-o să se plângă. Lipsa lui de respect pentru personalităţi 
eminente îi atrăsese duşmănii profunde şi numai sprijinul regelui îi mai 
păstra poziţia. Dar va fi ea oare de durată? 

Intendentul, cuprins de o îndoială, verifică pentru a zecea oară calitatea 
litierei regale, soliditatea fotoliilor, se asigură de modul de prezentare al 
felurilor de mâncare servite în timpul mesei de prânz şi alergă pe punte cu 
un ulcior de apă proaspătă pentru leu şi câine, instalaţi sub o boltă, la 
adăpost de soare. 

De la una din ferestrele cabinei spatioase a lui Nefertari, Ramses îl 
urmărea amuzat. 

— În sfârşit, un intendent preocupat mai mult de sarcini decât de 
privilegiile lui! Frumoasă surpriză, nu găseşti? 

O umbră de oboseală apăru pe chipul luminos al lui Nefertari. Ramses 
se aşeză pe pat şi o strânse în braţe. 

— Serramanna nu pare să fie de părerea ta. Între el şi Rome există o 
antipatie evidentă. 

Regele era uimit. 

— Care e cauza? 

— Serramanna e suspicios, mereu în alertă. 

— Să-l suspecteze pe Rome n-are nici un sens! 

— Sper. 

— Şi tu te îndoieşti de loialitatea lui? 

— Îl cunoaştem încă prea puţin. 

— I-am oferit postul la care visa! 

— O să uite. 


— Azi eşti pesimistă. 

— Sper ca Rome să nu-mi dea dreptate. 

— Ai observat ceva precis? 

— Nimic altceva decât nervozitatea lui Serramanna. 

— Privirea ta e prețioasă, atât de prețioasă... 

Ea îşi puse capul pe umărul lui. 

— Nimic nu e indiferent în ceea ce te priveşte, Ramses; fie vei fi ajutat, 
fie vei fi detestat. Puterea ta îi face pe oameni să-şi reproşeze că există. 

— Regele se întinse pe spate, iar Nefertari se încolăci pe trupul lui. 

— Oare tatăl meu nu avea o putere mai mare decât mine? 

— Sunteţi asemănători, dar şi diferiţi. Seti îşi impunea autoritatea fără să 
aibă nevoie să rostească un singur cuvânt, forţa lui era secretă; tu eşti focul 
şi torentul, tu deschizi un drum fără să-ţi faci griji în legătură cu eforturile 
depuse. 

— Am un proiect, Nefertari, un proiect imens. 

— Unul singur? 

— E într-adevăr uriaş. ÎL port în mine de la încoronare, mi-a apărut ca o 
nevoie de la care nu mă pot sustrage. Dacă îl duc la bun sfârşit, faţa 
Egiptului va fi complet schimbată. 

Nefertari mângâie fruntea regelui. 

— Proiectul ăsta a prins viaţă sau nu e încă decât un vis? 

— Am capacitatea de a transforma visul în realitate, însă aştept un semn. 

— De ce eziţi? 

— Pentru că cerul trebuie să mă aprobe. Nimeni nu poate să rupă pactul 
încheiat cu zeii. 

— Doreşti să păstrezi secretul”? 

— A-l transcrie în cuvinte ar însemna să-l materializez deja; dar tu eşti 
marea soţie regală şi nimic din ceea ce există în sufletul meu nu trebuie să-ţi 
fie străin. 

Regele îi încredinţă secretul, iar Nefertari ascultă. 

Imens... Da, proiectul Faraonului era copleşitor. 

— Ai dreptate să aştepţi un semn din lumea de dincolo, spuse ea, şi o să- 
| aştept şi eu alături de tine în fiecare clipă. 

— lar dacă nu vine... 

— Va veni. Treaba noastră e să ştim să-l descifrăm. 

Ramses se ridică şi o privi pe Nefertari al cărei nume, „frumoasa între 
frumoase”, era pe toate buzele. Nu semăna ea cu femeia ideală din poemele 


de dragoste, cea cu mâini de faianţă şi turcoază, cu trupul suplu şi catifelat, 
având profunzimea apelor celeste? 

Regele puse uşor urechea pe pântecul soţiei sale. 

— Simţi cum creşte copilul nostru? 

— Se va naşte, îţi promit. 

Breteaua robei lui Nefertari îi alunecase de pe umăr, dezvelindu-i sânul. 
Ramses apucă cu dinţii materialul fin şi dezgoli minunatul bust al soţiei 
sale. În ochii lor se citeau curgerea Nilului ceresc, profunzimea dorinţei şi 
magia celor două trupuri unite printr-o dragoste fără limite. 


Capitolul 32 


Pentru prima dată de la încoronare, Ramses intră în biroul tatălui său din 
Memphis: fără nici un decor, pereţii albi, trei ferestre a claustra, o masă 
mare, un jilt cu spătarul drept pentru rege şi scaune de culoarea paiului 
pentru vizitatori, un dulap din papirus. 

Se simţea gâtuit de emoție. 

Spiritul lui Seti dădea încă viaţă acestui colţ auster în care lucrase atâtea 
zile şi atâtea nopţi pentru a guvema Egiptul şi a-l face fericit. Aici, nici 
urmă de moarte, doar permanenţa unei voințe de nezdruncinat. 

Tradiţia voia ca fiul să-şi construiască propria casă şi să-şi creeze 
propriul cadru de viaţă. Ramses ar fi trebuit să dea ordin ca acest birou să 
fie distrus şi să şi-l construiască pe al lui, după propria imagine. Asta fusese 
intenţia tânărului faraon înainte de a redescoperi vasta încăpere. 

De la una din ferestre, Ramses contemplă curtea interioară care 
adăpostea carul regal; apoi atinse biroul, deschise dulapul ce conţinea 
papirusuri nescrise şi se aşeză în jilţul cu spătarul drept. 

Sufletul lui Seti nu-l respinse. 

Fiul îi succedase tatălui, iar tatăl îşi acceptase fiul drept stăpân al celor 
Două Tărâmuri. Ramses îi va păstra biroul intact, va lucra aici cât timp se 
va afla la Memphis şi-i va conserva simplitatea ca pe un ajutor preţios 
pentru a-şi forma judecata. 

Pe masa cea mare se găseau două crenguţe de salcâm, foarte subţiri, 
legate la una din extremităţi cu un fir de in. Bagheta de care Seti se servise 
pentru a găsi apă în deşert. Cât de mult contase momentul acela în educaţia 
prinţului Ramses, încă inconştient de destinul lui! Înţelesese că Faraonul 
lupta cu elementele naturii, cu misterul creaţiei, ajungea în inima materiei şi 
făcea să strălucească viaţa secretă conținută de aceasta. 

Guvernarea Egiptului nu însemna doar să conduci un stat, ci şi să 
dialoghezi cu invizibilul. 


Cu degetele uneori înţepenite din cauza vârstei, Homer zdrobea frunzele 
de salvie şi le îndesa în căuşul pipei, o cochilie mare de melc care începu să 


ardă mulţumitor. Între două fumuri, mai lua câte o înghiţitură din vinul 
parfumat cu anason şi coriandru. Aşezat într-un fotoliu echipat cu o pernă 
moale, poetul grec gusta dulceaţa înserării sub un lămâi, în timp ce 
camerista îi anunţă vizita regelui. 

Văzându-l pe Ramses mai de-aproape, Homer rămase uimit de prestanţa 
lui. 

Poetul se ridică cu greutate. 

— Rămâi aşezat, te rog. 

— Maiestate, cât de mult v-aţi schimbat! 

— Maiestate... Ai devenit reverenţios, dragul meu Homer. 

— Aţi fost încoronat. lar unui monarh care posedă alura voastră i se 
cuvine respect. Văzându-vă, mi-e clar că nu mai sunteţi adolescentul exaltat 
căruia îi tineam predici... Cuvintele mele pot ajunge la urechile Faraonului? 

— Sunt fericit să te văd sănătos. Eşti mulţumit de condiţiile de viaţă? 

— Am îmblânzit-o pe cameristă, grădinarul e tăcut, bucătarul are talent, 
iar scribul căruia îi dictez versurile pare să le aprecieze. Ce să cer mai mult? 

Hector, motanul alb cu negru, sări pe genunchii poetului şi începu să 
toarcă. 

Ca de obicei, Homer îşi unsese corpul cu ulei de măsline. După părerea 
lui, nu exista nimic mai igienic şi care să degaje un parfum mai minunat. 

— Ai avansat? 

— Nu sunt chiar nemulţumit de cuvintele pe care Zeus le adresează 
zeilor: Agăţaţi de cer un fir de aur. Dacă trag de el cu putere, am să provoc 
pământul şi marea; îl voi lega de Olimp, iar lumea asta va rămâne 
suspendată în aer. 

— Altfel spus, domnia mea nu e încă sigură, iar regatul oscilează în 
bătaia vântului. 

— Cum aş putea fi la curent în izolarea asta? 

— Avântul poetului şi flecăreala servitorilor nu-ţi pot inspira esenţa 
evenimentelor? 

Homer se scărpină în barba lui albă. 

— E foarte posibil... Să fii imobilizat nu prezintă decât inconveniente. 
Întoarcerea voastră la Memphis era de dorit. 

— Trebuia să rezolv o problemă delicată. 

— Numirea noului preot al lui Amon care să nu vă trădeze după ce aţi 
preluat funcţia, ştiu... O operaţie iute dusă la bun sfârşit şi mai degrabă 


judicioasă. Alegerea unui bătrân fără ambiţii demonstrează o rară abilitate 
politică din partea unui tânăr suveran. 

— Îl apreciez pe omul ăsta. 

— De ce nu? Esenţial e că vă ascultă. 

— Dacă nordul şi sudul s-ar dezbina, Egiptul ar fi ruinat. 

— Curioasă ţară, dar atât de atrăgătoare. Puțin câte puţin, am făcut 
greşeala să vă adopt obiceiurile, până acolo încât i-am fost infidel vinului 
meu preferat. 

— Ai grijă de sănătate? 

— Egiptul ăsta e populat de medici! Pe la căpătâiul meu au trecut un 
dentist, un oftalmolog şi un generalist! Mi-au prescris atâtea poţiuni încât 
am renunţat să le mai iau. Doar colirul îmi mai ameliorează puţin vederea... 
Dacă-l aveam în Grecia, poate că ochii mei ar fi rămas valizi. Dar n-am să 
mă mai întorc acolo... Prea multe facţiuni, prea multe conflicte, prea multe 
căpetenii de clan şi diverşi regişori prinşi în capcana rivalităţilor. Faceţi un 
efort şi construiti o mare naţiune, Maiestate. 

— Tatăl meu a început această operă. 

— Am scris frazele astea: La ce bun planşetele ce fac sufletul să 
tresalte, de vreme ce asta e soarta pe care zeii au impus-o muritorilor, 
condamnaţi să vieţuiască în durere? Nu scăpaţi de destinul comun, şi totuşi 
funcţia vă situează dincolo de această omenire supusă suferinței. Nu 
datorită Faraonului şi perenităţii instituţiei sale, de atâta amar de secole, 
poporul vostru crede în fericire, o gustă cu voluptate şi chiar reuşeşte s-o 
clădească? 

Ramses zâmbi. 

— Începi să înţelegi misterele Egiptului. 

— Nu vă regretaţi tatăl şi nu încercaţi să-l imitati; deveniti, ca şi el, un 
rege de neînlocuit. 


Ramses şi Nefertari celebraseră ritualurile din toate templele din 
Memphis şi îşi prezentaseră omagiile acţiunii marelui preot al oraşului 
însărcinat cu coordonarea lucrărilor colegiilor de artizani, printre care se 
numărau şi sculptori de geniu. 

Veni şi clipa atât de temută: trebuiră să pozeze. Regele şi regina, aşezaţi 
pe tron, cu coroanele pe cap şi sceptrele în mâini, stătură nemişcaţi un 
număr interminabil de ore pentru a le permite sculptorilor, „celor ce dau 


viaţă”, să graveze în piatră imaginea veşnic tânără a cuplului regal. 
Nefertari suportă încercarea cu demnitate, în timp ce Ramses dădu 
numeroase semne de nerăbdare. În ziua următoare îl chemă pe Ameni, 
incapabil să mai rămână inactiv. 

— Inundatiile? 

— Potrivite, răspunse secretarul particular al regelui. Agricultorii sperau 
mai mult, însă serviciul bazinelor de acumulare e optimist. N-o să ne 
lipsească apa. 

— Cum se comportă ministrul agriculturii? 

— Mi-a încredințat mie munca administrativă si nu pune piciorul în 
birou. Trece de la un câmp la altul, de la o cultură la alta şi rezolvă 
nenumărate probleme în fiecare zi. Nu e un comportament ministerial 
obişnuit, dar... 

— Să continue! Sunt proteste din partea țăranilor? 

— Recoltele au fost bune, hambarele sunt pline. 

— Cirezile de vite? 

— După ultimul recensământ, natalitatea e în creştere, iar mortalitatea în 
scădere. Serviciile veterinare nu mi-au comunicat nici un raport alarmant. 

— Şi iubitul meu frate Şenar? 

— Un model de responsabilitate. I-a adunat pe colaboratorii săi din 
ministerul Afacerilor externe, a împărţit laude şi a cerut fiecărui funcţionar 
să servească Egiptul cu conştiinciozitate şi eficacitate. Îşi ia postul foarte în 
serios, începe lucrul dimineaţa devreme, îşi consultă consilierii şi îl tratează 
cu deferenţă pe prietenul nostru Acha. Şenar devine un om al dosarelor şi 
un ministru responsabil. 

— Vorbeşti serios, Ameni? 

— Cu administraţia nu se glumeşte. 

— Ai discutat cu el? 

— Bineînţeles. 

— Cum te-a primit? 

— Curtenitor. N-a făcut nici o obiecţie atunci când i-am cerut să-mi 
furnizeze un raport săptămânal asupra activităţii lui. 

— Surprinzător... în mod normal, ar fi trebuit să te respingă. 

— După părerea mea, s-a prins în joc. După felul în care îl controlezi, de 
ce te temi? 

— Să nu-i tolerezi nici un fel de neregularitate. 

— Recomandare inutilă, Maiestate. 


Ramses se ridică, puse sceptrul şi coroana pe tron şi îl concedie pe 
sculptorul a cărui schiţă prindea formă. Uşurată, Nefertari îl imită pe rege. 

— E un supliciu să pozezi, mărturisi monarhul. Dacă cineva mi-ar fi 
descris capcana asta, aş fi evitat-o! Din fericire, portretul nostru va fi 
imortalizat o dată pentru totdeauna. 

— Fiecare funcţie cu cerinţele ei: Maiestatea Ta nu li se poate sustrage. 

— Ai grijă, Ameni, poate o să ţi se ridice o statuie dacă devii un înţelept. 

— Cu existenţa pe care Maiestatea Ta mă face s-o duc, nici o şansă! 

Ramses se apropie de prietenul lui. 

— Ce crezi despre Rome, intendentul meu? 

— Un om eficace şi agitat. 

— Agitat? 

— Îl obsedează cel mai mic detaliu şi caută fără încetare perfecțiunea. 

— Prin urmare, îţi seamănă. 

Vexat, Ameni îşi încrucişă braţele. 

— E un reproş? 

— Vreau să ştiu dacă te intrigă comportamentul lui Rome. 

— Dimpotrivă, mă linişteşte! Dacă întreaga ierarhie ar acţiona ca el, n- 
aş mai avea nici o grijă. Ce ai să-i reproşezi? 

— Pentru moment, nimic. 

— N-ai de ce să te temi de Rome. Dacă Maiestatea Ta nu mă mai reţine, 
fug la birou. 

Nefertari îl prinse de braţ pe Ramses cu tandreţe. 

— Ameni e de neclintit. 

— El singur e un guvern. 

— Semnul acela, l-ai simţit? 

— Nu, Nefertari. 

— Eu îl presimt. 

— Ce formă va lua? 

— Nu ştiu, dar vine spre noi, ca un cal în galop. 

În primele zile ale lui septembrie, apele erau staţionare. Egiptul semăna 
cu un lac imens din care se iveau, ici şi colo, satele de pe coline. Pentru cei 
care nu se angajaseră pe şantierele Faraonului, era vremea vacanței şi a 
plimbărilor cu barca. Aflate la adăpost, pe măguri, vitele se hrăneau cu 
furajele aduse de ţărani; pe terenurile unde se arase înainte de inundaţii, 
acum se pescuia! 

La marginea de sud a Deltei, puţin mai sus de Memphis, Nilul se 
întindea pe o lărgime de douăzeci de kilometri; la nord, inundația se 
desfăşura pe mai mult de două sute de kilometri, iar fluviul se unea cu 
marea, împingându-i apele în larg. 

Papiruşii şi lotuşii proliferau, ca şi cum ţara revenea la timpurile 
primordiale, înainte de prezenţa omului. Apele vesele purificau pământul, 
distrugeau dăunătorii şi depuneau nămolul fertil ce aducea fecunditate şi 
prosperitate. 

Ca în fiecare dimineaţă, începând cu mijlocul lui mai, un specialist 
cobora treptele de la scara nilometrului din Memphis, ai cărui pereţi 
interiori erau gradaţi în coti, permiţând verificarea înălțimii inundaţiei şi 
calcularea ritmului de creştere a apelor. În această perioadă a anului, nivelul 
lor începea să scadă în mod aproape imperceptibil, înainte ca scăderea să 
devină netă către sfârşitul lui septembrie. 

Nilometrul arăta ca un fel de puț de formă pătrată construit din pietre de 
dimensiuni mari. Specialistul, temându-se să nu alunece, coborî cu 
prudenţă. În mâna stângă ţinea o tăbliță de lemn şi un os de peşte care-i 
servea la scris; cu dreapta se sprijinea de zid. 

Piciorul atinse apa. 

Surprins, se opri şi cercetă semnele de pe zid. Sigur că ochii îl înşelau, 
aşa că verifică şi iar verifică, apoi urcă scara în grabă. 


%* 
Supraveghetorul canalelor din regiunea Memphisului se uita cu uimire 


la tehnicianul impresionat de cele văzute la nilometru. 
— Raportul tău e aberant. 


— Aşa am crezut şi eu ieri; am verificat din nou astăzi, nu e nici o 
îndoială! 

— Ştii în ce dată suntem? 

— La începutul lui septembrie, ştiu! 

— Eşti un funcţionar cu discernământ, bine cotat şi înscris pe o listă de 
avansări; sunt de acord să uit incidentul ăsta, dar n-o mai ţine una şi bună şi 
rectifică greşeala. 

— Nu e o greşeală. 

— Mă obligi să iau o măsură disciplinară? 

— Verifică şi dumneata, te rog. 

Siguranţa funcţionarului de la nilometru îl tulbură pe supraveghetorul 
canalelor. 

— Ştii bine că e imposibil! 

— Nu înţeleg, dar ăsta e adevărul... Adevărul pe care l-am notat pe 
tăbliță două zile la rând! 

Cei doi se duseră la nilometru. 

Supraveghetorul constată el însuşi extraordinarul fenomen: în loc să 
scadă, apele creşteau! 

Şaisprezece coţi, înălţimea ideală a inundaţiei. Şaisprezece coţi, sau 
„bucuria perfectă”. 

Vestea se răspândi în ţară ca un şacal în plină viteză, şi un strigăt izbucni 
de peste tot: Ramses, în primul său an de domnie, înfăptuise un miracol! 
Bazinele de acumulare erau umplute la maxim, irigarea culturilor era 
asigurată până la sfârşitul perioadei secetoase, iar cele Două Tărâmuri 
cunoşteau vremuri faste graţie magiei regale. 

În sufletele oamenilor, Ramses era succesorul lui Seti. Egiptul era 
guvernat de un faraon binefăcător, dotat cu puteri supranaturale, capabil să 
controleze inundaţiile, să alunge spectrul foamei şi să-şi hrănească poporul. 

Şenar turba. Cum să înăbuşi prostia unei populaţii care transforma un 
fenomen natural în manifestarea unei vrăji? Această blestemată revenire a 
inundaţiei, pe care nici un controlor de nilometru n-o observase vreodată, 
era, cu siguranţă, insolită şi putea fi calificată drept halucinantă, dar nu i se 
datora lui Ramses! Cu toate astea, în oraşe şi sate se organizară serbări în 
onoarea faraonului, al cărui nume fu celebrat cu ardoare. Nu va fi el într-o 
zi egalul zeilor? 

Fratele mai mare al regelui anulă toate întâlnirile şi acordă o zi de 
concediu personalului din minister, după exemplul colegilor lui din guvern. 


Să facă notă discordantă ar fi fost o greşeală gravă. 

De ce Ramses avea parte de atâta noroc? În câteva ore, popularitatea lui 
o depăşise pe cea a lui Seti. Mulţi dintre adversarii lui erau zguduiţi şi se 
întrebau dacă îl mai puteau combate. În loc să meargă mai departe, Şenar 
trebuia să-şi dubleze prudenţa şi să-şi urzească planurile mult mai încet. 

Încăpăţânarea lui îl va face să învingă şansa fratelui său. Infidel de la 
natură, acesta va sfârşi prin a-şi abandona protejaţii. Atunci când ei îl vor fi 
părăsit pe Ramses, Şenar va acţiona. Mai era necesar să-şi pregătească arme 
eficace pentru a lovi dur, la momentul potrivit. 

Din stradă se auzeau strigăte. Şenar crezu că e vorba de vreo ceartă, dar 
fenomenul se amplifică până la dimensiunile unui adevărat vacarm: tot 
Memphisul vuia! Ministrul Afacerilor externe ajunse pe terasa clădirii din 
câţiva paşi. 

Spectacolul la care asistă, ca mii de alţi egipteni, îl transformă în stană 
de piatră. 

O imensă pasăre albastră, semănând cu un bâtlan, se învârtea deasupra 
oraşului. 

„Fenixul, se gândi Şenar. Imposibil, s-a întors fenixul...” Fratele mai 
mare al lui Ramses nu putea alunga acest gând prostesc şi continua să 
fixeze cu privirea pasărea albastră. Legenda pretindea că ea revenea din 
lumea de dincolo pentru a anunţa o domnie strălucită şi a deschide o eră 
nouă. 

Un basm pentru copii, prostii inventate de preoţi, baliverne care să-i 
amuze pe oamenii simpli! Dar fenixul se rotea într-un zbor de o magnifică 
amplitudine, ca şi cum ar fi descoperit Memphisul înainte de a-şi alege 
direcţia. 

Dacă ar fi fost un arcaş, Şenar ar fi doborât zburătoarea pentru a dovedi 
că nu era decât o pasăre migratoare înnebunită şi dezorientată. Să dea ordin 
unui soldat? Nici unul nu i-ar fi dat ascultare, iar ministrul ar fi fost acuzat 
de nebunie! Un întreg popor se unise în viziunea fenixului. Deodată, 
strigătele se atenuară. 

Şenar îşi recapătă speranţa. Bineînţeles, toată lumea ştia! Dacă pasărea 
asta albastră era fenixul, nu se va mulţumi doar să survoleze Memphisul, 
căci, potrivit legendei, avea o destinaţie precisă. Dată fiind ezitarea 
bâtlanului, iluziile mulţimii se vor risipi repede, nu va mai crede într-un al 
doilea miracol al lui Ramses şi, poate, îl va reconsidera şi pe primul. 

Şansa, norocul ăsta faimos, care era pe cale să se schimbe! 


Se mai auziră câteva ţipete de copii şi se lăsă tăcerea. 

Uriaşa pasăre albastră continua să traseze cercuri mari. Datorită purității 
aerului, se auzea zgomotul grațios al zborului; bătăile de aripi semănau cu 
foşnetul mătăsii. Bucuriei îi urmară amărăciunea şi planşetele; nu fusese 
vorba de fericirea de a vedea fenixul, care nu apărea decât o dată la o mie 
cinci sute de ani, ci de un bâtlan amărât care se pierduse de stol şi nu mai 
ştia încotro să se îndrepte. 

Uşurat, Şenar se întoarse în birou. Câtă dreptate avusese să nu dea 
crezare acestor vechi legende destinate să-i prostească pe cei slabi de minte! 
Nici o pasăre şi nici un om nu trăiau timp de milenii, aşa cum nici un fenix 
nu ritma timpul, consacrând predestinarea unui faraon. Cel puţin, trebuia să 
înveţe o lecţie din evenimentul ăsta: manipularea mulţimii era o necesitate 
pentru cel care dorea să guverneze. Visul şi iluzia erau la fel de importante 
precum hrana. Dacă popularitatea unui şef de stat nu venea de la sine, 
atunci ea trebuia fabricată folosind zvonurile şi aluziile. 

Strigătele reîncepură. 

Fără îndoială, dezamăgirea unei mulţimi furioase, frustrată de lipsa 
miracolului sperat. Şenar auzi numele lui Ramses, a cărui înfrângere 
ameninţa să fie din ce în ce mai usturătoare. 

Reveni pe terasă şi, stupefiat, văzu o mulţime fericită care saluta zborul 
fenixului în direcţia pietrei primordiale, obeliscul unic. 

Înnebunit de furie, Şenar înţelese că zeii proclamau astfel o eră nouă. 
Era lui Ramses. 


— Două semne, conchise Nefertari. O inundație neaşteptată şi 
întoarcerea fenixului! Ce domnie a debutat într-o manieră mai strălucitoare? 

Ramses citea rapoartele care-i parveniseră. Această incredibilă creştere 
a apelor, până la nivelul ideal, era o binefacere pentru Egipt; în ceea ce 
priveşte imensa pasăre albastră, pe care toată populaţia Memphisului o 
admirase, aceasta se aşezase pe vârful obeliscului din marele templu din 
Heliopolis, rază de lumină pietrificată. 

Revenit din lumea de dincolo, fenixul nu se mişca deloc şi contempla 
ţara iubită de zei. 

— Pari stupefiat, observă regina. 

— Cine n-ar fi uimit de forţa acestor semne? 

— Te fac să dai înapoi? 


— Dimpotrivă, Nefertari. Ele confirmă faptul că trebuie să merg mai 
departe fără să fiu îngrijorat de critici, de obstacole şi de dificultăţi. 

— Aşa că a venit vremea să-ţi realizezi marele proiect. El o luă în braţe. 

— Apele şi fenixul mi-au dat răspunsul 

Un Ameni cu răsuflarea tăiată dădu buzna în sala de audienţe a cuplului 
regal. 

— Superiorul... Casei Vieţii... Vrea să-ţi vorbească. 

— Să intre. 

— Serramanna vrea să-l percheziţioneze... O să provoace un scandal! 

Ramses se îndreptă repede spre anticamera unde dădu peste superior, un 
sexagenar robust, cu capul ras, îmbrăcat cu o robă albă, şi peste sardul uriaş, 
înarmat, purtând cască şi platoşă. 

Superiorul se înclină în faţa Faraonului căruia Serramanna îi simţi 
nemulţumirea. 

— Fără excepţii, mormăi sardul. Altfel, securitatea voastră nu poate fi 
asigurată. 

— Ce doreşti? îl întrebă Ramses pe superior. 

— Casa Vieţii speră să vă vadă cât mai repede, Maiestate. 

Când Seti îl trimisese pe Ramses la Heliopolis, hotărâse să-l supună unei 
încercări de care depindea viitorul lui. Astăzi, în calitate de Faraon, el intra 
pe poarta marelui templu al lui Ra, la fel de mare ca şi cel al lui Amon din 
Karnak. 

În acest spaţiu sacru fuseseră construite mai multe edificii: templul 
pietrei primordiale, sanctuarul lui Atum, Creatorul, la umbra unui sicomor, 
apoi capela sălciei, pe al cărei trunchi erau înscrise dinastiile, memorialul 
lui Djeser, creatorul piramidei în trepte din Saqqara. 

Heliopolis era o încântare. Alei mărginite de altare de piatră pentru 
statuile divine traversau pâlcuri de salcâmi, sălcii şi tamaris, livezile cu 
pomi fructiferi şi măslini prosperau, apicultorii obțineau cantităţi mari de 
miere, staulele adăposteau vaci cu ugere generoase, atelierele formau 
artizani de elită, iar o sută de sate lucrau pentru oraşul sfânt care, în schimb, 
le asigura bunăstarea. 

Aici luase naştere înţelepciunea egipteană, transcrisă în ritualuri şi 
poveşti mitologice ce treceau din gura maeştrilor în urechile discipolilor; 
colegiile de savanţi, ritualişti şi magicieni îi învățau arta lor în tăcere şi în 
secret. 

Superiorul Casei Vieţii din Heliopolis, cea mai veche din ţară şi un 
model pentru emulii prezenţi în fiecare mare templu, nu avea obiceiul să 
apară în lumea profană. Dedicat meditaţiei şi studiului, îşi părăsea rareori 
domeniul. 

— Tatăl vostru a poposit de multe ori printre noi, îi dezvălui el lui 
Ramses; dorinţa lui cea mai scumpă era să se retragă din lume, însă ştia că 
visul ăsta nu se va realiza niciodată. Maiestatea Voastră sunteţi tânăr şi 
nenumărate proiecte dau buzna în mintea şi în sufletul vostru. Dar veţi fi 
demn de numele pe care îl purtaţi? 

Ramses îşi reţinu mânia cu greu. 

— Vă îndoiţi de asta? 

— Cerul va răspunde în locul meu. Urmaţi-mă. 

— E un ordin? 

— Maiestatea Voastră sunteţi stăpânul ţării, iar eu slujitorul vostru. 


Superiorul Casei Vieţii nu plecase ochii. Acest adversar era mai de 
temut decât cei pe care îi înfruntase deja. 

— Veniţi? 

— Arătaţi-mi drumul. 

Superiorul înainta cu un pas egal şi se îndreptă spre sanctuarul pietrei 
primordiale de unde se înălța un obelisc acoperit cu texte hieroglifice. 

În vârful lui, fenixul, nemişcat. 

— Sunteţi de acord să ridicaţi capul, Maiestate, şi să priviţi această 
pasăre? 

Soarele amiezii era atât de strălucitor, încât fenixul se topea în lumină. 

— Vreţi să mă faceţi să orbesc? 

— Maiestatea Voastră decide asta. 

— Un rege nu trebuie să dea curs unei asemenea provocări. 

— Cine l-ar contrazice, dacă nu el însuşi? 

— Explicaţi-mi motivul acestei atitudini. 

— Maiestate, purtaţi un nume, iar acest nume este suportul domniei 
voastre. Până în prezent, n-a fost decât un ideal; va rămâne doar atât sau 
veţi îndrăzni să-l împliniţi, oricare ar fi riscurile? 

Ramses privi soarele în faţă. 

Discul de aur nu-i arse ochii, văzu fenixul crescând, bătând din aripi şi 
urcând în înaltul cerului. Minute lungi, privirea monarhului nu se desprinse 
de strălucirea care ilumina azurul şi dădea naştere zilei. 

— Sunteţi într-adevăr Ramses, Fiul luminii şi copilul soarelui. Fie ca 
domnia voastră să proclame triumful lor asupra întunericului. 

Ramses înţelese că nu va avea să se teamă niciodată de acest soare pe 
care el îl încarna pe pământ. Făcând corp comun, se hrănea din energia lui. 

Fără să pronunţe un cuvânt, superiorul se îndreptă spre un edificiu 
alungit, cu pereţii înalţi şi groşi. Ramses îl urmă şi intră în Casa Vieţii din 
Heliopolis. În centru, un tumul adăpostea piatra divină, acoperită cu o piele 
de berbec; alchimiştii o foloseau pentru a-şi face transmutaţiile, iar mici 
fragmente din ea erau depuse în sarcofagele iniţiaţilor pentru a face posibilă 
trecerea de la moarte la înviere. 

Superiorul îl introduse pe rege într-o bibliotecă vastă, unde erau 
conservate lucrări de astrologie şi astronomie, profeţiile analelor regale. 

— După analele noastre, declară superiorul, fenixul n-a mai apărut în 
Heliopolis de o mie patru sute şaizeci de ani. Venirea lui în anul unu al 
domniei voastre marchează momentul crucial al întâlnirii a două calendare: 


cel al anului fix, care pierde o zi la fiecare patru ani, şi cel al anului real, 
care pierde un sfert de zi pe an. În clipa în care v-aţi urcat pe tron, aceste 
două cicluri cosmice au coincis. O stelă va fi gravată pentru a anunţa 
evenimentul, dacă hotărâți astfel. 

— Ce învăţătură trebuie să trag din aceste revelații? 

— Că nu există hazard, Maiestate, şi că destinul vostru aparţine zeilor. 


%* 


O inundație miraculoasă, întoarcerea fenixului, o nouă eră... Era prea 
mult pentru Şenar. Deprimat, cu capul golit de gânduri, încerca între timp să 
facă faţă ceremoniilor organizate în onoarea lui Ramses, a cărui domnie, 
plasată sub asemenea auspicii, se anunţa remarcabilă. Nimeni nu se îndoia 
că zeii îl aleseseră pe acest tânăr pentru a guverna cele Două Tărâmuri, a le 
menţine unite şi a le mări prestigiul. 

Numai Serramanna îşi afişa proasta dispoziţie. A garanta securitatea 
regelui era o permanentă încercare; adevărate haite de demnitari doreau să-l 
salute pe Faraon, care, mai mult, circulase în carul său pe străzile principale 
din Memphis în ovaţiile mulţimii. Indiferent la îndemnurile la prudenţă ale 
sardului, era îmbătat de popularitatea lui. 

Deloc mulţumit să se expună astfel în capitală, regele se aventură la ţară, 
unde cele mai multe terenuri erau acoperite de ape. Ţăranii reparau uneltele 
şi plugurile, consolidau hambarele, în timp ce copiii învățau să înoate cu 
ajutorul plutelor. Cocori cu ciocul roşu zburau pe deasupra, grupuri de 
hipopotami irascibili leneveau în apele fluviului. Neacordându-şi decât 
două sau trei ore de somn pe noapte, Ramses reuşi să viziteze numeroase 
sate. Primi promisiuni de fidelitate din partea căpeteniilor de provincii şi a 
primarilor şi câştigă încrederea celor umili. 

La întoarcerea în Memphis, scăderea apelor începuse, iar cultivatorii 
pregăteau însămânţările. 

— Nu arăţi deloc epuizat, remarcă Nefertari. 

— Cum să fii răpus de oboseală atunci când comunici cu poporul tău? 
Dar tu pari să te resimţi. 

— E doar o uşoară indispoziţie... 

— Ce spun medicii? 

— Că ar trebui să stau în pat ca să sper într-o naştere normală. 

— Şi de ce eşti în picioare? 

— În absenţa ta trebuia... 


— Nu mai plec din Memphis până naşti. 

— Şi marele tău proiect? 

Ramses părea contrariat. 

— Îmi dai voie la... o călătorie scurtă? 

Regina zâmbi. 

— L-aş putea eu refuza pe Faraon? 

— Cât de frumos e pământul ăsta, Nefertari! Parcurgându-l, am devenit 
conştient că e un miracol ceresc, fiul apei şi al soarelui. În el se împlineşte 
forţa lui Horus şi frumuseţea lui Hathor. Trebuie să-i oferim fiecare clipă a 
vieţii noastre; tu şi cu mine suntem născuţi nu pentru a-l guverna, ci pentru 
a-l sluji. 

— Şi eu am crezut asta. 

— Ce vrei să spui? 

— Să slujeşti este actul cel mai nobil pe care o fiinţă umană îl poate 
îndeplini. Doar prin el, şi numai prin el, poate fi atinsă plenitudinea. Hem, 
„Slujitorul”... Acest cuvânt sublim nu-l desemnează el, în acelaşi timp, pe 
omul cel mai modest, pe muncitorul de pe şantier sau pe lucrătorul agricol, 
dar şi pe omul cel mai puternic, Faraonul, slujitorul zeilor şi al poporului 
său? De la încoronare, am întrevăzut o altă realitate. Nici tu, nici eu nu ne 
putem mulţumi doar să slujim. Trebuie şi să conducem, să ghidăm, să 
manevrăm cârma ce va permite statului să meargă în direcţia cea bună. 
Nimeni n-o poate face în locul nostru. 

Regele se posomori. 

— Când a murit tatăl meu, am încercat acelaşi sentiment. Cât de bine era 
să simţi prezenţa unei fiinţe superioare, capabile să ghideze, să sfătuiască şi 
să comande! Datorită lui, nici o greutate nu era de netrecut, nici o nefericire 
iremediabilă. 

— Asta e ceea ce poporul tău aşteaptă de la tine. 

— Am privit soarele în faţă, iar el nu mi-a ars ochii. 

— Soarele e în tine, Ramses; el dă viaţă, face să crească plantele, 
animalele şi oamenii, dar el mai poate şi să usuce şi să ucidă dacă devine 
prea puternic. 

— Deşertul e ars de soare, dar nu-i lipseşte viaţa! 

— Deşertul e acolo, sub pământ, unde oamenii nu-şi construiesc casele. 
Acolo sunt construite doar lăcaşurile de veci care traversează generaţiile şi 
înving timpul. Nu asta e tentaţia Faraonului: să-şi adâncească gândirea în 
deşert, uitând de oameni? 


— Tatăl meu era un om al deşertului. 

— Orice faraon este, însă privirea lui trebuie să facă să înflorească, în 
egală măsură, Valea. 

Ramses şi Nefertari gustară împreună pacea înserării, în timp ce razele 
asfinţitului aureau obeliscul unic din Heliopolis. 


Capitolul 35 


Atunci când ferestrele camerei lui Ramses se întunecară, Serramanna 
părăsi palatul, nu fără să fi verificat dacă gărzile alese de el însuşi se aflau 
la post. Sărind în spinarea unui superb cal negru, traversă Memphisul în 
galop şi o apucă în direcţia deşertului. 

Egiptenilor nu le plăcea deloc să se deplaseze noaptea, în absenţa 
soarelui, demonii ieşeau din tainiţele lor şi-i atacau pe călătorii imprudenti. 
Sardul cel uriaş nu dădea atenţie acestor superstiții căci ştia să se apere 
împotriva unor hoarde de bestii monstruoase. Când îşi punea ceva în cap, 
nimeni nu-l putea opri. 

Sermamanna sperase că Setau va veni la curte şi va participa la 
sărbătorirea lui Ramses. Dar specialistul în şerpi, fidel reputației sale de 
excentric, nu-şi părăsise laboratorul. Mereu în căutarea celui care 
introdusese scorpionul în cabina lui Ramses, sardul punea întrebări unora şi 
altora, încercând să obţină informaţii mai mult sau mai puţin confidentiale. 

Nimeni nu-l iubea pe Setau. Toți se temeau de creaturile malefice şi 
oribile pe care le frecventa, însă trebuiau să recunoască amploarea 
crescândă a negoţului său. Vânzând venin preparatorilor de remedii pentru 
vindecarea unor boli grave, începuse să facă avere. 

Deşi continua să-l bănuiască pe Rome, Serramanna era obligat să admită 
că Setau era un excelent suspect. După nelegiuirea ratată, nu mai îndrăznea 
să apară în faţa lui Ramses şi să înfrunte privirea prietenului său; faptul că 
se ascundea pe domeniul lui nu însemna o mărturisire completă? 

Serramanna simţea nevoia să-l vadă. Fostul pirat se obişnuise să-şi 
judece duşmanii după chip şi trebuia să se bazeze pe perspicacitatea lui; 
observându-l pe Setau, îşi va stabili părerea. Şi, de vreme ce se ascundea, 
sardul avea să-l scoată din vizuină. 

La marginea culturilor, Serramanna puse piciorul pe pământ şi lega frâul 
calului de trunchiul unui smochin. $Şopti câteva cuvinte la urechea 
animalului pentru a-l linişti, apoi înaintă fără zgomot spre ferma-laborator a 
lui Setau. Deşi luna era de-abia în creştere, noaptea era clară. Râsul unei 
hiene nu-l deranjă pe sardul care avea senzaţia că pornise în urmărirea unei 
nave, încercând s-o ia prin surprindere. 


Laboratorul era luminat. Şi dacă un interogatoriu mai insistent îi 
permitea să obţină adevărul? E adevărat, Serramanna promisese să nu-şi 
hărţuiască suspecţii, dar oare nu necesitatea făcea legea? Prudent, se aplecă, 
înconjură o movilă de pământ şi ajunse în spatele clădirii. 

Cu spatele lipit de zid, sardul asculta. 

Din interiorul laboratorului se auzeau gemete. Ce nefericit era torturat 
de îmblânzitorul de şerpi? Serramanna se deplasă târându-se până la o 
deschizătură şi aruncă o privire înăuntru. Vase, borcane, filtre, cuşti cu 
scorpioni şi şerpi, cuțite de diverse mărimi, coşuri... Un talmeş-balmeş 
dispus pe rafturi şi mese. 

Pe podea, un bărbat şi o femeie, goi şi înlănţuiţi. O splendidă nubiană, 
cu un trup zvelt şi fierbinte, scotea gemete de plăcere. Partenerul ei, cu 
părul negru şi capul de formă pătrată, era viril şi îndesat la trup. 

Sardul se întoarse. Deşi aprecia femeile fără limite, faptul de a-i vedea 
pe alţii făcând dragoste nu-l interesa deloc; totuşi, frumuseţea acestei 
nubiene îl emoţionase. Să întrerupă aceste zbenguieli pasionale ar fi fost o 
crimă, aşa că se resemnă să aştepte. Un Setau epuizat era mai uşor de 
interogat. 

Amuzat, se gândi la frumoasa memfită cu care avea să cineze peste două 
zile; potrivit celei mai bune prietene a acesteia, aprecia bărbaţii puternici şi 
musculoşi. 

Un zgomot ciudat se auzi în stânga lui. 

Sardul întoarse capul şi văzu o cobră imensă care se înălţase, gata de 
atac. Era mai bine să evite lupta. Se retrase, se ciocni de zid şi se opri pe 
loc. Un al doilea şarpe, asemănător cu primul, îi bara calea. 

— Înapoi, bestii ticăloase! 

Pumnalul uriaşului nu sperie șerpii, mereu la fel de ameninţători. Dacă 
reuşea să omoare unul dintre ei, celălalt l-ar fi muşcat. 

— Ce se-ntâmplă aici? 

Gol, cu o torţă aprinsă în mână, Setau îl descoperi pe sard. 

— Voiai să-mi furi din produse... Fidelii mei câini de pază mă feresc de 
asemenea lucruri dezagreabile. Sunt vigilenţi şi afectuoşi. Partea proastă 
pentru tine e că muşcătura lor e mortală. 

— N-ai să comiţi o crimă, Setau! 

— Ia te uită, îmi cunoşti numele... Cu toate astea eşti un hoţ prins în 
flagrant delict, cu un pumnal în mână. Legitimă apărare, va trage 
judecătorul concluzia. 


— Sunt Serramanna, şeful gărzii personale a lui Ramses. 

— Statura ta nu mi se părea necunoscută. Şi ce-i cu tentativa asta de 
furt? 

— Voiam doar să te văd, atât. 

— La ora asta târzie din noapte? Nu numai că mă împiedici să fac 
dragoste cu Lotus, dar mai şi minţi de îngheaţă apele. 

— Spun adevărul. 

— Şi de ce această dorinţă subită? 

— Din raţiuni de securitate. 

— Ce înseamnă asta? 

— Sarcina mea e să-l protejez pe rege. 

— Şi eu îl ameninţ pe rege? 

— N-am spus asta. 

— Dar o gândeşti, din moment ce ai venit să mă spionezi. 

— N-am dreptul să mă înşel. 

Cele două cobre se apropiaseră de sard. Ochii lui Setau erau plini de 
furie. 

— Să nu comiţi vreo nebunie. 

— Un vechi pirat se teme de moarte? 

— De asta, da. 

— Şterge-o, Serramanna, şi să nu mă mai deranjezi niciodată. Altfel, n-o 
să-i mai rețin pe paznici. 

La un semn al lui Setau, cobrele se îndepărtară. Sardul, lac de sudoare, 
trecu printre ele şi merse drept înainte, până la marginea culturilor. 

Opinia lui era formată: acest Setau avea suflet de criminal. 

— Ce fac? întrebă micul Kha, uitându-se la nişte ţărani care mânau o 
turmă de oi spre un teren îmbibat de apă. 

— Le fac să îngroape seminţele pe care le-au semănat, răspunse 
Nedjem, ministrul agriculturii. Inundaţiile au depus o cantitate enormă de 
mâl pe maluri şi pe culturi; datorită acestuia, grâul va fi viguros şi din 
abundență. 

— Oile sunt folositoare? 

— Ca şi vacile, ca toate animalele creaţiei. 

Scăderea apelor începuse, semănătorii se apucaseră de treabă, fericiţi să 
strivească nămolul pe care marele fluviu li-l oferise din abundență. Lucrau 


dimineaţa devreme şi nu aveau la dispoziţie decât puţine zile pentru a 
profita de acest pământ moale, uşor de răscolit. După trecerea săpăligii, ce 
despica bulgării îmbibaţi de apă, ieşea repede la iveală pământul ce urma să 
fie însămânţat, iar animalele ajutau oamenii să îngroape seminţele. 

— E frumos aici, la ţară, spuse Kha, dar îmi plac mai mult papirusul şi 
hieroglifele. 

— Ți-ar plăcea să vezi o fermă? 

— Dacă vrei. 

Ministrul luă copilul de mână. Acesta mergea la fel cum citea şi scria; 
cu o imensă seriozitate, cu totul neobişnuită pentru vârsta lui. Nedjem cel 
blând fusese mişcat de izolarea copilului care nu cerea nici să se joace, nici 
un prieten, şi o rugase pe mama lui, frumoasa Iset, să-l lase să-i fie 
preceptor. I se părea indispensabil să-l scoată pe fiul lui Ramses din 
închisoarea lui aurită şi să-l facă să descopere natura şi minunile ei. 

Kha observa, nu ca un copil surprins de un spectacol insolit şi nou, ci ca 
un scrib experimentat, gata să ia notițe pentru a face un raport către 
administraţie. 

Ferma se compunea din silozuri cu grâne, staule, o curte cu păsări, o 
brutărie şi o grădină de zarzavaturi. În pragul domeniului, Nedjem şi Kha 
fură invitaţi să-şi spele mâinile şi picioarele. Apoi îi primi proprietarul, 
încântat de vizita unor personaje atât de înalte. Le arătă cele mai frumoase 
vaci de lapte, hrănite şi îngrijite cu mare grijă. 

— Secretul meu, mărturisi el, e să le trimit să pască în cel mai bun loc; 
acolo nu le e prea cald, mănâncă din belşug şi sunt din ce în ce mai 
prospere! 

— Vaca este un animal al zeiţei Hathor, declară micul Kha; de aceea e 
frumoasă şi blândă. 

Fermierul rămase uimit. 

— Cine te-a învăţat asta, prinţe? 

— Am citit într-o poveste. 

— Ştii deja să citeşti? 

— Vrei să-mi faci o plăcere? 

— Sigur că da! 

— Dă-mi o bucată de calcar şi un fir de trestie. 

— Da, da... imediat... 

Fermierul îl consultă din priviri pe Nedjem, care aprobă cu o clipire din 
ochi. Înarmat cu ustensilele cerute, băieţelul se aventură în curtea fermei, 


apoi la staule, urmărit de ţăranii stupefiaţi. 

O oră mai târziu, copilul îi prezentă gazdei sale bucata de calcar 
acoperită de cifre. 

— Am numărat bine, afirmă Kha; ai o sută douăsprezece vaci. 

Apoi îşi frecă ochii şi se sprijini de piciorul lui Nedjem. 

— Acum, mărturisi el, mi-e somn. 

Ministrul agriculturii îl luă în braţe. 

Kha dormea deja. 

„Un nou miracol al lui Ramses”, se gândi Nedjem. 

La fel de atletic ca şi Ramses, cu umerii largi, fruntea înaltă, încoronată 
de un păr bogat, faţa arsă de soare, Moise intră încet în biroul regelui 
Egiptului. 

Ramses se ridică şi cei doi prieteni se îmbrăţişară. 

— Aici lucra Seti, nu-i aşa? 

— N-am modificat nimic, Moise. Această încăpere e impregnată de 
gândirea lui; aş vrea să mă poată inspira la guvernare. 

O lumină blândă pătrundea prin cele trei ferestre a claustra, a căror 
dispunere asigura o bună circulaţie a aerului. Căldura verii devenea astfel 
agreabilă. 

Ramses părăsi jilţul regal cu spătar drept şi se aşeză pe un scaun de 
culoarea paiului, în faţa prietenului său. 

— Cum îţi mai merge, Moise? 

— Sănătatea e excelentă, dar forţa mea nefolosită. 

— Nu mai avem deloc timp să ne vedem, şi eu sunt de vină. 

— Tu ştii că trândăveala, chiar de lux fiind, mă oripilează, îmi plăcea 
munca mea din Kamak. 

— Curţii din Memphis îi lipseşte forţa de seducţie? 

— Curtenii mă plictisesc. Nu mai prididesc să te proslăvească şi, cât de 
curând, te vor ridica la rang de divinitate. E stupid şi demn de dispreţ. 

— Îmi critici acţiunile? 

— Inundaţiile miraculoase, fenixul, noua eră... Sunt fapte de netăgăduit 
care îţi explică popularitatea. Ai tu puteri supranaturale, eşti un predestinat? 
Poporul tău e convins de asta. 

— Dar tu, Moise? 

— Poate că ăsta e adevărul. Dar tu nu eşti adevăratul Dumnezeu. 

— Am pretins eu asta? 

— Fii atent, Ramses; linguşirile anturajului tău te-ar putea duce la o 
vanitate nemăsurată. 

— Nu cunoşti bine rolul şi funcţia Faraonului. Mai mult, mă crezi un 
mediocru. 

— Nu încerc decât să te ajut. 


— Am să-ţi dau ocazia. 

Privirea lui Moise strălucea de curiozitate. 

— Mă trimiţi la Karnak? 

— Am o sarcină mult mai importantă să-ţi încredinţez, dacă eşti de 
acord. 

— Mai importantă decât Karnak-ul? 

Regele se ridică şi se rezemă de fereastră. 

— Am conceput un proiect uriaş pe care i l-am mărturisit lui Nefertari. 
Ea şi cu mine am hotărât că trebuie să aşteptăm un semn înainte de a-l 
concretiza. Inundaţiile şi fenixul.. Cerul mi-a oferit două semne, Casa Vieţii 
mi-a confirmat că se deschide într-adevăr o nouă eră după legile 
astronomiei. Cu siguranţă că voi termina opera începută de tatăl meu, atât la 
Karnak, cât şi în Abydos; dar aceste vremuri noi trebuie marcate prin creaţii 
noi. E. asta vanitate, Moise? 

— Fiecare faraon trebuie să acţioneze aşa potrivit tradiţiei. 

Ramses părea îngrijorat. 

— Lumea e pe cale să se schimbe, hitiţii constituie o ameninţare 
permanentă, Egiptul e o ţară bogată şi râvnită. lată adevărurile care m-au 
dus la conceperea proiectului. 

— Să creşti puterea armatei? 

— Nu, Moise, să mut centrul vital al Egiptului. 

— Vrei să spui... 

— Să construiesc o capitală nouă. 

Evreul era consternat. 

— Nu e o... nebunie? 

— Soarta ţării noastre se joacă la graniţa de nord-est. Prin urmare, Delta 
va trebui să fie sediul guvernului pentru a fi imediat informat de cel mai 
mic eveniment ce ar avea loc în Liban, în Siria şi în protectoratele noastre 
amenințate de hitiţi. Theba va rămâne cetatea lui Amon, o cetate minunată 
în care se înaltă Kamak-ul şi admirabilul Luxor, pe care le voi înfrumuseţa. 
Pe malul vestic, muntele de tăcere veghează veşnic asupra Văii Regilor şi a 
Reginelor, a lăcaşurilor de veci ale fiinţelor spiritului de dreptate. 

— Dar... Memphisul? 

— Memphis-ul este echilibrul celor Două Tărâmuri, la punctul de 
întâlnire a Deltei cu valea Nilului; va rămâne capitala noastră economică şi 
centrul organizatoric intern. Dar trebuie mers mai spre nord şi mai la est, 


Moise, nu trebuie să rămânem în izolare, să nu uităm că am fost deja 
invadaţi, iar Egiptul se prezintă ca o pradă tentantă. 

— Dar linia fortăreţelor nu e de-ajuns? 

— În caz de pericol, trebuie să reacţionez foarte repede. Cu cât am să fiu 
mai aproape de graniţă, cu atât informaţiile îmi vor parveni mai rapid. 

— Crearea unei capitale e o întreprindere riscantă. Akhenaton n-a suferit 
un eşec încercând acelaşi lucru? 

— Akhenaton a comis erori de neiertat. Locul pe care l-a ales, în Egiptul 
de mijloc, a fost condamnat încă de la punerea pietrei de temelie. El nu 
căuta fericirea poporului, ci realizarea visului său mistic. 

— Nu s-a opus şi el, ca şi tine, preoţilor lui Amon? 

— Dacă marele preot ai lui Amon este fidel Legii şi regelui, de ce l-aş 
combate? 

— Akhenaton credea într-un Dumnezeu unic şi a construit un oraş 
pentru a-l glorifica. 

— Aproape că a ruinat ţara prosperă pe care i-o lăsase tatăl lui, marele 
Amenhotep; Akhenaton era slab si indecis, pierdut în rugăciunile lui. Sub 
domnia lui, forţele ostile Egiptului au cucerit numeroase teritorii pe care le 
controlam noi. Vrei să-i iei apărarea? 

Moise ezită. 

— Azi, capitala lui e abandonată. 

— A mea va fi construită pentru mai multe generaţii. 

— Aproape că-mi faci frică, Ramses. 

— Fii curajos, prietene! 

— Câţi ani sunt necesari pentru ca un oraş să se ivească din neant? 

Ramses zâmbi. 

— N-o să se ivească din neant. 

— Explică-mi. 

— De-a lungul anilor formării mele, Seti m-a făcut să descopăr locuri 
esenţiale. Cu fiecare călătorie, îmi transmitea o învăţătură pe care încercam 
s-o pricep; în prezent, aceste pelerinaje capătă un sens. Unul din aceste 
locuri a fost Avaris. 

— Avaris, cetatea blestemată, capitala invadatorilor hyksos? 

— Seti purta numele lui Seth, asasinul lui Osiris, căci puterea lui era de 
aşa natură încât a liniştit forţa de distrugere, extrăgând din ea lumina 
ascunsă pe care a folosit-o pentru a construi. 

— Şi tu vrei să transformi Avarisul în oraşul lui Ramses? 


— Pi-Ramses, „cetatea lui Ramses”, capitala Egiptului, va fi numele lui. 

— E o nebunie! 

— Pi-Ramses va fi magnific şi primitor, iar poeţii îi vor cânta 
frumuseţea. 

— Şi în câţi ani se va întâmpla asta? 

— N-am uitat întrebarea ta; din cauza ei te-am chemat. 

— Mă tem că nu înţeleg... 

— Îmi trebuie un om de încredere pentru supravegherea lucrărilor şi 
pentru a împiedica orice întârziere. Sunt presat, Moise. Avaris trebuie să se 
transforme cât mai repede posibil în Pi-Ramses. 

— Te-ai gândit la un termen? 

— Mai puţin de un an. 

— Imposibil! 

— Nu şi cu ajutorul tău. 

— Mă crezi capabil să deplasez pietrele cu viteza unui şoim şi să le 
asamblez doar prin puterea voinţei? 

— Pietre, nu, cărămizi, da. 

— Atunci, te-ai gândit... 

— La evreii care lucrează în număr mare în sectorul ăsta. În acest 
moment, sunt dispersaţi în mai multe aşezări; reunindu-i, vei forma o echipă 
formidabilă de lucrători calificaţi, capabili să ducă la bun sfârşit o 
întreprindere gigantică! 

— Dar templele nu trebuie construite din piatră? 

— Le voi mări pe cele deja existente, iar construcţia se va întinde pe mai 
mulţi ani. Cu ajutorul cărămizilor, vom ridica palate, clădiri administrative, 
vilele nobililor, case mari şi mici. În mai puţin de un an, Pi-Ramses va fi 
locuibil şi va funcţiona ca o capitală. 

Moise părea neîncrezător. 

— Îmi menţin părerea că e imposibil. Însuşi planul... 

— Planul e în capul meu! Îl voi desena eu însumi pe papirus, iar tu vei 
supraveghea personal execuţia. 

— Evreii sunt mai curând nişte rebeli; fiecare clan cu şeful lui. 

— Eu nu-ţi cer să devii regele unei naţiuni, ci şeful lucrărilor. 

— N-o să fie uşor să mă impun. 

— Eu sunt încrezător. 

— Atunci când proiectul o să fie cunoscut, alţi evrei vor încerca să-mi ia 
locul. 


— Crezi că va fi posibil să-l obţină? 

Moise zâmbi şi el. 

— La termenul pe care îl impui, n-avem nici o şansă de reuşită. 

— Vom construi Pi-Ramses şi el va străluci sub soarele Deltei şi va 
ilumina Egiptul cu frumuseţea lui. La treabă, Moise. 

Abner cărămidarul nu mai suporta nedreptatea la care-l supunea Sary. 
Pentru că era soţul sorei lui Ramses, egipteanul îşi trata lucrătorii cu dispreţ 
şi duritate. Plătea prea puţin orele suplimentare, trişa în ceea ce priveşte 
rațiile de hrană şi le refuza concediile sub pretextul că lucrările erau prost 
făcute. 

Atunci când Moise locuise la Theba, Sary bătuse în retragere; de la 
plecarea lui, îşi dublase agresivitatea. În ajun, lovise cu bastonul un băiat de 
cincisprezece ani, acuzându-l că nu transporta suficient de repede 
cărămizile la corabie. 

Asta fusese picătura care umpluse paharul. 

Când Sary ajunse la intrarea în fabrică, evreii erau aşezaţi în cerc. Doar 
Abner stătea în picioare, în faţa coşurilor goale. 

— Sus şi la treabă! ordonă Sary, a cărui slăbiciune se accentuase. 

— Vrem să ni se ceară scuze, declară Abner cu calm. 

— Ce cuvânt ai folosit? 

— Băiatul pe care l-ai lovit a căzut la pat. Ne datorezi scuze, atât lui, cât 
şi nouă. 

— Ţi-ai pierdut minţile, Abner? 

— Până nu obţinem satisfacţie, nu reluăm lucrul. 

Sary râse cu sălbăticie. 

— Eşti ridicol, bietul meu Abner! 

— Din moment ce-ţi baţi joc de noi, o să facem o plângere. 

— Eşti ridicol şi prost. La ordinul meu, poliţia a făcut o anchetă şi a 
constatat că acest tânăr lucrător a fost victima unui accident de care singur e 
vinovat. 

— Dar... e o minciună! 

— Declaraţia lui a fost înregistrată de un scrib, în prezenţa mea. Dacă 
revine asupra ei, el va fi acuzat de minciună. 

— Cum îndrăzneşti să denaturezi adevărul în felul ăsta? 

— Dacă nu reluaţi imediat lucrul, sancţiunile vor fi grele. Trebuie să 
livraţi cărămizile pentru noua locuinţă a primarului 'Thebei, şi asta nu 
suportă amânare. 


— Legile... 

— Nu vorbi de legi, evreule. Eşti incapabil să le-nţelegi. Dacă 
îndrăzneşti să depui plângere, familia şi apropiații tăi vor avea de suferit. 

Lui Abner i se făcu frică de egiptean. Şi el, şi ceilalţi muncitori reluară 
lucrul. 


Dolenta, soţia lui Sary, era din ce în ce mai fascinată de personalitatea 
lui Ofir, magul libian. În ciuda chipului neliniştitor şi a profilului de pasăre 
de pradă, el pronunţa cuvinte profunde şi vorbea de discul solar, Aton, cu o 
căldură ce subjuga. Gazdă discretă, acceptase să-i primească pe numeroşii 
prieteni ai sorei lui Ramses, să evoce persecuția la care fusese supus 
Akhenaton şi necesitatea promovării cultului unui zeu unic. 

Ofir fermeca. Nimeni nu rămânea indiferent la aceste întrevederi; unii 
erau tulburaţi, alţii convinşi că magul avea o concepţie justă. Putin câte 
puţin, se ţesea o pânză în care prindea o pradă demnă de interes. O dată cu 
trecerea săptămânilor, reţeaua partizanilor lui Aton şi ai reginei Lita luase 
amploare, chiar dacă părea departe de a putea juca un rol în ceea ce priveşte 
cucerirea tronului. O mişcare de idei prindea contur. 

Lita asista la conversații, însă rămânea tăcută. Demnitatea tinerei femei, 
ţinuta, reținerea ei, toate acestea convinseră mai multe notabilităţi. Ea 
aparţinea unei descendenţe regale ce merita să fie luată în consideraţie. Nu 
trebuia oare, mai curând sau mai târziu, să-şi găsească un rang la curte? 

Ofir nu critica, nu cerea nimic. Cu o voce gravă şi persuasivă, el amintea 
convingerile profunde ale lui Akhenaton, frumuseţea poemelor pe care el 
însuşi le compusese în onoarea lui Aton, iubirea lui pentru adevăr. 
Dragostea şi pacea: nu acesta era mesajul regelui persecutat şi al 
descendentei sale, Lita? Iar acest mesaj anunţa un viitor demn de Egipt şi de 
civilizaţia lui. 

În timp ce i-l prezenta magului pe fostul ministru al Afacerilor externe, 
Meba, Dolenta se simţea mândră de ea. Mândră de a fi ieşit din apatia 
obişnuită, mândră de a servi o cauză nobilă. Ramses o abandonase, magul îi 
dădea un sens existenţei. 

Cu chipul larg şi liniştitor, alura nobilă şi impozantă, fostul diplomat nu- 
şi ascundea neîncrederea. 

— Cedez insistenţei voastre, draga mea, însă doar pentru a vă fi 
agreabil. 


— Îţi mulţumesc, Meba; n-o să regreţi. 

Dolenta îl conduse pe Meba lângă mag, aşezat sub un arbust. Acesta 
lega două fire de in, confecţionând o sforicică pentru o amuletă. 

Se ridică şi se înclină. 

— E o mare onoare pentru mine să primesc vizita unui ministru. 

— Nu mai sunt ministru, răspunse Meba, acru. 

— Nedreptatea poate lovi pe oricine, oricând. 

— Asta nu e o consolare. 

Sora lui Ramses interveni. 

— l-am explicat totul prietenului meu Meba; poate va accepta să ne 
ajute. 

— Să nu ne facem iluzii, draga mea! Ramses m-a închis într-o temniţă 
aurită. 

— Doriţi să vă răzbunaţi, afirmă magul cu o voce gravă. 

— Să nu exagerăm, protestă Meba. Îmi mai rămân câţiva prieteni 
influenţi care... 

— Se vor ocupa de propriile lor cariere, nu de a dumneavoastră. Eu am 
un alt ţel: să dovedesc legitimitatea Litei. 

— E o utopie. Ramses are o personalitate de o forţă excepţională şi nu 
va abandona puterea în favoarea nimănui. Mai mult decât atât, miracolele 
ce au marcat primul lui an de domnie l-au făcut foarte popular. Credeţi-mă, 
e de neatins. 

— Pentru a învinge un adversar de o asemenea talie nu trebuie să te lupti 
cu el pe propriul lui teren. 

— Care e planul tău? 

— Vă interesează? 

Jenat, Meba îşi pipăia amuleta pe care o purta la gât. 

— Ei, bine... 

— Cu gestul pe care îl faceţi, tocmai daţi unul din răspunsuri: magia. 
Am capacitatea de a rupe protecţia de care e înconjurat Ramses. Va lua timp 
şi va fi greu, dar voi reuşi. 

Înfricoşat, diplomatul făcu un pas înapoi. 

— Nu vă pot oferi asistenţă. 

— Nici nu v-o cer, Meba. Dar mai există un teren pe care-l putem ataca 
pe Ramses: acela al ideilor. 

— Nu vă pot urmări. 


— Partizanii lui Aton au nevoie de un şef respectat şi respectabil. Atunci 
când Aton îi va fi eliminat pe ceilalţi zei, acel om va juca un rol de prim 
rang şi-l va răsturna pe Ramses, slăbit şi incapabil să reacționeze. 

— E... e prea riscant! 

— Akhenaton a fost cel persecutat, nu Aton. Nici o lege nu interzice 
cultul lui, adoratorii săi sunt numeroşi şi hotărâți să-l impună. Akhenaton a 
eşuat, noi vom reuşi. 

Meba era tulburat; mâinile îi tremurau. 

— Trebuie să mă gândesc. 

— Nu e palpitant? întrebă sora regelui. E o lume nouă care se deschide 
în faţa noastră, o lume unde ne vom avea adevăratul nostru loc! 

— Da, fără-ndoială... Am să mă gândesc. 

Ofir era foarte satisfăcut de această întrevedere. Diplomatul prudent şi 
temător nu avea anvergura unui şef de clan. Însă îl detesta pe Ramses şi visa 
să-şi recucerească postul. Incapabil să acţioneze, va exploata totuşi această 
ocazie consultându-l pe ghidul şi prietenul lui Şenar, omul pe care Ofir voia 
să-l manipuleze. Dolenta îi vorbise îndelung de noul ministru al Afacerilor 
externe, gelos pe fratele lui. Dacă nu se schimbase, Şenar înainta mascat, 
animat de aceeaşi dorinţă de a-l distruge pe Ramses. Prin intermediul lui 
Meba, magul avea să intre în contact cu acest puternic personaj şi să şi-l 
facă principalul aliat. 


După o interminabilă şi epuizantă zi de lucru, degetul mare de la 
piciorul drept al lui Sary era roşu şi umflat, deformat de artrită. Îşi conducea 
cu mare greutate carul, iar statul în picioare era insuportabil. Singura 
satisfacţie era că luase măsuri disciplinare împotriva evreilor care 
înţeleseseră în sfârşit că era inutil să se revolte împotriva lui. Graţie 
relaţiilor pe care le avea în poliţia thebană şi cu ajutorul primarului oraşului, 
îi putea trata pe cărămidari după bunul plac şi să-şi verse nervii asupra 
acestor lepădături. 

Prezenţa magului şi a tăcutei sale protejate începuse să-l enerveze. Sigur 
că cele două personaje rămâneau discrete, dar o influenţau puţin prea mult 
pe Dolenta, a cărei devoțiune faţă de Aton devenise exasperantă. Pierzându- 
se în misticism şi sorbind cuvintele lui Ofir îşi va neglija până la urmă 
datoria conjugală. 

Masiva şi lasciva femeie brunetă îl aştepta pe pragul vilei lor. 


— Du-te şi caută nişte alifii, ordonă el; durerea e insuportabilă. 

— Nu eşti prea sensibil, dragul meu? 

— Eu, sensibil? Habar n-ai de povara zilelor pe care le petrec! 
Compania evreilor mă deprimă. 

Dolenta îl apucă de braţ şi îl duse în camera lor. Sary se lungi pe perne, 
soţia lui îi spălă picioarele, le parfumă şi îi unse cu o alifie degetul umflat. 

— Magul tău e tot aici? 

— Meba i-a făcut o vizită. 

— Fostul ministru al Afacerilor externe? 

— S-au înţeles bine. 

— Meba, partizanul lui Aton. E un poltron! 

— Are încă multe relaţii şi e respectat. Dacă acceptă să-i ajute pe Ofir şi 
Lita, progresăm. 

— Nu le dai prea multă importanţă celor doi iluminaţi? 

— Sary! Cum îndrăzneşti să vorbeşti aşa? 

— Bine, bine... N-am spus nimic. 

— Ei sunt singura noastră şansă de a ne recâştiga rangul. Şi apoi, această 
credinţă în Aton e atât de frumoasă, atât de pură... Nu se înduioşază inima 
ta atunci când Ofir vorbeşte de credinţa lui? 

— Soţul tău nu contează mai mult decât acest mag libian? 

— Dar... Nu e posibilă nici o comparaţie! 

— El te observă toată ziua; eu îi supraveghez pe aceşti evrei leneşi. O 
blondă şi o brunetă sub acelaşi acoperiş,.. Are mare noroc, Ofir ăsta al tău! 

Dolenta încetă să-i mai maseze degetul. 

— Delirezi, Sary! Ofir e un înţelept şi un om al rugăciunii. De atâta timp 
nu se mai gândeşte la... 

— Dar tu, tu te mai gândeşti? 

— Mă dezguşti! 

— Scoate-ţi roba şi continuă să mă masezi. Puțin îmi pasă mie de 
rugăciuni. 

— Ah, am uitat! 

— Ce anume? 

— Un mesager regal a adus o scrisoare pentru tine. 

— Adu-mi-o. 

Dolenta se făcu nevăzută. Degetul lui Sary era mai puţin dureros. Ce 
dorea administraţia? Fără îndoială, să-l numească într-un alt post, mai 
onorabil, în care, de data asta, să evite contactul cu evreii. 


Masiva femeie brunetă reapăru cu misiva. Sary desfăcu papirusul, îl 
derulă şi îl citi. 

Faţa lui se crispă, buzele i se goliră de sânge. 

— O veste proastă? 

— Sunt convocat la Memphis împreună cu echipa de cărămidari. 

— E... e minunat! 

— Scrisoarea e semnată de Moise, supraveghetorul şantierelor regale. 

Nici un cărămidar evreu nu lipsea la apel. De când scrisorile lui Moise 
ajunseseră în diferitele aşezări unde lucrau, entuziasmul fusese general. De 
la şederea lui la Karnak, reputaţia lui Moise făcuse înconjurul Egiptului. 
Toţi ştiau că-şi apăra fraţii de rasă şi că nu tolera nici o opresiune. Faptul că 
era prietenul lui Ramses îi dădea un avantaj remarcabil; şi iată că fusese 
numit supraveghetorul şantierelor regale! Pentru mulţi se năştea o uriaşă 
speranţă. Oare tânărul evreu nu va mări salariile şi nu va îmbunătăţi 
condiţiile de muncă? 

Nici el însuşi nu se aşteptase la un asemenea succes. Anumiți şefi de 
clan erau contrariaţi, însă ordinele Faraonului nu se puteau discuta; aşa că 
se plasară sub autoritatea lui Moise care parcurgea acum câmpul plin de 
corturi din nordul Memphis-ului, asigurându-se de existenţa confortului şi a 
igienei. 

Sary îi bară drumul. 

— Care e raţiunea convocării tale? 

— O să afli curând. 

— Eu nu sunt evreu! 

— Mai mulţi şefi de echipă egipteni sunt prezenţi aici. 

— Ai uitat că soţia mea e sora regelui? 

— Eu sunt supraveghetorul şantierelor lui. Altfel spus, îmi datorezi 
ascultare. 

Sary îşi muşcă buzele. 

— Echipa mea de evrei e foarte indisciplinată. Am căpătat obiceiul să 
folosesc bastonul şi n-am intenţia să mi-l schimb. 

— Bine mânuit, bastonul deschide urechile astupate; în caz de 
nedreptate, cel care foloseşte bastonul trebuie lovit. O să mă ocup eu însumi 
de asta. 

— Aroganţa ta nu mă sperie. 

— Fii mai puţin sigur pe tine, Sary; am puterea să te demit. Oare n-ai fi 
un excelent cărămidar? 

— N-ai să îndrăzneşti niciodată... 

— Ramses mi-a dat puteri depline. Ține minte asta. 


Moise plecă de lângă Sary, care scuipă în urma lui. 

Întoarcerea asta la Memphis, de care Dolenta se bucura atâta, ameninţa 
să se transforme într-un infern. Deşi fusese informat oficial de prezenţa 
sorei lui mai mari ce-şi urmase soţul, Ramses nu reacţionase în nici un fel. 
Cuplul se instalase într-o vilă de mărime medie, unde îi mai adăposteau şi 
pe magul Ofir şi pe Lita, prezenţi în calitate de servitori. Trioul, în ciuda 
relativei dezaprobări a lui Sary, era decis să reînceapă la Memphis ceea ce 
întreprinsese la Theba. Având în vedere numărul mare de străini care 
locuiau în capitala economică a ţării, propagarea religiei lui Aton avea să fie 
mai uşor de făcut decât în sudul tradiţionalist şi ostil evoluţiei religioase. 
Dolenta vedea în asta un semn favorabil pentru succesul întreprinderii lor. 

Sary rămânea sceptic şi se preocupa mai mult de propria soartă. Care va 
fi conţinutul discursului pe care Moise îl va pronunţa în faţa miilor de evrei 
înfierbântaţi? 


La intrarea în Ministerul Afacerilor externe veghea o statuie a lui Thot, 
sub forma unui babuin enorm din granit roz. Stăpânul hieroglifelor, încarnat 
în acest animal de temut, capabil să pună pe fugă orice fiară, separase 
limbile de la crearea rasei omeneşti. După exemplul lui, diplomaţii trebuiau 
să ştie mai multe idiomuri, căci exportul semnelor sacre, pe care egiptenii le 
gravau în piatră, era interzis. În timpul şederii lor în străinătate, ambasadorii 
şi mesagerii vorbeau limba ţării în care se aflau. 

Ca şi ceilalţi înalţi funcţionari din minister, Acha se duse în capela 
situată în stânga intrării în clădire şi depuse câteva narcise pe altarul lui 
Thot. Înainte de a se apleca asupra dosarelor complexe de care depindea 
securitatea ţării, era bine să implori favorurile scribului divin. 

După săvârşirea ritualului, elegantul şi strălucitul diplomat traversă mai 
multe săli în care forfoteau funcţionarii şi ceru să fie primit de Şenar. 
Acesta ocupa, la etaj, un birou spaţios. 

— Acha, în sfârşit! Unde ai fost? 

— Am petrecut o noapte puţin cam frivolă şi am dormit ceva mai mult 
decât de obicei. Mica mea întârziere ţi-a cauzat vreun prejudiciu? 


Faţa lui Şenar era roşie şi umflată; fără nici un dubiu, fratele mai mare al 
lui Ramses era prada unei emoţii violente. 

— S-a întâmplat vreun incident grav? întrebă Acha. 

— Ai auzit vorbindu-se de reunirea cărămidarilor evrei la nord de 
Memphis? 

— Nu i-am dat nici un fel de atenţie. 

— Nici eu, şi am greşit amândoi! 

— Şi în ce fel ne priveşte pe noi adunarea asta? 

Cu chipul său prelung şi imobil, cu vocea mieroasă, Acha nu dovedea 
decât un profund dispreţ faţă de lucrătorii pe care nu avusese ocazia să-i 
întâlnească. 

— Cunoşti identitatea celui care i-a convocat acolo şi care poartă de aici 
înainte titlul de supraveghetor al şantierelor regale? Moise! 

— Şi ce e de mirare? A supravegheat deja un şantier în Karnak şi 
beneficiază de o promovare. 

— Dacă ar fi numai atât... Ieri, Moise li s-a adresat evreilor şi le-a 
dezvăluit proiectul lui Ramses: construirea unei noi capitale în Deltă! 

O lungă tăcere urmă acestei dezvăluiri. Acha, de obicei sigur pe el, era 
şocat. 

— Eşti sigur... 

— Da, Acha, foarte sigur! Moise execută ordinele fratelui meu. 

— O nouă capitală... E imposibil. 

— Nu şi pentru Ramses! 

— E doar un simplu proiect? 

— Faraonul a trasat el însuşi planul şi a ales amplasamentul. Un 
amplasament incredibili. Avaris, ruşinoasa cetate a ocupanților hyksos, care 
ne-au cauzat atâta rău până am scăpat de ei! 

Deodată, chipul rotund ca o lună plină al lui Şenar se lumină. 

— Şi dacă... dacă Ramses a înnebunit? Întreprinderea lui fiind sortită 
eşecului, trebuie făcut apel la oameni rezonabili. 

— Nu fi prea optimist. Ramses riscă enorm, desigur, însă instinctul lui e 
un ghid bun. Nu exista o hotărâre mai bună de luat; implantarea capitalei 
atât de departe în nord-estul ţării şi atât de aproape de graniţă va da un 
avertisment clar hitiţilor. În loc să se replieze în interior, Egiptul se arată 
conştient de pericol şi nu va ceda nici o palmă de pământ. Regele ar fi 
informat foarte repede de agitația duşmanilor şi ar reacţiona fără întârziere. 

Dezamăgit, Şenar se aşeză. 


— E o catastrofă. Strategia noastră se prăbuşeşte. 

— Nu fi atât de pesimist. Pe de-o parte, dorinţa lui Ramses poate nu va 
deveni realitate, iar pe de altă parte, de ce să renunţăm la planul nostru? 

— Nu e evident că fratele meu ia în propriile mâini politica externă? 

— Asta nu e o surpriză, dar rămâne dependent de informaţiile pe care le 
va primi şi pornind de la ele va aprecia situaţia. Să-l lăsăm să ne micşoreze 
rolul şi să i ne supunem cu respect. 

Şenar îşi recăpătă încrederea. 

— Ai dreptate, Acha; o capitală nouă nu va fi un obstacol de netrecut. 

Tuya, regina mamă, regăsise cu emoție grădina palatului din Memphis. 
Cât de rare fuseseră plimbările în compania lui Seti şi cât de scurţi anii 
petrecuţi alături de el! Îşi amintea fiecare cuvânt al lui, fiecare privire, 
visase adesea la o bătrâneţe lungă şi liniştită în cursul căreia să-şi depene 
împreună amintirile. Dar Seti plecase pe cărările minunate din lumea de 
dincolo, iar ea mergea singură prin această grădină splendidă, populată cu 
rodii, tamaris şi zizyphus. De o parte şi de alta a aleii, albăstrele, anemone, 
cafeluţe şi gălbenele. Puțin obosită, Tuya se aşeză aproape de bazinul cu 
lotuşi, într-un pavilion acoperit de glicină. 

Când Ramses se apropie de ea, tristeţea 'Tuyei dispăru. 

În mai puţin de un an de domnie, fiul ei prinsese atâta curaj încât părea 
că îndoiala dispăruse pentru totdeauna din mintea lui. Guverna cu aceeaşi 
vigoare ca şi tatăl lui, ca şi cum ar fi fost stăpânit de o forţă inepuizabilă. 

Ramses îşi îmbrăţişă mama cu duioşie şi respect şi se aşeză în dreapta 
ei. 

— Simt nevoia să-ţi vorbesc. 

— Pentru asta sunt aici, fiule. 

— Eşti de acord cu alegerea oamenilor care compun guvernul? 

— Îţi aminteşti de sfatul lui Seti? 

— El m-a ghidat: „Scrutează sufletele oamenilor, caută demnitari cu 
caractere ferme şi drepte, capabili să emită o judecată imparţială fără să-şi 
trădeze jurământul de ascultare”. Oare am reuşit? Numai anii care urmează 
îmi vor da răspunsul. 

— Te temi deja de o revoltă? 

— Eu merg repede, deci e inevitabilă. Susceptibilităţi vor fi stârnite, 
anumite interese, rănite. Atunci când mi-a venit ideea unei noi capitale, a 


fost ca un fulger, o săgeată de lumină mi-a traversat mintea şi mi s-a impus 
ca un adevăr de neclintit. 

— Asta se numeşte sia, intuiţia directă, fără raţionament şi analiză. Seti 
a luat multe hotărâri graţie ei, el considera că se transmite de la un suflet de 
Faraon la altul. 

— Eşti de acord cu construirea lui Pi-Ramses, oraşul meu? 

— Din moment ce sia a vorbit în inima ta, ce nevoie mai ai de părerea 
mea? 

— Pentru că tata e prezent în grădina asta şi pentru că tu şi cu mine îi 
auzim vocea. 

— Semnele au apărut, Ramses; o dată cu domnia ta, se deschide o eră 
nouă. Pi-Ramses va fi capitala ta. 

Mâinile lui Ramses şi ale mamei sale se uniră. 

— Vei vedea cetatea asta, mamă, şi ea te va bucura. 

— Protecţia ta mă îngrijorează. 

— Serramanna e vigilent. 

— Eu vorbesc de protecţia ta magică. Te gândeşti să-ţi construieşti un 
templu pentru veşnicie? 

— Locul e ales, însă prioritatea mea e Pi-Ramses. 

— Nu uita de acest templu. Dacă forțele întunericului se dezlănțuie 
împotriva ta, el va fi principalul tău aliat. 


Capitolul 39 


Locul era magnific. 

Un pământ fertil, câmpuri vaste, ierburi abundente, poteci mărginite de 
flori, pomi cu fructe având gustul mierii, o livadă de măslini cu arbori 
viguroşi, heleştee pline de peşti, saline, întinderi populate cu papiruşi înalţi 
şi deşi: astfel arăta Avaris-ul, cetatea detestată, redusă la câteva case şi la un 
templu al zeului Seth. 

Aici îl făcuse Seti pe Ramses să se confrunte cu puterea. Aici îşi va 
construi Ramses capitala. 

Frumuseţea şi luxurianţa locurilor îl surprinseră pe Moise; evreii şi 
contramaiştrii egipteni făceau parte din expediţia condusă de Ramses în 
persoană, întovărăşit de leu şi de câine. Cu urechea la pândă, Serramanna şi 
o duzină de cercetaşi îl precedaseră pe monarh, asigurându-se că nu-l 
ameninţa nici un pericol. 

Târguşorul din Avaris era aţipit sub soarele arzător. El nu adăpostea 
decât nişte funcţionari fără viitor, ţărani cu mişcări lente şi culegători de 
papirus. Locul părea sortit uitării şi ritmului etern al anotimpurilor. 

Expediția plecată din Memphis făcuse un popas în oraşul sfânt 
Heliopolis, unde Ramses îşi oferise ofranda protectorului său, Ra. Apoi 
trecuse prin Bubastis, cetatea zeiţei blândeţii şi dragostei, Bastet, 


reprezentată printr-o pisică, şi urmase braţul peluzic al Nilului ce fusese 
botezat „apele lui Ra”. Aproape de lacul Menzaleh, Avaris se găsea la 
extremitatea vestică a „drumului lui Horus”, o cale ce ducea în Siro- 
Palestina prin litoralul Sinai-ului. 

— Un amplasament strategic de primă importanţă, constată Moise 
uitându-se la planul încredinţat de Ramses. 

— Înţelegi acum raţiunea alegerii mele? Prelungite de un canal, „apele 
lui Ra” ne vor permite să comunicăm cu marile lacuri ce mărginesc istmul 
El Qantara. Cu ajutorul corăbiilor, în caz de urgenţă, ajungem repede la 
fortăreaţa Sileh şi la fortificațiile de la graniţă. O să întăresc protecţia din 
estul Deltei, controlând căile de invazie şi fiind repede informat de cea mai 
mică tulburare intervenită în protectoratele noastre. Aici, vara e plăcută; 


garnizoanele nu vor suferi de căldură şi vor fi gata, în orice moment, să 
intervină. 

— Vezi departe şi la scară mare, spuse Moise. 

— Cum reacţionează oamenii tăi? 

— Par bucuroşi să lucreze sub ordinele mele. Însă principala motivaţie e 
substantiala mărire a salariilor pe care le-ai acordat-o. 

— Nu există victorie fără generozitate. Vreau un oraş minunat. 

Moise se aplecă din nou asupra planului. Urmau să fie construite patru 
temple majore: în vest, cel al lui Amon, „ascunsul”; în centru, cel al lui 
Seth, stăpânul locului; în nord, cel al lui Uadjet, „cel ce înverzeşte”, 
garantul prosperității. Aproape de templul lui Seth, un mare port fluvial, 
legat de „apele lui Ra” şi de „apele lui Avaris”, două canale largi ce 
încadrau oraşul şi îi asigurau o perfectă alimentare cu apă potabilă. Lângă 
port urmau să fie amplasate depozite, hambare, fabrici şi ateliere. Mai la 
nord, în centrul oraşului, palatul regal, clădirile administrative, vilele 
nobililor şi cartierele de locuit, unde se vor întâlni cei puternici şi cei umili. 
De la palat, pleca artera principală, până la templul lui Ptah, Creatorul, în 
timp ce două mari alei vor duce, în stânga, la cel al lui Amon, iar în dreapta, 
la cel al lui Ra. Sanctuarul lui Seth era mai izolat, de cealaltă parte a 
canalului ce lega „apele lui Ra” de „apele lui Avaris”. 

În ceea ce priveşte armata, ea beneficia de patru cazărmi, una între 
braţul peluzic şi clădirile oficiale, celelalte trei de-a lungul „apelor lui 
Avaris”, prima în spatele templului lui Ptah, a doua la întretăierea unor 
cartiere populare, iar a treia aproape de templul lui Ra şi de cel al lui 
Astarte. 

— Specialiştii vor deschide mâine atelierele pentru fabricarea ţiglelor 
lăcuite, dezvălui Ramses; culori strălucitoare se vor vedea peste tot, de la 
casa cea mai modestă până la sala de recepţie a palatului. Mai trebuie acum 
să existe şi edificiile; ăsta e rolul tău, Moise. 

Cu arătătorul mâinii drepte, Moise identifica, una după alta, clădirile ale 
căror dimensiuni fuseseră precizate de monarh. 

— Lucrarea e gigantică, însă admirabilă. Totuşi... 

— Totuşi? 

— Nu vreau s-o supăr pe Maiestatea Ta, însă lipseşte un templu. L-aş 
vedea potrivit în spaţiul liber dintre sanctuarele lui Amon şi Ptah. 

— Şi cărei divinităţi să-i fie dedicat? 


— Celei care creează funcţia de Faraon. Nu în acest templu îţi vei 
celebra sărbătoarea regenerării? 

— Pentru ca acest ritual să aibă loc, un faraon trebuie să fi domnit 
treizeci de ani. Începerea construirii lui chiar de acum, ar însemna o sfidare 
adusă destinului. 

— Dar ai lăsat locul acela liber. 

— Să nu mă fi gândit la asta ar fi fost o sfidare adusă norocului meu. În 
al treizecilea an al domniei mele, în timpul acestei sărbători, tu vei fi în 
primul rând de demnitari, alături de prietenii noştri din copilărie. 

— Treizeci de ani... Oare ce soartă ne-a rezervat Dumnezeu? 

— Deocamdată, ni se cere să creăm împreună capitala Egiptului. 

— l-am repartizat pe evrei în două grupe. Prima va dirija blocurile de 
piatră până la şantierele templelor unde vor lucra sub comanda maiştrilor 
egipteni. A doua va fabrica miile de cărămizi destinate palatului tău şi 
clădirilor civile. Coordonarea grupelor de producţie va fi dificilă; mă tem că 
popularitatea mea va fi spulberată. Ştii cum îmi spun evreii? Masha, „cel 
salvat din ape”! 

— Şi tu ai înfăptuit un miracol? 

— Există o veche legendă babiloniană care le place mult; au făcut un joc 
de cuvinte cu numele meu adevărat, Moise, „cel ce s-a născut”, deoarece ei 
cred că eu, un evreu, am fost binecuvântat de zei. Nu am primit eu educaţia 
celor nobili şi nu sunt eu prietenul Faraonului? Dumnezeu m-a salvat din 
„apele” mizeriei şi nenorocului. Un om care beneficiază de atâta şansă 
merită să fie urmat; din cauza asta, cărămidarii îmi acordă încredere. 

— Să nu le lipsească nimic. Îţi dau puterea de a folosi hambarele regale 
în caz de nevoie. 

— Am să construiesc capitala, Ramses. 

Purtând peruci scurte şi negre, legate cu o bandă albă, lăsându-le 
urechile descoperite, adepţi ai mustăţii şi bărbii scurte, cu fruntea îngustă şi 
buza inferioară groasă, cărămidarii evrei formau o corporație mândră de 
ştiinţa ei. Sirienii şi egiptenii încercau să se ia la întrecere cu ei, însă cei mai 
buni specialişti rămâneau evreii. Munca era grea, supravegheată 
îndeaproape de contramaiştrii egipteni, corect plătită şi întreruptă de 
numeroase zile de concediu. Mai mult decât atât, în Egipt hrana era bună şi 


din belşug şi se puteau găsi locuinţe fără prea mare greutate, cei mai 
curajoşi reuşind chiar să-şi construiască case cu materiale recuperate. 

Moise nu ascunsese faptul că pe şantierele din Pi-Ramses ritmul de 
lucru avea să fie mai intens decât de obicei; dar importanţa primelor 
compensa această neplăcere. Participarea la construirea noii capitale 
îmbogăţea şi mai mult un evreu, cu condiţia să nu-şi precupeţească 
eforturile. Trei lucrători, într-un ritm normal, puteau fabrica opt sau nouă 
sute de cărămizi de mărime mică pe zi; pentru Pi-Ramses trebuiau modelate 


bucăţi de mărimi considerabile” ce serveau de suport pentru alte cărămizi, 
de dimensiuni mai modeste şi produse în serie. Aceste suporturi cădeau în 
responsabilitatea maiştrilor şi a tăietorilor în piatră, nu în aceea a 
cărămidarilor. 

Din primele zile, evreii înţeleseră că vigilenţa lui Moise nu avea să 
slăbească. Cei care speraseră să se bucure de sieste lungi sub vreun copac o 
lăsară mai moale cu pretenţiile şi se supuseră evidenţei: ritmul avea să fie 
susţinut până la inaugurarea oficială a capitalei. Ca şi colegii lui, Abner era 
hotărât să asude pentru a amesteca mâlul din Nil cu paie tocate, obţinând 


melanjul potrivit. Mai multe suprafețe” fuseseră puse la dispoziția 
muncitorilor care umectau mâlul cu apa dintr-un şanţ legat de un canal, 
apoi, cu un zel susținut de cântece, prelucrau materialul cu săpăliga şi 
cazmaua pentru a face viitoarele cărămizi mai rezistente. 

Abner era energic şi abil; atunci când argila i se părea de bună calitate, 
umplea un coş pe care un cărăuş îl ducea pe umăr până la atelierul unde îl 
vărsa într-o formă rectangulară din lemn. Scoaterea din tipar era o 
operaţiune delicată la care Moise asista uneori. Cărămizile erau dispuse pe 
un sol foarte uscat şi se zvântau patru zile înainte de a fi stivuite şi 
transportate spre diverse şantiere. 

Material considerat modest, cărămida din mâl de Nil se dovedea de o 
rezistenţă remarcabilă; dacă straturile erau corect aşezate, puteau înfrunta 
chiar secolele. 

Printre evrei se născuse o adevărată emulaţie; sigur, era vorba în primul 
rând de creşterea salariilor şi de prime, dar şi de mândria de a participa la o 
întreprindere colosală şi de a câştiga pariul ce le fusese impus. Atunci când 
ardoarea mai scădea în intensitate, Moise redădea impulsul şi mii de 
cărămizi perfecte ieşeau din tipare. 

Pi-Ramses se năştea, Pi-Ramses se ivea din visul lui Ramses şi intra în 
realitate. Maiştrii şi tăietorii în piatră, respectând planul regelui, realizau 


suporturi solide; neobosiţi, lucrătorii aduceau cărămizile fabricate de evrei. 

În lumina soarelui, o viaţă căpăta materialitate. 

Abner, la sfârşitul fiecărei zile, îl admira pe Moise. Şeful evreilor alerga 
de la un grup la altul, controla calitatea hranei, îi trimitea să se odihnească 
pe cei bolnavi şi pe muncitorii prea obosiţi. Contrar a ceea ce prevăzuse el, 
popularitatea nu înceta să-i crească. 

Graţie primelor pe care le adunase deja, Abner oferise o frumoasă 
locuinţă familiei lui chiar aici, în noua capitală. 

— Eşti mulţumit de tine, Abner? 

Chipul slab al lui Sary purta amprenta unei bucurii răutăcioase. 

— Ce vrei? 

— Sunt şeful tău de echipă. Ai uitat? 

— Îmi fac treaba. 

— Prost. 

— Cum adică, prost? 

— Ai stricat mai multe cărămizi. 

— Nu-i adevărat! 

— Doi contramaiştri au constatat greşelile pe care le-ai făcut şi au 
redactat un raport. Dacă i-l dau lui Moise, vei fi dat afară şi, fără îndoială, 
condamnat. 

— Ce rost au invențiile şi minciunile astea? 

— Îţi mai rămâne o soluţie: să-mi cumperi tăcerea cu câştigurile tale. În 
felul ăsta, greşeala ta va fi uitată. 

— Eşti un şacal, Sary! 

— N-ai de ales, Abner. 

— De ce mă urăşti? 

— Eşti un evreu printre atâţia alţii; plăteşti pentru ceilalţi, asta-i tot. 

— N-ai dreptul! 

— Vreau răspunsul tău, imediat. 

Abner lăsă ochii în jos. Sary era cel mai puternic. 

La Memphis, Ofir se simţea mai în largul lui decât la Theba. Marele 
oraş adăpostea numeroşi străini, cei mai mulţi perfect integrați în sânul 
populaţiei egiptene. Printre ei se găseau şi adepţi ai doctrinei lui Akhenaton, 
a căror credinţă slăbită magul o reînsufleţea, promiţându-le că ea le va 
aduce, într-un viitor apropiat, fericire şi prosperitate. 

Cei care avuseseră norocul s-o vadă pe Lita, mereu tăcută, erau foarte 
impresionați. Nimeni nu se îndoia că prin venele ei curgea sânge regesc şi 
că era într-adevăr moştenitoarea regelui blestemat. Discursul răbdător şi 
convingător al magului făcea minuni, iar vila sorei lui Ramses servea drept 
cadru pentru întrevederi fructuoase care, zi după zi, permiteau să se 
mărească numărul partizanilor zeului unic. 

Ofir nu era primul străin care propaga idei originale, dar singurul care 
încerca să reînvie erezia respinsă de succesorii lui Akhenaton. Capitala şi 
mormântul lui fuseseră abandonate, nici un curtean nu era înhumat în 
necropola din apropierea cetăţii lui Aton. Şi toţi ştiau că Ramses, după ce 
supusese propriei voințe ierarhia din Karnak, nu avea să tolereze nici un fel 
de tulburare religioasă. Astfel încât Ofir avea grijă să-şi distileze în doze 
mici criticile împotriva regelui şi a politicii sale, fără să provoace 
dezaprobări. 

Magul progresa. 

Dolenta îi aduse suc proaspăt de roşcove. 

— Pari obosit, Ofir. 

— Sarcina noastră cere o permanentă ardere. Cum se comportă soţul 
tău? 

— E foarte nemulţumit. Potrivit ultimei scrisori, îşi petrece timpul 
dojenindu-i pe evreii leneşi şi mincinoşi. 

— Cu toate astea, se aude că ridicarea capitalei avansează într-un ritm 
rapid. 

— Părerea generală e că o să arate splendid! 

— Dar dedicată lui Seth, domnul răului şi al forţelor tenebroase! Ramses 
încearcă să sufoce lumina şi să ascundă soarele. Trebuie să-l împiedicăm să 
reuşească. 


— Sunt convinsă, Ofir. 

— Sprijinul tău îmi e necesar, ştii asta. Îmi dai cale liberă să folosesc 
resursele ştiinţei mele pentru a-l împiedica pe Ramses să distrugă Egiptul? 

Bruneta corpolentă şi lascivă îşi muşcă buzele. 

— Ramses e fratele meu! 

Ofir prinse cu blândeţe mâna Dolentei. 

— Ne-a făcut deja atâta rău! Sigur că îţi voi respecta hotărârea, dar de ce 
să mai eziţi? Ramses avansează! Şi cu cât ajunge mai departe, cu atât 
protecţia lui magică se întăreşte. Dacă ne amânăm intervenţia, oare voi mai 
fi în stare s-o nimicesc? 

— E grav, atât de grav... 

— Fii conştientă de responsabilităţile pe care le ai, Dolenta. Încă mai pot 
acţiona, însă, curând, o să fie prea târziu. 

Sora regelui ezita să pronunţe o condamnare definitivă. Ofir îi lăsă 
mâinile. 

— Poate că există şi un alt mijloc. 

— La ce te gândeşti? 

— Zvonurile pretind că regina Nefertari e însărcinată. 

— Nu mai e doar un zvon! E suficient s-o vezi. 

— Simti vreo afecţiune pentru ea? 

— Nici cea mai mică. 

— În noaptea asta, unul dintre compatrioţii mei îmi aduce cele necesare. 

— Eu mă închid în camera mea! strigă Dolenta, înainte de a se face 
nevăzută. 


Omul ajunse la miezul nopţii. Vila era tăcută, Dolenta şi Lita dormeau. 
Ofir deschise uşa încăperii, luă sacul pe care i-l întindea negustorul şi îl 
plăti cu două bucăţi de pânză de in pe care Dolenta i le dăduse magului. 

Tranzacţia nu dură decât câteva clipe. 

Ofir se închise într-o cămăruţă căreia îi astupase ferestrele. Doar o 
lampă cu ulei răspândea o lumină slabă. 

Pe o masă joasă, magul aşeză conţinutul pachetului: statueta unei 
maimuțe, o mână de fildeş, o figurină grosieră reprezentând o femeie goală, 
o bagnetă minusculă şi figurina unei alte femei ce ţinea nişte şerpi în mâini. 
Maimuţa îi oferea tehnica zeului Thot; mâna, capacitatea de a acţiona; 
femeia goală, aceea de a lovi organele genitale ale reginei; bagheta făcea 


atacul durabil; femeia cu şerpi distila veninul magiei negre în corpul lui 
Nefertari. 

Sarcina lui Ofir nu se anunţa uşoară. Regina poseda o personalitate 
puternică şi, în timpul încoronării, beneficiase de o protecţie invizibilă, 
analogă celei a lui Ramses. Dar sarcina îi slăbea apărarea. O altă viaţă se 
hrănea din cea a lui Nefertari şi o lipsea încetul cu încetul de forţe. 

Erau necesare trei zile şi trei nopţi pentru ca vraja să aibă şanse de 
reuşită. Ofir era puţin decepţionat de a nu-l fi putut ataca direct pe Ramses, 
iar dezertarea sorei lui îl împiedicase. Atunci când va reuşi să cucerească 
mintea Dolentei, va urmări un scop mult mai ambițios. Pentru moment, îşi 
slăbea doar adversarul. 


Lăsând în grija lui Ameni şi a miniştrilor săi gestionarea afacerilor 
curente, Ramses se ducea frecvent pe şantierul din Pi-Ramses. Datorită 
insistenţei lui Moise şi unei organizări riguroase a lucrului, opera progresa 
cu paşi uriaşi. 

Veselia domnea printre muncitori; nu numai hrana se dovedea excelentă 
şi din belşug, ci şi primele anunţate erau încasate cu regularitate, ţinând 
cont de eforturile fiecăruia. Cei mai curajoşi adunaseră o sumă frumoasă şi 
puteau să se instaleze în noua capitală, fie într-o altă aşezare unde puteau 
cumpăra puţin teren. Mai mult decât atât, un serviciu de sănătate bine 
echipat se ocupa de bolnavi şi împărțea îngrijiri gratuite; contrar altor 
şantiere, cel din Pi-Ramses nu era afectat de prezenţa unora care simulau şi 
care încercau să obţină un concediu pretextând că suferă de boli imaginare. 

Regele îşi făcea griji în legătură cu securitatea; mai mulţi contramaiştri 
vegheau în permanenţă. Nu existaseră decât câţiva răniţi uşor în timpul 
aşezării blocurilor de granit pe locul destinat templului lui Amon. Datorită 
rotirii echipelor supravegheate minuţios, oamenii nu ajungeau la capătul 
puterilor; la fiecare şase zile, două zile de odihnă le permiteau să se 
destindă şi să se refacă. 

Numai Moise nu-şi acorda nici un răgaz. Verifica, evita orice conflict, 
lua decizii urgente, reorganiza echipele epuizate, cerea materialele lipsă, 
redacta rapoarte, dormea o oră după prânz şi trei noaptea. Descoperind un 
şef de o vitalitate excepţională, cărămidarii evrei îl ascultau cu sfinţenie; 
niciodată nu mai fuseseră puşi sub conducerea unui om care le apăra atât de 
bine interesele. 


Abner i-ar fi vorbit de tratamentul jignitor la care-l supunea Sary, însă se 
temea de represalii, având în vedere bunele relaţii ale egipteanului cu 
poliţia. Dacă Abner era desemnat drept turbulent, avea să fie expulzat din 
ţară şi nu avea să-şi mai revadă niciodată soţia şi copiii. De când începuse 
să plătească, Sary nu-l mai hărţuia şi se arăta chiar amabil. Cum greul părea 
să fi trecut, evreul se închise în tăcere şi continua să frământe cărămizile cu 
aceeaşi ardoare ca şi colegii lui. 

În acea dimineaţă, Ramses vizita şantierul. Când li se anunţă sosirea 
monarhului, evreii se spălară, îşi tăiară mustăţile şi bărbile, îşi legară 
perucile de sărbătoare cu o bandă albă nouă şi stivuiră cărămizile într-o 
ordine impecabilă. 

Din primul car ce se opri în faţa fabricii coborî un uriaş înarmat şi 
împlătoşat, cu o înfăţişare înfricoşătoare. Oare vreunul dintre lucrători era 
pasibil de vreo sancţiune disciplinară? Desfăşurarea a douăzeci de arcaşi 
făcu atmosfera şi mai apăsătoare. 

Tăcut, Serramanna trecu printre rândurile de evrei împietriţi şi 
neliniştiţi. 

Atunci când se declară mulţumit de inspecţie, sardul făcu semn unui 
soldat să deschidă drumul carului regal. 

Cărămidarii se înclinară în faţa Faraonului, care îi felicită pe fiecare, 
spunându-le pe nume. Anunţul distribuirii de peruci noi şi al livrării de vase 
cu vin alb din Deltă provocă o explozie de bucurie; însă ceea ce îi mişcă cel 
mai tare pe lucrători fu atenţia pe care regele o arătă cărămizilor proaspăt 
frământate. Luă mai multe bucăţi şi le cântări în mână. 

— Perfect, declară el. Raţii duble timp de o săptămână şi o zi 
suplimentară de odihnă. Unde e şeful vostru de echipă? 

Sary ieşi din rând. 

Fostul educator al lui Ramses era singurul care nu se putea bucura de 
vizita monarhului. El, până nu de mult un profesor strălucit şi un curtean 
ambițios, se temea să-l revadă pe regele împotriva căruia complotase. 

— Eşti satisfăcut de noua ta funcţie, Sary? 

— Îi mulţumesc Maiestăţii Voastre că mi-a încredinţat-o. 

— Fără clemenţa mamei mele şi a lui Nefertari, pedeapsa ta ar fi fost 
mai grea. 

— Sunt conştient, Maiestate, şi încerc, prin atitudinea mea, să-mi 
ispăşesc greşelile. 

— Sunt de neiertat, Sary. 


— Remuşcarea care-mi roade inima e mai rea decât un acid. 

— Trebuie să fie destul de uşoară de vreme ce ţi-a permis să 
supravieţuieşti atâta timp crimei tale. 

— Nu pot spera în iertarea Maiestăţii Voastre? 

— Nu cunosc această noţiune, Sary; trăim în interiorul Legii sau în afara 
ei. Tu ai necinstit-o pe Maat şi sufletul tău rămâne josnic pentru totdeauna. 
Ai grijă ca Moise să nu se plângă de tine, altfel nu vei mai avea ocazia să 
faci rău nimănui. 

— Jur Maiestăţii Voastre că... 

— Nici un cuvânt, Sary. Şi fii fericit că ai şansa să lucrezi la edificarea 
lui Pi-Ramses. 

Când regele se urcă din nou în car, aclamaţiile izbucniră din toate 
piepturile. Călcându-şi pe suflet, Sary se alătură şi el celorlalţi. 

Aşa cum era de prevăzut, templele se ridicau mai încet decât edificiile 
profane. Totuşi, livrarea blocurilor de piatră se făcea fără întârzieri, iar 
specialiştii în remorcarea acestora, printre care numeroşi evrei, le aduceau 
cu regularitate pe şantiere. 

Graţie intensei activităţi a cărămidarilor, palatul regal, ale cărui porţiuni 
din piatră erau încredințate specialiştilor, alcătuia deja o masă importantă în 
centrul capitalei. Acostau primele corăbii de transport, depozitele erau 
deschise, atelierele de tâmplărie sortau mobilele de lux, fabrica de ţigle 
lăcuite îşi începuse producţia. Pereţii vilelor păreau să ţâşnească din 
pământ, cartierele oraşului căpătau formă, cazărmile aveau să adăpostească 
în curând primele trupe. 

— Lacul palatului va fi splendid, anunţă Moise; prevăd terminarea 
săpăturilor cam la mijlocul lunii viitoare. Capitala ta o să fie frumoasă, 
Ramses, căci e construită cu iubire. 

— Tu eşti principalul artizan al acestei reuşite. 

— Numai în aparenţă. Planul tu l-ai făcut, eu doar l-am executat. 

Regele simţi o nuanţă de reproş în tonul prietenului său. Chiar atunci 
când voia să-i ceară o explicaţie, un mesager al palatului din Memphis veni 
spre el în galop. Serramanna îl obligă să se oprească la vreo doisprezece 
metri de monarh. 

Gâfâind, mesagerul sări pe pământ. 

— Trebuie să vă întoarceţi urgent la Memphis, Maiestate... Regina... 
regina e bolnavă. 


Ramses se ciocni de doctorul Pariamakhu, şeful medicilor palatului, un 
bărbat de vreo cincizeci de ani, doct şi autoritar, cu mâini lungi şi fine. 
Chirurg experimentat, trecea drept un practician remarcabil, dar sever cu 
pacienţii. 

— Vreau s-o văd pe regină. 

— Regina doarme, Maiestate. Infirmierele i-au masat corpul cu ulei 
amestecat cu un somnifer. 


— Ce se întâmplă? 

— Mă tem de o naştere prematură. 

— Nu e... periculos? 

— Riscul e major, într-adevăr. 

— Îţi ordon s-o salvezi pe Nefertari. 

— Pronosticul naşterii rămâne favorabil. 

— De unde ştii? 

— Serviciul meu a procedat la un examen obişnuit, Maiestate. Au pus 
orz şi grâu în doi săculeţi de pânză udaţi mai multe zile la rând cu urina 
reginei. Orzul şi grâul încolţind amândouă, ea va naşte; şi pentru că grâul a 
încolţit primul, va da naştere unei fetiţe. 

— Eu am auzit vorbindu-se contrariul. 

Doctorul Pariamakhu deveni glacial. 

— Maiestatea Voastră o confundați cu o altă experienţă în cursul căreia 
se utilizează grâu şi orz culese din pământ. Mai rămâne să sperăm că 
sămânţa, plecată din inima voastră pentru a ajunge în cea a reginei, s-a fixat 
bine în coloana vertebrală şi în oasele copilului. O spermă de bună calitate 
produce o excelentă măduvă a spinării şi o perfectă măduvă osoasă. Trebuie 
să vă mai amintesc că tatăl formează oasele şi tendoanele, iar mama, carnea 
şi sângele? 

Pariamakhu nu era deloc nemulţumit de cursul de medicină pe care i-l 
ţinea prestigiosului său elev. 

— Vă îndoiţi de cunoştinţele mele de fiziologie de fost elev al Kap-ului, 
doctore? 

— Sigur că nu, Maiestate! 

— N-aţi prevăzut acest incident. 

— Ştiinţa mea, Maiestate, are anumite limite şi... 

— Puterea mea nu are, doctore, şi eu aştept o naştere fericită. 

— Maiestate... 

— Da, doctore? 

— Propria voastră sănătate merită mare atenţie. N-am avut încă onoarea 
să vă examinez, aşa cum îmi cer îndatoririle funcţiei mele. 

— Nu vă mai gândiţi la asta, nu-mi pasă de boală. Anunţaţi-mă când se 
trezeşte regina. 


Soarele asfinţea atunci când Serramanna îl autoriză pe doctorul 
Pariamakhu să intre în biroul regelui. 

Practicianul era stânjenit. 

— Regina s-a trezit, Maiestate. 

Ramses se ridică. 

— Dar... 

— Vorbeşte, doctore! 

Pariamakhu, care se lăudase colegilor lui că putea să-şi domolească 
ilustrul client, îl regreta acum pe Seti, considerat de el altădată încăpățânat 
şi dezagreabil. Ramses era o furtună a cărei furie era mai bine s-o eviţi. 

— Regina tocmai e condusă în sala de naştere. 

— Am cerut s-o văd! 

— Înţeleptele au considerat că nu trebuie pierdută nici o secundă. 

Ramses rupse pana cu care scria. Dacă Nefertari murea, mai avea el 
forţa să domnească? 

Şase înțelepte din Casa Vieţii, purtând tunici lungi şi coliere de turcoaze, 
o ajutau pe Nefertari să meargă spre sala de naşteri, un pavilion aerisit şi 
împodobit cu flori. Ca şi celelalte femei din Egipt, regina năştea goală, cu 
bustul drept, chircită pe nişte pietre acoperite cu un pat de trestie. Acestea 
simbolizau destinul fiecărui nou născut, a cărui durată a vieţii era fixată de 
Thot. 

Prima înţeleaptă o va ţine strâns de talie, a doua va interveni în fiecare 
etapă a naşterii, a treia va primi copilul în mâinile deschise, a patra îi va da 
primele îngrijiri, a cincea era doica, iar a şasea îi va prezenta reginei două 
chei ale vieţii în momentul în care copilul va scoate primul țipăt. Conştiente 
de pericol, cele şase femei afişau totuşi un calm desăvârşit. 

După ce o masă îndelung pe Nefertari, şefa înţeleptelor îi aplică mai 
multe cataplasme în josul pântecului şi îi legă abdomenul. Considerând 
necesară grăbirea unei naşteri care se anunţa dureroasă, ea introdusese în 
vagin o pastă compusă din răşină de terebint, ceapă, lapte, mărar şi sare. 
Pentru uşurarea suferinţei, urma să folosească pământ ars frământat cu ulei 
călduţ, ungându-i cu el organele genitale. 

Cele şase înțelepte ştiau că lupta lui Nefertari va fi lungă şi naşterea 
nesigură. 

„Fie ca zeiţa Hathor să-i dăruiască un copil reginei, psalmodie una 
dintre ele, ca nici o boală să nu-l atingă; dispari, demon care vii din tenebre, 
care intri pe ascuns, cu faţa întoarsă înapoi! Nu-l vei îmbrăţişa pe acest 


copil, nu-l vei adormi, nu-i vei face nici un rău, nu-l vei lua cu tine! Fie ca 
spiritul să-l anime, ca nimic malefic să nu-l atingă, ca astrele să-i fie 
favorabile!” 

La căderea nopţii, contracţiile reveniră. Între dinţii reginei fu introdusă o 
pastă pe bază de bob, pentru a-i permite să strângă din dinţi fără să se 
rănească. 

Sigure pe tehnica lor, concentrate, recitându-şi formulele împotriva 
durerii, cele şase înțelepte o ajutară pe regina Egiptului să dea naştere unei 
vieţi. 


Ramses nu mai rezista. 

Când doctorul Pariamakhu reapăru pentru a doua oară, acesta crezu că 
regele avea să-i sară la gât. 

— S-a terminat, în sfârşit? 

— Da, Maiestate. 

— Nefertari? 

— Regina e în viaţă şi sănătoasă şi aveţi o fiică. 

— Sănătoasă şi ea? 

— E... mai delicat. 

Ramses îl împinse pe medic şi alergă spre pavilionul de naşteri. Una din 
înțelepte îl curăța. 

— Unde sunt regina şi fiica mea? 

— Într-o cameră din palat, Maiestate. 

— Vreau să ştiu adevărul! 

— Copilul e foarte slăbit. 

— Vreau să-l văd. 

Destinsă, radioasă dar epuizată, Nefertari dormea. Şefa înţeleptelor îi 
dăduse o poţiune sedativă. 

Bebeluşul era de o frumuseţe remarcabilă. Fragedă, cu ochii, în acelaşi 
timp, uimiţi şi curioşi, fiica lui Nefertari şi a lui Ramses se bucura deja de 
viaţă ca de un miracol. 

Regele o luă în braţe. 

— E minunată! De ce anume te temi? 

— Cordonul amuletei pe care trebuia să i-o punem la gât s-a rupt. E un 
semn rău, Maiestate, un semn foarte rău. 

— Prezicerea a fost formulată? 


— O aşteptăm pe sibilă. 

Aceasta din urmă sosi câteva minute mai târziu şi, împreună cu cele şase 
înțelepte, recreă confreria celor şapte Hathor, însărcinate cu aflarea 
destinului noului născut. Alcătuind un cerc în jurul lui, îşi uniră gândurile 
pentru a înţelege viitorul. 

Meditaţia lor dură mai mult decât de obicei. 

Cu o expresie sumbră, sibila se desprinse de grup şi înaintă spre rege. 

— Momentul nu e propice, Maiestate. Nu putem să... 

— Nu minţi. 

— Ne putem înşela. 

— Fii sinceră, te rog. 

— Destinul acestui copil se hotărăşte în următoarele douăzeci şi patru de 
ore. Dacă nu găsim un mijloc de a respinge demonii care-i rod sufletul, fiica 
voastră nu va supravieţui nopţii următoare. 

Doica, aflată într-o stare de sănătate excelentă, era însărcinată să 
alăpteze fiica cuplului regal. Doctorul Pariamakhu controlase el însuşi 
laptele care trebuia să aibă mirosul plăcut al făinii de roşcove. Pentru a avea 
lapte suficient, doica băuse suc de smochine şi mâncase şiră de peşte 
coaptă, amestecată cu ulei. 

Spre disperarea doicii şi a medicului, bebeluşul refuza mâncarea. 
Încercară o altă doică, tot fără succes. Ultima soluţie, un lapte excepţional, 
conservat în vase în formă de hipopotam, nu dădu rezultatul aşteptat. 
Copilul nu înghiţea lichidul dens care se scurgea prin mameloanele 
animalului. 

Medicul umezea buzele micii paciente şi se pregătea s-o învelească într- 
o pânză umedă atunci când Ramses o luă în braţe. 

— Trebuie s-o hidratăm, Maiestate! 

— Ştiinţa ta e inutilă. Forţa mea o va ţine în viaţă. 

Strângându-şi fiica la piept, regele se duse la căpătâiul lui Nefertari. În 
ciuda epuizării, regina rămăsese radioasă. 

— Sunt fericită... atât de fericită! Nu e bine îngrijită? 

— Tu ce simţi? 

— N-am nici o nelinişte. Te-ai gândit la numele fiicei noastre? 

— Rolul ăsta îi revine mamei. 

— Se va numi Meritamon, „Iubita lui Amon”, şi va vedea templul tău 
pentru veşnicie. În timp ce o năşteam, am avut un gând straniu... Trebuie 
construit fără întârziere, Ramses... Acest templu va fi cea mai bună pavăză 
contra răului şi vom fi uniţi împotriva adversităţilor. 

— Dorinţa ta va deveni realitate. 

— De ce strângi copilul aşa de tare? 

Privirea lui Nefertari era aşa de limpede, atât de încrezătoare, încât 
Ramses se simţi incapabil să-i ascundă adevărul. 

— Meritamon e bolnavă. 

Regina se ridică şi prinse încheietura regelui. 

— De ce anume suferă? 

— Refuză să mănânce, dar o voi vindeca. 


Ostenită, regina înceta să mai lupte. 

— Am pierdut deja un copil, forţele întunericului vor să ne ia fiica... 
Noaptea mă cuprinde. 

Nefertari îşi pierdu cunoştinţa. 


— Care sunt concluziile tale, doctore? întrebă Ramses. 

— Regina e foarte slăbită, răspunse Pariamakhu. 

— O poţi salva? 

— Nu ştiu, Maiestate. Dacă supravieţuieşte, nu va mai putea avea copii; 
o nouă sarcină i-ar fi fatală. 

— Şi fiica noastră? 

— Nu înţeleg nimic; în momentul ăsta e atât de calmă! Ipoteza 
înţeleptelor e poate cea bună, dar mie mi se pare absurdă. 

— Vorbeşte! 

— Ele cred că e vorba de farmece. 

— Farmece, aici, în palatul meu? 

— Tocmai din acest motiv cred că ideea asta e neverosimilă. Totuşi, 
poate ar trebui să-i convocăm pe magicienii de la curte... 

— Şi dacă vinovatul e unul dintre ei? Nu, nu-mi rămâne decât o singură 
soluţie. 

Meritamon adormise în braţele puternice ale lui Ramses. 

Curtea fremăta de zvonuri. Nefertari adusese pe lume un al doilea copil 
născut mort, iar regina era pe punctul de a-şi da sufletul. Ramses, pradă 
disperării, îşi pierduse minţile. Fără să îndrăznească să creadă aceste veşti 
excelente, Şenar spera că nu erau cu totul lipsite de temei. 

Ducându-se la palat împreună cu Dolenta, Şenar îşi compuse o expresie 
gravă şi dezolată. Dolenta părea distrusă. 

— Ai de gând să devii o excelentă comediană, draga mea soră? 

— Evenimentele astea mă tulbură. 

— Totuşi, nu-l iubeşti nici pe Ramses, nici pe Nefertari. 

— Copilul ăsta... Nu el e responsabil. 

— Mare scofală! lată-te deodată şi sensibilă. Dacă zvonurile sunt 
fondate, viitorul nostru se limpezeşte. 


Dolenta nu îndrăznea să-i mărturisească lui Şenar că magia reuşită de 
Ofir era adevărata cauză a tulburării ei. Pentru a reuşi să spargă destinul 
cuplului regal, libianul poseda o rară stăpânire asupra forţelor obscure. 

Ameni, mai palid decât de obicei, îi primi pe Dolenta şi pe Şenar. 

— Având în vedere împrejurările, declară acesta din urmă, ne-am gândit 
că regele ar dori să-i aibă lângă el pe fratele şi sora lui. 

— Sunt dezolat, dar preferă să fie singur. 

— Cum se simte Nefertari? 

— Regina se odihneşte. 

— Şi copilul? întrebă Dolenta. 

— Doctorul Pariamakhu e la căpătâiul lui. 

— Nu ai nişte veşti mai exacte? 

— Trebuie să avem răbdare. 

Atunci când Şenar şi Dolenta părăseau palatul, Serramanna şi soldaţii 
lui încadrau un om fără perucă, prost bărbierit, şi îmbrăcat cu o tunică din 
piele de antilopă cu multe buzunare. Grăbiţi, se îndreptau spre 
apartamentele cuplului regal. 


— Setau! Eşti ultima mea speranţă. 

Îmblânzitorul de şerpi se apropie de rege şi contemplă bebeluşul pe care 
acesta îl ţinea în braţe. 

— Mie nu-mi plac copiii, însă ăsta e o mică minune. Opera lui Nefertari, 
bineînţeles. 

— Meritamon, fiica noastră. O să moară, Setau. 

— Ce tot spui? 

— Vrăji. 

— Aici, în palat? 

— Nu ştiu. 

— Cum se manifestă? 

— Refuză să mănânce. 

— Şi Nefertari? 

— Îi e foarte rău. 

— Presupun că dragul nostru doctor Pariamakhu ridică din umeri. 

— E descumpănit. 

— E starea lui normală. Pune-ţi încet fiica în leagăn. 


Ramses se execută. Din momentul în care nu se mai găsi în braţele 
tatălui ei, Meritamon începu să respire cu greutate. 

— Doar puterea ta o menţine în viaţă... De asta mă temeam. Dar... La ce 
vă stă vouă mintea în palatul ăsta! Copilul acesta nu poartă nici măcar o 
amuletă protectoare! 

Setau scoase dintr-un buzunar o amuletă în formă de scarabeu, o agăţă 
de o sforicică având şapte noduri şi o puse la gâtul lui Meritamon. Pe 
suprafaţa scarabeului, un text: „Moartea hrăpăreaţă nu se va atinge de mine, 
lumina divină mă va salva.” 

— [a-ți din nou fiica în braţe, ordonă Setau, şi deschide-mi uşile 
laboratorului. 

— Crezi că o să reuşeşti... 

— O să trăncănim după aia. Clipele sunt numărate. 

Laboratorul palatului avea mai multe secţiuni. Setau se închise în 
încăperea unde erau depozitati canini inferiori de hipopotam mascul ce 
depăşeau uneori şaptezeci de centimetri lungime şi zece lăţime. Tăie unul în 
formă de semilună, cu extremităţile alungite, după ce îi lustruise suprafaţa 
fără să deterioreze fildeşul şi gravă mai multe simboluri destinate să alunge 
forţele malefice ivite din întuneric pentru a le ucide pe mamă şi fiică. Setau 
le alese pe cele care i se părură mai potrivite situaţiei: un grifon înaripat cu 
trup de leu şi cap de şoim, o femelă hipopotam cu un cuţit, o broască, un 
soare strălucitor, un pitic bărbos ţinând în fiecare mână nişte şerpi. 
Descriindu-le cu voce tare, le făcu eficace şi le ordonă să reteze beregata 
demonilor de ambele sexe, să-i strivească, să-i sfâşie în bucăţi şi să-i pună 
pe fugă. Apoi prepară o poţiune pe bază de venin de viperă pentru a 
deschide stomacul; chiar şi într-o doză infinitezimală, putea fi poate prea 
puternică pentru organismul unui nou născut. 

În timp ce Setau ieşea, doctorul Pariamakhu veni în grabă spre el ca ieşit 
din minţi. 

— Repede, copilul se stinge. 


Cu faţa spre soarele ce asfinţea, Ramses îşi ţinea în braţe fiica ce i se 
lăsase cu totul în grijă. In ciuda magnetismului său, respiraţia bebeluşului 


devenea neregulată. Copilul lui Nefertari, singurul copil al uniunii dintre ei 
care ar putea trăi... 

Dacă Meritamon murea, Nefertari nu i-ar fi supravieţuit. Mânia invadă 
inima regelui, o furie ce avea să sfideze tenebrele târâtoare şi să-i salveze 
fiica de blestemele lor. 

Setau intră în cameră. 'Ţinea în mână fildeşul sculptat. 

— Asta trebuie să oprească vraja, explică ei; dacă vrem să reparăm 
stricăciunile din interiorul corpului şi să-i permitem să se hrănească, trebuie 
s-o facem să bea remediul asta. 

La enunţarea compoziţiei acestuia, doctorul Pariamakhu tresări. 

— Maiestate, eu mă opun! 

— Eşti sigur de rezultat, Setau? 

— Pericolul e real. Tu trebuie să hotărăşti. 

— Să trecem la treabă. 

Setau puse fildeşul pe pieptul lui Meritamon. Întins în leagăn, cu ochii 
mari, întrebători, copilul respira cu greutate. 

Ramses, Setau şi doctorul Pariamakhu rămaseră tăcuţi. Talismanul părea 
eficace, dar oare protecţia lui avea să fie de durată? 

Zece minute mai târziu, Meritamon începu să se agite şi să plângă. 

— Să i se aducă o statuetă a zeiţei Opet, ordonă Setau; mă întorc în 
laborator. Doctore, umezeşte buzele copilului şi să nu faci nimic altceva! 

Opet, femela hipopotam, era patroana înţeleptelor şi a doicilor. Pe cer, 
ea lua forma unei constelații care împiedica Ursa Mare, de natură Setiană, 
deci posesoarea unei forţe formidabile, să tulbure pacea lui Osiris înviat. 
Plină cu lapte matern şi încărcată cu energie pozitivă de către magicienii 
Casei Vieţii, statueta lui Opet fu aşezată la căpătâiul leagănului. 

Prezenţa ei linişti copilul. Meritamon adormi. 

Setau reapăru, ţinând în fiecare mână un fildeş tăiat grosolan. 

— E sumar, declară el, dar trebuie să fie suficient. 

Îl puse pe primul pe pântecul bebeluşului, iar pe al doilea pe picioare. 
Meritamon nu avu nici o reacţie. 

— În momentul ăsta, un câmp de forţe pozitive o protejează. Vraja e 
ruptă, iar blestemul inoperant. 

— E salvată? întrebă regele. 

— Numai alăptarea o poate smulge din ghearele morţii. Dacă stomacul 
rămâne închis, o să moară. 

— Dă-i poţiunea. 

— Dă-i-o tu. 

Cu blândeţe, Ramses deschise buzele fiicei sale, adormită profund, şi-i 
turnă lichidul de culoarea chihlimbarului în gură. Doctorul Pariamakhu 
întoarse capul. 

Câteva secunde mai târziu, Meritamon deschise ochii şi ţipă. 

— Repede, spuse Setau, sânul statuetei! 

Ramses îşi ridică fiica, Setau scoase tija metalică ce astupa sânul din 
care curgea laptele, iar regele lipi buzele copilului de orificiu. 


Meritamon bău cu voluptate lichidul hrănitor, de-abia mai oprindu-se 
să-şi recapete răsuflarea, şi scoase suspine de uşurare. 

— Ce doreşti, Setau? 

— Nimic, Ramses. 

— Te numesc şeful magicienilor din palat. 

— Să se descurce şi fără mine! Cum se simte Nefertari? 

— E surprinzătoare. Mâine are de gând să se plimbe prin grădină. 

— Şi micuta? 

— Setea ei de viață e de nestins. 

— Ce au prezis cele şapte zâne? 

— Vălul negru ce acoperea destinul lui Meritamon s-a risipit; au văzut o 
robă de preoteasă, o femeie de o mare nobleţe şi pietrele unui templu. 

— Cu alte cuvinte, o existenţă austeră. 

— Meriţi să fii bogat, Setau. 

— Şerpii, scorpionii şi Lotus îmi ajung. 

— Creditele tale pentru cercetare vor fi nelimitate. În ceea ce priveşte 
producţia de venin, palatul o va cumpăra la cel mai bun preţ pentru a o 
distribui spitalelor. 

— Refuz orice privilegiu. 

— Nu e vorba de nici unul. Din moment ce produsele tale sunt 
excelente, remuneraţia trebuie să fie pe măsură şi munca ta încurajată. 

— Dacă aş îndrăzni... 

— Îndrăzneşte. 

— Mai ai vin roşu de Fayum din anul al treilea al lui Seti? 

— O să ţi se livreze mai multe amfore începând de mâine. 

— Asta o să mă coste nişte fiole de venin! 

— Dă-mi voie să ţi le ofer. 

— Nu-mi plac darurile, mai ales cele din partea regelui. 

— Prietenul te roagă să accepţi acest cadou. Cum ai căpătat ştiinţa care a 
salvat-o pe Meritamon? 

— Şerpii m-au învăţat aproape totul, iar Lotus a făcut restul. Tehnica 
vrăjitoarelor nubiene e incomparabilă. Amuleta pe care fiica ta o poartă la 
gât o va feri de numeroase neplăceri, cu condiţia să fie reîncărcată în fiecare 
an. 

— O vilă vă aşteaptă, pe tine şi pe Lotus. 


— În mijlocul oraşului! Nu eşti serios... Cum o să mai studiem şerpii? 
Nouă ne trebuie deşertul, noaptea şi pericolul. Apropo de pericol... Vraja 
asta e neobişnuită. 

— Explică-mi. 

— A trebuit să folosesc mijloace puternice, pentru că atacul era serios. E 
vorba de farmece străine în afacerea asta, ceva sirian, libian sau evreiesc; 
dacă nu utilizam trei fildeşuri magice, n-aş fi reuşit să sparg câmpul de forţe 
negative. Şi nu vorbesc aici de voinţa de a face să moară de foame un 
sugaci... Un spirit deosebit de pervers, după părerea mea. 

— Un magician din palat? 

— Mă îndoiesc. Duşmanul tău e familiarizat cu forţele răului. 

— O s-o ia de la capăt... 

— Poţi să fii sigur de asta. 

— Cum să-l identificăm şi să-l împiedicăm să mai facă rău? 

— N-am nici cea mai mică idee. Un demon de o asemenea anvergură 
ştie să se disimuleze cu o artă desăvârşită. Poate chiar l-ai întâlnit; ţi s-a 
părut amabil şi inofensiv. Poate se ascunde într-o grotă inaccesibilă. 

— Cum să le protejăm pe Nefertari şi Meritamon? 

— Folosind mijloacele care şi-au dovedit eficacitatea: amuletele şi 
ritualul invocării forțelor benefice. 

— Şi dacă nu e suficient? 

— Va trebui să dezvoltăm o energie superioară celei a magului negru. 

— Deci, să creăm un lăcaş care s-o producă. 

Templul pentru veşnicie... Ramses n-ar fi putut avea un aliat mai 
eficace. 


Pi-Ramses creştea. 

Încă nu era un oraş, însă clădirile şi locuinţele prindeau formă, dominate 
de masa impozantă a palatului, ale cărui temelii din piatră le depăşeau pe 
cele din Theba şi Memphis. Entuziasmul nu se diminuase deloc. Moise 
părea neobosit, intendenta rămânea exemplară. Văzând rezultatele 
eforturilor lor, constructorii noii capitale, de la maiştri la simpli muncitori, 
doreau să contemple opera desăvârşită şi toţi aveau intenţia să se stabilească 
în cetatea edificată de mâinile lor. 

Două căpetenii de clan, geloase pe succesul lui Moise, încercaseră să-i 
conteste autoritatea. Fără să lase doar în seama tânărului evreu grija de a se 


apăra, toţi cărămidarii ceruseră ca el să rămână în fruntea lor. Din acel 
moment, Moise, nefiind pe deplin conştient, începu să arate din ce în ce mai 
mult ca un rege neîncoronat al unui popor fără patrie. Construcţia capitalei 
îi consuma atâta energie încât neliniştile lui se risipiseră; nu-şi mai punea 
întrebări în legătură cu zeul unic şi se preocupa doar de buna organizare a 
şantierelor. 

Anunţarea sosirii lui Ramses îl bucură. Nu prevestiseră nişte păsări de 
rău augur moartea lui Nefertari şi a fiicei ei? Timp de câteva zile, atmosfera 
fusese încărcată de nervozitate. Respingând zvonurile, Moise pariase că 
regele nu avea să întârzie să viziteze oraşul în construcţie. 

Ramses îi dădea acum dreptate. 

Serramanna nu-i putu împiedica pe lucrători să formeze o gardă de 
onoare la trecerea carului regal. Doreau să-l atingă pentru a se apropia un 
pic de magia Faraonului. Sardul era furios pe acest monarh tânăr, care nu 
ţinea cont de măsurile de securitate şi se expunea unor posibile lovituri de 
pumnal din partea vreunui agresor. 

Ramses merse direct la vila ocupată temporar de Moise. Atunci când 
Faraonul puse piciorul pe pământ, evreul se înclină; o dată intraţi în interior, 
la adăpost de privirile celorlalţi, cei doi prieteni se îmbrăţişară. 

— Dacă o să continuăm în ritmul ăsta, pariul tău nebunesc va fi câştigat. 

— Ai reuşit să recuperezi întârzierile? 

— Asta e sigur. 

— Vreau să văd totul azi! 

— N-o să ai decât surprize plăcute. Cum se mai simte Nefertari? 

— Regina se simte bine, şi fiica noastră la fel. Meritamon o să fie la fel 
de frumoasă ca mama ei. 

— N-au scăpat ca prin minune de la moarte? 

— Setau le-a salvat. 

— Cu veninurile lui? 

— A devenit expert în magie şi a risipit farmecele care le loviseră pe 
soţia şi pe fiica mea. 

Moise era stupefiat. 

— Cine a îndrăznit? 

— Nu ştim încă. 

— Trebuie să fie un tip mârşav dacă şi-a pus mintea cu o femeie şi cu un 
copil, dar şi nebun ca să le atace pe soţia şi fiica Faraonului! 


— M-am întrebat dacă această agresiune oribilă nu e legată de 
construcţia lui Pi-Ramses. Am nemulţumit multe notabilităţi creând această 
nouă capitală. 

— Nu, e imposibil... Între nemulţumire şi crimă e o distanţă prea mare. 

— Dacă vinovatul ar fi un evreu, cum ai reacţiona? 

— Un criminal rămâne un criminal, din orice popor s-ar trage. Dar cred 
că te afli pe o pistă greşită. 

— Orice ai afla, să nu-mi ascunzi. 

— Nu ai încredere în mine? 

— Asta e impresia ta? 

— Nici unui evreu nu i-ar trece prin minte o asemenea nelegiuire. 

— Trebuie să lipsesc câteva săptămâni, Moise; îţi încredinţez capitala. 

— Când te întorci, n-o s-o mai recunoşti. Nu întârzia prea mult; n-o să 
ne placă să amânăm inaugurarea. 

În primele zile ale unui iunie înăbuşitor, Ramses sărbătorea începutul 
celui de-al doilea an de domnie. Se împlinea deja un an de la plecarea lui 
Seti spre regatul astrelor. 

Corabia cuplului regal se oprise la înălţimea lui Gebel Silsileh, în locul 
în care cele două maluri se apropiau. Conform tradiţiei, duhul Nilului locuia 
acolo, iar Faraonul trebuia să-l trezească pentru a deveni părintele ce 
hrăneşte şi face să crească apele. 

După ofranda laptelui şi a vinului şi după declamarea rugăciunilor 
rituale, cuplul regal pătrunse în interiorul unei capele săpată în stâncă. Aici 
era o temperatură plăcută. 

— Doctorul Pariamakhu a vorbit cu tine? o întrebă Ramses pe Nefertari. 

— Mi-a prescris un tratament nou pentru ca să dispară şi ultimele urme 
de oboseală. 

— Nimic altceva? 

— Mi-a ascuns adevărul în legătură cu Meritamon? 

— Nu, fii sigură de asta. 

— Ce ar fi trebuit să-mi spună? 

— Curajul nu e una dintre virtuțile majore ale acestui doctor cumsecade. 

— Care e laşitatea de care s-a făcut vinovat? 

— Tu ai supravieţuit ca prin miracol la naştere. 

Chipul lui Nefertari se întunecă. 

— N-o să mai am alţi copii, nu-i aşa? Şi n-o să-ţi dăruiesc nici un fiu. 

— Kha şi Meritamon sunt moştenitorii legitimi ai Coroanei. 

— Ramses trebuie să aibă şi alţi copii, alţi fii. Dacă tu crezi că e absolut 
necesar să mă retrag în templu... 

Regele îşi strânse soţia la piept. 

— Te iubesc, Nefertari. Tu eşti iubirea şi lumina, tu eşti regina Egiptului. 
Sufletele noastre sunt unite pe vecie, nimeni nu ne va putea despărţi. 

— Iset îţi va dărui fii. 

— Nefertari... 

— Trebuie, Ramses, trebuie. Tu nu eşti un om ca toţi ceilalţi, tu eşti 
Faraon. 


La sosirea în 'Theba, cuplul regal se duse pe locul unde avea să fie 
edificat templul veşnic al lui Ramses. Totul li se păru grandios şi încărcat cu 
o energie ce provenea, în acelaşi timp, din muntele Asfinţitului şi din 
câmpia fertilă. 

— M-am înşelat atunci când am neglijat această fundaţie în beneficiul 
capitalei, mărturisi Ramses. Atenţionarea mamei mele şi atentatul comis 
împotriva ta şi a fiicei noastre mi-au deschis ochii. Doar un templu pentru 
veşnicie ne va proteja de răul ascuns în tenebre. 

Nobilă şi strălucitoare, Nefertari măsura cu privirea vasta întindere de 
nisip şi de pietre ce părea destinată sterilităţii. Ca şi Ramses, ea se bucura 
de o complicitate cu soarele; razele lui îi alunecau pe piele fără s-o ardă şi o 
iluminau. În acele momente de nemişcare, era zeiţa fundațiilor şi fiecare pas 
al ei sacraliza terenul ales. 

Marea soţie regală se ivea din eternitate şi o grava în acest pământ ars de 
soare, însemnat deja de pecetea lui Ramses. 

Cei doi bărbaţi se ciocniră pe pasarela corăbiei regale şi se opriră, nas în 
nas. Setau era mai mic decât Serramanna, dar la fel de lat în umeri. Privirile 
celor doi se înfruntară. 

— Speram să nu te mai văd în preajma regelui, Setau. 

— Nu sunt deloc mâhnit că te dezamăgesc. 

— Se vorbeşte de un magician negru care a pus în pericol viaţa reginei şi 
a fiicei ei. 

— Nu l-ai identificat încă? Ramses nu are lângă el pe cine trebuie. 

— "Ţi-a mai închis cineva gura până acum? 

— Încearcă, dacă asta te distrează. Dar teme-te de şerpii mei. 

— Asta e o ameninţare? 

— Puțin îmi pasă ce crezi tu. Oricare le-ar fi veşmântul, piraţii tot pirați 
rămân. 

— Dacă ţi-ai mărturisi crima, m-ai face să câştig timp. 

— Eşti destul de prost informat pentru un şef al securităţii. Nu ştii că am 
salvat-o pe fiica cuplului regal? 

— O mascaradă. Eşti un vicios, Setau. 

— Îţi lipseşte o doagă. 


— Chiar în secunda în care vei încerca să-i faci vreun rău regelui, o să-ţi 
zdrobesc ţeasta cu pumnul. 

— Încercarea asta o să-ţi cam taie răsuflarea, Serramanna. 

— Hai să încercăm, vrei? 

— Agresarea fără rost a unui prieten al regelui o să te ducă drept la ocnă. 

— Acolo o să ajungi tu curând. 

— O să mi-o iei înainte, sardule. Până atunci, dă-te la o parte. 

— Unde te duci? 

— Să mă alătur lui Ramses şi, la ordinul lui, să curăţ locul viitorului 
templu de reptilele care şi-au făcut sălaş acolo. 

— O să te împiedic să faci vreun rău cuiva, vrăjitorule. 

Setau se depărtă de Serramanna. 

— În loc să vorbeşti prostii, ai face mai bine să-l aperi pe rege. 


%* 


Ramses se reculese câteva ore în capela de cult a tatălui său, în interiorul 
templului din Gumah, pe malul vestic din Theba. Regele pusese pe altar 
ciorchini de struguri, smochine, ienupăr şi conuri de pin. Sufletul lui Seti 
trăia în pace în acest loc de odihnă, hrănit cu esenţa subtilă a ofrandelor. 

Aici îl anunţase Seti pe Ramses că îi va urma la tron. Tânărul prinţ nu 
simţise povara cuvintelor rostite de tatăl lui. El trăia un vis în umbra 
protectoare a unui uriaş a cărui gândire se deplasa precum luntrea divină 
prin spaţiile celeste. 

Atunci când coroana roşie şi cea albă îi fuseseră puse pe cap, Ramses 
abandonase pentru totdeauna liniştea moştenitorului tronului pentru a 
înfrunta o lume de o asprime nebănuită. Pe pereţii acestui templu, zeii 
surâzători sau gravi sacralizau viaţa; un faraon înviat îi omagia şi se 
împărtăşea din lumea invizibilă, în exterior, oamenii. Omenirea, cu laşitatea 
şi curajul ei, cu dreptatea şi ipocrizia ei, cu generozitatea şi aviditatea ei. lar 
el, Ramses, în mijlocul acestor forţe contrare, însărcinat cu menţinerea 
legăturii dintre oameni şi zei, oricare ar fi fost dorinţele sau slăbiciunile lui. 

Nu domnea decât de un an, însă de multă vreme el nu-şi mai aparţinea. 

Soarele era la asfinţit atunci când Ramses se urcă în carul lui 
Serramanna, care ţinea hăţurile. 

— Unde mergem, Maiestate? 

— În Valea Regilor. 

— Am percheziţionat corăbiile care compun flotila. 


— Nimic suspect? 

— Nimic. 

Sardul era nervos. 

— N-ai nimic altceva să-mi spui, Serramanna? 

— Chiar nimic. Maiestate. 

— Eşti foarte sigur? 

— Să acuz pe cineva fără dovezi ar fi o greşeală gravă. 

— L-ai identificat pe magul negru? 

— Părerea mea n-are nici o valoare. Contează doar faptele. 

— În galop, Serramanna. 

Caii porniră spre Vale. Intrarea era păzită în permanenţă de soldaţi. La 
sfârşitul acestei zile de vară, căldura se acumulase în piatra care acum o 
emana şi aveai sentimentul că pătrunzi într-un cuptor în care te ameninţa 
asfixia. 

Năduşit şi cu mare efort, responsabilul detaşamentului se înclină în faţa 
faraonului şi îi garantă că nici un hoţ nu pătrunsese în mormântul lui Seti. 

Dar nu spre lăcaşul de veci al tatălui lui se îndrepta Ramses, ci spre al 
său. O dată ziua de muncă terminată, tăietorii în piatră îşi curăţau uneltele şi 
le aranjau în coşuri. Vizita neaşteptată a suveranului întrerupse discuţiile; 
meşteşugarii se adunară în spatele maistrului care îşi termina raportul zilnic. 

— Am săpat culoarul cel lung, până în sala lui Maat. Pot să vi-l arăt, 
Maiestate? 

— Lasă-mă singur. 

Ramses trecu pragul mormântului său şi coborî o scară scurtă săpată în 
piatră, corespunzând intrării soarelui în tenebre. Pe pereţii culoarului care 
urma erau gravate hieroglife dispuse pe coloane verticale, rugăciuni pe care 
un chip de faraon veşnic tânăr le adresa forţei luminii, enumerându-i 
numele secrete. Apoi ieşeau la iveală orele nopţii şi încercările încăperii 
ascunse, pe care bătrânul soare trebuia să le depăşească pentru a spera să 
renască a doua zi dimineaţa. 

După ce traversă acest regat al umbrelor, Ramses avu sentimentul de 
venerație în faţa divinităţilor prezente în lumea de dincolo aşa cum fuseseră 
şi pe pământ. Admirabil desenate şi pictate în culori vii, ele îl recreau pe 
rege în permanenţă. 

În dreapta, sala carului regal, cu patru coloane. Aici urmau să fie 
conservate oiştea, roţile şi celelalte părţi componente ale carului ritual al lui 


Ramses, pentru a fi reconstituit în lumea cealaltă şi a-i permite monarhului 
să se deplaseze şi acolo, culcându-i la pământ pe duşmanii luminii. 

După aceea, culoarul devenea mai strâmt. Era decorat cu scene şi texte 
ritualice semnificând deschiderea gurii şi a ochilor, aplicată statuii regelui, 
transfigurat şi înviat. 

Apoi domina din nou roca, cu greu cioplită de dălţile tăietorilor în 
piatră. Le vor trebui mai multe luni pentru a deschide şi decora sala lui 
Maat şi lăcaşul de aur unde urma să fie instalat sarcofagul. 

Moartea lui Ramses se construia în faţa lui, calmă şi misterioasă. Nu 
lipsea nici un cuvânt din limbajul eternității, nici o scenă din arta 
invizibilului. Tânărul rege evolua dincolo de persoana sa terestră, participa 
la un univers ale cărui legi depăşeau pentru totdeauna condiţia umană. 

Când Faraonul ieşi din mormânt, o noapte liniştită domnea asupra Văii 
strămoşilor lui. 

Al doilea profet al lui Amon, Doki, alergă până la palatul din Theba, 
unde regele îi convocase pe principalii demnitari ai ierarhiei din Karnak. 
Mic, ras în cap, cu fruntea îngustă, nasul şi bărbia ascuţite şi un maxilar ce 
semăna cu cel al unui crocodil, Doki se temea să nu întârzie din cauza 
prostiei secretarului său, care omisese să-l anunţe de urgenţă atunci când el 
încă mai verifica socotelile scribilor care se ocupau de cirezile de vite. 
Imbecilul avea să fie trimis la o fermă, departe de confortul birourilor din 
templu. 

Serramanna îl percheziţionă pe Doki şi îl lăsă să intre în sala de audienţe 
a Faraonului. În faţa lui, aşezat într-un jilt cu rezemători, Nebu, mare preot 
şi primul profet al lui Amon. Ridat, cu umerii căzuţi, îşi pusese piciorul 
stâng, dureros, pe o pernă şi inspira dintr-un flacon cu esenţă de flori. 

— Binevoiţi să mă iertaţi, Maiestate. Întârzierea mea... 

— Să nu mai vorbim de asta. Unde e al treilea profet? 

— Participă la ritualurile de purificare din Casa Vieţii şi doreşte să 
rămână în singurătate. 

— De acord. Bakhen, al patrulea profet? 

— Pe şantierul din Luxor. 

— De ce nu se află aici? 

— Supraveghează dificila aşezare a obeliscurilor. Dacă doriţi să-l aduc 
de urgenţă... 

— Inutil. Sănătatea marelui preot din Karnak e satisfăcătoare? 

— Nu, răspunse Nebu cu o voce obosită. Mă mişc cu greutate şi îmi 
petrec cea mai mare parte din timp în sala arhivelor. Predecesorul meu a 
neglijat ritualuri străvechi şi vreau să le repun în valoare. 

— Şi tu, Doki, eşti preocupat mai mult de treburile acestei lumi? 

— Chiar trebuie, Maiestate! Bakhen şi cu mine asigurăm gestionarea 
acestui domeniu sub controlul veneratului nostru mare preot. 

— Tinerii mei subordonați au înţeles că un picior bolnav nu afectează un 
ochi atent, preciză Nebu. Misiunea pe care mi-a încredinţat-o regele va fi 
dusă la bun sfârşit fără întârziere şi nu voi tolera nici greşelile şi nici lenea. 


Fermitatea tonului îl surprinse pe Ramses. Deşi părea epuizat, bătrânul 
Nebu controla situaţia. 

— Prezenţa voastră e o fericire, Maiestate; ea înseamnă că naşterea noii 
capitale nu implică abandonarea Thebei. 

— Nu asta a fost intenţia mea, Nebu. Ce faraon demn de funcţia lui ar 
putea neglija cetatea lui Amon, zeul victoriei? 

— Şi atunci de ce să ne depărtăm de ea? 

Întrebarea părea plină de reproş. 

— Nu ţine de marele preot al lui Amon discutarea politicii Egiptului. 

— Sunt de acord, Maiestate, dar nu cade în sarcina lui să se preocupe de 
viitorul templului? 

— Nebu să fie liniştit. Oare marea sală cu coloane din Karnak nu e cea 
mai frumoasă şi mai vastă dintre cele construite vreodată? 

— Vi se cuvin mulţumiri, Maiestate; dar permiteţi-i unui bătrân fără 
ambiţii să vă întrebe despre adevăratul motiv al prezenţei voastre aici. 

Ramses zâmbi. 

— Cine e mai nerăbdător, Nebu, tu sau eu? 

— În Maiestatea Voastră arde focul tinereţii, în mine devine dominantă 
vocea regatului umbrelor. Puţinul timp pe care îl mai am de trăit îmi 
interzice discursurile inutile. 

Schimbul de replici dintre Ramses şi Nebu îl lăsă pe Doki fără grai. 
Dacă marele preot continua să-l înfrunte în felul ăsta pe monarh, mânia 
acestuia nu va întârzia să izbucnească. 

— Familia regală e în pericol, le dezvălui faraonul. Aici, în Theba, am 
venit să caut protecţia de care avem nevoie. 

— Şi cum aveţi de gând să acţionaţi? 

— Fondând un templu pentru veşnicie. 

Nebu îşi încleştă mâna pe baston. 

— Vă aprob, dar mai întâi trebuie să sporiţi ka-ul, forţa al cărei 
depozitar sunteţi. 

— În ce fel? 

— Desăvârşind templul din Luxor, sanctuarul lui ka prin excelenţă. 

— Nu încerci să-ţi favorizezi propria capelă, Nebu? 

— În alte împrejurări aş fi încercat, fără îndoială, să vă influenţez mai 
mult sau mai puţin, însă gravitatea cuvintelor voastre m-a făcut să-mi 
schimb părerea. În Luxor se acumulează puterea de care are nevoie Karnak- 


ul pentru a face să strălucească divinul şi este cea de care aveţi nevoie 
pentru a guverna. 

— Am să ţin cont de părerea ta, mare preot, dar îţi ordon să pregăteşti 
ritualul fondării templului meu pentru veşnicie ce va fi înălţat pe malul 
Asfinţitului. 


Pentru a-şi calma febra ce pusese stăpânire pe el, Doki bău mai multe 
cupe de bere tare. Mâinile îi tremurau, o sudoare rece i se scurgea pe 
spinare. După ce îndurase atâtea nedreptăţi, norocul îi surâdea în sfârşit! 

EI, cel de-al doilea profet al lui Amon, condamnat să îmbătrânească în 
acest post de subaltern, era depozitarul unui secret de stat de cea mai mare 
importanţă! 

Confesându-se, Ramses comisese o greşeală pe care Doki o va exploata 
în speranţa accederii la funcţia de mare preot. 

Un templu pentru veşnicie... O ocazie nesperată, soluţia ce i se păruse 
inaccesibilă! Dar trebuia să se calmeze, să nu acţioneze precipitat, să nu 
piardă nici o clipă, să rostească vorbele potrivite, să ştie să tacă. 

Poziţia lui de al doilea profet îi permitea să detumeze mărfurile ce aveau 
să-i servească drept monedă de schimb, eliminând câteva rânduri din 
inventar. În calitate de supraveghetor al scribilor ce se ocupau cu controlul, 
nu risca nimic. 

Oare nu-şi făcea iluzii, avea el într-adevăr capacitatea de a duce la bun 
sfârşit un asemenea proiect? Nici marele preot şi nici regele nu erau nişte 
copii creduli. La cea mai mică greşeală, putea fi descoperit. Dar o asemenea 
şansă nu avea să mai apară. Un faraon nu construia decât un singur templu 
pentru veşnicie. 


Situat la o jumătate de oră de mers de Kamak, Luxor-ul era legat de 
imensul templu al lui Amon printi-o alee mărginită de sfincşi protectori. 
Folosindu-se de arhivele Casei Vieţii, ce conţineau secretele cerului şi ale 
pământului, şi citind cărţile lui Thot, Bakhen alcătuise un plan de lărgire a 
Luxor-ului conform voinţei exprimate de Ramses din primul său an de 
domnie. Graţie sprijinului lui Nebu, lucrările înaintaseră repede. Adăugată 
sanctuarului lui Amenhotep al III-lea, o curte mare, de cincizeci şi doi de 


metri lăţime pe patruzeci şi opt lungime, adăpostea statuile lui Ramses. În 
faţa elegantului pilastru, lat de şaizeci şi cinci de metri, şase coloşi, 
reprezentându-l pe faraon, păzeau accesul în acest templu al lui ka, în timp 
ce două obeliscuri, înalte de douăzeci şi cinci de metri, se înălţau spre cer 
pentru a risipi forţele răului. 

Frumoasa piatră din gresie, de o frumuseţe neegalabilă, zidurile 
acoperite cu electrum, pardoseala din argint făceau din Luxor capodopera 
domniei lui Ramses. Stâlpii cu flamuri, afirmând prezenţa divinului, 
atingeau stelele. 

Dar spectacolul la care Bakhen asista de mai puţin de o oră, îl aducea la 
disperare. Provenind din carierele de la Assuan, un şlep de şaptezeci de 
metri lungime, transportând primul obelisc, se răsucise în mijlocul Nilului, 
prins într-un vârtej nesemnalat în nici o hartă de navigaţie. În partea din faţă 
a grelei ambarcaţiuni din lemn de sicomor, marinarul care sonda fără 
încetare fluviul cu o prăjină lungă pentru a evita eşuarea pe un banc de 
nisip, văzuse pericolul prea târziu. Speriat, omul de la cârmă făcuse o 
manevră greşită; în momentul în care acesta căzuse în apă, una dintre cele 
două cârme se rupsese. Cealaltă, blocată, era de nefolosit. 

Mişcările dezordonate ale  şlepului  dezechilibraseră încărcătura. 
Nemaifiind sprijinit, obeliscul, un monolit de două sute de tone, rupsese 
mai multe frânghii care-i asigurau stabilitatea. Altele amenințau să cedeze. 
În curând, giganticul bloc de granit roz avea să se răstoarne în fluviu. 

Bakhen strângea din pumni şi plângea. 

Acest naufragiu era un eşec îngrozitor din care nu-şi va mai putea 
reveni. Pe drept cuvânt, va fi considerat responsabil de pierderea unui 
obelisc şi de moartea mai multor oameni. Nu el, prea grăbit, ordonase 
plecarea şlepului, fără să mai aştepte creşterea apelor? Nefiind conştient de 
pericolele la care expusese echipajul, Bakhen se crezuse superior legilor 
naturii. 

Cel de-al patrulea profet al lui Amon şi-ar fi dat viaţa de bună voie 
pentru a împiedica acest dezastru. Însă vasul se legăna tot mai tare şi nişte 
trosnete sinistre dovedeau că în curând coca se va rupe. Obeliscul era o 
reuşită perfectă; nu mai lipsea decât aurirea pentru a străluci sub razele 
soarelui. Un obelisc condamnat să dispară pe fundul Nilului. 

Pe mal, un om gesticula. Un uriaş cu mustață, cu cască şi înarmat, ale 
cărui proteste se pierdeau duse de vântul puternic. 


Bakhen înţelese că se adresa unui înotător, implorându-l să se întoarcă. 
Dar acesta din urmă înainta repede în direcţia vasului în derivă. Cu riscul de 
a se îneca sau de a pieri lovit mortal de o vâslă, el reuşi să ajungă la prora 
şlepului şi să se suie pe cocă ajutându-se de o frânghie. 

Omul reuşi să apuce cârma blocată pe care două mâini încercau în zadar 
s-o repună în funcţiune. Cu o forţă incredibilă, înfipt în călcâie, cu muşchii 
braţelor şi ai pieptului pe punctul de a plesni, reuşi să mişte greaua piesă de 
lemn. 

Încetând să se mai rotească în jurul axei, vasul se opri câteva clipe, 
paralel cu malul. Profitând de vântul prielnic, cârmaciul reuşi să-l scoată din 
vârtej, ajutat imediat de vâslaşii care prinseseră din nou curaj. 

Atunci când şlepul acostă, zeci de tăietori în piatră şi de muncitori se 
ocupară de descărcarea obeliscului. 

La apariţia salvatorului în capul pasarelei, Bakhen îl recunoscu. Ramses, 
regele Egiptului, îşi riscase viaţa pentru a salva vârful de piatră ce avea să 
străpungă cerul. 

Şenar lua şase mese pe zi şi se îngrăşa văzând cu ochii, începuse să se 
comporte în felul ăsta atunci când pierduse speranţa de a cuceri puterea şi 
de a-şi lua în sfârşit revanşa asupra lui Ramses. Bulimia îl liniştea, îi 
permitea să uite de naşterea noii capitale şi de insolenta popularitate a 
regelui. Nici măcar Acha nu-l mai putea consola. Sigur că acesta folosea 
argumente convingătoare: puterea obosea, entuziasmul primelor luni de 
guvernare se va risipi, dificultăţi de toate felurile se vor pune în calea lui 
Ramses... Dar nimic concret nu venea în sprijinul acestor cuvinte frumoase. 
Hitiţii păreau împietriţi, sensibilizaţi de ecoul miracolelor săvârşite de 
tânărul monarh. 

Pe scurt, totul mergea din rău în mai rău. 

Şenar tocmai se năpustise asupra unui copan de gâscă fript atunci când 
intendentul îi anunţă vizita lui Meba, fostul ministru al afacerilor externe 
căruia îi luase locul, făcându-l să creadă că Ramses era responsabil de 
această schimbare. 

— Nu vreau să-l văd. 

— Insistă. 

— Trimite-l la plimbare. 

— Meba pretinde că deţine o informaţie importantă care vă priveşte. 

Fostul ministru nu era un lăudăros şi nici nu avea obiceiul să fabuleze. 
Cariera şi-o construise bazându-se pe prudenţă. 

— Atunci lasă-l să intre. 

Meba nu se schimbase: faţa lată şi liniştitoare, aerul solemn, o voce 
neutră şi fără mare personalitate. Un înalt funcţionar obişnuit cu tabieturile 
şi confortul său, incapabil să înţeleagă adevăratele motive ale decăderii lui. 

— Vă mulţumesc că m-aţi primit, Şenar. 

— Vizita unui prieten vechi e o plăcere. 'Ţi-e foame sau sete? 

— Mi-ar face bine puţină apă proaspătă. 

— Ai renunţat la vin şi la bere? 

— De când mi-am pierdut postul, sufăr de nişte dureri groaznice de cap. 

— Îmi pare rău că asist involuntar la această stare de fapt nedreaptă. 
Timpul trece, Meba, şi poate voi putea obţine pentru tine un post onorific. 


— Ramses nu e un rege care să revină asupra deciziilor lui. După atât de 
puţine luni, succesul său e răsunător. 

Şenar îşi înfipse dinţii într-o aripă de gâscă. 

— Mă resemnasem, mărturisi bătrânul diplomat, până în clipa în care 
sora voastră, Dolenta, mi-a prezentat un personaj straniu. 

— Care e numele lui? 

— Ofir, un libian. 

— N-am auzit niciodată vorbindu-se de el. 

— Se ascunde. 

— Din ce cauză? 

— Protejează o tânără, pe Lita. 

— Ce fel de poveste sordidă îmi spui? 

— Potrivit lui Ofir, Lita e o descendentă a lui Akhenaton. 

— Dar toţi descendenţii lui sunt morţi! 

— Şi dacă e adevărat? 

— Ramses ar exila-o pe loc. 

— Sora voastră e de partea ei şi a susținătorilor lui Aton, zeul unic, care 
îi exclude pe ceilalţi. Chiar în Theba s-a format un adevărat clan. 

— Sper că tu nu faci parte dintre ei! Nebunia asta o să se termine rău. 
Uiţi că Ramses aparţine unei dinastii care condamnă experienţa încercată de 
Akhenaton? 

— Sunt perfect conştient şi am fost speriat atunci când l-am întâlnit pe 
acest Ofir. Gândindu-ne mai bine, omul acesta ar putea fi un aliat preţios 
împotriva lui Ramses. 

— Un libian obligat să se ascundă? 

— Ofir posedă o calitate demnă de apreciat: e un mag. 

— Dar există sute! 

— Cel despre care vorbim a pus în pericol vieţile lui Nefertari şi a fiicei 
ei. 

— Ce tot spui? 

— Sora voastră, Dolenta, e convinsă că Ofir e un înţelept şi că Lita va 
urca pe tronul Egiptului. Îmi face confidente pentru că ea contează pe mine 
să-i adun pe partizanii lui Aton. Ofir e un mag de temut, decis să distrugă 
protecţia magică a cuplului regal. 

— Eşti sigur de asta? 

— Atunci când îl veţi vedea, vă veţi convinge. Dar asta nu e tot, Şenar; 
v-aţi gândit la Moise? 


— Moise... De ce Moise? 

— Ideile lui Akhenaton nu sunt străine de cele ale anumitor evrei. Oare 
nu se zvoneşte că prietenul Faraonului e tulburat de venirea unui zeu unic, 
iar credinţa lui în civilizaţia noastră e zdruncinată? 

Şenar îl privi cu atenţie pe Meba. 

— Şi ce propui? 

— Să-l încurajați pe Ofir să-şi continue acţiunea de mag negru şi să vă 
întâlniți cu Moise. 

— Descendenta asta a lui Akhenaton mă cam agasează... 

— Şi pe mine, dar ce importanţă are? Să-l convingem pe Ofir că noi 
credem în Aton şi în domnia Litei. Atunci când magul îl va face pe Ramses 
să se clatine şi îl va asmuţi pe Moise împotriva regelui, ne vom debarasa de 
acest personaj dubios şi de protejata lui. 

— Un plan interesant, dragul meu Meba. 

— Contez pe domnia voastră să-l îmbunătăţiţi. 

— Şi ce doreşti în schimb? 

— Să-mi recapăt vechiul post. Diplomaţia e toată viaţa mea; îmi place 
să-i primesc pe ambasadori, să prezidez mese mondene, să discut în cuvinte 
voalate cu demnitarii străini, să iniţiez o relaţie, să întind capcane, să mă 
bucur de protocol... Nimeni nu poate înţelege asta dacă nu a făcut o carieră 
în acest domeniu. Când veţi fi rege, numiţi-mă pe mine ministru al 
Afacerilor externe. 

— Propunerile tale sunt demne de interes. 

Meba era încântat. 

— Nu vreau să vă deranjez, dar aş bea puţin vin. Mi-a dispărut migrena. 

Bakhen, al patrulea profet ai lui Amon, se prosternă în faţa lui Ramses. 

— N-am nici o scuză, Maiestate. Eu sunt singurul responsabil de 
dezastrul acesta. 

— Ce dezastru? 

— Obeliscul putea fi pierdut, echipajul decimat... 

— Coşmarul tău n-are nici un sens, Bakhen. Doar realitatea contează. 

— Dar ea nu face să dispară imprudenţa mea. 

— De ce ai comis-o? 

— Doream să fac din Luxor giuvaerul domniei voastre. 

— Crezi că o singură capodoperă îmi ajunge? Trezeşte-te, Bakhen. 


Fostul instructor militar nu-şi pierduse robusteţea. Semăna mai mult cu 
un atlet decât cu un preot ascetic. 

— Ai avut noroc, Bakhen, şi eu îi apreciez pe oamenii care sunt 
favorizați de soartă. Oare magia unei fiinţe nu constă în a ocoli loviturile 
destinului? 

— Fără intervenţia voastră... 

— Deci, eşti capabil să provoci venirea Faraonului! Bună ispravă, într- 
adevăr, şi merită să fie gravată în anale. 

Bakhen se temea că o teribilă sancţiune avea să urmeze acestor cuvinte 
ironice, însă privirea pătrunzătoare a lui Ramses se îndreptă spre şlep. 
Manevrele de descărcare se făceau fără dificultate. 

— Obeliscul e splendid. Când o să fie gata cel de-al doilea? 

— Sper că la sfârşitul lui septembrie. 

— Gravorii hieroglifelor să se grăbească! 

— În carierele din Assuan căldura e deja puternică. 

— Ce eşti tu, Bakhen, un constructor sau un individ plângăreţ? Du-te 
acolo şi veghează ca lucrul să fie dus la bun sfârşit. Dar coloşii? 

— Tăietorii în piatră au ales o gresie magnifică în carierele din Gebel 
Silsileh. 

— Şi ei să se pună pe treabă fără întârziere. Trimite un emisar şi după 
aceea du-te să verifici dacă sculptorii nu pierd timpul. De ce curtea cea 
mare e încă neterminată? 

— A fost imposibil să se lucreze mai repede, Maiestate! 

— Te înşeli, Bakhen. Pentru a construi un sanctuar al lui ka, un loc de 
odihnă oferit puterii care creează universul în permanenţă, nu trebuie să te 
comporţi ca un modest contramaistru, ezitând să continui şi reţinut la 
folosirea materialelor. O lovitură de trăsnet trebuie să-ţi proiecteze gândirea 
în piatră şi să dea naştere templului. Te-ai dovedit încet şi leneş: iată care e 
adevărata ta greşeală. 

Stupefiat, Bakhen era incapabil să protesteze. 

— Atunci când Luxor-ul va fi terminat, el va produce ka; această energie 
îmi e necesară cât mai repede. Mobilizează-i pe cei mai buni artizani. 

— Unii se ocupă de lăcaşul vostru pentru eternitate din Valea Regilor. 

— Adu-i aici, mormântul meu o să mai aştepte. Te vei mai ocupa şi de o 
altă urgenţă: crearea templului meu pentru veşnicie, pe malul vestic. 
Prezenţa lui va feri regatul de rele. 

— Doriţi... 


— Un edificiu colosal, un sanctuar atât de puternic încât magia lui să 
respingă orice adversităţi. Mâine îl începem. 

— Dacă există Luxor, Maiestate... 

— Există şi Pi-Ramses, un oraş întreg. Convoacă sculptorii din toate 
provinciile şi păstrează-i doar pe cei cu mâini de geniu. 

— Maiestate, zilele nu pot fi lungite! 

— Dacă timpul e acela care îţi lipseşte, Bakhen, atunci creează-l. 

Doki se întâlni cu sculptorul într-o tavernă în care nici unul dintre ei nu 
mai fusese până atunci. Se aşezară în colţul cel mai retras, în apropierea 
unor muncitori libieni care vorbeau prea tare. 

— Am primit mesajul şi am venit, spuse sculptorul. De ce atâta mister? 

Purtând o perucă ce îi acoperea urechile şi îi cobora în jos pe frunte, 
Doki era de nerecunoscut. 

— Ai vorbit cu cineva despre scrisoarea mea? 

— Nu. 

— Nici măcar cu soţia ta? 

— Sunt celibatar. 

— Cu iubita ta? 

— Nu mă întâlnesc cu ea decât mâine seară. 

— Dă-mi scrisoarea. 

Sculptorul îi înapoie lui Doki papirusul făcut sul, iar acesta îl rupse în 
bucăţi mici. 

— Dacă nu ne înţelegem, explică el, n-o să rămână nici o urmă a 
întâlnirii noastre. Eu nu ţi-am scris niciodată şi noi doi nu ne-am întâlnit 
niciodată. 

Sculptorul, un bărbat lat în spate şi musculos, nu prea înţelegea 
asemenea subtilităţi. 

— Am lucrat deja pentru Karnak şi n-am de ce să mă plâng, dar n-am 
fost niciodată convocat într-o tavernă ca să mi se facă nişte propuneri de 
neînțeles! 

— Să fim clari: vrei să fii bogat? 

— Cine n-ar vrea? 

— "Ţi-ai putea obţine bogăţia destul de repede, însă trebuie să-ţi asumi 
un risc. 

— Care anume? 

— Mai înainte de a ţi-l dezvălui trebuie să ne punem de acord. 

— De acord în legătură cu ce? 

— Dacă refuzi, părăseşti Theba. 

— Şi dacă nu? 


— Poate că e mai bine să ne oprim aici. 

Doki se ridică. 

— Ne-am înţeles, rămâneţi. 

— Cuvântul tău, pe viaţa Faraonului şi sub privirea zeiţei tăcerii care 
pedepseşte sperjurul. 

— Îl aveţi. 

A-ţi da cuvântul era un act magic ce angaja întreaga fiinţă. A-l trăda 
însemna să alungi ka-ul şi să-ţi privezi sufletul de însuşirile lui. 

— Nu-ţi cer nimic altceva decât să gravezi nişte hieroglife pe o stelă, îi 
dezvălui Doki. 

— Dar... asta e meseria mea! De ce atâta mister? 

— O să vezi la momentul potrivit. 

— Şi... bogăţia? 

— Treizeci de vaci de lapte, o sută de oi, zece boi mari, o corabie 
uşoară, douăzeci de perechi de sandale, mobilier şi un cal. 

Sculptorul era uimit. 

— Toate astea... pentru o simplă stelă? 

— Chiar aşa. 

— Ar trebui să fiu nebun să refuz. Să batem palma! 

Cei doi îşi dădură mâna. 

— Când începem lucrul? 

— Mâine în zori, pe malul vestic al Thebei. 


%* 


Meba îl invitase pe Şenar în vila unuia dintre foştii lui subordonați, la 
douăzeci de kilometri spre nord de Memphis, undeva, la ţară. Fostul 
ministru al Afacerilor externe şi fratele mai mare al lui Ramses sosiră pe 
drumuri diferite şi la un interval de două ore. Şenar se gândise bine să nu-l 
anunţe pe Acha de acest demers. 

— Magul tău întârzie, îi reproşă Şenar lui Meba. 

— Mi-a promis că vine. 

— N-am obiceiul să aştept. Dacă nu ajunge în mai puţin de o oră, eu 
plec. 

Ofir îşi făcu intrarea, însoţit de Lita. 

Proasta dispoziţie a lui Şenar dispăru pe loc. Fascinat, îl privea fix pe 
neliniştitorul personaj. Slab, cu pomeţii ieşiţi în afară, nasul proeminent, 
buzele foarte subţiri, libianul avea un cap de vultur gata să-şi devoreze 


prada. Tânăra femeie, cu capul plecat, avea aerul unei învinse, deposedată 
de orice personalitate. 

— E o mare onoare pentru noi, declară Ofir cu o voce profundă care-i 
dădu fiori lui Şenar. Nu speram la o asemenea favoare. 

— Prietenul meu, Meba, mi-a vorbit de voi. 

— Zeul Aton îl va răsplăti. 

— lată un nume pe care ar fi mai bine să nu-l pronunţăm. 

— Mi-am dedicat viaţa recunoaşterii drepturilor Litei la tron. Dacă 
fratele mai mare al lui Ramses mă primeşte, asta nu înseamnă că-mi aprobă 
demersul? 

— Gândeşti corect, Ofir, dar oare nu neglijezi principalul obstacol - 
însuşi Ramses? 

— Dimpotrivă. Faraonul care guvernează Egiptul e o fiinţă de o 
anvergură şi de o forţă excepţionale, prin urmare, un adversar puternic a 
cărui apărare va fi dificil de străpuns. Totuşi, eu dispun de anumite arme pe 
care le consider eficace. 

— Se aplică pedeapsa cu moartea pentru cei care practică magia neagră. 

— Ramses şi strămoşii lui au încercat să distrugă opera lui Akhenaton; 
între el şi mine, lupta e fără milă. 

— Orice îndemn spre moderatie ar fi deci inutil. 

— Într-adevăr. 

— Îl cunosc bine pe fratele meu: e un om încăpățânat şi violent care nu 
va suporta nici un atentat la autoritatea lui. Dacă întâlneşte susţinători ai 
zeului unic în drumul lui, îi stârpeşte. 

— Din cauza asta, singura soluţie e să lovim pe la spate. 

— Un plan excelent, însă greu de pus în aplicare. 

— Magia mea îl va arde ca un acid. 

— Ce părere ai de un aliat în interiorul fortăreței? 

Ochii magului se îngustară precum cei ai unei pisici; nu mai rămăseseră 
decât două fante, a căror privire era de nesuportat. 

Şenar era mulţumit de el însuşi, lovise unde trebuia. 

— Numele lui? 

— Moise. Un prieten din copilărie al lui Ramses, un evreu căruia i-a 
încredinţat supravegherea şantierelor din Pi-Ramses. Convinge-l să te ajute 
şi devenim aliaţi. 


Generalul care comanda Fortul de Fildeş petrecea zile fericite. De la 
incursiunea lui Seti în persoană, provinciile nubiene plasate sub tutela 
Egiptului trăiau în pace şi îşi trimiteau cu regularitate produsele spre acesta. 

Frontiera sudică a celor două ţări era bine păzită; de multe decenii, nici 
un trib nubian nu se mai gândise s-o atace şi nici măcar s-o mai pună în 
discuţie. 

Nubia era pe veci teritoriu egiptean; fiii căpeteniilor de triburi erau 
educați în Egipt, după care reveneau în ţara lor şi propagau cultura 
faraonică sub controlul viceregelui Nubiei, un înalt funcţionar numit de 
rege. Deşi egiptenii aveau oroare să stea mult timp în străinătate, postul 
acesta era râvnit, pentru că titularul lui beneficia de nişte privilegii 
apreciabile. 

Însă generalul nu-l invidia deloc, căci nimic nu valora cât climatul şi 
liniştea din Fortul de Fildeş, de unde era el originar. Garnizoana se antrena 
în zori, înainte de a se pune la dispoziţia carierelor, pentru a asigura 
încărcarea blocurilor de granit pe şlepurile ce plecau spre nord. Cât de 
departe erau vremurile expedițiilor războinice şi ce bine că era aşa! 

De la numirea lui, generalul se transformase în vameş. Oamenii lui 
verificau produsele provenind din Marele Sud şi le aplicau taxe în funcţie 
de baremul impus de Dubla Casă albă - ministerul Economiei şi Finanţelor. 
O grămadă de hârţoage şi de documente administrative copleşeau cartierul 
general, însă ofiţerul superior prefera să se lupte cu ele decât cu temuţii 
războinici nubieni. 

În câteva minute avea să urce la bordul vasului pentru a examina 
fortificațiile începând de la Nil; ca în fiecare zi, va gusta mângâierea brizei, 
iar frumuseţea malurilor şi a falezelor îi va încânta privirile. Şi cum să nu se 
gândească la savuroasa cină pe care o va lua în compania unei tinere văduve 
ce lăsa treptat în urmă suferinţa? 

Un zgomot de paşi neobişnuit îl făcu să tresară. 

Ordonanţa se prezentă în faţa lui, cu răsuflarea tăiată. 

— Un mesaj urgent, generale. 

— De unde vine? 

— De la o patrulă de supraveghere din deşertul Nubiei. 

— Minele de aur? 


— Da, generale. 

— Ce-a zis mesagerul? 

— Că treaba era foarte serioasă. 

Altfel spus, generalul nu putea pune papirusul făcut sul într-un dulap şi 
să uite de el câteva zile. Rupse sigiliul, derulă documentul şi îl parcurse 
uimit. 

— E... e un fals! 

— Nu, generale. Mesagerul vă stă la dispoziţie. 

— Nu se putea produce un asemenea eveniment... Nişte nubieni 
răsculați să atace convoiul militar ce ducea aurul în Egipt! 


Capitolul 48 


Urma să apară luna nouă. 

Cu torsul gol, Ramses purta o perucă şi un veşmânt de pânză arhaic, 
asemănător cu cel al faraonilor de pe vremea Vechiului Imperiu. Regina era 
îmbrăcată cu o robă lungă şi albă ce se mula pe trup; în locul coroanei, 
steaua cu şapte raze a zeiţei Seşah, pe care o întruchipa începând cu 
ritualurile fondării Ramesseum-ului, templul pentru veşnicie. Ramses îşi 
aminti de şederea lui printre tăietorii în piatră de la carierele din Gebel 
Silsileh, acolo unde mânuise ciocanul şi dalta. Se gândea atunci să devină 
membru al acestei corporaţii, înainte ca tatăl lui să-l smulgă din visare. 

Cuplul regal era asistat de treizeci de ritualişti sosiți de la templul din 
Karnak; în fruntea lor, marele preot Nebu, al doilea profet, Doki, şi cel de-al 
patrulea, Bakhen. De a doua zi, urma să pună la treabă doi arhitecţi şi 
echipele lor. 

Cinci hectare! Cinci hectare, asta era întinderea templului pentru 
veşnicie fixată de Ramses. În afară de sanctuarul propriu-zis, acesta mai 
cuprindea un palat şi numeroase dependinţe, printre care o bibliotecă, 
depozite şi o grădină. Această cetate sacră, autonomă din punct de vedere 
economic, era dedicată cultului puterii supranaturale prezentă în fiinţa 
Faraonului. 

Uimit de amploarea proiectului, Bakhen refuza să se gândească la 
dificultăţi şi se concentra asupra gesturilor făcute de cuplul regal. După ce 
fixaseră colţurile simbolice ale viitorului edificiu, regele şi regina, mânuind 
un ciocan lung, bătuseră ţăruşii şi întinseseră frânghia, evocând memoria lui 
Imhotep, creatorul primei piramide şi un model pentru arhitecţi. 

Apoi, Faraonul săpase un şanţ pentru fundaţie cu ajutorul unei săpăligi 
şi pusese în el lingouri mici de aur şi de argint, unelte miniaturale şi 
amulete, acoperite după aceea cu nisip şi ascunse privirilor. 

Cu o mână fermă, Ramses puse la locul ei prima piatră unghiulară 
ajutându-se de o pârghie şi modelă el însuşi o cărămidă; din actul lui creator 
se vor naşte pardoselile, zidurile şi tavanele templului. Veni momentul 
purificării: Ramses înconjură spaţiul sacru, aruncând boabe de tămâie, al 
cărei nume hieroglific, sonter, însemna: „cea care divinizează”. 


Bakhen ridică o poartă de lemn, macheta viitoarei porţi monumentale a 
edificiului. Consfinţind-o, regele deschise gura templului său pentru 
veşnicie şi îi dădu viaţă. De acum înainte, Verbul locuia în el. Ramses lovi 
poarta de douăsprezece ori cu o măciucă albă, „iluminatoarea”, făcând apel 
la prezenţa divinităţilor. Ţinând o lampă aprinsă, ilumină sanctuarul în care 
se adăpostea invizibilul. 

În fine, pronunţă formula antică, afirmând că nu construise acest 
monument pentru el însuşi şi că îl oferea veritabilei lui stăpâne, Legea, 
originea şi sfârşitul tuturor templelor din Egipt. 

Bakhen avea sentimentul că trăieşte un adevărat miracol. Ceea ce se 
întâmpla aici, sub ochii câtorva privilegiati, depășea înţelegerea omenească. 
Pe acest pământ încă gol, ce aparţinea deja zeilor, puterea lui ka începea să 
se desfăşoare. 

— Stela pentru fundaţie e gata, spuse Doki. 

— Să fie fixată, ordonă regele. 

Sculptorul plătit de Doki aduse o piatră de dimensiuni mici, acoperită de 
hieroglife. Textul sacraliza pe vecie teritoriul Ramesseum-ului, care nu se 
mai putea întoarce în lumea profană; magia semnelor transforma pământul 
în cer. 

Setau înaintă, purtător al unui papirus neînceput şi al unui recipient plin 
cu cerneală proaspătă. Doki tresări; intervenţia acestui personaj dintr-o 
bucată nu fusese prevăzută. 

Setau scrise un text pe papirus, pe orizontală şi de la dreapta la stânga, 
apoi îl citi cu glas tare. 

— „Fie pecetluite toate gurile ce vor vorbi împotriva Faraonului, 
pronunţând cuvinte răutăcioase sau care vor avea această intenţie, atât ziua, 
cât şi noaptea. Fie ca acest templu pentru veşnicie să devină incinta magică 
ce protejează fiinţa regală şi respinge răul.” 

Doki asuda din greu. Nimeni nu-l prevenise în legătură cu această 
intervenţie magică. Din fericire, ea nu putea schimba nimic în derularea 
planului său. 

Setau prezentă papirusul lui Ramses. Regele aplică sigiliul şi îl depuse 
la picioarele stelei, unde avea să fie îngropat. Coborându-şi privirea asupra 
hieroglifelor, el le dădu viaţă. 

Brusc, se întoarse. 

— Cine a gravat aceste hieroglife? 

În întrebarea monarhului se simţea mânia. 


Sculptorul înaintă. 

— Eu, Maiestate. 

— Cine ţi-a dat textul ce trebuia înscris pe piatră? 

— Marele preot al lui Amon în persoană, Maiestate. 

Sculptorul se prosternă, atât din respect, cât şi pentru a evita privirea 
furioasă a lui Ramses. Inscripţia tradiţională de fondare a unui templu 
pentru veşnicie fusese modificată şi denaturată, ceea ce spulbera funcţia ei 
protectoare. 

Astfel, bătrânul Nebu, aliat al forţelor întunericului şi vândut duşmanilor 
Faraonului, îl trădase pe Ramses! Regele ar fi vrut să-i zdrobească ţeasta cu 
ciocanul pentru fundaţie, însă o energie ciudată, urcând din solul sacralizat, 
îi răspândi o căldură binefăcătoare în arborele vieţii, coloana vertebrală. În 
inima lui se deschise o poartă care îi modifică viziunea. Nu, nu trebuia să 
folosească violenţa. lar gestul discret pe care Nebu îl făcu îi întări această 
părere. 

— Ridică-te, sculptorule. 

Omul îl ascultă. 

— Du-te la marele preot şi adu-l aici. 

Doki triumfa. Planul lui se derula perfect, protestele bătrânului vor fi 
incoerente şi inutile. Pedeapsa regelui va fi teribilă, iar postul de mare preot, 
vacant. De data asta, regele va face apel la un om experimentat şi familiar 
ierarhiei, adică la el, Doki. 

Sculptorul îşi învățase bine lecţia. El se opri în faţa unui bătrân ce ţinea 
în mâna dreaptă un toiag aurit şi purta un inel de aur pe degetul mijlociu, 
cele două simboluri atribuite marelui preot al lui Amon. 

— Acesta e omul care ţi-a dat textul de gravat pe stelă? întrebă Ramses. 

— Chiar el. 

— Prin urmare, eşti un mincinos. 

— Nu, Maiestate! Vă jur că marele preot al lui Amon în persoană... 

— Tu nu l-ai văzut niciodată, sculptorule. 

Nebu îşi primi înapoi toiagul şi inelul pe care le încredinţase unui 
ritualist în vârstă în momentul în care sculptorul, întors cu spatele, îşi 
pronunţa acuzaţia împotriva lui. 

Înnebunit, artizanul se clătina pe picioare. 

— Doki... Unde eşti, Doki? Trebuie să mă ajuţi, nu sunt eu responsabil! 
Tu mi-ai poruncit să spun că marele preot al lui Amon vrea să distrugă 
magia templului! 


Doki o luă la goană. 

Nebun de furie, sculptorul îl prinse şi se năpusti asupra lui cu pumnii. 

Doki sucombase în urma loviturilor. Sculptorul, acuzat de crimă, de 
degradarea hieroglifelor, de corupţie şi de minciună, urma să apară în faţa 
unui tribunal al vizirului şi avea să fie condamnat la moarte, sub forma 
sinuciderii, sau la muncă forţată în una din ocnele oazelor. 

A doua zi după petrecerea dramei, la asfinţit, Ramses fixă el însuşi stela 
de fondare a Ramesseum-ului, rectificată cum se cuvine. 

Ramesseum-ul prinsese viaţă. 

— Îl bănuiai pe Doki că ar vrea să-ţi facă rău? îl întrebă Ramses pe 
Nebu. 

— Natura umană e făcută în felul ăsta, răspunse marele preot. Rari sunt 
cei care se mulţumesc să-şi urmeze calea, fără să fie invidioşi pe ceilalţi. 
Aşa cum scriu pe bună dreptate înţelepţii, invidia este o boală mortală pe 
care nici un medic n-o poate vindeca. 

— Trebuie să-l înlocuim pe Doki. 

— Vă gândiţi la Bakhen, Maiestate? 

— Desigur. 

— N-am să mă opun hotărârii voastre, însă ea mi se pare prematură. L- 
aţi însărcinat pe Bakhen cu supravegherea lucrărilor din Luxor şi a celor ale 
templului pentru veşnicie, şi aţi avut dreptate. Omul acesta merită 
încrederea voastră. Dar nu-l striviţi cu o povară prea grea şi nu lăsaţi ca 
spiritul lui să se risipească în aceste misiuni diferite. La timpul potrivit, va 
ajunge în alte grade ale ierarhiei. 

— Ce propui? 

— În locul lui Doki numiţi un bătrân ca mine, preocupat de meditaţie şi 
de ritualuri. În felul acesta, templul lui Amon din Karnak nu vă va face 
probleme. 

— Îl alegi tu însuţi. Ai studiat planul Ramesseum-ului? 

— Existenţa mea a fost un lung şir de zile fericite şi liniştite, însă am un 
regret: că nu voi trăi destul pentru a vedea terminat templul pentru veşnicie. 

— Cine ştie, Nebu? 

— Oasele mă dor, Maiestate, vederea îmi slăbeşte, urechile devin surde 
şi dorm tot mai mult. Se apropie sfârşitul, simt asta. 

— O sută zece ani nu e vârsta pe care o ating înţelepţii? 

— Nu sunt decât un bătrân copleşit. De ce i-aş reproşa morţii că ia de la 
mine şansa de care am beneficiat, pentru a o oferi altcuiva? 


— Agerimea privirii tale mi se pare încă excelentă. Dacă nu i-ai fi dat 
ritualistului toiagul şi inelul, ce s-ar fi întâmplat? 

— Ce s-a petrecut, s-a petrecut; legea lui Maat ne-a apărat. 

Ramses contemplă vasta întindere pe care avea să se înalțe templul său 
pentru veşnicie. 

— Văd un edificiu grandios, Nebu, un sanctuar de granit, de gresie şi de 
bazalt. Stâlpii lui vor urca până la cer, porţile vor fi din bronz aurit, copacii 
vor umbri bazinele cu apă curată, hambarele vor fi pline cu grâu, trezoreria 
cu aur, argint, pietre preţioase şi vase rare; statui vii se vor afla în curţi şi 
capele; o incintă va adăposti aceste minuni. În zori şi la asfinţit, vom urca 
împreună pe terasă şi vom venera eternitatea înscrisă în piatră. Trei fiinţe 
vor trăi mereu în acest templu: tatăl meu, Seti, mama mea, Tuya, şi soţia 
mea, Nefertari. 

— O uitaţi pe cea de-a patra, care e totodată şi cea dintâi: voi înşivă, 
Ramses. 

Marea soţie regală se apropie de rege cu o mlădiţă de arbore de acacia în 
mână. 

Ramses îngenunche şi o plantă în pământ; Nefertari o udă cu delicateţe. 

— Veghează asupra acestui arbore, Nebu; va creşte împreună cu templul 
meu. Fie ca zeii să-mi ajute să mă odihnesc într-o zi la umbra lui 
binefăcătoare, să uit lumea şi oamenii şi s-o văd pe zeiţa Asfinţitului ce se 
va revela în frunzişul lui şi în trunchiul lui, înainte de a mă lua de mână. 

Moise se întinse pe un pat din lemn de sicomor. 

Ziua fusese epuizantă. Cincizeci de incidente minore, doi răniţi uşor pe 
şantierul palatului, o întârziere în livrarea raţiilor celei de-a treia cazărmi, o 
mie de cărămizi imperfecte de distrus... Nimic de mirare, însă o acumulare 
de griji care, puţin câte puţin, îi măcinau rezistenţa. 

Întrebări difuze îi invadau din nou mintea. Construirea capitalei îl făcea 
fericit; dar naşterea mai multor temple ca omagiu adus divinităţilor, printre 
care Seth era malefic, nu reprezenta o ofensă adusă zeului unic? În calitate 
de supraveghetor al şantierelor din Pi-Ramses, Moise contribuia la şlefuirea 
gloriei unui faraon care perpetua cultele străvechi. 

Într-un colţ al încăperii, aproape de fereastră, cineva se mişcă. 

— Cine e acolo? 

— Un prieten. 

Un bărbat slab, cu chip de pasăre de pradă, ieşi din penumbră şi înaintă 
în lumina tremurătoare răspândită de o lampă cu ulei. 

— Ofir! 

— Aş vrea să-ţi vorbesc. 

Moise se ridică în şezut. 

— Sunt obosit şi aş dori să dorm. Ne vedem mâine, pe şantier, dacă am 
timp. 

— Sunt în pericol, prietene. 

— Din ce motiv? 

— Ştii bine! Pentru că eu cred în zeul unic, salvatorul omenirii. Zeul pe 
care poporul tău îl venerează în ascuns şi care va domni mâine în lume după 
ce va fi distrus idolii. Iar cuceririle lui trebuie să înceapă cu Egiptul. 

— Uiţi că Ramses e faraonul? 

— Ramses e un tiran. Îşi bate joc de divinitate şi nu se preocupă decât de 
propria lui putere. 

— Ar fi de preferat s-o respecţi. Ramses e prietenul meu şi eu îi 
construiesc capitala. 

— Apreciez noblețea sentimentelor şi fidelitatea ta în ceea ce-l priveşte. 
Dar tu eşti un om sfâşiat, Moise, şi eşti conştient de asta. În inima ta, refuzi 


această domnie şi speri în cea a adevăratului zeu. 

— Baţi câmpii, Ofir. 

Privirea libianului deveni insistentă. 

— Fii sincer, Moise, încetează să te mai minţi. 

— Mă cunoşti tu mai bine decât mă cunosc eu însumi? 

— De ce nu? Noi doi refuzăm aceleaşi erori şi împărtăşim acelaşi ideal. 
Unindu-ne forţele, vom transforma această ţară şi viitorul locuitorilor ei. 
Vrei sau nu, ai devenit căpetenia evreilor. Sub conducerea ta, rivalităţile au 
dispărut. Fără ştirea ta, s-a format un popor. 

— Evreii se supun autorităţii Faraonului şi nu mie. 

— Dictatura asta, eu o neg! Şi tu la fel. 

— Te înşeli: fiecare cu funcţia lui. 

— A ta constă în a-ţi ghida poporul spre adevăr, iar a mea în a instaura 
cultul zeului unic, aşezând-o pe tronul Egiptului pe Lita, moştenitoarea 
legitimă a lui Akhenaton. 

— Încetează să mai delirezi, Ofir; ridicarea în slăvi a revoltei împotriva 
Faraonului nu va duce decât la dezastru. 

— Cunoşti vreun alt mijloc de a înscăuna domnia zeului unic? Din 
moment ce deţinem adevărul, trebuie să ştim să luptăm pentru a-l impune. 

— Lita şi cu tine... Doi iluminaţi! E derizoriu. 

— Chiar crezi că suntem singuri? 

Evreul era intrigat. 

— E evident... 

— De la prima noastră întâlnire, afirmă Ofir, situaţia a evoluat. 
Susţinătorii zeului unic sunt mai numeroşi şi mai hotărâți decât îţi închipui. 
Puterea lui Ramses nu e decât o iluzie în a cărei capcană va cădea el însuşi. 
O bună parte din elita acestei ţări ne va urma atunci când tu, Moise, vei 
ridica vocea. 

— Eu.. De ce eu? 

— Pentru că tu ai capacitatea de a ne ghida şi de a fi în fruntea adepților 
dreptei credinţe. Lita trebuie să rămână în umbră până la urcarea ei pe tron, 
iar eu nu sunt decât un om al rugăciunii, fără influenţă asupra unei mulţimi. 
Când vei vorbi, vocea ta va fi ascultată şi înţeleasă. 

— Cine eşti tu cu adevărat, Ofir? 

— Un simplu credincios care, precum Akhenaton, e convins că zeul unic 
va domni asupra tuturor naţiunilor, după ce va fi îndoit spinarea vanitosului 
Egipt. 


Moise ar fi trebuit să-l dea afară de mult pe acest dement, însă discursul 
lui îl fascina. Ofir formula idei ascunse în mintea evreului, idei atât de 
subversive încât el refuzase să le dea consistenţă. 

— Proiectul tău e nebunesc, Ofir; n-ai nici o şansă de reuşită. 

— Timpul curge în favoarea noastră şi ne va aduce treptat totul. Ia 
conducerea evreilor, dă-le o ţară, fă în aşa fel încât să se poată prosterna în 
faţa zeului unic şi să-i recunoască atotputernicia. Lita va guverna Egiptul, 
noi vom fi aliaţi, iar din această alianţă va răsări adevărul pentru toate 
popoarele. 

— Nu e decât un vis. 

— Nici tu, nici eu nu suntem nişte visători. 

— Ramses e prietenul meu, îţi repet, şi n-am să tolerez nici un fel de 
revolte. 

— Nu, Moise, nu e prietenul tău, ci adversarul tău cel mai feroce. E cel 
ce vrea să înăbuşe adevărul. 

— leşi afară, Ofir. 

— Gândeşte-te la cuvintele mele şi pregăteşte-te de acţiune. Ne vom 
revedea nu peste multă vreme. 

— Nu conta pe asta. 

— Pe curând, Moise. 

Evreul petrecu o noapte albă. 

Fiecare cuvânt al lui Ofir îi reveni în minte ca un val ce-i aducea cu el 
propriile obiecţii şi temeri. Deşi nu consimţea încă să recunoască, Moise 
tocmai această întâlnire o aşteptase. 


Leul şi câinele, culcaţi unul lângă altul, terminau de mestecat nişte oase 
de pasăre. Stând îmbrăţişaţi la umbra unui palmier, Ramses şi Nefertari 
admirau câmpia thebană. Nu fără dificultate, Ramses îl convinsese pe 
Serramanna să-i acorde răgazul pentru această escapadă. Voinicul şi 
Străjerul nu erau ei oare cea mai bună gardă de corp? 

Din Memphis soseau cele mai bune veşti. Mica Meritamon aprecia în 
mod deosebit laptele doicii şi primise întâia vizită a lui Kha, de care 
ministrul Agriculturii, Nedjem, se ocupa cu vigilenţa unui preceptor. 
Frumoasa Iset se bucurase de naşterea fiicei cuplului regal şi îi adresase lui 
Nefertari gânduri afectuoase. 


Soarele de la sfârşitul după-amiezii, blând şi mângâietor, aurea pielea 
mătăsoasă a lui Nefertari. Un zvon de flaut plutea în aerul uşor, păstorii 
cântau în timp ce-şi aduceau înapoi cirezile, catâri cu încărcături grele se 
îndreptau spre ferme. La apus, soarele luase o tentă portocalie, în timp ce 
înroşea muntele theban. 

După asprimea unei zile de vară urma mângâierea serii. Cât de frumos 
era Egiptul, împodobit cu nuanţe de auriu şi de verde, cu argintiul Nilului şi 
cu focul asfinţitului! Cât de frumoasă era Nefertari, abia acoperită de o robă 
fină de in transparentă! Trupul ei zvelt şi abandonat în braţele sale emana un 
parfum îmbătător; pe chipul grav şi liniştit se citea noblețea unui suflet 
luminos. 

— Sunt eu demn de tine? întrebă Ramses. 

— Ce întrebare ciudată... 

— Îmi pari uneori atât de departe de lumea asta şi de josnicia ei, de curte 
şi de meschinăriile ei, de obligaţiile temporale ale misiunii noastre. 

— Nu mi-am făcut datoria? 

— Dimpotrivă, nu comiţi nici cea mai mică eroare şi ai fost 
dintotdeauna regina Egiptului. Te iubesc şi te admir, Nefertari. 

Buzele lor se atinseră, calde şi vibrante. 

— Hotărâsem să nu mă mărit, mărturisi ea, şi să rămân închisă într-un 
templu. Nu simţeam nici indiferenţă, dar nici aversiune faţă de bărbaţi, însă 
mi se păreau, mai mult sau mai puţin, sclavii unor ambiţii ce aveau să-i facă 
mici şi neajutoraţi. Tu erai dincolo de ambiţie, căci destinul îţi alesese calea. 
Te admir şi te iubesc, Ramses. 

Şi unul, şi altul ştiau că modul lor de a gândi era acelaşi şi că nici un fel 
de încercare nu îl putea disocia. Creând împreună templul pentru veşnicie, 
îndeplineau primul act magic al unui cuplu regal, sursa unei aventuri căreia 
doar moartea îi putea da un termen aparent. 

— Nu-ţi uita îndatoririle, îi aminti ea. 

— Care anume? 

— Să dai naştere unor fii. 

— Am deja unul. 

— E nevoie de mai mulţi. Dacă viaţa ta va fi lungă, unii dintre ei pot 
muri înaintea ta. 

— De ce să nu-mi fie succesoare fiica noastră? 

— Potrivit astrologilor, ea va avea o fire mai curând meditativă, ca şi 
micul Kha. 


— Şi nu e o dispoziţie potrivită pentru a domni? 

— Totul depinde de împrejurări şi de lumea care ne înconjoară. În seara 
asta, ţara noastră e seninătatea însăşi, dar ce va fi mâine? 

Galopul unui cal destrămă pacea înserării. 

Plin de praf, Serramanna sări pe pământ. 

— Mă iertati că vă întrerup, Maiestate, însă urgenţa o cere. 

Ramses parcurse papirusul pe care i-l dăduse sardul. 

— Un raport al generalului din Fortul de Fildeş, îi spuse el lui Nefertari. 
Nişte nubieni răsculați au atacat un convoi care transporta aur, având ca 
destinaţie principalele noastre temple. 

— Sunt victime? 

— Mai mult de douăzeci, şi numeroşi răniţi. 

— E vorba doar de nişte jefuitori sau de începutul unei răzmeriţe? 

— Nu se ştie. 

Tulburat, Ramses făcu câţiva paşi. Leul şi câinele, simțind neliniştea 
stăpânului, veniră şi îi linseră mâinile. 

Monarhul pronunţă cuvintele pe care marea soţie regală se temea să le 
audă. 

— Plec imediat, căci e sarcina Faraonului să restabilească ordinea. În 
absenţa mea, Nefertari, tu vei guverna Egiptul. 

Flotila de război a Faraonului cuprindea douăzeci de corăbii în formă de 
semilună, astfel încât nici prora şi nici pupa nu atingeau apa. O velă foarte 
mare era fixată prin mai multe frânghii de un unic catarg de o soliditate ce 
ţinea piept oricărei încercări, în centru, o vastă cabină rezervată echipajului 
şi soldaţilor; în partea din faţă, o cabină mică, în care locuia căpitanul. 

Pe vasul amiral, Ramses verificase el însuşi cele două cârme, una la 
babord, cealaltă la tribord. Fusese construit un loc împrejmuit pentru leul şi 
câinele regelui. Acesta din urmă, ghemuit între labele fiarei, profita din plin 
de raţia zilnică. 

Ca şi în timpul călătoriei precedente, colinele pustii, ostroavele 
înverzite, cerul de un albastru absolut şi fâşia subţire de verdeață ce rezista 
la asaltul deşertului, îl fascinau pe Ramses. Acest ţinut de foc, în acelaşi 
timp violent şi dincolo de orice conflict, semăna cu sufletul lui. 

Rândunele, cocori cu coroană şi flamingo roz zburau pe deasupra flotilei 
a cărei trecere era salutată de babuini cocoţaţi în vârful palmierilor. Uitând 
de scopul expediției, soldaţii îşi petreceau timpul jucând jocuri de noroc, 
bând vin de palmier şi dormind la adăpost de soare. 

Trecerea prin cea de-a doua cascadă şi intrarea în ţara lui Kush le 
amintiră că nu fuseseră invitaţi la o călătorie de agrement. Corăbiile 
acostară la malul arid, iar oamenii coborâră în tăcere. Se ridicară corturile, 
fură dispuse în jurul taberei palisade de protecţie şi se auziră ordinele 
Faraonului. 

Câteva ore mai târziu, viceregele Nubiei şi escorta lui se prezentară în 
fata monarhului, aşezat pe un scaun pliant din lemn de cedru aurit. 

— Care sunt explicaţiile tale, ceru Ramses. 

— Ţinem situaţia sub control, Maiestate. 

— Am cerut explicaţii. 

Viceregele Nubiei se îngrăşase mult. Îşi tampona fruntea cu o batistă 
albă. 

— Un incident deplorabil, cu siguranţă, dar nu trebuie să-i exagerăm 
importanţa. 


— Un convoi de aur furat, soldaţi şi mineri ucişi justifică prezenţa 
Faraonului şi a unui corp expediționar? 

— Mesajul care v-a fost trimis era probabil prea alarmist, dar cum să nu 
mă bucur de venirea Maiestăţii Voastre? 

— Tatăl meu a adus pacea în Nubia şi ţi-a încredinţat ţie menţinerea ei. 
N-a fost ea întreruptă din cauza neglijenţei tale şi a încetinelii cu care s-a 
intervenit? 

— Fatalitate, Maiestate, n-a fost decât fatalitate! 

— Tu eşti viceregele Nubiei, purtător de drapel la dreapta regelui, 
supraintendentul deşertului din Sud, şeful carelor, şi îndrăzneşti să vorbeşti 
de fatalitate... De cine îţi baţi joc? 

— Purtarea mea a fost ireproşabilă, vă asigur! Însă munca mea e 
copleşitoare: să controlez primarii satelor, să verific umplerea hambarelor, 
să indic... 

— Şi aurul? 

— Supraveghez producţia şi livrarea lui cu cel mai mare zel, Maiestate! 

— Uitând să protejezi un convoi? 

— Cum aş fi putut să previn raidul unui mic grup de smintiţi? 

— Nu e chiar una din îndatoririle tale? 

— Fatalitatea, Maiestate... 

— Condu-mă în locul unde s-a petrecut drama. 

— E pe drumul minelor de aur, într-un loc izolat şi arid. Din păcate, n-o 
să vă spună nimic. 

— Cine sunt vinovaţii? 

— Un trib nenorocit ai cărui membri s-au îmbătat pentru a săvârşi o 
asemenea faptă. 

— L-ai căutat? 

— Nubia e mare, Maiestate, iar efectivele mele sunt reduse. 

— Deci, nici o investigaţie serioasă n-a avut loc. 

— Numai Maiestatea Voastră poate hotărî o intervenţie militară. 

— Nu mai am nevoie de tine. 

— Trebuie s-o însoțesc pe Maiestatea Voastră în urmărirea acestor 
criminali? 

— Spune-mi adevărul, vicerege: Nubia e pregătită pentru a-i susţine? 

— Păi... e puţin probabil, dar... 

— Insurecția a început deja? 


— Nu, Maiestate, însă rândurile acestor banditi par să fi sporit. Din acest 
motiv era de dorit prezenţa şi intervenţia voastră. 

— Bea, îi spuse Setau lui Ramses. 

— E absolut nevoie? 

— Nu, dar prefer să fiu prudent. Nu Serramanna va fi acela care să te 
apere de şerpi. 

Regele acceptă să bea leacul pe bază de plante urticacee şi sânge de 
cobră diluat pe care Setau îl prepara pentru Ramses la intervale regulate. 
Imunizat astfel, suveranul se putea aventura fără să rişte pe drumul aurului. 

— Îţi mulţumesc că mi-ai oferit această călătorie; Lotus e şi ea încântată 
să-şi revadă patria. Şi câte reptile frumoase în perspectivă! 

— N-o să fie o plimbare de plăcere, Setau. Fără îndoială că o să avem 
parte de conflicte. 

— Şi dacă i-ai lăsa pe indivizii ăştia sărmani să doarmă pe aurul lor? 

— Au furat şi au ucis. Nimeni nu trebuie să rămână nepedepsit dacă a 
trădat legea lui Maat. 

— Nimic nu te-ar putea supune? 

— Nimic. 

— Te-ai gândit la securitatea ta? 

— Faptele sunt prea grave pentru a încredința rezolvarea lor unui 
subaltern. 

— Recomandă oamenilor tăi cea mai mare prudenţă; în anotimpul ăsta, 
reptilele sunt veninoase în mod deosebit. Să se ungă cu assa foetida, răşina 
arborelui de Persia. Mirosul ei pune pe fugă un anumit număr de reptile. 
Dacă vreun soldat e muşcat, anunţă-mă. O să dorm într-o căruţă, lângă 
Lotus. 

Plutonul expediționar înainta pe un drum plin de pietriş. În frunte, o 
iscoadă, Serramanna şi regele, călărind nişte cai robuşti; apoi, boii care 
trăgeau căruțele, catârii încărcaţi cu arme şi burdufuri cu apă, şi, în sfârşit, 
pedestraşii. 

Iscoada nubiană era convinsă că agresorii nu se depărtaseră prea mult de 
locul în care atacaseră convoiul. Oricum, la distanţă de câţiva kilometri, o 
oază le permitea să-şi ascundă prada înainte de a o vinde. 

După harta pe care o avea, regele putea înainta fără teamă în inima unei 
regiuni deşertice, deoarece fuseseră săpate puțuri de-a lungul drumului. De 


mai mulţi ani, nici un miner nu mai suferise de sete, aşa cum menţionau 
rapoartele administraţiei din Nubia. 

Descoperirea cadavrului unui catâr surprinse iscoada. De obicei, 
căutătorii de aur nu foloseau decât animale sănătoase, capabile să suporte 
eforturile prelungite. 

În apropierea primului puț, le mai veni inima la loc. Să bea pe săturate, 
să-şi umple plosca cu apă, să doarmă la umbra acoperişului întins între 
patru ţăruşi... Ofiţeri sau simpli soldaţi, toţi visau la aceleaşi lucruri. Cum 
noaptea se lăsa în mai puţin de trei ore, regele va face cu siguranţă o oprire. 

Iscoada ajunse prima la fântână. În ciuda căldurii, ceea ce descoperi 
acolo îi îngheţă sângele în vine. Alergă spre Ramses. 

— Maiestate... E secată! 

— Poate că nivelul apei a scăzut. Coboară până la fund. 

Cu ajutorul unei frânghii ţinute de Serramanna, iscoada îi dădu 
ascultare. Atunci când reveni la suprafaţă, chipul lui îmbătrânise cu câțiva 
ani. 

— Secată, Maiestate. 

Corpul expediționar nu avea suficientă apă pentru a face cale-ntoarsă; 
poate doar cei mai rezistenți ar fi supravieţuit. Trebuia, prin urmare, să 
meargă mai departe, cu speranţa că vor ajunge la următoarea fântână. Dar, 
din moment ce rapoartele administraţiei nubiene erau inexacte, nu putea fi 
şi aceasta secată? 

— Am putea părăsi drumul principal, propuse iscoada, şi s-o luăm la 
dreapta, în direcţia oazei rebelilor. Până acolo mai există o fântână de care 
au nevoie în timpul raidurilor. 

— Ne odihnim până la căderea serii, porunci Ramses. După aceea, 
pornim din nou la drum. 

— Mersul în timpul nopţii e periculos, Maiestate! Şerpii, o posibilă 
ambuscadă... 

— N-avem de ales. 

Ce împrejurări ciudate! Ramses se gândea la prima sa expediţie nubiană, 
alături de tatăl lui, în timpul căreia soldaţii suportaseră o încercare identică, 
în urma otrăvirii fântânilor de către un trib răzvrătit. În forul lui interior, 
regele admise că subestimase pericolul. O simplă operaţiune de restabilire a 
ordinii se putea transforma într-un dezastru. 

Ramses se adresă oamenilor şi le spuse adevărul. Moralul era scăzut, 
însă cei mai experimentați nu-şi pierduseră speranţa şi îşi îmbărbătară 


camarazii. Nu se aflau ei sub ordinele unui faraon făcător de minuni? 

Pedestraşii, în ciuda riscurilor, fură de acord cu marşul nocturn. O 
ariergadă foarte vigilentă putea para un eventual atac surpriză. În frunte, 
iscoada înainta cu prudenţă; graţie lunii pline, se vedea până departe. 

Ramses se gândea la Nefertari. Dacă el nu se mai întorcea, ea avea să 
poarte pe umeri povara Egiptului. Kha şi Meritamon erau prea tineri pentru 
a putea domni şi numeroase ambiţii vor ieşi din nou la iveală, cu atât mai 
violent cu cât fuseseră până atunci înăbuşite. 

Deodată, calul lui Serramanna se cabră. Surprins, sardul fu aruncat din 
şa şi căzu pe pământul pietros. Pe jumătate leşinat, incapabil să reacționeze, 
se rostogoli de-a lungul unei pante nisipoase şi se opri în fundul unei gropi 
invizibilă de pe drum. 

Un zgomot curios, asemănător unei respiraţii precipitate, îl făcu atent. 

La doi paşi de el, o viperă emitea un şuierat aspru, provocat de o brutală 
expulzare a aerului din plămâni. Deranjată, devenise agresivă şi acum ataca. 

Căzând, Serramanna îşi pierduse sabia. Fără nici o armă, îi mai rămânea 
doar să bată în retragere, evitând să facă vreo mişcare bruscă. Dar vipera 
şuierătoare, deplasându-se lateral, îl împiedica. 

Sardul nu reuşi să se ridice în picioare din cauza gleznei de la piciorul 
drept ce devenise foarte dureroasă. Neputând să alerge, era o pradă sigură. 

— Bestie blestemată! Mă lipseşti de o moarte frumoasă în luptă! 

Vipera şuierătoare se apropia. Serramanna îi azvârli nisip în cap, 
sporindu-i furia. În clipa în care se repezi, cu o mişcare rapidă, pentru a 
străbate distanţa scurtă ce o despărţea de inamic, un băț despicat la un capăt 
o ţintui la pământ. 

— Frumoasă lovitură! se felicită Setau. N-aveam decât o şansă din zece 
să reuşesc. 

Prinse şarpele de grumaz; coada i se agita cu furie. 

— Cât de minunată e această şuierătoare, cu cele trei culori ale ei, 
albastru pal, albastru închis şi verde. O domnişoară foarte elegantă, nu ţi se 
pare? Din fericire pentru tine, şuieratul ei ajunge departe şi e uşor de 
identificat. 

— Presupun că trebuie să-ţi mulţumesc. 

— Muşcătura ei nu provoacă decât un edem local care se întinde pe 
membrul rănit şi provoacă o hemoragie, deoarece veninul nu e în cantitate 
mare, însă e foarte toxic. Cu o inimă robustă, se poate supravieţui. Cinstit 
vorbind, nu e la fel de periculoasă pe cât pare. 

Setau vindecă entorsa lui Serramanna cu ierburi şi îi bandajă glezna cu 
pânză de in îmbibată cu un balsam împotriva umflăturii. În câteva ore, 
aceasta se retrase. 

Suspicios, sardul se întreba dacă îmblânzitorul de şerpi nu pusese el 
însuşi la cale atacul viperei pentru a apărea ca un salvator şi a-l convinge că 
e un adevărat prieten al lui Ramses, neavând nici cea mai mică intenţie să-i 
facă vreun rău. Totuşi, comportamentul distant al lui Setau, care nu căuta 
nici un avantaj de pe urma intervenţiei, pleda în favoarea lui. 

În zori, se odihniră până spre mijlocul după-amiezii. Apoi, porniră mai 
departe. Mai era încă destulă apă pentru oameni şi animale, dar trebuia 
totuşi să fie raţionalizată. În ciuda oboselii şi a neliniştii, Ramses iuți pasul 
şi insistă asupra vigilenţei ariergardei. Răzvrătiţii n-ar fi atacat din faţă şi ar 
fi încercat să-şi învingă adversarul luându-l prin surprindere. 

Printre rânduri, nu se mai glumea deloc, nu se mai amintea de 
întoarcerea în vale şi nu se mai vorbea. 

— Iat-o, anunţă iscoada, întinzând braţul. 

Nişte ierburi zburlite, un cerc de pietre, un cadru de lemn pentru a 
suporta greutatea unui ulcior mare, legat de o frânghie uzată. 

Fântâna. 

Singura speranţă de supravieţuire. 

Iscoada şi Serramanna se grăbiră spre apa salvatoare. Se aşezară pe vine 
şi rămaseră aşa o bună bucată de vreme, apoi se ridicară încet. 

Sardul clătină negativ din cap. 

— Ţara asta e lipsită de apă de la începutul vremurilor şi noi o să murim 
de sete. Nimeni n-a reuşit să sape o fântână durabilă. Trebuie să căutăm o 
sursă în lumea de dincolo! 

Ramses adună oamenii şi le împărtăşi gravitatea situaţiei. A doua zi, 
rezervele aveau să fie epuizate. Nu puteau nici să avanseze, nici să se 
întoarcă. 

Mai mulţi soldaţi îşi aruncară armele la picioare. 

— Ridicaţi-le, porunci Ramses. 

— La ce bun, întrebă un ofiţer, din moment ce vom putrezi la soare. 


— Am venit în acest colţ al deşertului pentru a restabili ordinea, şi o 
vom face. 

— Cum se vor lupta cadavrele noastre cu nubienii? 

— Tatăl meu s-a găsit odată într-o situaţie asemănătoare, îi reaminti 
Ramses, şi el şi-a salvat oamenii. 

— Atunci, salvaţi-ne şi pe noi! 

— Adăpostiţi-vă de soare şi adăpaţi animalele. 

Regele se întoarse cu spatele la armată şi cu faţa la deşert. Setau veni 
lângă el. 

— Ce ai de gând să faci? 

— Să merg. Să merg până acolo unde voi găsi apă. 

— E o nebunie. 

— Aşa cum m-a învăţat tatăl meu, aşa am să fac. 

— Rămâi cu noi. 

— Un faraon nu-şi aşteaptă moartea ca un învins. 

Se apropie şi Serramanna. 

— Maiestate... 

— Evită panica şi păstrează rândul gărzilor. Oamenii să nu uite că ar 
putea fi atacați. 

— N-am dreptul să vă las să plecați singur în această imensitate. 
Securitatea voastră n-ar mai fi asigurată. 

Ramses puse mâna pe umărul sardului. 

— Te însărcinez cu cea a armatei mele. 

— Întoarceţi-vă repede. Soldaţii fără conducător riscă să-şi piardă capul. 

Sub privirile împietrite ale pedestraşilor, regele părăsi vechea fântână şi 
se aventură în deşertul roşu, în direcţia unei movile de piatră pe care o urcă 
cu pas liniştit. Din vârful ei, descoperi o întindere cu aspect dezolant. 

După exemplul tatălui său, trebuia să perceapă secretul subsolului, 
venele pământului, apa care provenea din oceanul de energie şi se strecura 
printre pietre, umplând inima munţilor. Plexul regelui era dureros, viziunea 
lui se modifică, corpul îi deveni fierbinte, ca şi cum o febră puternică ar fi 
pus stăpânire pe el. 

Ramses luă de la centură bagheta căutătorului de apă din lemn de 
salcâm, acea baghetă de care se folosise tatăl lui pentru a-şi prelungi 
viziunea. Magia care o impregna rămăsese intactă; dar unde să cauţi într-o 
asemenea imensitate? 


O voce vorbea în corpul regelui, o voce venită de dincolo, o voce cu 
amploarea celei a lui Seti. Durerea din plex devenise atât de insuportabilă 
încât îl determină pe Ramses să iasă din nemişcare şi să coboare de pe 
movilă. Nu mai simţea căldura nemiloasă ce ar fi zdrobit orice ait călător. 
Ritmul inimii sale se încetinise, precum cel al unei antilope. 

Nisipul şi pietrele îşi schimbau forma şi culoarea. Privirea lui Ramses 
pătrunse puţin câte puţin în profunzimea deşertului, degetele prinseră cele 
două ramuri de salcâm foarte subţiri, legate la un capăt cu un fir de in. 

Bagheta se ridică, ezită, apoi coborî din nou. Regele continuă să meargă, 
iar vocea se depărtă. Se întoarse pe drumul pe care venise, o apucă spre 
stânga, având alături moartea. Iarăşi, vocea se apropie, bagheta prinse viaţă. 
Ramses se opri în faţa unui enorm bloc de granit roz, pierdut în această 
mare de rocă. 

Forţa pământului îi smulse bagheta din mâini. 

Găsise apa. 


Cu limba uscată, cu pielea arsă de soare şi muşchii dureroşi, soldaţii 
deplasară stânca şi săpară în locul indicat de rege. Ajunseră la o enormă 
pânză de apă la o adâncime de cinci metri şi scoaseră strigăte de bucurie ce 
ajunseră până la cer. 

Ramses puse să se facă mai multe foraje; o serie de puțuri fură legate 
între ele printr-o galerie subterană. Aplicând această tehnică dragă 
minerilor, regele nu se mulțumea să-şi salveze armata de la o moarte atroce, 
ci prevedea irigarea unei vaste întinderi. 

— Îţi imaginezi grădinile înverzite? întrebă Setau. 

— Fecunditatea şi prosperitatea nu sunt cele mai bune urme pe care le 
putem lăsa în urma noastră? 

Serramanna se revoltă. 

— Îi uitaţi pe nubienii răsculați? 

— Nici o clipă. 

— Dar să transformăm soldaţii în săpători! 

— După obiceiurile noastre, munca asta face parte adesea din misiunea 
lor. 

— În piraterie nu se amestecă în felul ăsta lucrurile. Dacă suntem atacati 
de sălbatici, mai ştim să ne apărăm? 

— Nu te-am însărcinat să ne asiguri securitatea? 


În timp ce soldaţii consolidau fântânile şi galeria, Setau şi Lotus 
capturară câteva reptile impresionante, de talie mare şi mijlocie, şi adunară 
preţioase rezerve de venin. 

Neliniştit, Serramanna înmulţi rondurile prin împrejurimi şi îi 
constrânse pe soldaţi să se antreneze, cu rândul, ca în cazarmă. Mulţi 
sfârşiră prin a uita de asasinarea celor din convoiul care transportase aurul 
şi nu se mai gândeau decât la întoarcerea expediției în valea Nilului sub 
conducerea unui faraon ce săvârşea miracole. 

„Nişte amatori”, se gândi fostul pirat. 

Aceşti egipteni nu erau soldaţi decât temporar, transformându-se repede 
în muncitori sau ţărani. Ei nu aveau obişnuinţa luptelor sângeroase, pe viaţă 
şi pe moarte. Nimic nu valora cât formaţia unui pirat, mereu cu ochii în 
patru, gata să taie gâtul oricărui duşman, cu orice fel de armă. Necăjit, 
Serramanna nici măcar nu mai încercă să-i înveţe atacuri viclene şi parade 
neaşteptate. Aceşti pedestraşi nu vor şti niciodată să se bată. 

Cu toate astea, sardul avea senzaţia că nubienii răsculați nu erau prea 
departe şi că, de două zile sau chiar mai puţin, se apropiau de tabăra 
egipteană şi spionau. Leul şi câinele lui Ramses simţiseră şi ei o prezenţă 
ostilă. Erau nervoşi, dormeau puţin, se plimbau de colo-colo şi amuşinau în 
vânt. 

Dacă nubienii erau nişte adevăraţi pirați, atunci corpul expediționar 
egiptean avea să fie nimicit. 


Noua capitală a Egiptului se ridica cu o viteză uimitoare, însă Moise nu 
o mai privea deloc. Pentru el, Pi-Ramses nu era decât o cetate străină, 
populată cu zei falşi şi cu oameni rătăciţi într-o credinţă nebunească. 

Fidel misiunii sale, continua să dea viaţă diferitelor şantiere şi să 
menţină ritmul lucrărilor. Dar toţi observaseră la el o asprime crescândă, în 
special când îi întâlnea pe contra-maiştrii egipteni, pe care îi critica, de cele 
mai multe ori fără motiv, pentru simţul înverşunat al disciplinei. Moise 
petrecea tot mai mult timp alături de evrei şi, în fiecare seară, discuta cu 
grupuri mici despre viitorul poporului lor. Cei mai mulţi erau satisfăcuţi de 
condiţia lor şi nu simțeau nevoia să şi-o schimbe, creându-şi o patrie 
independentă. Aventura părea prea riscantă. 

Moise insista. Evoca credinţa lor într-un zeu unic, originalitatea culturii 
lor, necesitatea de a se elibera de sub jugul egiptean şi de a se îndepărta de 


idoli. Unii şovăiau, alţii rămaseră neînduplecaţi. Dar toţi recunoscură că 
Moise avea statura unui conducător, că acţiunea lui fusese benefică pentru 
evrei şi că nici unul dintre ei nu-i putea neglija discursul. 

Prietenul din copilărie al lui Ramses dormea tot mai puţin. Visa cu ochii 
deschişi un pământ fertil asupra căruia să domnească zeul din inima lui, o 
ţară pe care s-o guverneze evreii înşişi şi ale cărei graniţe să le păzească 
precum bunul lor cel mai de preţ. 

În sfârşit, cunoştea natura focului care-i pârjolea sufletul de atâţia ani! 
El dădea nume acestei dorinţe de nestins şi lua conducerea unui popor pe 
care îl va ghida spre adevăr. Neliniştea îi tăia răsuflarea. Va accepta Ramses 
o asemenea răzvrătire şi negarea propriei sale puteri? Moise trebuia să-l 
convingă, să-l determine să-i accepte idealul. 

Amintirile îl copleşeau. Ramses nu fusese un simplu tovarăş de joacă, ci 
un prieten adevărat şi, cu toate astea, atât de diferit. Moise nu-l va trăda, 
complotând împotriva lui; îl va înfrunta pe faţă şi îl va face să cedeze. Chiar 
dacă victoria părea imposibilă, el o va obţine. 

Pentru că Dumnezeu era cu el. 

Cu partea anterioară a capului rasă, cu inele în urechi, nasul turtit, 
obrajii plini de cicatrice, purtând coliere de perle multicolore şi veşminte 
din piele de panteră, nubienii răsculați încercuiseră tabăra egipteană la 
începutul după-amiezii, atunci când cei mai mulţi soldaţi ai lui Ramses îşi 
făceau siesta. Mânuindu-şi arcurile din lemn de salcâm, uciseră cu săgeți un 
mare număr de egipteni, mai înainte ca grupul expediționar să fie în măsură 
să reacționeze. 

Dacă şeful lor ezita să dea ordinul de atac, era din cauza unui grup mic 
de oameni, înarmaţi cu arcuri puternice şi adăpostiţi în spatele unei palisade 
formate din scuturi şi ramuri de palmier. În fruntea lor, Serramanna, care se 
aşteptase la acest asalt. Elita pedestraşilor pe care-i adunase la un loc făcea 
breşe nete în rândurile nubienilor. Căpetenia răzvrătiţilor era conştient de 
asta, deşi victoria părea câştigată. 

Timpul se oprise în loc. Nimeni nu se mişca. 

Principalul consilier al căpeteniei nubiene îi recomandă să tragă în 
continuare cu săgeți şi să doboare cât mai mulţi duşmani, în timp ce câţiva 
războinici rapizi să se năpustească asupra palisadei. Însă căpetenia avea 
experienţă de luptă, iar chipul lui Serramanna nu prevestea nimic bun. Oare 
acest uriaş mustăcios nu le întindea una sau mai multe capcane pe care nu le 
puteau prevedea? Omul ăsta nu semăna cu egiptenii pe care îi ucisese. Iar 
instinctul lui de vânător îi spunea că trebuia să se teamă. 

Atunci când Ramses ieşi din cortul lui, toate privirile se întoarseră spre 
el. Purtând o coroană albastră ce lua forma capului şi apoi se lărgea în 
partea din spate, îmbrăcat cu o cămaşă de in încreţită, cu mâneci scurte şi o 
fustă de pânză aurită, la centura căreia era agăţată o coadă de taur sălbatic, 
faraonul ţinea în mâna dreaptă sceptrul „magic”, în formă de toiag de 
păstor, ale cărui extremităţi erau lipite de pieptul lui. 

În spatele regelui mergea Setau, ducând sandalele albe ale monarhului. 
În ciuda gravităţii situaţiei, se gândea la Ameni, purtătorul de sandale al 
Faraonului, care fusese stupefiat văzându-şi prietenul ras în cap, purtând 
perucă şi fustă şi semănând cu un demnitar de la curte, cu excepţia unui 
detaliu; un sac curios atârnat la centură şi legănându-i-se la spate. 


Sub privirile neliniştite ale soldaţilor egipteni, Faraonul şi Setau merseră 
până la marginea taberei şi se opriră la treizeci de metri de nubieni. 

— Sunt Ramses, faraonul Egiptului. Cine e şeful vostru? 

— Eu, răspunse nubianul, înaintând cu un pas. 

Cu două pene fixate la ceafă cu o legătură roşie, căpetenia răsculaților 
învârtea în aer o suliță împodobită cu pene de struţ. 

— Dacă nu eşti un laş, vino aici. 

Principalul consilier îşi manifestă dezacordul. Dar nici Ramses, nici 
purtătorul de sandale nu erau înarmaţi, în timp ce unul dispunea de o suliță, 
iar celălalt de un pumnal cu dublu tăiş. Căpetenia aruncă o privire spre 
Serramanna. 

— Vino la stânga mea, îi porunci el consilierului. 

Dacă uriaşul mustăcios dădea ordin să se tragă, şeful era protejat de un 
scut uman. 

— Ți-e frică? 

Cei doi nubieni se detaşară din grupul de războinici şi merseră în 
direcţia regelui şi a purtătorului de sandale, încremeniră la trei metri de 
adversarii lor. 

— Deci, tu eşti faraonul care îmi oprimă poporul. 

— Nubienii şi egiptenii trăiau în pace. Tu ai destrămat această armonie 
ucigând oameni din convoiul ce transporta aur şi furând metalul destinat 
templelor din Egipt. 

— Aurul ăsta e al nostru, nu al vostru. Tu eşti un hoţ. 

— Nubia e o provincie egipteană, deci supusă legii lui Maat. Crima şi 
furtul trebuie pedepsite cu asprime. 

— Puțin îmi pasă de legea ta, Faraonule! Aici, eu fac legea. Si alte 
triburi sunt pregătite să ni se alăture. Atunci când o să te ucid, am să fiu un 
erou! Toți războinicii se vor pune la ordinele mele şi o să-i alungăm pe 
egipteni pentru totdeauna de pe pământul nostru! 

— Îngenunchează, porunci regele. 

Căpetenia şi consilierul se priviră buimăciţi. 

— Lasă arma jos, îngenunchează şi supune-te Legii. 

Un rictus deformă chipul căpeteniei nubiene. 

— Dacă mă înclin, mă ierti? 

— Te-ai aşezat singur în afara Legii. A te ierta ar însemna s-o neg. 

— Clementa îţi e deci necunoscută... 

— Într-adevăr. 


— De ce m-aş supune? 

— Pentru că eşti un rebel şi singura ta libertate e să te înclini în faţa 
Faraonului. 

Consilierul principal trecu în faţa căpeteniei şi îşi agită pumnalul. 

— Fie ca Faraonul să moară, iar noi să fim eliberaţi! 

Setau, care nu-şi luase ochii de la cei doi nubieni, deschise sacul şi dădu 
drumul viperei de nisip pe care o ţinuse până atunci prizonieră. 
Strecurându-se prin nisip cu rapiditatea morţii hrăpăreţe, îl muşcă pe nubian 
de picior, mai înainte ca acesta să-şi ducă gestul până la capăt. 

Înnebunit, se lăsă pe vine şi îşi deschise rana cu pumnalul pentru ca 
sângele să ţâşnească. 

— E deja mai rece ca apa şi mai arzător ca flacăra, spuse Setau, privind 
căpetenia drept în ochi. Corpul lui e scăldat de sudoare, nu mai vede cerul, 
saliva i se scurge din gură. Ochii şi sprâncenele i se crispează, faţa i se 
umflă; setea e intensă şi va muri. Nu se mai poate ridica, pielea lui capătă o 
tentă purpurie înainte de a se înnegri şi îl scutură frisoanele. 

Setau agită sacul plin cu vipere. 

Războinicii nubieni dădură înapoi. 

— În genunchi, porunci din nou Faraonul. Altfel, veţi avea parte de o 
moarte atroce. 

— Tu ai să pieri! 

Căpetenia ridică sulița deasupra capului, însă un răget îl împietri. 
Întorcându-se într-o parte, de-abia avu timp să vadă năpustindu-se asupra 
lui leul lui Ramses, cu fălcile deschise. Fiara sfâşie pieptul nubianului cu 
ghearele şi înşfăcă între maxilare capul nefericitului. 

La un semn al lui Serramanna, arcaşii egipteni îşi îndreptară arcurile 
asupra nubienilor dezorientaţi; pedestraşii se repeziră asupra inamicilor şi îi 
dezarmară. 

— Să li se lege mâinile la spate! ceru sardul. 


%* 


Când victoria lui Ramses deveni cunoscută, sute de nubieni ieşiră din 
ascunzători şi din sate pentru a-l omagia. Regele alese o căpetenie de clan 
în vârstă, cu părul alb, şi îi atribui noua zonă fertilă creată în preajma 
fântânilor. Îi încredinţă de asemenea prizonierii care urmau să presteze 
munci agricole sub supravegherea poliţiei nubiene. Pedeapsa capitală îi 
aştepta pe fugari şi recidivişti. 


Apoi, corpul expediționar se îndreptă spre oază, acolo unde rebelii îşi 
stabiliseră cartierul general. Nu întâmpinară decât o slabă rezistenţă şi 
regăsiră aurul pe care artizanii îl foloseau la împodobirea statuilor şi porţilor 
din temple. 

La căderea nopţii, Setau culese două crengi de palmier uscate, le prinse 
între genunchi şi frecă între ele, din ce în ce mai repede, o baghetă de lemn 
putred. Rumeguşul se aprinse. Luându-şi în primire postul de gardă, soldaţii 
vor întreţine focul a cărui prezenţă alunga cobrele, hienele şi alte 
sălbăticiuni nedorite. 

— "Ţi-ai strâns recolta de reptile? 

— Lotus e încântată. În seara asta ne odihnim. 

— Nu e minunată ţara asta? 

— Mi se pare că o iubeşti la fel de mult ca noi. 

— Mă pune la încercare şi mă face să mă autodepăşesc. Puterea ei e şi a 
mea. 

— Fără viperă, rebelii te-ar fi ucis. 

— Nu s-a întâmplat asta, Setau. 

— Oricum, planul tău a fost riscant. 

— A evitat însă nişte lupte sângeroase. 

— Eşti întotdeauna conştient de imprudenţele tale? 

— La ce bun? 

— Eu nu sunt decât Setau şi mă pot amuza cu şerpii mei veninoşi, dar tu 
eşti stăpânul celor Două Tărâmuri. Moartea ta ar arunca ţara în haos. 

— Nefertari ar guverna cu înţelepciune. 

— Nu ai decât douăzeci şi cinci de ani, Ramses, dar nu mai ai şi dreptul 
de a fi tânăr. Lasă altora ardoarea războinicului. 

— Poate Faraonul să fie un laş? 

— Nu vrei să încetezi să mai exagerezi? Nu-ţi cer decât un pic de 
prudenţă. 

— Dar nu sunt apărat din toate părţile? Magia reginei, tu şi reptilele tale, 
Serramanna şi mercenarii lui, Străjerul şi Voinicul... Nici o altă fiinţă nu are 
atâta şansă câtă am eu. 

— N-o risipi. 

— E inepuizabilă. 

— Din moment ce te opui oricărei forme de rațiune, eu prefer să dorm. 

Setau îi întoarse spatele regelui şi se culcă lângă Lotus; suspinul de 
uşurare al acesteia îl făcu pe rege să se îndepărteze. Odihna îmblânzitorului 


de şerpi risca să fie de scurtă durată. 

Cum să-l convingă că era un om de stat şi că avea stofă de mare 
ministru? Setau reprezenta primul mare eşec al lui Ramses. Încăpăţânându- 
se să-şi urmeze drumul, refuza să-şi facă o carieră. Trebuia să-i dea 
libertatea alegerii sau să-l constrângă să devină unul dintre cele mai 
importante personaje ale regatului? 

Ramses petrecu noaptea contemplând cerul înstelat, lăcaş luminos 
pentru sufletul tatălui său şi al faraonilor care îl precedaseră. Se simţea 
mândru că găsise, precum Seti, apă în deşert şi că îi supusese pe rebeli, însă 
această victorie nu-l satisfăcea. În ciuda intervenţiei lui Seti, un trib se 
răsculase. După o perioadă calmă, se produsese o situaţie identică. Nu putea 
pune capăt acestor convulsii decât tăind răul de la rădăcină, dar cum să-l 
descopere? 

În zori, Ramses simţi o prezenţă în spatele lui. Se întoarse încet şi îl 
văzu. 

Un elefant enorm, care intrase în oază tiptil, fără ca nici una din crengile 
de palmier presărate pe pământ să nu trosnească. Leul şi câinele 
deschiseseră ochii, însă rămăseseră tăcuţi, ca şi când ar fi ştiut că stăpânul 
lor era în siguranţă. 

Era marele mascul cu urechi uriaşe şi colţi lungi pe care Ramses îl 
salvase, extrăgându-i o săgeată din trompă, cu câţiva ani înainte. 

Regele Egiptului mângâie trompa seniorului savanei, iar animalul uriaş 
scoase un sunet de bucurie ce trezi întreaga tabără. 

Elefantul se depărtă cu pas lent, parcurse o sută de metri, apoi îşi 
întoarse capul în direcţia regelui. 

— Trebuie să-l urmăm, decise Ramses. 

Ramses, Seramanna, Setau şi doisprezece pedestraşi căliţi urmară 
elefantul care traversă un câmp îngust şi deşertic, apoi o apucă pe o cărare 
mărginită de mărăcini ce urca spre un platou pe care crescuse un arbore de 
acacia având mai mult de o sută de ani. 

Elefantul se opri şi Ramses îl ajunse din urmă. 

Privind în aceeaşi direcţie cu uriaşul animal, descoperi un peisaj sublim. 
Un pinten stâncos, punct de reper pentru navigatori, domina vasta arcuire a 
Nilului. El, stăpânul Egiptului, contempla misterul torentului creator, fluviul 
divin în toată maiestatea sa. Pe stânci se găseau inscripţii hieroglifice 
amintind că locul acela era plasat sub protecţia zeiţei Hathor, suverana 
stelelor şi a navigatorilor, care făceau bucuroşi popas în acel loc. 

Cu piciorul drept din faţă, elefantul rostogoli un bloc de gresie care căzu 
de-a lungul falezei până la o movilă de nisip dintre două promontorii. La 
nord, versantul muntos era vertical şi cobora aproape până la apă; la sud, se 
depărta degajând o esplanadă largă ce se deschidea spre est. 

Un băiat acostase şi dormea în barca făcută dintr-un trunchi scobit de 
palmier. 

— Duceţi-vă la el şi aduceţi-l aici, porunci regele şi doi soldaţi plecară. 

Când îi văzu apropiindu-se, nubianul o luă la goană. Crezu că le putea 
scăpa, dar se împiedică de o stâncă ce abia ieşea din nisip şi căzu la 
marginea apei. Egiptenii îi răsuciră braţele la spate şi îl conduseră la rege. 

Fugarul îşi rotea ochii în toate părţile, înnebunit de spaimă şi temându- 
se să nu i se taie nasul. 

— Nu sunt hoţ! Barca asta e a mea, vă jur, şi... 

— Răspunde-mi la întrebare, spuse Ramses, şi apoi eşti liber: cum se 
numeşte locul acesta? 

— Abu Simbel. 

— Poţi pleca. 

Băiatul alergă până la barcă şi începu să vâslească cu mâinile cât putea 
de repede. 

— Să nu rămânem aici, recomandă Serramanna; locul nu mi se pare 
sigur. 


— N-am simţit nici cea mai mică urmă de şarpe, obiectă Setau. Ciudat... 
Oare îi sperie divina Hathor? 

— Nu veniţi după mine, ceru regele. 

Serramanna făcu un pas înainte. 

— Maiestate! 

— E nevoie să repet? 

— Dar securitatea voastră... 

Ramses cobori spre fluviu. Setau îl reţinu pe sard. 

— E mai bine să-l asculti. 

Serramanna cedă, mormăind ceva. Regele, singur în acest loc pierdut, 
într-un ţinut ostil! În caz de pericol, în ciuda ordinelor, sardul îşi promise să 
intervină. 

Ajuns la marginea apei, Ramses se întoarse spre faleza de gresie. 

Aici era inima Nubiei, dar ea încă îl ignora. Stătea în puterea lui să facă 
din Abu Simbel o minune care să sfideze timpul şi să pecetluiască pacea 
între Egipt şi Nubia. 

Faraonul medită mai multe ore la Abu Simbel, impregnându-se de 
puritatea cerului, de scânteierea Nilului şi de forţa stâncilor. Aici va fi 
construit cel mai important sanctuar al provinciei; el va concentra energiile 
divine şi va emite un fascicol protector atât de intens, încât vacarmul 
armelor va dispărea. 

Ramses observă soarele. Razele lui nu se mulţumeau să lovească faleza, 
ele penetrau în inima rocii, o iluminau dinăuntru. Atunci când vor lucra în 
locul acesta, arhitecţii vor trebui să conserve miracolul. 

Atunci când regele urcă din nou în vârful falezei, Serramanna, la capătul 
nervilor, fu pe punctul de a-şi da demisia, însă calmul elefantului îl făcu să 
se răzgândească; n-o să fie el mai puţin răbdător decât un animal, fie el 
oricât de mare. 

— Ne întoarcem în Egipt, decretă regele. 

După ce-şi clăti gura cu o soluţie de carbonat de sodiu natural, Şenar îşi 
încredinţă faţa unui bărbier cu o mână foarte uşoară, care ştia să-l radă fără 
să-i smulgă nici cel mai mic strigăt de durere. Fratele mai mare al lui 
Ramses aprecia foarte mult frecţia cu ulei parfumat, mai ales pe cap, înainte 
de a-şi pune peruca. Aceste mici plăceri îi făceau existenţa uşoară şi îl 


asigurau de prestanţa lui; chiar dacă era mai puţin frumos şi atletic decât 
Ramses, putea rivaliza cu el în ceea ce priveşte eleganța. 

Potrivit clepsidrei sale cu apă, o piesă scumpă, constată că se apropia 
ora întâlnirii. 

Jilţul său, purtat pe umeri de mai mulţi oameni, era cel mai frumos din 
Memphis; nu-l depăşea decât cel al Faraonului, pe care avea să-l ocupe într- 
o zi. Porunci să fie lăsat jos la marginea canalului care permitea şlepurilor 
grele să ajungă la principalul port al Memphis-ului şi să descarce acolo. 

Aşezat sub o salcie, magul Ofir se răcorea. Şenar se rezemă de trunchiul 
arborelui şi privi trecând un vas de pescuit. 

— Ai făcut progrese, Ofir? 

— Moise e un om excepţional, înzestrat cu o fire greu de îmblânzit. 

— Altfel spus, ai dat greş. 

— Nu cred. 

— Impresiile tale nu-mi sunt de-ajuns, Ofir; îmi trebuie fapte. 

— Drumul care te conduce la succes e adesea lung şi sinuos. 

— Scuteşte-mă de filozofia ta. Ai reuşit, da sau nu? 

— Moise nu mi-a respins propunerile. Nu e un rezultat apreciabil? 

— Admit că e interesant. A fost de acord cu valabilitatea proiectelor 
tale? 

— Gândirea lui Akhenaton îi e familiară. El ştie că aceasta a contribuit 
la şlefuirea credinţei evreilor şi că posibila noastră colaborare ar putea fi 
fructuoasă. 

— Care este popularitatea lui printre compatrioți? 

— Din ce în ce mai mare. Moise are firea unei căpetenii adevărate şi se 
va impune fără greutate diferitelor clanuri. Atunci când construcţia lui Pi- 
Ramses va fi gata, îşi va lua adevăratul avânt. 

— Asta cât timp înseamnă? 

— Câteva luni. Moise a dat un asemenea impuls cărămidarilor, încât 
aceştia au menţinut un ritm de lucru extraordinar. 

—  Blestemată capitală! Datorită ei, renumele lui Ramses o să 
depăşească graniţa de nord. 

— Unde se află Faraonul? 

— În Nubia. 

— Un loc periculos. 

— Nu mai visa, Ofir; mesagerii regali au adus veşti excelente. Ramses a 
făcut chiar un nou miracol, descoperind o pânză de apă în deşert, iar armata 


a creat acolo o zonă agricolă. Faraonul va aduce cu el aurul furat şi îl va 
oferi templelor. O expediţie reuşită, o victorie exemplară. 

— Lui Moise nu-i e străin faptul că va trebui să-i înfrunte pe Ramses. 

— Cel mai bun prieten al lui... 

— Credinţa în zeul unic va fi mai puternică, iar conflictul inevitabil. 
Când se va declanşa, va trebui să-l susţinem pe Moise. 

— Asta o să fie rolul tău, Ofir, înţelegi că-mi e imposibil să acţionez în 
linia întâi. 

— Va trebui să mă ajuţi. 

— De ce anume ai nevoie? 

— O locuinţă la Memphis, servitori şi facilităţi de deplasare pentru 
susţinătorii mei. 

— De acord, cu condiţia să-mi trimiţi rapoarte regulate în legătură cu 
acţiunile tale. 

— Asta e cea mai mică dintre îndatoririle mele. 

— Când te întorci la Pi-Ramses? 

— Mâine. O să mă întâlnesc cu Moise şi o să-i aduc la cunoştinţă că 
efectivele noastre cresc fără încetare. 

— Nu te mai preocupa de condiţiile tale de viaţă, ci doar de a-l convinge 
pe Moise să lupte pentru afirmarea credinţei lui, împotriva tiraniei lui 
Ramses. 

Cărămidarul Abner fredona o melodie. În mai puţin de o lună, prima 
cazarmă din Pi-Ramses urma să fie gata şi primii pedestraşi transferați din 
Memphis aveau să locuiască în ea. Localurile erau spaţioase şi bine aerisite, 
iar finisările remarcabile. 

Datorită lui Moise, care-i recunoscuse meritele, Abner conducea o 
echipă mică de zece cărămidari experimentați şi harnici. Şantajul exercitat 
de Sary nu mai era decât o amintire urâtă; Abner se va instala împreună cu 
familia în noua capitală şi va fi angajat să întreţină clădirile publice. Îl 
aştepta o existenţă fericită. 

În seara aceea, evreul se ducea să guste un biban de Nil în compania 
tovarăşilor lui şi să joace jocul şarpelui, sperând că pionii lui aveau să 
înainteze regulat în căsuțe, fără să cadă în numeroasele capcane înscrise pe 
corpul reptilei. Câştigător era cel care ajungea primul la capătul traseului, 
iar Abner simţea că soarta îi surâdea. 


Pi-Ramses începea să prindă viaţă; încet-încet, imensul şantier se 
transforma într-un oraş a cărui inimă nu va întârzia să bată. Şi lumea se 
gândea deja la grandiosul moment ai inaugurării, atunci când Faraonul va 
da viaţă capitalei sale. În jocul destinului, Abner avea privilegiul de a servi 
idealul unui mare rege şi de a-l cunoaşte pe Moise. 

— Ce mai faci, Abner? 

Sary purta o tunică libiană, cu dungi verticale late, galbene şi negre, 
strânsă în talie cu o centură de piele verde. 

Faţa lui era din ce în ce mai slăbită. 

— Ce doreşti de la mine? 

— Să aflu veşti despre sănătatea ta. 

— Vezi-ţi de drum. 

— Ai devenit obraznic? 

— Nu ştii că am obţinut o promovare? Nu mai sunt la ordinele tale. 

— Micul Abner se umflă-n pene ca un cocoş! Haide, haide... Nu te 
enerva. 

— Sunt grăbit. 

— Ce poate fi mai urgent decât să-i dai satisfacţie vechiului tău prieten 
Sary? 

Abner îşi ascunse rău frica, Sary se amuza. 

— Micul Abner e un om rezonabil, nu-i aşa? El îşi doreşte o viaţă mică 
şi bună în Pi-Ramses, dar el ştie că lucrurile mici şi bune au un preţ. Şi eu 
sunt acela care fixează acest preţ. 

— Şterge-o! 

— Nu eşti decât o insectă, evreule, iar insectele nu protestează atunci 
când sunt strivite. Îţi cer jumătate din câştigurile şi primele tale. Când 
oraşul va fi terminat, tu o să te oferi voluntar să fii servitorul meu. O să fie 
încântător să am un servitor evreu. N-o să te plictiseşti în casa mea. Ai mult 
noroc, micuţule Abner; dacă nu te-aş fi remarcat, n-ai fi făcut parte decât 
din pleava societăţii. 

— Refuz, eu... 

— Nu spune prostii şi supune-te. 

Sary se depărtă. Abner se lăsă pe vine, distrus. 

De data asta era prea mult. O să vorbească cu Moise. 

Nefertari, cu frumuseţea ei fără egal, asemănătoare astrului dimineţii ce 
apărea la începutul unui an fericit, ale cărei degete mângâiau precum lotuşii. 
Nefertari cea luminoasă, cu părul ei parfumat şi despletit, capcană în care să 
te laşi prins de bunăvoie. 

A o iubi însemna să renaşti. 

Ramses îi masă uşor tălpile, apoi îi sărută gambele şi pe urmă îşi lăsă 
mâinile să rătăcească de-a lungul corpului ei suplu, aurit de soare. Ea era 
grădina în care creşteau florile cele mai rare, bazinul cu apă proaspătă, 
tărâmul îndepărtat al arborilor de tămâie. De când se uniseră, dorinţa lor 
avea forţa unui torent ce stârnea inundaţiile şi semăna cu mângâierea unui 
sunet de oboi în pacea asfinţitului. 

Sub frunzişul verde al unui sicomor, Nefertari şi Ramses se dăruiseră 
unul altuia de la întoarcerea regelui, care-şi alungase apropiații şi consilierii 
pentru a-şi regăsi soţia. Umbra răcoroasă a marelui copac, frunzele lui 
turcoaz şi fructele crestate, la fel de roşii ca jaspul, reprezentau una dintre 
comorile palatului din Theba, unde cuplul regal reuşise să se izoleze. 

— Nesfârşită a fost călătoria asta... 

— Ce face fiica noastră? 

— Kha şi Meritamon se comportă minunat. Fiul tău găseşte să sora lui e 
foarte drăguță şi puţin gălăgioasă, însă ar vrea deja s-o înveţe să citească. 
Educatorul lui a trebuit să-i liniştească avântul. 

Ramses îşi strânse soţia în braţe. 

— A greşit... De ce să stingi focul care animă o fiinţă? 

Nefertari nu mai avu timp să protesteze, fiindcă buzele regelui se lipiră 
de ale ei. Ca efect al vântului din nord, ramurile sicomorului se înclinară, 
respectuoase şi complice. 

In a zecea zi a lunii a patra din anotimpul inundaţiilor, în cel de-al treilea 


an al domniei lui Ramses, Bakhen, cu un baston lung în mână, mergea în 
urma cuplului regal, pentru a-i da posibilitatea să descopere templul din 


Luxor, ale cărui lucrări erau terminate. Plecată din Karnak, o imensă 
procesiune îi urma pe aleea sfincşilor ce lega cele două temple 

Noua faţadă a Luxor-ului impunea tăcere. Cele două obeliscuri, coloşii 
regali şi masa puternică şi elegantă a pilonului formau un ansamblu perfect, 
demn de cei mai mari constructori ai trecutului. 

Obeliscurile dispersau energiile negative şi atrăgeau forțele celeste spre 
templul în care îşi aleseseră sălaşul, cu scopul de a hrăni ka-ul pe care-l 
produceau. La baza lor, cinocefalii, nişte maimuțe mari în care se încarna 
inteligenţa zeului Thot, celebrau naşterea luminii pe care o ocroteau în 
fiecare dimineaţă, scoțând sunetele care anunțau zorile. Fiecare element, de 
la hieroglife la statuile colosale, concurau la renaşterea zilnică a soarelui 
care trona între cele două turnuri ale pilonului, deasupra porţii centrale. 

Ramses şi Nefertari trecură de ea şi intrară într-o curte interioară mare, 
ale cărei ziduri erau mărginite de coloane masive, expresia puterii lui ka. 
Între ele, statuile colosale, purtând efigia regelui, îi exprimau forţa 
inepuizabilă. Lipită blând de gamba uriaşului, regina Nefertari, în acelaşi 
timp fragilă şi de neclintit. 

Nebu, marele preot din Karnak, înaintă spre cuplul regal, însoţindu-şi 
mersul încet cu ciocănitul toiagului lui aurit. 

Bătrânul se înclină. 

— Maiestate, iată templul lui ka. Aici va fi creată în fiecare clipă energia 
domniei voastre. 


Sărbătoarea inaugurării Luxor-ului adună toată populaţia Thebei şi pe 
cea de prin împrejurimi, de la cel mai umil până la cel mai bogat om. Timp 
de zece zile, urma să se cânte şi să se danseze pe străzi, în taverne, iar 
localurile în aer liber nu se vor goli nici un moment. Prin graţia Faraonului, 
berea dulce avea să fie gratuită, bucurând pântecele tuturor. 

Regele şi regina prezidau un banchet menţionat în anale; Ramses 
proclamă că templul lui ka era dus la bun sfârşit şi că nici un element 
arhitectural nu-i va mai fi adăugat în viitor. Mai rămâneau de ales temele şi 
figurile simbolice, în legătură cu domnia, care vor împodobi faţada 
pilonului şi a zidurilor din marea curte interioară. Toată lumea considera 
înţeleaptă voinţa monarhului de a-şi amâna hotărârea, urmând s-o 
stabilească în acord cu ritualiştii Casei Vieţii. 


Ramses aprecia atitudinea lui Bakhen, al patrulea profet al lui Amon; 
uitând să vorbească de propriile merite, el le lăuda pe cele ale arhitecţilor 
care construiseră Luxor-ul în conformitate cu legile armoniei. La sfârşitul 
sărbătorii, regele îi încredința marelui preot al lui Amon aurul Nubiei, a 
cărui extracţie şi transport urmau să fie puse pe viitor sub o supraveghere 
deosebită. 

Înainte de a pleca spre nord, cuplul regal se duse pe locul Ramesseum- 
ului. Şi acolo, Bakhen se ţinuse de cuvânt. Lucrători cu nivela, muncitori la 
terasamente sau în cariere erau la lucru, iar templul pentru veşnicie începea 
să se ivească din deşert. 

— Grăbeşte-te, Bakhen. Fundaţiile să fie terminate cât mai repede. 

Echipa din Luxor o să fie aici mâine dimineaţă şi o să dispun în felul 
ăsta de un efectiv numeros şi de calitate. 

Ramses constată că planul lui fusese urmat întocmai. Îşi imagina deja 
capelele, marea sală cu coloane, mesele pentru ofrande, laboratorul, 
biblioteca... Milioane de ani vor curge prin venele de piatră ale edificiului. 

Regele parcurse suprafaţa sacră împreună cu Nefertari, descriindu-i 
visul, ca şi cum ar fi atins încă de pe-acum pereţii sculptați şi coloanele de 
hieroglife. 

— Ramesseum va fi marea ta operă. 

— Poate. 

— De ce te îndoieşti? 

— Pentru că vreau să acopăr Egiptul de sanctuare, să dăruiesc 
divinităţilor nenumărate locuri de cult, astfel încât întreaga ţară să fie irigată 
cu energia lor, iar acest pământ să semene cu cerul. 

— Ce templu l-ar putea depăşi pe cel pentru veşnicie? 

— Am descoperit în Nubia un loc extraordinar, la care m-a condus un 
elefant. 

— Are un nume? 

— Abu Simbel. E plasat sub protecţia zeiţei Hathor şi serveşte drept 
punct de oprire pentru marinari. Acolo, Nilul e la apogeul frumuseţii lui, 
fluviul se uneşte cu piatra, falezele de gresie par să aştepte naşterea 
templului pe care îl poartă înlăuntrul lor. 

— Să deschizi un şantier într-un loc atât de îndepărtat nu presupune 
nişte dificultăţi de netrecut? 

— De netrecut, în aparenţă. 

— Nici unul dintre predecesorii tăi n-a încercat o asemenea aventură. 


— E adevărat, dar eu voi reuşi. De când am contemplat Abu Simbel, nu 
mă mai gândesc decât la asta. Elefantul acela era un mesager al lumii 
invizibile; numele lui hieroglific, Abu, nu e acelaşi cu al locului şi nu 
înseamnă „punct de plecare, început”? Noul început al Egiptului, al 
teritoriului său, trebuie localizat acolo, în inima Nubiei, la Abu Simbel. Nu 
există nici o altă modalitate de a aduce pacea în această provincie şi de a o 
face fericită. 

— Dar nu e o întreprindere nebunească? 

— Bineînţeles că da! Dar nu e expresia lui ka? Focul care mă animă 
devine piatră eternă. Luxor, Pi-Ramses, Abu Simbel reprezintă dorinţa şi 
gândul meu. Dacă m-aş mulţumi să gestionez afacerile curente, mi-aş trăda 
funcţia. 

— Capul meu se apleacă pe umărul tău şi eu cunosc odihna unei femei 
iubite... Dar şi tu te poţi odihni, sprijinindu-te de mine ca o statuie uriaşă pe 
soclul ei. 

— Eşti de acord cu proiectul legat de Abu Simbel? 

— Trebuie să-l laşi să se coacă, să crească în tine, până când viziunea 
devine fulgurantă şi imperioasă. După aceea, acţionezi. 

În incinta templului pentru veşnicie, Ramses şi Nefertari se simţiră 
animați de o forţă stranie care-i făcea invulnerabili. 

Atelierele, depozitele şi cazărmile erau gata de a fi folosite. Străzile 
principale ale capitalei făceau legătura cu diferitele cartiere locuite şi 
ajungeau până la templele importante, în curs de construcţie, dar al căror 
naos putea adăposti deja ritualurile esenţiale. 

Cărămidarilor, a căror sarcină era îndeplinită, le urmară grădinarii şi 
vopsitorii, fără a mai vorbi de decoratorii specializaţi care aveau să-i dea lui 
Pi-Ramses o înfăţişare seducătoare. Mai rămânea o nelinişte: îi va plăcea lui 
Ramses? 

Moise se urcă pe acoperişul palatului şi contemplă oraşul. Şi el, ca şi 
Faraonul, reuşise un miracol. Munca oamenilor şi organizarea ei riguroasă 
nu fuseseră suficiente; mai era nevoie de entuziasm, această însușire care nu 
era de natură umană, ci provenea din iubirea lui Dumnezeu pentru creaţia 
Sa. Cât de mult ar fi vrut Moise să-i ofere acest oraş, în loc să-l abandoneze 
în favoarea lui Amon, Seth şi a semenilor lor! Atâta talent risipit pentru 
satisfacerea unor idoli muţi... 


Viitorul oraş îl va construi spre gloria adevăratului Dumnezeu, în ţara 
lui, pe pământ sfânt. Ramses, dacă era un prieten autentic, îi va înţelege 
idealul. 

Moise lovi cu pumnul marginea balconului. 

Regele Egiptului nu va tolera niciodată revolta unei minorităţi, niciodată 
nu-i va lăsa tronul unei descendente a lui Akhenaton! Un vis nebunesc îi 
tulburase mintea. 

Jos, aproape de una dintre intrările secundare ale palatului, Ofir. 

— Pot să-ţi vorbesc? întrebă magul. 

— Vino. 

Ofir învățase să se deplaseze cu discreţie. Era luat drept un arhitect ale 
cărui sfaturi erau utile supraveghetorului şantierelor din Pi-Ramses. 

— Abandonez, declară Moise. Inutil să mai discutăm. 

Magul păstra o atitudine glacială. 

— S-a produs vreun eveniment neprevăzut? 

— Am reflectat, proiectele noastre sunt smintite. 

— Tocmai veneam să te anunţ că rândurile partizanilor lui Akhenaton s- 
au întărit considerabil. Personalităţi de mare anvergură sunt de părere că 
Lita trebuie să se urce pe tronul Egiptului cu binecuvântarea zeului unic. În 
cazul acesta, evreii vor fi liberi. 

— Să-l răstomi pe Ramses... Glumeşti! 

— Convingerile noastre sunt ferme. 

— Crezi că discursurile voastre îl vor impresiona pe rege? 

— Cine ţi-a spus că o să ne mulţumim cu discursuri? 

Moise îl cerceta pe Ofir ca şi cum ar fi descoperit un necunoscut. 

— Nu îndrăznesc să înţeleg... 

— Dimpotrivă, Moise, şi tu ai ajuns la aceeaşi concluzie, dar ea te 
înspăimântă. Dacă Akhenaton a fost învins şi persecutat e pentru că nu a 
îndrăznit să folosească violenţa împotriva duşmanilor. Fără ea, nu se poate 
câştiga nici o luptă. Cine ar fi atât de naiv încât să creadă că Ramses ar 
abandona măcar o părticică din puterea lui? Îl vom învinge din interior, iar 
voi, evreii, vă veţi răscula. 

— Sute de morţi, poate mii... Camagiul ăsta îl doreşti? 

— Dacă îţi pregăteşti poporul de luptă, va fi învingător. Nu e Dumnezeu 
Cu voi? 

— Nu mai vreau să aud nimic. Dispari, Ofir. 

— Ne vom revedea aici sau la Memphis, cum vei dori. 


— Nu conta pe asta. 
— Nu există altă cale, ştii bine. Nu te opune dorinţei, Moise, nu încerca 
să-i înăbuşi vocea. Vom lupta cot la cot şi Dumnezeu va triumfa. 


Capitolul 55 


Raia, negustorul sirian, îşi mângâia mica barbă ascuţită. Putea fi 
mulţumit de rezultatele negoţului său, ale cărui beneficii creşteau an de an. 
Calitatea conservelor lui de came şi a vaselor importate din Asia îi 
seduceau clienţii cu tot mai multă uşurinţă, atât la Memphis, cât şi la Theba. 
O dată cu crearea noii capitale, Pi-Ramses, se anunţa o nouă piaţă de 
desfacere! Raia obținuse deja autorizaţia de a deschide un mare magazin în 
inima cartierului comercial şi de a forma vânzători capabili să satisfacă 
doleanţele unor cumpărători exigenţi. 

În aşteptarea acestor zile fericite, comandase o sută de vase preţioase, de 
forme neobişnuite, provenind din atelierele siriene. Fiecare piesă era unică 
şi urma să fie vândută foarte scump. Din punctul de vedere al lui Raia, 
artizanii egipteni lucrau mai bine decât compatrioţii lui, însă gustul pentru 
exotic, ca şi snobismul, îi asigurau o avere crescândă. 

Deşi hitiţii îi ordonaseră spionului lor să-l susţină pe Şenar contra lui 
Ramses, Raia renunţase, după o tentativă eşuată, să mai organizeze un 
atentat împotriva regelui. Acesta din urmă era prea bine apărat, iar un al 
doilea eşec risca să ofere anchetatorilor o pistă care să ducă la el. 

De trei ani, Ramses domnea cu aceeaşi autoritate ca şi Seti, căreia i se 
adăuga flacăra tinereţii. Regele părea un torent capabil să treacă de orice 
obstacol. Nimeni nu se putea opune deciziilor lui, chiar şi programul 
construcţiilor sfida raţiunea. Subjugaţi, curtea şi poporul păreau uimiţi de 
dinamismul unui monarh care măturase toţi opozanţii din calea lui. 

Printre vasele importate, două erau din alabastru. 

Raia închise uşa depozitului şi ciuli urechile câteva clipe. Fiind sigur că 
e singur, introduse mâna în interiorul vasului, al cărui gât era marcat de un 
punct roşu discret, şi scoase o etichetă din lemn de pin pe care nişte cifre 
precizau dimensiunile obiectului şi locul de provenienţă. 

Raia cunoştea codul şi descifră fără greutate mesajul hitit transmis de 
importatorul său din Siria de Sud, un membru al reţelei. 

Stupefiat, negustorul distruse eticheta şi se năpusti afară din atelier. 

— Superb, constată Şenar, admirând vasul albastru cu gâtul în forma de 
lebădă pe care i-l prezentase Raia. Care e preţul? 

— Mă tem să nu fie cam ridicat, excelenţă. Dar e o piesă unică. 

— Mai discutăm, vrei? 

Ţinând vasul strâns la piept, Raia îl urmă pe fratele mai mare al lui 
Ramses. Acesta îl conduse pe una din terasele acoperite ale vilei sale, unde 
puteau vorbi fără riscul de a fi ascultați. 

— Dacă nu mă înşel, Raia, tu te foloseşti de o procedură de urgenţă. 

— Exact. 

— Care e motivul? 

— Hitiţii au decis să treacă la acţiune. 

Şenar spera să audă această veste, dar se şi temea de ea. Dacă ar fi fost 
Faraon în locul lui Ramses, ar fi pus în stare de alertă trupele egiptene şi ar 
fi întărit apărarea la graniţe. Dar inamicul cel mai periculos al Egiptului îi 
oferea şansa să domnească. În felul acesta trebuia să exploateze în folosul 
lui secretul de stat al cărui deţinător devenea acum. 

— Poţi fi mai precis, Raia? 

— Păreţi tulburat. 

— Trebuie să ştim, nu? 

— E adevărat, excelenţă. Eu însumi mă aflu încă în stare de şoc. Această 
decizie riscă să dea peste cap tot ce am stabilit până acum. 

— Şi chiar mai mult, Raia, chiar mai mult... E în joc soarta lumii. Tu şi 
cu mine vom fi actori principali în drama care e pe cale să se joace. 

— Eu nu sunt decât un modest agent de informare. 

— Tu vei reprezenta contactul meu cu aliaţii din exterior. O bună parte 
din strategie se sprijină pe calitatea informaţiilor tale. 

— Îmi acordati o importanţă... 

— Doreşti să rămâi în Egipt după victorie? 

— M-am obişnuit aici. 

— Vei fi bogat, Raia, foarte bogat. N-o să fiu ingrat cu cei care mă vor 
ajuta să preiau puterea. 

Negustorul se înclină. 

— Sunt slujitorul vostru. 

Şenar făcu câţiva paşi, îşi rezemă coatele de balustrada terasei şi se uită 
spre nord. 

— Azi e o zi mare, Raia. Mai târziu, ne vom aminti că ea a marcat 
începutul declinului lui Ramses. 


Iubita egipteană a lui Acha era o mică minune. Răutăcioasă, inventivă, 
niciodată satisfăcută, scosese din trupul lui nuanţe de plăcere inedite. Era 
succesoarea a două libiene şi trei siriene, frumoase dar plictisitoare. În jocul 
dragostei, tânărul diplomat cerea fantezie, singura capabilă să elibereze 
simţurile şi să facă din trup o harpă ce scotea melodii nemaiauzite. Tocmai 
se pregătea să sugă degetele mici de la picioarele femeii, când intendentul, 
deşi avertizat în mod serios să nu-l deranjeze cu nici un pretext, bătu la uşa 
camerei. 

Oripilat, Acha deschise, fără să se mai gândească să se îmbrace. 

— lertaţi-mă... Un mesaj urgent de la minister. 

— Acha cercetă tăbliţa de lemn. Doar trei cuvinte: „Prezentă imediată 
indispensabilă.” 

La ora două dimineaţa, străzile Memphis-ului erau pustii. Calul lui Acha 
parcurse în viteză distanţa care despărţea locuinţa stăpânului de ministerul 
Afacerilor externe. Diplomatul nu avu timp să-şi aducă ofranda lui Thot şi 
sui câte patru trepte deodată scările ce duceau la biroul lui. Acolo îl aştepta 
secretarul. 

— Am crezut că e bine să vă deranjez. 

— Din ce motiv? 

— Din cauza unei depeşe alarmante de la unul dintre agenţii noştri din 
Siria de Nord. 

— Dacă e vorba iarăşi de o pseudo dezvăluire lipsită de interes, o să dau 
nişte sancţiuni. 

Partea de jos a papirusului părea goală. Încălzind-o la flacăra unei lămpi 
cu ulei, apărură nişte caractere hieratice. Această manieră rapidă de a scrie 
hieroglifele le deforma până la a le face de nerecunoscut. Grafia spionului 
egiptean instalat în Siria de Nord, controlată de hitiţi, nu semăna cu nici o 
alta. 

Acha citi şi reciti. 

— Urgenţa e justificată? întrebă secretarul. 

— Lasă-mă singur. 


Acha desfăşură o hartă şi verifică informaţiile transmise. Dacă nu se 
înşela, se profila la orizont tot ce putea fi mai rău. 

Nici n-a răsărit soarele, mormăi Şenar căscând. 

— Citeşte asta, îi recomandă Acha, prezentându-i ministrului mesajul 
spionului. 

Textul îl trezi pe fratele mai mare al lui Ramses. 

— Hitiţii au luat controlul asupra mai multor sate din Siria centrală şi au 
ieşit din zona de influenţă acceptată de Egipt... 

— Textul e formal. 

— Nici morţi, nici răniţi, se spune. Ar putea fi vorba de o provocare. 

Într-adevăr, n-ar fi pentru prima oară; însă hitiţii n-au ajuns niciodată 
atât de departe spre sud. 

— Ce concluzie tragi? 

— Pregătirea unui atac în toată regula împotriva Siriei de Sud. 

— Certitudine sau ipoteză? 

— Ipoteză. 

— Ai putea s-o transformi în certitudine? 

— Având în vedere situaţia, mesajele ar trebui să se succeadă la 
intervale scurte. 

— Orice s-ar întâmpla, să păstrăm tăcerea cât mai mult timp posibil. 

— Ne asumăm un risc mare. 

— Sunt conştient de asta, Acha; totuşi, aşa trebuie să arate strategia 
noastră. Aveam intenţia să-l amăgim pe Ramses, să-l determinăm să comită 
greşeli care-l să-l coste o grea înfrângere, însă se pare că hitiţii sunt 
nerăbdători să acţioneze. Deci, trebuie să întârziem la maximum pregătirea 
armatei egiptene. 

— Nu sunt sigur de asta, obiectă Acha. 

— Şi care sunt motivele tale? 

— Pe de-o parte, n-o să câştigăm decât câteva zile, cu totul insuficiente 
pentru a împiedica o contraofensivă, iar pe de altă parte, secretarul meu 
spune că am primit un mesaj important. A amâna transmiterea lui regelui 
înseamnă să-i trezesc bănuielile. 

— Prin urmare, nu ne serveşte la nimic faptul că suntem primii 
informaţi! 


— Dimpotrivă, Şenar. Ramses m-a numit şeful serviciilor secrete, are 
încredere în mine. Altfel spus, o să creadă ce o să-i spun. 

Şenar surâse. 

— Un joc foarte periculos; nu se zice că Ramses citeşte gândurile? 

— Gândirea unui diplomat e indescifrabilă. În ceea ce te priveşte, 
grăbeşte-te să-i mărturiseşti preocupările tale după ce-l pun în gardă. Astfel, 
vei părea sincer şi credibil. 

Şenar se aşeză într-un fotoliu. 

— Inteligența ta e redutabilă, Acha. 

— Îl cunosc bine pe Ramses. Să-l crezi lipsit de subtilitate ar fi o 
greşeală de neiertat. 

— Ne-am înţeles, ne conformăm planului tău. 

— Mai rămâne o problemă esenţială: să cunoaştem intenţiile reale ale 
hitiţilor. 

Şenar le cunoştea. Dar socoti că era preferabil să nu-şi dezvăluie sursele 
lui Acha, căci, potrivit cu evoluţia situaţiei, putea fi constrâns să-l sacrifice 
în favoarea prietenilor lui hitiţi. 

Moise alerga de colo-colo, intra în clădirile publice, examina pereţii şi 
ferestrele, traversa un cartier în carul său, grăbea vopsitorii să-şi termine 
lucrarea. Nu-i mai rămâneau decât câteva zile pâna la sosirea cuplului regal 
şi până la inaugurarea oficială a lui Pi-Ramses. 

Mii de defecte îi săreau în ochi, dar cum să le mai remedieze în atât de 
puţin timp? Cărămidarii acceptaseră să dea o mână de ajutor altor grupuri 
de meseriaşi, supraîncărcaţi cu lucrări. În focul ultimelor clipe, 
popularitatea lui Moise rămânea intactă. Modul lui de a fi era la fel de 
comunicativ şi de antrenant, cu atât mai mult cu cât visul se transforma în 
realitate. 

În ciuda epuizării, Moise petrecea serile până târziu împreună cu fraţii 
evrei, le asculta doleanţele şi speranţele şi nu ezita să se afirme drept ghidul 
unui popor în căutarea propriei identități. Ideile lui îi speriau pe cei mai 
mulţi dintre interlocutori, dar personalitatea lui îi fascina. După ce 
grandioasa aventură a lui Pi-Ramses lua sfârşit, putea Moise să deschidă în 
faţa evreilor o nouă cale? 

Epuizat, acesta cădea într-un somn agitat, în care revenea mereu chipul 
lui Ofir. Adoratorul lui Akhenaton nu se înşelase. La încrucişarea 
drumurilor, discursurile nu mai erau de-ajuns; trebuia acţionat, iar acţiunea 
se hrănea adesea din violenţă. 

Moise îndeplinise misiunea încredinţată de Ramses, eliberându-se în 
felul ăsta de toate obligaţiile faţă de regele Egiptului. Dar nu avea dreptul 
să-şi trădeze prietenul şi îşi jurase să-l avertizeze asupra pericolului care-l 
păştea. Cu conştiinţa împăcată, avea să fie complet liber. 

Potrivit mesagerului regal, faraonul şi soţia lui urmau să intre în capitală 
a doua zi spre prânz. Populaţia din oraşele şi satele din împrejurimi se 
adunase în vecinătatea noii capitale pentru a nu scăpa evenimentul. 
Copleşite, forţele de securitate nu reuşeau să-i împiedice pe curioşi să se 
instaleze. 


Moise spera să-şi petreacă ultimele ore ca supraveghetor al şantierelor în 
afara oraşului, plimbându-se la ţară. Dar, în clipa în care părăsea Pi-Ramses, 
un arhitect veni în fugă spre el. 

— Colosul... colosul a înnebunit! 

— Cel din templul lui Amon? 

— Nu-i mai putem opri. 

— V-am poruncit să nu-l mai atingeţi! 

— Ne gândeam... 

Carul lui Moise traversă oraşul ca o vijelie. 

În faţa templului lui Amon era dezastru. Un colos de două sute de tone, 
reprezentându-l pe rege aşezat pe tron, aluneca încet spre faţada edificiului. 
Risca fie să o lovească, provocând pagube enorme, fie să se prăbuşească şi 
să se spargă. Ce spectacol de oferit lui Ramses în ziua inaugurării! 

Cincizeci de bărbaţi înnebuniţi trăgeau în van de frânghiile care fixau 
gigantica sculptură de o sanie de lemn. Câteva corzi de piele pentru 
protecţie, plasate în locurile în care frânghia atingea piatra, se rupseseră. 

— Ce s-a întâmplat? întrebă Moise. 

— Contramaistrul, căţărat pe colos pentru a ghida manevra, a căzut în 
faţă. Ca să nu fie zdrobit, muncitorii au acţionat frânele de lemn. Colosul a 
deviat de la cărarea de lut umed ce servea pentru alunecare spre locul de 
amplasare, dar continuă să înainteze. Roua, sania udă... 

— Vă trebuiau cel puţin o sută cincizeci de oameni! 

— Tehnicienii sunt ocupați în altă parte... 

— Aduceţi-mi vase cu lapte. 

— Câte? 

— Mii! Şi chemaţi imediat întăriri. 

Calmaţi de prezenţa lui Moise, meşteşugarii îşi recăpătară sângele rece. 
Când îl văzură pe tânărul evreu suindu-se de-a lungul flancului drept al 
colosului, stând în picioare pe tablierul de granit şi vărsând lapte în faţa 
săniei pentru a croi un drum nou, îşi recăpătară speranţa. Se organiză un 
lanţ, astfel încât lui Moise să nu-i lipsească lichidul gras pe care aluneca 
enorma greutate. Ascultând ordinele evreului, primele întăriri sosite în 
grabă fixară corzi lungi pe laturile şi în spatele săniei. Cei o sută de lucrători 
însărcinaţi cu remorcarea le vor utiliza pentru a încetini cursa colosului. 

Puțin câte puţin, acesta îşi schimbă traiectoria şi luă direcţia cea bună. 

— Bâma pentru frânare! urlă Moise. 


Treizeci de oameni, până atunci loviți de năuceală, plasară bârna 
crestată, destinată blocării săniei, în locul pe care urma să-l ocupe statuia lui 
Ramses, în faţa templului lui Amon. 

Docil, colosul urmă alunecarea pe lapte, îşi încetini viteza şi, la 
momentul potrivit, se opri pe locul corect. 

Ud de sudoare, Moise sări pe pământ. Dată fiind furia lui, toţi se 
aşteptau la sancţiuni grele. 

— Să fie adus responsabilul de această manevră greşită, cel care a căzut 
de pe statuie. 

— lată-l. 

Doi muncitori îl împinseră pe Abner, care îngenunche în faţa lui Moise. 

— Iartă-mă, gemu el, mi s-a făcut rău, am... 

— Nu eşti cărămidar? 

— Ba da... Numele meu e Abner. 

— Ce făceai pe şantierul ăsta? 

— Mă... mă ascundeam. 

— Ţi-ai pierdut minţile? 

— Trebuie să mă crezi! 

Abner era evreu. Moise nu-l putea pedepsi înainte de a-i asculta 
explicaţiile. Înţelese că omul, dezorientat, nu-i va vorbi decât între patru 
ochi. 

— Urmează-mă, Abner. 

Un arhitect egiptean se revoltă. 

— Omul ăsta a comis o greşeală gravă. A-l absolvi de ea ar însemna o 
injurie adusă tovarăşilor lui. 

— Am de gând să-l interoghez. După aceea, voi lua o decizie. 

Arhitectul se înclină în faţa superiorului ierarhic. Dacă Abner ar fi fost 
egiptean Moise nu s-ar fi arătat atât de milos. De câteva săptămâni, 
supraveghetorul şantierelor regale dădea dovadă de un spirit partizan ce 
avea să se întoarcă împotriva lui. 

Moise îl urcă pe Abner în carul lui şi îl legă cu o curea de piele. 

— Suficiente căzături pe ziua de azi, nu crezi? 

— lartă-mă, te rog! 

— Încetează cu smiorcăiala, o să-mi explici totul. 

O curticică la adăpost de vânt se găsea în spatele locuinţei de serviciu a 
lui Moise. Carul se opri în prag şi cei doi coborâră. Moise îşi scoase 
veşmântul şi peruca şi indică un vas greu. 


— Urcă-te pe zidul acela jos, îi porunci lui Abner, şi varsă-mi apa încet 
pe umeri. 

În timp ce Moise îşi fricţiona pielea cu ierburi, compatriotul lui, ţinând 
vasul deasupra capului, vărsă lichidul binefăcător. 

— Ţi-ai pierit graiul, Abner? 

— Mi-e frică. 

— De ce? 

— Am fost ameninţat. 

— De cine? 

— Eu... nu pot să spun. 

— Dacă continui să taci, te dau pe mâna justiţiei pentru greşeală 
profesională gravă. 

— Nu, mi-aş pierde postul! 

— Şi ar fi justificat. 

— Îţi jur că nu! 

— Atunci, vorbeşte. 

— Sunt furat, se exercită un şantaj asupra mea... 

— Vinovatul? 

— Un egiptean, răspunse Abner cu voce joasă. 

— Numele lui? 

— Nu pot. Are relaţii influente. 

— Nu mai repet întrebarea. 

— O să se răzbune! 

— Ai încredere în mine? 

— M-am gândit de multe ori să-ţi vorbesc, dar mi-e atât de frică de omul 
ăsta! 

— Termină cu tremuratul şi spune-mi numele lui. N-o să te mai 
deranjeze. 

Înfricoşat, Abner scăpă vasul care se sparse, lovindu-se de pământ. 

— Sary... E Sary. 


Flotila regală intră pe marele canal ce ducea la Pi-Ramses. Curtea, în 
efectiv complet, îi însoțea pe Ramses şi pe Nefertari. Toti erau nerăbdători 
să descopere noua capitală unde trebuiau să locuiască de acum înainte 
pentru a-i face pe plac regelui. Se emiseseră multe critici ascunse, toate 
având acelaşi subiect: cum putea un oraş construit atât de repede să 


rivalizeze cu Memphis-ul? Ramses se îndrepta, fără îndoială, spre un eşec 
răsunător care avea să-l constrângă, mai devreme sau mai târziu, să uite de 
Pi-Ramses. 

Aflat la prora, faraonul privea cum Nilul îşi crea Delta, în timp ce vasul 
părăsea cursul principal pentru a se angaja pe canalul ce ducea în portul 
capitalei. 

Şenar se rezemă în coate alături de fratele lui. 

— Nu e deloc momentul, sunt conştient de asta, dar trebuie să abordez 
un subiect grav. 

— E aşa de urgent? 

— Mă tem că da. Dacă ţi-aş fi putut vorbi mai înainte, aş fi evitat să te 
deranjez în aceste momente fericite, însă erai inaccesibil. 

— Te ascult, Şenar. 

— Sunt legat de postul pe care mi l-ai încredinţat şi mi-ar fi plăcut să-ţi 
aduc numai veşti bune. 

— Şi nu e cazul acum? 

— Dacă ar fi să dau crezare raporturilor ce mi-au fost adresate, ne putem 
teme de o degradare a situaţiei. 

— Treci la fapte. 

— Hitiţii par să fi ieşit din zona de influenţă tolerată de tatăl nostru şi 
probabil că au invadat Siria centrală. 

— E o certitudine? 

— E prea devreme pentru a ne putea pronunţa, dar am vrut să fiu primul 
care să te pună în gardă. Provocările hitite au fost frecvente într-un trecut 
apropiat, şi putem spera că asta nu e decât o fanfaronadă în plus. Totuşi, e 
bine să ne luăm câteva precautii. 

— O să mă gândesc. 

— Eşti sceptic? 

— Tu singur ai precizat, invazia asta nu e încă o certitudine. Atunci când 
o să primeşti informaţii, comunică-mi-le. 

— Maiestatea Ta poate conta pe ministrul său. 

Curentul era puternic, vântul bine orientat, vasul înainta repede. 
Intervenţia lui Şenar îl lăsă pe Ramses gânditor. Oare fratele lui mai mare 
îşi lua rolul în serios? Şenar era capabil să inventeze această tentativă de 
invazie hitită pentru a se pune în valoare şi a-şi demonstra aptitudinile de 
ministru al Afacerilor externe. 


Siria centrală... O zonă neutră pe care nu o controlau nici egiptenii, nici 
hitiţii, fiind interzisă ocuparea ei militară şi mulţumindu-se să întreţină 
informatori mai mult sau mai puţin credibili. De când Seti renunţase să 
cucerească Kadesh-ul, o gherilă aflată într-un stadiu incipient satisfăcea cele 
două tabere. 

Poate crearea lui Pi-Ramses, care ocupa o poziţie strategică, trezise 
ardoarea războinică a hitiţilor, neliniştiţi de atenţia bătătoare la ochi pe care 
tânărul faraon o arăta Asiei şi imperiului lor. Un singur om îi va oferi 
adevărul lui Ramses: prietenul lui Acha, şeful serviciilor secrete. Rapoartele 
oficiale trimise lui Şenar nu reprezentau decât suprafaţa, exteriorul situaţiei; 
Acha, graţie reţelei lui, cunoştea intenţiile reale ale adversarului. 

Un mus, căţărat în vârful catargului, nu-şi putu reţine bucuria. 

— Acolo, portul, oraşul... E Pi-Ramses! 

Singur într-un car aurit, Fiul luminii intră pe artera principală din Pi- 
Ramses, în direcţia templului lui Amon. În plină amiază, el apăru ca un 
soare ale cărui raze dădeau naştere oraşului. Alături de cei doi cai cu panaş 
mergea leul, cu capul drept şi coama în vânt. 

Uimită de forţa care se degaja din persoana monarhului şi de magia 
care-i permitea să aibă drept gardă de corp o fiară colosală, mulţimea păstră 
tăcerea câteva minute lungi. Apoi izbucni un strigăt: „Trăiască Ramses!”, 
urmat de alte zece, o sută, o mie... Bucuria era de nedescris pe tot parcursul 
trecerii regelui, care nu-şi schimbă înfăţişarea liniştită şi maiestuoasă. 

Nobili, artizani şi ţărani purtau straie de sărbătoare; părul le strălucea, 
uns cu ulei, cele mai frumoase peruci împodobeau capetele femeilor, braţele 
copiilor şi servitorilor erau încărcate de flori şi de frunze pe care le aruncau 
în calea carului. 

Se pregătea un banchet în aer liber; intendentul noului palat comandase 
o mie de pâini din făină fină, două mii de pâiniţe mai mici, rotunde şi bine 
coapte, zece mii de prăjituri, carne uscată din belşug, lapte, boluri cu 
roşcove, struguri, smochine şi rodii. Din meniu mai făceau parte gâşte 
fripte, vânat, peşte, castraveți şi praz, fără a mai pune la socoteală sutele de 
vase cu vin scos din pivnițele regale, şi altele cu bere preparată în ajun. 

În această zi, a naşterii unei capitale, Faraonul îşi invita poporul la masă. 

Nu exista o fată care să nu fi îmbrăcat o robă nouă şi colorată, un cal 
care să nu fi fost împodobit cu fâşii de material şi rozete arămii, un catâr al 
cărui gât să nu poarte ghirlande de flori. Câini, pisici şi maimuțe domestice 
aveau dreptul la porţie dublă, în timp ce bătrânii, oricare le-ar fi fost 
condiţia sau originea, erau serviţi primii, instalaţi mai înainte în jilţuri 
confortabile, la umbra sicomorilor şi a altor arbori. 

Se pregătiseră petiţii, care pentru o locuinţă, care pentru o slujbă, care 
pentru un teren sau o vacă, iar Ameni le aduna şi le examina cu bunăvoință, 
acum, în această perioadă fericită în care generozitatea era necesară. 

Evreii nu erau ultimii care să-şi manifeste bucuria. O odihnă de lungă 
durată, corect remunerată, urma unui efort intens, şi se puteau lăuda că 


ridicaseră cu mâinile lor noua capitală a regatului egiptean. Multe generaţii 
de acum înainte vor vorbi de această realizare. 

Asistenţa îşi ţinu răsuflarea atunci când carul se opri în faţa colosului cu 
efigia lui Ramses, acelaşi colos care în ajun fusese cât pe-aci să provoace 
un dezastru. 

Faţă în faţă cu imaginea sa, Ramses ridică privirea şi o fixă în cea a 
gigantului de piatră, îndreptată spre cer. În frunte, simbolul şarpelui, o cobră 
al cărei venin arzător orbea duşmanii regelui; pe cap, „cele două puteri” 
reunite, coroana albă a Egiptului de Sus, şi cea roşie, a Egiptului de Jos. 
Aşezat pe tron, cu mâinile puse calm în poală, faraonul îşi contempla 
oraşul. 

Ramses coborî din car. Purtând şi el dubla coroană, era îmbrăcat cu o 
robă amplă de in cu mâneci largi, sub care scânteia fustanela aurită strânsă 
cu o centură de argint. Pe pieptul monarhului, un colier de aur. 

— Ţie, celui în care sălăşluieşte ka-ul domniei mele şi cel al oraşului, îţi 
deschid gura, ochii şi urechile. De acum înainte, eşti o fiinţă vie, iar cine va 
îndrăzni să atenteze la trupul tău de carne va fi pedepsit cu moartea. 

Soarele era la zenit, deasupra Faraonului. Se întoarse spre lume. 

— Pi-Ramses s-a născut, Pi-Ramses e capitala noastră! 

Mii de voci entuziaste reluară această declaraţie. 

Toată ziua, Ramses şi Nefertari parcurseră aleile largi, străzi şi străduţe, 
şi vizitară fiecare cartier din Pi-Ramses. Uimită, marea soţie regală îi găsise 
şi un alt nume, „oraşul de turcoaz”, care ajunse curând pe toate buzele. 
Aceasta era ultima surpriză pe care Moise i-o rezervase regelui: fațadele 
caselor, vilelor şi locuinţelor modeste erau acoperite cu ţigle vopsite în 
albastru, de o luminozitate excepţională. Instalând pe loc atelierul care le 
fabrica, Ramses nu-şi imaginase că meşteşugarii fuseseră capabili să 
producă un număr atât de mare de ţigle într-un timp aşa de scurt. Datorită 
lui, capitala îşi găsise unitatea. 

Moise, elegant şi rasat, îndeplinea rolul de maestru de ceremonii. Nu 
mai era nici o îndoială că Ramses avea să-şi numească prietenul din 
copilărie vizir şi că va face din el primul ministru al ţării. Complicitatea 
celor doi era evidentă, iar reuşita lui Moise strălucitoare. Regele nu emise 
nici un fel de critică, afirmând că speranţele lui fuseseră urmate întocmai, şi 
chiar depăşite. 


Şenar turba de furie. Magul Ofir îl minţise sau se înşelase atunci când 
afirmase că îl manipula pe evreu. După un asemenea triumf, Moise urma să 
devină un om bogat şi un curtean plin de zel. Să-l înfrunte pe Ramses 
pentru o stupidă ceartă religioasă ar fi fost sinucidere curată; în ceea ce 
priveşte poporul său, acesta îşi găsise atât de bine locul în interiorul 
societăţii, încât nu avea nici un interes să iasă din el. Singurii aliaţi 
adevăraţi ai lui Şenar erau hitiţii. Periculoşi ca nişte vipere, însă aliaţi. 

Recepţia dată în palatul regal, a cărui sală cu coloane era împodobită cu 
picturi reprezentând o natură ordonată şi liniştită, îi încântă pe membrii 
curţii, seduşi de frumuseţea şi noblețea lui Nefertari. Prima doamnă a ţării, 
protectoarea magică a locuinţei regale, avu un cuvânt amabil şi just pentru 
fiecare. 

Privirile nu se mai desprindeau de pe admirabila pardoseală cu dale, 
compusă din ţigle lăcuite; acestea formau tablouri delicioase ce evocau 
bazine cu apă proaspătă, grădini de flori, rate zburând într-o pădure de 
papirus, lotuşi înfloriţi sau peşti înotând într-un heleşteu. Verde pal, albastru 
deschis, alb, galben sau purpuriu, toate se amestecau într-o simfonie de 
culori mângâietoare celebrând perfecțiunea creaţiei. 

Zeflemiştii şi persiflatorii fură reduşi la tăcere. Templele din Pi-Ramses 
erau departe de a fi terminate, însă palatul nu era cu nimic mai prejos, în 
ceea ce priveşte luxul sau rafinamentul, decât cele din Memphis sau Theba. 
Aici, nici un curtean nu se simţea dezrădăcinat. A avea o vilă în Pi-Ramses 
era deja o obsesie pentru nobili şi înaltele personaje de stat. 

Cu o incredibilă constantă, Ramses continua să facă miracole. 

— lată omul datorită căruia există acest oraş, declară Faraonul, punând 
mâna pe umărul lui Moise. 

Conversaţiile se întrerupseră. 

— Protocolul ar fi cerut ca eu să mă aşez pe tron, Moise să se 
prosterneze în faţa mea, iar eu să-i ofer coliere de aur în schimbul bunelor şi 
loialelor lui servicii. Dar el e prietenul meu din copilărie şi am dus 
împreună această bătălie. Am conceput această capitală şi el a realizat-o 
după planurile mele. 

Ramses îl îmbrăţişă solemn pe Moise. Nu exista o onoare mai mare 
acordată de un faraon. 

— Moise mai rămâne câteva luni supraveghetorul şantierelor regale, 
timp în care îşi va pregăti succesorul. După aceea, va lucra alături de mine 
pentru gloria Egiptului. 


Şenar avusese dreptate să se teamă de ce era mai rău. Eficacitatea 
conjugată a celor doi prieteni îi făcea mai de temut decât o armată întreagă. 

Ameni şi Setau îl felicitară pe Moise, a cărui nervozitate îi miră. O 
puseră pe seama emoţiei. 

— Ramses se înşală, declară evreul. Îmi atribuie calităţi pe care nu le 
am. 

— O să fii un excelent vizir, îşi dădu cu părerea Ameni. 

— O să fii oricum la ordinele acestui mic scrib afurisit, afirmă Setau. În 
realitate, el guvernează. 

— Bagă de seamă, Setau! 

— Mâncarea e savuroasă. Dacă Lotus şi cu mine dibuim câţiva şerpi 
frumoşi, poate ne instalăm aici. De ce n-a venit şi Acha? 

— Nu ştiu, răspunse Ameni. 

— O notă proastă pentru cariera lui. lată că nu e deloc diplomat. 

Cei trei prieteni îl văzură pe Ramses apropiindu-se de mama lui, Tuya, 
şi sărutând-o pe frunte. În ciuda tristeţii ce avea să-i marcheze pentru 
totdeauna chipul fin şi grav, văduva lui Seti nu-şi ascundea mândria. Atunci 
când anunţase că urma să locuiască de-acum înainte în palatul din Pi- 
Ramses, triumful fiului ei devenise total. 

Deşi era construită, marea colivie rămânea încă goală, fără păsările 
exotice destinate să bucure văzul şi auzul curtenilor. Rezemat de un stâlp, 
Moise nu îndrăznea să-l privească pe prietenul lui, Ramses. Trebuia să uite 
omul şi să se adreseze unui adversar, faraonul Egiptului. 

— Toți dorm, în afară de tine şi de mine. 

— Pari epuizat, Moise. N-am putea lăsa întrevederea asta pe mâine? 

— N-o să mai joc comedia asta multă vreme. 

— Ce comedie? 

— Sunt un evreu şi cred în zeul unic. Tu eşti egiptean şi adori idolii. 

— Iarăşi discursul ăsta copilăresc! 

— Te deranjează pentru că e adevărul. 

— Ai fost instruit potrivit cu înţelepciunea egipteană, Moise, iar zeul tău 
unic, fără formă şi de necunoscut, este puterea ascunsă în inima oricărui 
fragment de viaţă. 

— Nu se încarnează într-o oaie! 


— Amon e secretul vieţii, care se revelează în vântul invizibil ce umflă 
vela bărcii, în coarnele berbecului a căror spirală trasează dezvoltarea 
armonioasă a unei creaturi, în piatra ce dă formă templelor noastre. El e 
toate astea şi nu e nimic din ele. Tu cunoşti înţelepciunea asta ca şi mine. 

— Nu e decât o iluzie! Dumnezeu e unic. 

— Şi asta îi interzice să se multiplice în creaturile lui, rămânând Unul? 

— Nu are nevoie de templele şi de statuile tale! 

— Îţi repet, eşti obosit. 

— Convingerea mea este fermă. Nici chiar tu nu poţi schimba nimic. 

— Dacă Dumnezeul tău te face intolerant, teme-te de el. Te va conduce 
la fanatism. 

— Mai curând tu trebuie să te temi, Ramses! O forţă se dezvoltă în ţara 
asta. O forţă încă ezitantă, dar care luptă pentru adevăr. 

— Explică-te. 

— Îţi aminteşti de Akhenaton şi de credinţa lui în zeul unic? El a arătat 
calea, Ramses. Ascultă-i vocea, ascult-o pe-a mea. Altfel, imperiul se va 
prăbuşi. 

Pentru Moise, situaţia era clară. Nu-l trădase pe Ramses şi chiar îl 
pusese în gardă în legătură cu pericolul care-l păştea. Având conştiinţa 
împăcată, se putea îndrepta spre destinul lui, dând frâu liber focului ce-i 
pârjolea sufletul. 

Zeul unic, Iahve, locuia într-un munte. Pe acesta trebuia să-l descopere, 
oricare ar fi fost greutăţile călătoriei. Câţiva evrei se hotărâseră să plece 
împreună cu el, riscând să piardă totul. Moise termina de împachetat, 
gândindu-se la o promisiune pe care n-o respectase. Înainte de a părăsi 
Egiptul pentru totdeauna, avea să se achite de această datorie morală. 

Nu avu de parcurs decât un traseu scurt până la locuinţa lui Sary, în 
vestul oraşului. Aceasta era mărginită de un pâlc de palmieri bătrâni şi 
viguroşi. Îl găsi pe proprietar tocmai pe cale să bea nişte bere rece pe 
marginea unui heleşteu cu peşti. 

— Moise! Ce plăcere să-l primesc pe veritabilul maestru al lui Pi- 
Ramses! Cărui fapt îi datorez această plăcere? 

— Plăcerea nu e şi de partea mea şi nu e vorba de nici o onoare. 

Sary se ridică, iritat. 

— Viitorul tău strălucit nu scuză impoliteţea. Uiţi cu cine vorbeşti? 

— Cu o canalie. 

Sary ridică mâna pentru a-l pălmui pe evreu, dar acesta îl prinse de 
încheietură. Îl obligă pe egiptean să se aplece, apoi să îngenuncheze. 

— Îl persecuţi pe un anume Abner. 

— Numele mi-e necunoscut. 

— Mintį, Sary. L-ai furat şi acum îl şantajezi. 

— Nu e decât un cărămidar evreu. 

Moise strânse mai tare. Sary gemu. 

— Nici eu nu sunt decât un evreu. Dar aş putea să-ţi rup braţul şi să te 
schilodesc. 

— N-o să îndrăzneşti! 

— Să ştii că răbdarea mea a ajuns la capăt. Nu-l mai deranja pe Abner, 
altfel te târăsc în faţa tribunalului. Jură! 

— Ju... Jur să nu-l mai deranjez. 


— Pe numele Faraonului? 

— Pe numele Faraonului. 

— Dacă-ţi încalci jurământul, o să fii blestemat. 

Moise îi dădu drumul lui Sary. 

— Ţine seama de asta. 

Dacă evreul n-ar fi fost pe picior de plecare, ar fi depus plângere 
împotriva lui Sary; spera însă că avertismentul fusese suficient. 

Cu toate astea, un gând îl făcu să se tulbure. Văzuse în ochii 
egipteanului ură şi nicidecum ascultare. 

Moise se ascunse în spatele unui palmier. Nu trebui să aştepte mult. 

Sary ieşi cu o bâtă în mână şi porni spre sud, în direcţia locuinţelor 
cărămidarilor. 

Evreul îl urmă de la distanţă. Îl văzu intrând în casa lui Abner, a cărei 
uşă era deschisă. Aproape imediat se auziră gemete. 

Moise alergă, intră în casă şi, în penumbră, îl zări pe Sary care îi lovea 
cu bâta pe Abner; victima, lungită pe podeaua din pământ bătătorit, încerca 
să-şi apere faţa cu mâinile. 

Moise smulse bâta din mâinile lui Sary şi îl lovi violent cu pumnul în 
cap. Cu ceafa însângerată, egipteanul se prăbuşi. 

— Ridică-te, Sary, şi şterge-o. 

Cum egipteanul nu se mişca, Abner se târî până la el. 

— Moise... E... e mort. 

— Imposibil, nu l-am lovit aşa de tare! 

— Nu mai respiră. 

Moise îngenunche şi mâinile lui atinseră cadavrul. 

Tocmai omorâse un om. 

Străduţa era liniştită. 

— Trebuie să fugi, spuse Abner. Dacă te opreşte poliţia... 

— Tu o să mă aperi şi o să le explici că ţi-am salvat viaţa! 

— Cine o să mă creadă? Ne vor acuza de complicitate. Du-te, repede! 

— Ai un sac mai mare? 

— Da, unul pentru scule. 

— Dă-mi-l. 

Moise introduse cadavrul lui Sary în sac şi îl ridică pe umeri. Avea să-l 
îngroape pe un teren nisipos, după care se va ascunde într-o vilă neocupată 
pentru a avea răgaz să-şi recapete cumpătul. 


Ogarul patrulei de poliţie scoase un scheunat neobişnuit. De obicei era 
liniştit, însă acum trăgea de lesă, gata s-o rupă. Stăpânul i-o scoase, iar 
ogarul porni în viteză spre un teren nisipos, lângă liziera unei vile. 

Câinele scormonea cu îndârjire. Când polițistul şi colegii lui se 
apropiară, descoperiră mai întâi un braţ, apoi faţa unui mort pe care câinele 
îl dezgropase. 

— Îl cunosc, spuse unul dintre poliţişti. E Sary. 

— Soţul sorei regelui? 

— Da, chiar el... Uite, are sânge închegat pe ceafă! 

Dezgropară cadavrul complet. Nu încăpea nici o îndoială: cineva îl 
ucisese pe Sary. Lovitura fusese mortală. 

Toată noaptea, Moise se foise ca un urs sirian în cuşcă. Greşise 
acţionând în felul acela, încercând să ascundă cadavrul unei lichele, fugind 
de o justiţie care l-ar fi găsit nevinovat. Dar era vorba de Abner, de frica lui, 
de ezitare... lar ei erau evrei, şi unul, şi altul. Duşmanii lui Moise nu vor 
pierde ocazia să se folosească de drama asta pentru a-i determina căderea. 
Chiar şi Ramses ar fi fost montat împotriva lui şi s-ar fi arătat de o rigoare 
inflexibilă. 

Cineva tocmai intra în vila în care doar partea centrală era construită. 
Deja, poliţia... Se va bate. N-o să cadă în mâinile lor. 

— Moise... Moise, sunt eu, Abner! Dacă eşti aici, arată-te. 

Evreul apăru. 

— O să depui mărturie în favoarea mea? 

— Poliţia a descoperit cadavrul lui Sary. Eşti acuzat de omucidere. 

— Cine a îndrăznit? 

— Vecinii mei. Te-au văzut. 

— Dar sunt evrei, ca şi noi! 

Abner lăsă capul în jos. 

— Ca şi mine, nici ei nu vor să aibă de-a face cu autorităţile. Fugi, 
Moise. Nu mai ai nici un viitor în Egipt. 

Moise se revoltă. El, supraveghetorul lucrărilor regelui, viitorul prim 
ministru al celor Două Tărâmuri, redus la starea de criminal şi de fugar! În 
câteva ore, căzuse de pe culme în abis... Oare nu Dumnezeu îl copleşea cu 
această nenorocire pentru a-i încerca credinţa? În locul unei existenţe goale 
şi confortabile într-o ţară necredincioasă, îi oferea libertatea. 


— Plec la noapte. Adio, Abner. 


Moise trecu prin cartierul cărămidarilor. Spera să-şi convingă 
susţinătorii să plece cu el şi să formeze un clan care, încet-încet, să atragă şi 
alţi evrei, chiar dacă prima lor patrie nu era decât o regiune izolată şi 
deşertică. Exemplul. Trebuia să dea un exemplu, cu orice preţ! 

Câteva lămpi mai erau aprinse. Copiii dormeau, femeile îşi făceau 
confidenţe. Aşezaţi sub copertine, soţii lor îşi beau ceaiul, înainte de a 
merge la culcare. 

Pe străduţa unde locuiau prietenii lui se băteau doi bărbaţi. Apropiindu- 
se, îi recunoscu. Doi dintre susţinătorii lui cei mai înfocaţi! Se certau în 
legătură cu un scaun pe care unul îl furase de la altul. 

Moise îi separă. 

— Tu... 

— 'Terminaţi cu cearta pentru un nimic şi veniţi după mine. Să ieşim din 
Egipt şi să plecăm în căutarea adevăratei noastre patrii. 

Evreul mai în vârstă îl măsură pe Moise cu dispreţ. 

— Cine te-a numit prinţ şi ghid al nostru? Dacă nu-ţi dăm ascultare, o să 
ne omori, aşa cum l-ai omorât şi pe egiptean? 

Cu inima rănită, Moise rămase mut. Un vis grandios se destrăma în 
Lăuntrul lui. Nu mai era decât un criminal fugar, abandonat de toţi. 

Ramses ţinuse să vadă cadavrul lui Sary, primul mort din Pi-Ramses de 
la fondarea oficială a capitalei. 

— E o crimă, Maiestate, afirmă Serramanna. O lovitură de bâtă violentă 
aplicată în ceafă. 

— A fost anunţată sora mea? 

— Ameni se ocupă de asta. 

— Vinovatul a fost arestat? 

— Maiestate... 

— Ce înseamnă ezitarea asta? Oricine ar fi, trebuie judecat şi 
condamnat. 

— Vinovatul e Moise. 

— E absurd. 

— Mărturiile sunt incontestabile. 

— Vreau să ascult martorii! 

— Toţi sunt evrei. Principalul acuzator e un cărămidar, Abner. El a 
asistat la crimă. 

— Ce s-a întâmplat? 

— O bătaie care s-a terminat rău. Moise şi Sary se detestau de multă 
vreme. Potrivit anchetei mele, se certaseră deja la Theba. 

— Şi dacă toţi martorii ăştia se înşală? Moise nu poate fi un asasin. 

— Scribii poliţiei le-au luat depoziţiile în scris şi ei le-au confirmat. 

— Moise se va apăra. 

— Nu, Maiestate; a fugit. 


Ramses dădu ordin să fie percheziţionate toate casele din Pi-Ramses, 
însă investigaţiile nu avură nici un rezultat. Poliţişti călare se deplasară în 
Deltă, interogară un număr de săteni, dar nu dădură de urma lui Moise. 
Gărzile de la frontiera de nord-est primiră consemne stricte, dar oare nu era 
prea târziu? 

Regele nu înceta să ceară rapoarte, dar nu obţinu nici o informaţie 
precisă în legătură cu traseul lui Moise. Se ascundea oare în vreun sat de 


pescari, aproape de Marea Mediterană, se furişase într-un vas ce pleca spre 
sud sau printre călugării unui sanctuar de provincie? 

— Trebuie să mănânci puţin, îi recomandă Nefertari. De la dispariţia lui 
Moise, n-ai mai luat nici o masă ca lumea. 

Suveranul strânse cu duioşie mâinile soţiei sale. 

— Moise era epuizat, iar Sary l-a provocat. Dacă ar fi venit în faţa mea, 
ar fi dat explicaţii. Fuga lui nu e decât greşeala unui om surmenat. 

— Nu riscă să se închidă în el, pradă remuşcărilor? 

— De asta mă tem. 

— Câinele tău e trist, crede că nu-ţi pasă de el. 

Ramses îl lăsă pe Străjer să-i sară pe genunchi. Nebun de bucurie, acesta 
linse obrajii stăpânului şi îşi propti capul de umărul lui. 

Aceşti trei ani de domnie fuseseră minunati... Luxor-ul se mărise, 
devenind somptuos, templul pentru veşnicie era în construcţie, noua 
capitală fusese inaugurată, Nubia pacificată şi, dintr-odată, această 
îngrozitoare spărtură în tot acest edificiu! Fără Moise, lumea pe care 
Ramses începuse s-o construiască se năruia. 

— Mă neglijezi şi pe mine, spuse Nefertari cu jumătate de glas. Nu te 
pot ajuta să depăşeşti suferinţa asta? 

— Ba da, numai tu poţi. 


Şenar şi Ofir se întâlniră în portul din Pi-Ramses, din ce în ce mai 
animat. Se descărcau mărfuri alimentare, mobilier, ustensile gospodăreşti şi 
multe alte bogății de care capitala avea nevoie. Corăbiile aduceau catâri, cai 
şi boi. Silozurile de grâu se umpleau şi vinuri nobile erau depozitate în 
pivnițe. Discuţii tot atât de înfierbântate ca la Memphis sau Theba începeau 
să anime cercurile de negustori en gros ce rivalizau între ei pentru a ocupa 
primele locuri în aprovizionarea capitalei. 

— Moise nu mai e decât un asasin fugar, Ofir. 

— Vestea asta nu pare să vă întristeze deloc. 

— Te-ai înşelat asupra lui, n-ar fi schimbat niciodată taberele. Nebunia 
pe care a comis-o îl privează pe Ramses de un aliat preţios. 

— Moise e un om sincer. Credinţa lui în zeul unic nu e trecătoare. 

— Doar faptele contează: ori nu mai apare, ori e arestat şi condamnat. 
De acum înainte, manipularea evreilor devine imposibilă. 


— De mulţi ani, susţinătorii lui Aton au obiceiul să se lupte cu 
adversităţile. Vor continua să facă asta. Ne ajutaţi? 

— Să n-o mai luăm de la-nceput. Care sunt propunerile tale concrete? 

— În fiecare noapte, eu sap la baza fundațiilor deasupra cărora se 
odihneşte cuplul regal. 

— E la apogeul puterii! Ai uitat de existenţa templului pentru veşnicie? 

— Nimic din ceea ce a întreprins Ramses nu e terminat. Cade în sarcina 
noastră să exploatăm cel mai mic moment de slăbiciune şi să năvălim prin 
prima breşă deschisă. 

Fermitatea liniştită a magului îl impresionă pe Şenar. Dacă hitiţii îşi 
puneau planul în aplicare, nu aveau să slăbească ka-ul lui Ramses. Şi dacă 
acesta era atacat şi din interior, regele, oricât ar fi fost de robust, sfârşea prin 
a se prăbuşi sub loviturile vizibile şi invizibile deopotrivă. 

— Intensifică-ţi acţiunea, Ofir; n-o să ai de-a face cu un nerecunoscător. 

Setau şi Lotus hotărâseră să fondeze un nou laborator în Pi-Ramses. 
Ameni, instalat în noile birouri, lucra zi şi noapte. Tuya rezolva 
nenumăratele probleme pe care i le puneau curtenii, Nefertari se achita de 
sarcinile ei religioase şi de protocol, frumoasa Iset şi Nedjem se ocupau de 
educaţia micului Kha, Meritamon se deschidea ca o floare, Rome, 
intendentul, alerga de la bucătărie la cramă şi de la cramă la sala de mese a 
palatului, Serramanna perfecționa fără încetare sistemul de securitate... 
Viaţa în Pi-Ramses părea armonioasă şi liniştită, însă Ramses nu se împăca 
deloc cu absenţa lui Moise. 

În ciuda disputelor avute, forţa evreului reprezentase o ofrandă adusă 
construcţiei regatului. În oraşul din care fugise, Moise lăsase mult din 
sufletul lui. Ultima lor întrevedere dovedise că prietenul lui era victima 
unor influenţe nefaste, înlănţuit de ele fără să fie conştient de asta. 

Moise era fermecat. 

Ameni, cu braţele încărcate de papirusuri, se îndrepta grăbit spre regele 
care străbătea în lung şi-n lat sala de audienţe. 

— Acha tocmai a sosit şi vrea să te vadă. 

— Să vină. 

Foarte în largul lui într-o elegantă robă verde pal, cu găitane roşii, 
tânărul diplomat avea darul de a lansa mode. Arbitru al eleganţei masculine, 
părea totuşi mai sclivisit decât de obicei. 


— Absența ta de la inaugurarea lui Pi-Ramses m-a durut. 

— Ministrul meu m-a reprezentat, Maiestate. 

— Unde ai fost, Acha? 

— La Memphis. Am primit mesajele informatorilor mei. 

— Şenar mi-a vorbit de o tentativă de intimidare hitită în Siria centrală. 

— Nu e vorba de o tentativă de intimidare, iar Siria centrală nu e singura 
vizată. 

Vocea lui Acha nu mai era deloc mieroasă. 

— Mă gândeam că fratele meu mult iubit se lua singur în serios şi se 
lăsa pradă exagerărilor. 

— Ar fi fost preferabil. Punând cap la cap informaţiile demne de 
încredere, sunt convins că hitiţii au început o manevră de anvergură contra 
Canaan-ului şi a Siriei, a întregii Sirii. Porturile libaneze sunt şi ele 
amenințate. 

— Atacuri directe împotriva soldaţilor noştri au avut loc? 

— Nu încă, însă au pus mâna pe sate şi câmpuri considerate ca fiind 
neutre. Până în prezent, e vorba doar de nişte măsuri administrative, în 
aparenţă non-violente. În realitate, hitiţii au luat controlul asupra teritoriilor 
pe care noi le gestionăm şi care ne dau tributuri. 

Ramses se aplecă asupra hărţii Orientului Apropiat, desfăşurată pe o 
masă joasă. 

— Hitiţii invadează coborând acest culoar, situat la nord-est de ţara 
noastră, şi vizează direct Egiptul. 

— O concluzie pripită, Maiestate. 

— Atunci care să fie scopul acestei ofensive? 

— Să ocupe teren, să ne izoleze, să scoată populaţia din minţi, să 
slăbească prestigiul Egiptului, să ne demoralizeze trupele... Obiectivele nu 
lipsesc. 

— Care e sentimentul tău? 

— Maiestate, hitiţii se pregătesc de război. 

Cu o trăsătură furioasă cu cerneală roşie, Ramses încercui pe hartă 
regatul anatolienilor. 

— Poporul ăsta nu iubeşte decât furia, sângele şi violenţa. Atât timp cât 
nu va fi distrus, va pune în pericol orice formă de civilizaţie. 

— Diplomaţia... 

— O unealtă ieşită din uz! 

— Tatăl tău negociase... 


— O zonă de frontieră în Kadesh, ştiu! Dar hitiţii nu respectă nimic. 
Vreau un raport zilnic asupra acţiunilor lor. 

Acha se înclină. Nu mai era prietenul cel care vorbea, ci Faraonul, care 
dădea ordine. 

— Ştii că Moise e acuzat de crimă şi că a dispărut? 

— Moise? Dar e o nebunie! 

— Cred că e victima unui complot. Difuzează-i semnalmentele în 
protectoratele noastre, Acha, şi găseşte-l. 


%* 


Nefertari cânta la lăută în grădină. La dreapta, leagănul în care dormea 
fiica ei, cu obrajii plinuţi şi îmbujoraţi; la stânga, micul Kha, citind o 
poveste ce lăuda isprăvile unui magician triumfător asupra demonilor; în 
faţa ei, Străjerul scormonea pământul, dezgropând vlăstarul de tamaris pe 
care Ramses îl plantase în ajun. Cu trufa îngropată în solul umed, săpa o 
groapă cu labele din faţă, punând atâta suflet în treaba asta, încât regina nu 
îndrăznea să-l dojenească. 

Brusc, se întrerupse şi alergă la intrarea în grădină. Scheunatul de 
bucurie şi salturile dezordonate ale câinelui salutară intrarea stăpânului. 

Nefertari simţi în mersul lui Ramses o profundă nelinişte. Se ridică şi 
veni în faţa regelui. 

— Moise a... 

— Nu, sunt sigur că trăieşte. 

— E vorba de... mama ta? 

— Tuya se simte bine. 

— Care e cauza suferinţei tale? 

— Egiptul, Nefertari. Visul se destramă... Visul despre o ţară fericiră, 
hrănindu-se din pace, savurând fericirea în fiecare zi. 

Regina închise ochii. 

— Războiul. 

— Mi se pare inevitabil. 

— Deci, vei pleca. 

— Cine altcineva decât mine să comande armata? Să-i las pe hitiţi să 
mai înainteze ar însemna să condamn Egiptul la moarte. 

Micul Kha aruncase un ochi asupra cuplului îmbrăţişat înainte de a se 
cufunda din nou în lectură, Meritamon dormea un somn liniştit, iar Străjerul 
îşi adâncea groapa. 


Nefertari se sprijini de Ramses în această grădină liniştită. În depărtare, 
un mare ibis alb se ridică de printre culturi. 

— Războiul ne separă, Ramses; de unde să găsesc curajul de a trece de 
această încercare? 

— În iubirea care ne uneşte şi care ne va uni mereu, orice s-ar întâmpla. 
În absenţa mea, tu, marea soţie regală, vei guverna oraşul meu de turcoaz. 

Nefertari îşi opri privirea asupra orizontului. 

— Gândirea ta e justă; nu trebuie să negociezi cu răul. 

Marele ibis alb, într-un zbor maiestuos, trecu pe deasupra cuplului regal 
pe care soarele aflat la asfintit îl scălda în lumină. 


Observaţii 


[+1] 


Strămoşii turcilor. 


[2] 
Egiptul de Sus şi cel de Jos, Valea Nilului (Sudul) şi Delta (Nordul). 


3] 
Vezi C. Jacq, La Reine Soleil (Regina Soare) (Julliard et Pocket). 


[+4] 


Datată la începutul lunii iunie 1279 Î.H., după una dintre ipotezele cel mai frecvent adoptate. 


[5] 


În limbajul hieroglifelor, PER, „locuinţă, casă, templu” + ÂA, „mare”= PER ÂA, de unde, prin evoluţie fonetică, Faraon. 


[+6] 


Destinul ei e evocat în romanul meu La reine Soleil (Regina Soare) (Julliard et Pocket). 


7] 


Un cot = 0,52 metri. 


[-8] 


Braţul „peluzic”, unul dintre cele trei braţe ale Deltei, numit astfel deoarece ajunge până la 
Peluza (în apropiere de Tell Farameh), cetate situată în extremitatea orientală a Deltei. 


[9] 


38x18x12 centimetri. 


[ — 10] 


De aproximativ 6.000 m2 fiecare. 


